Baltā gvarde

Mihails Bulgakovs

Romāns

PIRMĀ DAĻA

Sniga sīks sniedziņš, pēkšņi sāka snigt lēkšķēm. Vējš iegaudojās, sagriezās putenis. Vienā mirklī tumšās debesis sajaucās kopā ar sniega jūru. Viss izzuda.

— Redzat nu, kungs, — važonis iesaucās, — nelaime klāt: sniega vētra!…

«Kapteiņa meitiņa».

Un tika tiesāti mirušie, kā stāv grāmatā rakstīts, saskaņā ar saviem darbiem …

1

Dižens un baismīgs gads bija 1918. gads kopš Kristus piedzimšanas, jau sākot ar otro revolūciju. Vasaru tas bija bagāts ar sauli, ziemu ar sniegiem, un augstu jo augstu pie debesīm dega divas zvaigznes: vakara vēst- *nese Venēra — ganu zvaigzne un sarkanais, drebošais Marss.

Bet dienas kā mierpilnos, tā asiņainos gados lido kā šautras, un jaunie Turbini nemanīja, kā ar bargu salu pienāca baltais, sarmainais decembris. Ak, sniegpārslās un laimē starojošais ziemsvētku vecīt! Māmiņ, gaismas valdniece, kur gan tu esi?

Gadu pēc tam, kad meita Jeļena bija apprecējusies ar kapteini Sergeju Ivanoviču Tālbergu, un tai pašā nedēļā, kad vecākais dēls Aleksejs Vasiļjevičs Turbins pēc grūtām kara gaitām, dienesta un likstām atgriezās Ukrainā, Pilsētā, savā dzimtajā ligzdā, balto zārku ar mātes mirstīgajām atliekām nonesa pa stāvo Alekseja nogāzi uz Podolu, kur Paugurā atrodas Nikolaja Labsirdīgā mazā baznīciņa.

Kad māti apstāvēja, bija maijs, ķirši un akācijas cieši aizsedza smailos logus. Svētais tēvs Aleksandrs, aiz žēluma un apjukuma stostīdamies, mirdzēja un laistījās zeltaino uguņu gaismā, un diakons ar zilganu seju un kaklu, vienā zeltā līdz pat šuvēs čīkstošo zābaku purngaliem, drūmi dimdināja baznīcas piedošanas vārdus mātei, kas atstājusi savus bērnus.

Aleksejs, Jeļena, Tālbergs, Turbinu mājā uzaugusi Aņuta un nāves apstulbinātais Nikolka ar matu ērkuli, kas nokārās pār labo uzaci, stāvēja pie vecā ņobrūnē- jušā svētnieka Nikolas kājām. Nikolkas gaišzilās acis abpus garam putna degunam raudzījās apjukušas un satriektas. Retumis viņš pacēla tās un mirkšķināja, vērdamies uz svētbilžu sienu, uz pustumsā tīto altāra velvi, kur augšā mita skumīgais un noslēpumainais večuks — dievs. Par ko tāda pārestība? Tāda netaisnība? Kādēļ vajadzēja atņemt bērniem māti, kad visi bija pārradu- šies mājās un kļuva vieglāk?

Dievs, kas lidinājās melnajās, ieplaisājušās debesīs, neatbildēja, bet Nikolka pats vēl nezināja, ka itin viss arvien notiek tā, kā tam jānotiek un kā ir labāk.

Apstāvēšana beidzās, visi izgāja uz baznīcas lieveņa skanīgajām plātnēm un pavadīja māti cauri visai milzīgajai pilsētai uz kapsētu, kur zem melna marmora krusta jau sen atdusējās tēvs. Un māti apraka. Ek … ek…

*

Daudz gadu pirms mātes nāves Alekseja nogāzes trīspadsmitajā namā ēdamistabas podiņu krāsns sildīja un loloja mazo Jeļenu, vecāko brāli Alekseju un pavisam maziņo Nikolku. Cik bieži pie karsti versmojošās podiņu virsmas tika lasīts «Sārdamas Namdaris», pulkstenis spēlēja gavoti, un decembra beigās vienmēr smaržoja skujas un zaļajos zaros dega krāsains parafīns. Atbildot bronzas pulkstenim, kas spēlēja gavoti un stāvēja mātes guļamistabā, kur tagad apmetusies Jeļena, ēdamistabā kā torņa zvans dimdēja melnais sienas pulkstenis. Tēvs to bija pircis sen, kad sievietes valkāja jocīgas, plecos kuplas piedurknes. Tādas piedurknes pazudušas, laiks pazibējis kā dzirkstele, tēvs, profesors, miris, bērni izauguši, bet pulkstenis palicis tāds pats kā agrāk un dimd kā torņa zvans. Visi ar pulksteni gaužām saraduši, un, ja tas aiz kāda brīnuma pazustu no sienas, kļūtu skumji, kā tad, kad mirusi mīļa balss un tukšā vieta ne ar ko nav aizpildāma. Bet, par laimi, pulksteņi ir gluži nemirstīgi, nemirstīgs ir arī Sārdamas Namdaris, un holandiešu krāsns ir kā droša kiints un visgrūtākajā laikā vieš dzīvību un silda.

Lūk, šo krāsni un vecā sarkanā samta mēbeles, un gultas ar spožiem bumbuļiem, apbružātos tepiķus, raibus un aveņkrāsas, ar vanagu uz Alekseja Mihailoviča rokas, ar Ludviķi XIV, kas gozējas paradīzes dārzā pie ezera, gluda kā zīds, turku paklājus ar austrumnieciskā fonā ieaustiem brīnišķiem rakstiem, kuri mazajam Nikolkam rādījās šarlaka murgos, bronzas lampu ar abažūruļ( pasaulē labākos, pēc noslēpumainas veclaiku šokolādes smaržojošus grāmatu skapjus ar Natašu Ros- tovu un Kapteiņa Meitiņu, zeltītās tases, sudrabu, ģīmetnes, portjeras, visas septiņas putekļainās un pieblīvētās istabas, kurās bija izauguši jaunie Turbini, — to visu māte pašā grūtākajā laikā atstāja bērniem' un, jau ar mokām vilkdama elpu, spēkiem zūdot, cieši satvēra raudošās Jeļenas roku un izteica:

— Dzīvojiet… saticīgi.

*

Bet kā lai dzīvo? Kā tad lai dzīvo?

Vecākajam no visiem — Aleksejam Vasiļjevičam Turbīnām, jaunam ārstam, ir divdesmit astoņi gadi. Je- ļenai — divdesmit četri. Viņas vīram, kapteinim Tāl- bergam, — trīsdesmit viens, bet Nikolkam — septiņpadsmit ar pusi. Viņu dzīve taču aizlauzta pašā plaukumā. Jau sen no ziemeļiem iegriezies putenis, putina, putina un nerimstas, un, jo ilgāk tā turpinās, jo kļūst ļaunāk. Pēc pirmā trieciena, kas sadrebināja kalnus pie Dņep- ras, vecākais Turbins atgriezās dzimtajā pilsētā. Šķita, nupat viss norims, sāksies tā dzīve, par kuru stāsta pēc šokolādes smaržojošās grāmatas, bet tā joprojām nesākas, un apkārt kļūst arvien baismīgāk un baismīgāk. Putenis ziemeļos gaudo un gaudo, bet te zem kājām dobji dun, kurn iztraucētā zemes dzīle. Astoņpadsmitais gads trauc uz beigām un dienu dienā vēršas arvien draudīgāks un skarbāks.

*

Sabruks sienas, no balti cimdotās rokas aizlidos izbiedētais vanags, uguns bronzas lampā nodzisīs, un Kapteiņa Meitiņu sadedzinās krāsnī. Māte bērniem teica:

—    Dzīvojiet.

Bet viņiem vajadzēs ciest un mirt.

Reiz krēslas stundā, neilgi pēc mātes bērēm, Aleksejs Turbins, iegriezies pie svētā tēva Aleksandra, teica:

—    Jā, mums klājas bēdīgi, tēv Aleksandr. Grūti aizmirst māti, un tad vēl šis briesmīgais laiks … Galvenais, es taču nupat pārbraucu mājās, domāju, sāksim dzīvot. .. un nu …

Viņš apklusa un, krēslainajā istabā pie galda sēdēdams, iegrima domās, un skatiens aizklīda tālumā. Baznīcas pagalma koki ar saviem zariem ieskāva arī garīdznieka mājiņu. Likās, turpat aiz mazā, grāmatām pieblīvētā kabineta sienas sākas biezs, pavasarīgs un noslēpumains mežs. Kā arvien vakaros, pilsēta dobji dūca, smaržoja ceriņi.

—    Ko lai dara, ko lai dara, — garīdznieks mulsi nomurmināja. (Viņš arvien samulsa, kad vajadzēja runāt ar cilvēkiem.) — Tāds ir dieva prāts.

—   Varbūt tas viss reiz beigsies? Varbūt vēlāk kļūs labāk? — Turbins nezin kam jautāja.

Garīdznieks krēslā sakustējās.

—    Grūts laiks, grūts laiks, tas nav noliedzams, — viņš nomurmināja, — tomēr nevajag nokārt galvu. ..

Tad pēkšņi, izbāzis balto roku no melnā talāra piedurknes, viņš to uzlika uz grāmatu kaudzītes un atšķīra virsējo sējumu vietā, kur bija ielikta krāsaina, izšūtā grāmatzīme.

—    Grūtsirdībai padoties nedrīkst, — viņš teica mulsi un tomēr nezin kāpēc ļoti pārliecinoši. — Padošanās grūtsirdībai ir liels grēks … Kaut gan, man liekas, pārbaudījumi vēl nāks… Jā, jā, lieli pārbaudījumi, — garīdznieks runāja aizvien drošāk. — Vai zināt, pēdējā laikā es arvien sēžu pie grāmatām, protams, tādārri, kas attiecas uz manu nozari, es lasu galvenokārt reliģiskās …

Viņš mazliet pacēla grāmatu, lai pēdējā gaisma no loga kristu uz tās lapām, un izlasīja:

—    «Trešais eņģelis izlēja savu biķeri upēs un avotos; un tajos sāka plūst asins.»

Tātad bija balts, sarmains decembris. Tas strauji tuvojās vidum. Sniegainajās ielās jau manīja ziemsvētku mirdzumu. Astoņpadsmitais gads drīz būs galā.

Stāvai piekalnei pieplakušajā dārzā ap divstāvīgo brī- num jauki celto 13. namu (ielas pusē Turbinu dzīvoklis atradās otrajā stāvā, bet uz mazā, slīpā, mājīgā pagal- miņa pusi — pirmajā) koku zari izskatījās kā ķetnas un bija nosvērušies lejup. Kalns bija ieputināts, pagalma šķūnīši pazuduši kupenās — un radusies milzīga cukur- galva. Mājai bija uzlikta balto ģenerāļa cepure, un apakšējā stāvā (ielas pusē— pirmajā, pagalma pusē, zem Turbinu verandas, pagraba stāvā) blāvus, dzeltenīgus gaismeklīšus iededza inženieris un bailulis, buržujs un nesimpātiskais tips Vasilijs Ivanovičs Lisovičs, bet augšstāvā spoži un līksmi iedegās Turbinu logi.

Mijkrēslī Aleksejs un Nikolka devās uz šķūnīti pēc malkas.

—   Ak vai, malkas velnišķi maz! Šonakt atkal ir ņemts, redzi.

No Nikolkas elektriskā lukturīša izšāvās gaišzils konuss, un tā gaismā varēja skaidri saskatīt, ka sienas apšuvums atlauzts un no ārpuses uz ātru roku piesists.

—   Ek, šaut nost šitādus velnus! Goda vārds. Paklau: nāksim šonakt sargāt? Es zinu — tie ir kurpnieki no vienpadsmitā numura. Ir nu gan nelieši! Viņiem malkas vairāk nekā mums.

—    Jods ar viņiem … Ejam! Ņem!

Noskrapstēja sarūsējusī atslēga, brāļiem uz galvas nobira sniegs, tie aizstiepa malku. Ap deviņiem vakarā Sārdamas podiņiem nevarēja piedurt roku.

Uz lieliskās krāsns žilbinošās virsmas bija redzami šādi vēsturiski uzraksti un zīmējumi, dažādos astoņpadsmitā gada laika posmos darināti ar Nikolkas roku un tušu un piesātināti ar visdziļāko jēgu un nozīmi:

Ja tev kāds sacīs, ka sabiedrotie steidzas mūs glābt — netici. Sabiedrotie ir maitas.

Viņš ir boļševiku līdzjutējs.

Zīmējums: Moma mūlis,

Paraksts:

«Ulāns Leonīds Jurjevičs.»

Baumas draudīgas un biedīgas, Brūk mums virsū bandas sarkanās! Zīmējums krāsās: seja ar nokarenām ūsām, papaha ar zilu pušķi. Paraksts: «Sitiet Petļuru!»

Jeļena, kā arī Turbinu sirsnīgie un senie bērnības draugi — Mišlajevskis, Karūsa, Servinskis — gan ar krāsām, gan tušu, tinti un ķiršu sulu atstājuši uzrakstus:

Jeļenai Vasiļjevnai visi mēs mīļi. Vienam kas ļauts, otram — liegts.

Ļenočka, paņēmu biļetes uz Aīdu. Beletāža N° 8, labā puse.

1918. gadā, maija 12. dienā, es iemīlējos. Jūs esat resns un neglīts.

Lasot šādus vārdus, es nošaujos. (Visai veiksmīgi uzzīmēts brauniņš.)

Lai dzīvo Krievija! Lai dzīvo patvaldība!

Jūnijs. Barkarola.

Un, minot Borodinas dienu, Ikviens vēl drosmi rod.

Drukātiem burtiem ar Nikolkas roku rakstīts:

Es tomēr pavēlu par blakuslietām uz krāsns nerakstīt, piedraudot ar jebkura biedra nošaušanu līdz ar tiesību atņemšanu. Podoļskas rajona komitejas komisārs. Dāmu, vīriešu un sieviešu drēbnieks Ābrams Pružiners.

1918. gada 30. janvārī.

Aprakstītie podiņi dvašo versmi, melnais pulkstenis iet tāpat kā pirms trīsdesmit gadiem: tuk-tak. Vecākais Turbins skūtu seju, gaišmatains, kopš 1917. gada 25.

oktobra novecojis un drūms, ģērbies frencī ar milzīgām kabatām un zilās jātnieku biksēs un āvies mīkstās jaunās kurpēs, sēdēja iemīļotā pozā — ar kājām atzveltnes krēslā. Nikolka ar matu ērkuli uz pieres viņam līdzās uz soliņa, izstiepis kājas gandrīz līdz bufetei, — ēdamistaba ir maza. Kājās viņam garie zābaki ar sprādzēm. Nikolkas draudzene ģitāra maigi un klusi iedziedas: trinn … Nenoteikts trinn … jo pagaidām vēl, redziet, nekas nav skaidri zināms. Pilsētā valda bažas, neskaidrība, nomāktība …

Nikolkam ir apakšvirsnieka uzpleči ar baltām uzšu- vēm, bet uz kreisās piedurknes asstūraina, trīskrāsaina zīmotne. (Pirmā kājnieku družīna, trešā nodaļa. Tāda tiek formēta jau ceturto dienu sakarā ar gaidāmajiem notikumiem.)

Tomēr, atklāti sakot, par spīti visiem šiem notikumiem, ēdamistabā ir brīnišķi. Karsti, mājīgi, dzeltenīgie aizkari aizvilkti. Un karstums sasilda brāļus, rada gurdenumu.

Vecākais nomet grāmatu, izstaipās.

— Nu, uzspēlē «Manevrus» …

Trim-ta-tam … Trim-ta-tam …

Zābaciņi stilīgi,

Cepures uz goda,

Garām soļo junkuru inženieru rota!

Vecākais sāk dungot līdzi. Acis drūmas, bet tajās iekvēlojas uguntiņas, dzīslās ieplūst karstums. Tikai klusām, kungi, klusām, klusītiņāml

Sveiciens jums, kungi,

Un sveiciens jums, dāmas…

Ģitāra skan marša ritmā, stīgu skaņās izaug rota, soļo inženieri — viens, divi! Nikolkas acīs atmiņu aina:

Skola. Apdrupušas Aleksandra laiku kolonnas, lielgabali. Junkuri ūz vēdera lien no loga pie loga, atšaudās. Logos ložmetēji.

Skolu aplencis kareivju mākonis, nudien, īsts mākonis. Ko lai dara? Ģenerālis Bogorodickis nobijās un padevās, padevās ar visiem junkuriem. Kā-āds kauns ..,

Sveiciens jums, kungi, Un sveiciens jums, dāmas, Manevri sen jau sākušies mums.

Nikolkas acis satumst.

Pār Ukrainas bagātajiem laukiem gulst smaga svelme. Putekļu mākoņos soļo putekļiem klātās junkuru rotas. Tas viss bija, bija un vairs nav. Kauns. Aplamība.

Jeļena pavēra portjeras, un melnajā spraugā parādījās viņas rūsganā galva. Viņa pievērsa brāļiem maigu, bet pulkstenim bažīgu jo bažīgu skatienu. Nav arī brīnums. Kur tad galu galā kavējas Tālbergs? Māsa ir satraukta.

Lai to slēptu, Jeļena gribēja dziedāt brāļiem līdzi, bet piepeši apklusa un pacēla pirkstu.

—    Pagaidiet! Vai dzirdat?

Visas septiņas stīgas aprāva rotas gājienu: stāt! Visi trīs ieklausījās un saprata — dunēja lielgabali. Tālu, smagi un dobji. Klau, atkal: bu-būc … Nikolka nolika ģitāru un žigli piecēlās, tūliņ stenēdams uztrausās arī Aleksejs.

Viesistabā valdīja akla tumsa. Nikolka uzgrūdās krēslam. Logos īstena aina no operas «Ziemsvētku nakts» — sniegs un uguntiņas. Tās dreb un mirguļo. Nikolka pieplaka pie loga. Acis vairs neredzēja svelmaino dienu un skolu, tajās — vienīgi līdz galam saspringta dzirde. Kur šauj? Viņš paraustīja apakšvirsnieka uzplečiem greznotos plecus.

—   Velns viņu zina. Liekas, šauj pie Svjatošinas. Savādi, nevar būt, ka tik tuvu.

Aleksejs stāv tumsā, bet Jeļena tuvāk logam, un var redzēt, ka acis tai melnas un baiļu pilnas. Ko gan tas nozīmē, ka Tālbergs vēl arvien nenāk? Vecākais jūt māsas nemieru un tāpēc nesaka ne vārda, lai gan viņam ļoti gribētos kaut ko teikt. Pie Svjatošinas. Par to nevar būt nekādu šaubu. Šauj divpadsmit verstis no pilsētas, ne tālāk. Kas tie par brīnumiem?

Nikolka satvēris baskvila bultu, otru roku piekļāvis pie stikla, it kā gribēdams to izspiest un izlīst laukā, deguns gluži plakans.

—   Man gribas aizbraukt uz turieni. Uzzināt, kas noticis ..,

— Kā tad, tieši tevis tur trūkst…

Jeļena runā satraukti. Ak posts! Vīram vajadzēja pārnākt, vēlākais, vai dzirdat, — visvēlākais, pulksten trijos dienā, bet tagad jau desmit.

Ne vārda neteikdami, visi atgriezās ēdamistabā. Ģitāra drūmi klusē. Nikolka stiepj no virtuves patvāri, un tas biedinoši sīc un sprauslā.

Uz galda neparastas tasītes mazu, gleznu kolonnu formā, ar maigu ziedu zīmējumu ārpusē un zeltītu iekšpusi. Mātes — Annas Vladimirovnas laikos tā ģimenei bija svētku servīze, bet tagad bērni to sākuši lietot ik dienas. Par spīti lielgabaliem un visām šīm mokām, nemieram un aplamībām, galdauts ir balts un iestīvi- nāts. Par to jāpateicas Jeļenai, kura citādi nevar, par to jāpateicas Turbinu mājā uzaugušajai Aņutai. Grīdas laistās, un uz galda blāvā, augstā vāzē tagad, decembrī, gaišzilas hortenzijas un divas tumšsarkanas, svelmainas rozes, kas apliecina dzīves skaistumu un spēku, kaut arī Pilsētas pievārtē atrodas ļauns ienaidnieks, kurš droši vien spēj izpostīt skaisto, sniegoto Pilsētu un papēžiem sabradāt miera drumslas. Ziedi. Ziedus atnesis Jeļenas uzticamais pielūdzējs gvardes poručiks Leonīds Jurjevičs Šervinskis — draugs pārdevējai slavenajā konfekšu veikalā «Marķīze», draugs pārdevējai mājīgajā puķu veikalā «Nicas flora». Hortenziju ēnā šķīvītis ar ziliem rakstiem, vairākas šķēlītes desas, caurspīdīgā trauciņā sviests, sausiņu traukā maizes nazis un iegarens baltmaizes klaipiņš. Varētu jauki padzert tēju un iekost, ja nebūtu šo drūmo apstākļu … Ek… ek …

Uz tējkannas jāteniski sēž raibs dzīparu gailis, un patvāra spožajos sānos atspoguļojas triju Turbinu izķēmotās sejas, un Nikolkam tur ir vaigi kā Momam.

Jeļenas acīs skumjas, un rūsgani liesmainās matu cirtas bēdīgi nokārušās.

Tālbergs ar savu hetmaņa naudas vilcienu kaut kur aizķēries un sabojājis vakaru. Pie joda! Kas zina, vai tikai ar viņu nav kas noticis? … Brāļi kūtri kož sviestmaizēs. Jeļenai priekšā dziestošas tējas tase un «Kungs no Sanfrancisko». Aizmiglotās acis, nekā neredzēdamas, kavējas pie vārdiem:

… tumsa, okeāns, putenis.

Jeļena nelasa.

Beidzot Nikolka neiztur:

—           Gribētos zināt, kāpēc tik tuvu šauj. Nevar taču būt…

Viņš apraujas, un sakustēšanās izķēmo viņa atspulgu patvāra sānos. Klusums. Pulksteņa rādītājs pārrāpjas pāri desmitajai minūtei un — tuk-tak — dodas uz ceturksni pāri desmitiem.

—          Šauj tāpēc, ka vācieši ir nelieši, — piepeši noņurd vecākais.

Jeļena paceļ galvu pret pulksteni un iejautājas:

—          Vai patiesi, vai patiesi viņi mūs atstās likteņa varā? — Viņas balsī skan skumjas.

Brāļi kā pēc pavēles pagriež galvas un sāk melot.

—          Nekas nav zināms, — saka Nikolka un apkoda maizes riecienu.

—          Es to sacīju tāpat vien, hm… kā minējumu. Klīst baumas.

—          Nē, tās nav baumas, — Jeļena tiepīgi atbild, — tās nav baumas, bet patiesība; šodien satiku Ščeglovu, un viņa teica, ka no Borodjankas atsaukti divi vācu pulki. f

—    Blēņas.

—           Padomā pati, — iesāk vecākais, — vai maz iedomājams, ka vācieši pielaistu pilsētai tuvumā to neģēli? Padomā taču! Es pilnīgi nespēju iedomāties, kā viņi ar to sadzīvotu kaut vienu minūti. Tas ir galīgs absurds. Vācieši un Petļura! Viņi paši to nesauc citādi kā par bandītu. Smieklīgi!

•— Ak, ko nu tu runā! Tagad es vāciešus pazīstu. Pati jau esmu redzējusi vairākus ar sarkanām lentām. Piedevām vēl piedzērušu apakšvirsnieku ar kaut kādu sievišķi. Un arī sievišķis pilnā.

—          Nu, kas par to? Arī vācu armijā var gadīties atsevišķi pagrimuši cilvēki.

—    Tātad, pēc jūsu domām, Petļura pilsētā neienāks?

—    Hm … Manuprāt, tas nav iespējams.

—           Nekādā gadījumā! Lūdzu, ielej man vēl tasīti tējas! Neuztraucies! Tā sakot, saglabā mieru.

—          Bet, ak dievs, kur gan ir Sergejs? Esmu pārliecināta, ka viņu vilcienam sarīkots uzbrukums un …

—          Un tālāk? Nu, kāpēc tu izgudro visādus niekus? Šī līnija taču ir pilnīgi brīva.

—    Kādēļ tad viņš nenāk?

—    Kungs, apžēlojies! Tu taču pati zini, kā tagad brauc vilcieni. Droši vien katrā stacijā stāv stundas četras.

—    Revolūcijas temps. Stundu brauc — divas stāv.

Jeļena, smagi nopūzdamās, paskatījās pulkstenī, brītiņu klusēja, tad ierunājās atkal:

—   Ak dievs, ak dievs! Ja vācieši nebūtu izdarījuši to nelietību, viss būtu labi. Ar diviem viņu pulkiem pietiek, lai šo jūsu Petļuru samaltu miltos. Nē, es redzu, vācieši spēlē kaut kādu zemisku divkāršu spēli. Un kāpēc nerādās izdaudzinātie sabiedrotie? Ak, nelieši! Solīja, solīja …

Patvāris, visu laiku klusējis, piepeši sāka dūkt, un uz paplātes izbira ar pelēku pelnu kārtiņu klātas oglītes. Brāļi neviļus pievērsa skatienus krāsnij. Tur lasāma atbilde. Lūdzu:

Sabiedrotie ir maitas.

Rādītājs apstājās pie stundas ceturkšņa, pulkstenis cienīgi nokrekstējās un nosita vienu reizi, un tūliņ priekšnamā pie griestiem pulkstenim atsaucās dzidras, smalkas zvana skaņas.

—    Paldies dievam, Sergejs mājās, — vecākais priecīgi teica.

—    Tas ir Tālbergs, — Nikolka apstiprināja un skrēja atvērt durvis.

Jeļena piesarka un piecēlās.

*

Tomēr Tālbergs tas nebija vis. NoblāKŠķēja trīs durvis, un kāpnēs dobji noskanēja Nikolkas pārsteiguma sauciens. Tam sekoja atbilde. Tad kāpnēs sāka klaudzēt apkalti zābaki un šautenes laide. Pa durvīm priekšnamā ieplūda aukstums, un Aleksejam un Jeļenai priekšā nostājās garš, plecīgs, līdz papēžiem šineli ģērbts stāvs ar aizsargkrāsas uzplečiem, uz kuriem ar ķīmisko zīmuli uzzīmētas trīs poručika zvaigznes. Kapuce apsarmojusi, bet smagā šautene ar brūngano durkli aizņēma visu priekšnamu.

—    Sveicināti, — stāvs noskandēja aizsmakušā tenorā un ar stingiem pirkstiem tvēra pēc kapuces.

—    Vitja!

Nikolka palīdzēja ienācejam atraisīt saites, kapuce nošļuka, tai līdzi virsnieka plakanā naģene ar apsūbējušu kokardi, un uz milzīgajiem pleciem kļuva redzama poručika Viktora Viktoroviča Mišlajevska galva. Tā bija ļoti skaista, tai piemita dīvains, skumjš un pievilcīgs senas, dižciltīgas un deģenerēties sākušas dzimtas daiļums. Skaistums staroja garo skropstu aizēnotajās, drosmīgajās acīs, kas bija katra savā krāsā. Viegli izliekts deguns, lepnas lūpas, piere balta un tīra, bez īpašām iezīmēm. Bet, rau, viens mutes kaktiņš skumīgi slīgst lejup, un zods ieslīpi nocirsts, it kā tēlnieks, veidodams muižnieka seju, neprātīgas iedomas pārņemts, būtu nošķēlis māla piku un atstājis vīrišķīgajai sejai mazu, nepareizi veidotu sievietes zodu.

—    No kurienes tu?

—    No kurienes?

—    Uzmanīgāk, — Mišlajevskis vārgi atsaucās, — nēsāsit. Tur ir pudele sīvā.

Nikolka saudzīgi pakārināja smago šineli, no kura kabatas rēgojās avīzes strēmelē ievīstīts pudeles kakls. Pēc tam viņš pakarināja smago mauzeri koka makstī, saļodzīdams brieža ragu pakaramo. Tikai tad Mišlajevskis pagriezās pret Jeļenu, noskūpstīja tai roku un atbildēja:

—   Bijām pie Sarkanā Traktiera. Ļena, atļauj pārgulēt. Līdz mājām netikšu.

—    Ak dievs, nu protams.

Pēkšņi Mišlajevskis ievaidējās, lūkoja pūst dvašu uz pirkstiem, bet lūpas neklausīja. Baltās uzacis un sarmas klātās apcirptās ūsas sāka atkust, seja kļuva slapja. Vecākais Turbins atpogāja viņam frenci un, izvilcis netīru kreklu, aplūkoja vīles.

—    Nu, protams … Pilns. Mudž./

—    Vai zināt, — Jeļena iztrūkusies sarosījās un uz mirkli aizmirsa Tālbergu, — Nikolka, tur virtuvē ir malka. Skrej iekur vannas krāsni. Cik žēl, ka atlaidu Aņutu. Aleksej, velc viņam nost frenci — žigli!

Ēdamistabā pie krāsns Mišlajevskis atkrita krēslā, necenzdamies apvaldīt vaidus. Jeļena sāka skraidīt

un šķindināt atslēgas. Turbins un Nikolka, ceļos nometušies, pūlējās Mišlajevskim novilkt šauros, švītīgos zābakus ar sprādzēm uz lieliem.

—    Lēnāk … Vai, lēnāk …

Tika attīti riebīgi, traipaini auti. Zem tiem — violetas zīda zeķes. Frenci Nikolka nekavējoties iznesa aukstajā verandā — lai utis izsalst. Netīrā batista kreklā, kam pāri stiepāš melni bikšturi, zilās bridža biksēs ar saitītēm ap pēdu Mišlajevskis izskatījās tievs un sakrities, slims un nožēlojams. Sazilējušās plaukstas sāka plikšķināt un glāstīt krāsns podiņus.

Baum … draud …

Brūk . . .'sarkan . ..

Iemīlējos … maija …

—           Kas tie par neģēļiem! — Turbins izsaucās. — Vai patiesi viņi nevarēja iedot jums velteņus un puskažociņus?

—          Ve… elteņus, — Mišlajevskis raudādams mēdījās, — velte …

Siltumā neciešamas sāpes sāka plosīt viņa rokas un kājas. Saklausījis, ka Jeļenas soļi apklusuši virtuvē, Mišlajevskis caur asarām nikni izkliedza:

-1 - Meitumāja!

Sēkdams un viebdamies viņš atkrita krēslā un, ar pirkstu rādīdams uz zeķēm, iekunkstējās:

—    Velciet nost, velciet nost, velciet nost…

Pretīgi oda denaturāts, bļodā kusa sniega kaudze,

izdzēris vīna glāzi sīvā, poručiks Mišlajevskis vienā mirklī apreiba tā, ka pat acis kļuva miglainas.

—          Vai tiešām vajadzēs noņemt? Kungs dievs … — Viņš izmisis sašūpojās krēslā.

—           Ko tu runā, pagaidi! Nekas … Tā. Lielais pirksts apsaldēts. Nekas… atdzīvosies. Un arī šis atdzīvosies.

Nikolka pietupies vilka Mišlajevskim kājās tīras, melnas zeķes, bet stingās, kokainās rokas pazuda pūkaina peldmēteļa piedurknēs. Vaigos uzplauka sārti plankumi, un, čokurā sarāvies, apģērbts tīrā veļā un halātā, pārsalušais poručiks Mišlajevskis atvilga un atdzīvojās. Kā krusa uz palodzes istabā sāka birt nejauki lamu vārdi. Acis pārgriezis, poručiks neganti sunīja

štābu pirmās klases vagonos, kaut kādu pulkvedi Ščet- kinu, aukstumu, Petļuru, vāciešus un puteni un beidza ar to, ka apveltīja ar visneķītrākajām lamām pašu visas Ukrainas hetmani.

Aleksejs un Nikolka skatījās, kā poručiks sasildams klabina zobus, un laiku pa laikam izsaucās: «Nu, nu!»

—    Hetmanis, ko? Kaut viņš sapūtu! — Mišlajevskis rēca. — Kavalergards? Pilī? Vai ne? Bet mūs aiztrieca, kā stāvējām. Ko tu teiksi? Diennakti salā, sniegā . • • Dievs kungs! Domāju — visi būsim beigti… Ka tevi nelabais! Pa simt asīm virsnieks no virsnieka — tā esot ķēde? Mūs gandrīz apkāva kā vistas!

—    Paklau, — lamu apstulbināts, iejautājās Turbins, — saki — kas tur pie Traktiera notiek?

—    Ek! — Mišlajevskis atmeta ar roku. — Nekā nevar sajēgt! Vai zini, cik mēs pie Traktiera bijām? Četrdesmit cilvēku. Atbrauc tā slampa — pulkvedis Ščet- kins un pļerkst (te Mišlajevskis sašķobīja seju, cenzdamies atdarināt ienīsto pulkvedi Ščetkinu, un sāka runāt pretīgā, smalkā,' svepstošā balsī): «Virsnieku kungi, visa Pilsēta cer uz jums. Attaisnojiet mirstošās krievu pilsētu māmuļas uzticību — ienaidniekam parādoties, pārejiet uzbrukumā, dievs ir ar mums! Pēc sešām stundām došu maiņu. Bet patronas lūdzu taupīt…» (Mišlajevskis turpināja savā parastajā balsī.) Iesēžas ar savu adjutantu mašīnā un prom. Un tumšs kā d…! Sals. Dursta kā ar adatām.

—   Ak kungs, nu kas tur īsti var būt? Pie Traktiera taču nevar atrasties Petļura?

—    Ta velns viņu zina! Tici vai ne, no rīta gandrīz vai zaudējām prātu. Mēs taču nostājāmies pusnaktī, gaidām maiņu … Nejūtam ne roku, ne kāju. Maiņas nav. Ugunskurus sakurt, protams, nevaram, sādža divu verstu attālumā, līdz Traktierim versts. Nakti rādās: klajumā kaut kas kustas. Liekas — lien… Nu, es domāju, ko iesāksim… Ko gan? Piesvied šauteni pie pleca, domā — šaut vai nešaut? Kārdinājums liels. Stāvējām, sakaucāmies kā vilki. Uzkliedz — kāds ķēdē atsaucas. Beidzot ierakos sniegā, izkašņāju ar laidi sev kapu, iesēdos un pūlos neaizmigt: aizmigsi — beigas. Un uz rīta pusi vairs nejaudāju, jūtu — sāku snaust. Zini, kas mani paglāba? Ložmetēji. Gaismai austot,

dzirdu, verstu trīs attālumā sāk bērt. Un, vai zini, negribas celties. Nu, bet tad sāka zvetēt lielgabals. Uz- traušos, katra kāja liekas pudu smaga, un domāju: «Smalki, Petļura klāt.» Savirzījāmies drusku ciešāk kopā, sakliedzāmies. Nolēmām tā: ja kaut kas notiks, saspiedīsimies barā, atšaudīsimies un atkāpsimies uz pilsētu. Ja apšaus — apšaus. Būsim vismaz kopā. Un iedomājies — viss apklusa. No rīta sākām pa trim skriet uz Traktieri sildīties. Zini, kad ieradās maiņa? Šodien pulksten divos dienā. Kādi divsimt junkuri no pirmās vienības. Un, saproti, lieliskā ietērpā — velteņos, papahās un ar ložmetēju komandu. Viņus atveda pulkvedis Naijs-Turss.

—    A! Mūsējais, mūsējais! — Nikolka iesaucās.

—    Pag, vai viņš nav Belgradas huzārs? — iejautājās Turbins.

—    Jā, jā, huzārs … Saproti, šie skatās uz mums un šausminās: «Sak, mēs domājām, jūsu te kādas divas rotas un ar ložmetējiem; kā tad jūs te stāvējāt?»

Izrādījās, ka tur no ložmetējiem šāvusi banda, savs tūkstotis cilvēku, kas rīta pusē uzkūlusies pie Sereb- rjankas un sākusi uzbrukumu. Par laimi, šie nezinājuši, ka tur ķēde tāda pati kā mūsējā, citādi, padomā vien, visa šī varza ar savu ierašanos varēja pagodināt Pilsētu. Laime, ka tur vismaz bijuši sakari ar Volinskas Posteni, devuši ziņu, un no turienes kāda baterija šiem uzbērusi šrapneļus, tā nu šiem dūša saplakusi, uzbrukums pārtraukts, un visa varza aizvilkusies velns zina kurp.

—    Bet kas tie varēja būt? Vai tiešām Petļura? Tas taču neticami.

—    Ta jods viņus zina. Domāju, tie būs bijuši apkārtējie zemnieki — Dostojevska svētbilžu nēsātāji… ū-u … kuces bērni!

—    Ak dievs!

—    Jā, kungi, — Mišlajevskis aizsmacis atsāka, sūkdams papirosu, — tā nu mūs, lai slavēts dievs, nomainīja. Skaitām: trīsdesmit astoņi vīri. Sirds, priecājies: divi nosaluši. Kā prusaki. Bet divus pievācām, tiem noņems kājas …

. — Kā! Nosaluši beigti?

—          Un kā tad tu domāji? Viens junkurs un viens

virsnieks. Bet Popeļuhā, turpat pie Traktiera, iznāca vēl jaukāk. Mēs ar podporučiku Krasinu aizlikāmies turp sadabūt ragavas, lai aizvestu nosalušos. Sādžele gluži kā izmirusi — ne dzīvas dvēseles. Beidzot ieraugām — velkas viens večuks kažokā un ar kūju. Iedomājies — paskatījās uz mums un kļuva gaužām priecīgs. Es tūliņ nojautu ko nelabu. Kas tie par brīnumiem, prātoju. Ko šitas sasodītais kraķis tā luncinās: «Dēliņi … dēliņi.. .» Es šim tādā saldenā balsī saku: «Sveiks, vecotēv! Dod žiglāk ragavas!» Bet šis atteic: «Nevaid. Virsnieķeļi visas ragavas aizvāca uz Posteni.» Pametu Krasinam ar aci un prasu: «Virsnieķeļi? Ak šitā gan? Bet kur tad visi jūsu vīrišķi?» Un vecais sper laukā: «Visi aizgājuši pie Petļuras.» Nu? Nu ko tu teiksi? Šis savā aklumā nebija saskatījis, ka mums zem bašlikiem uzpleči, un noturējis mūs par petļuriešiem. Nu, vai zini, tad es vairs neizturēju … Sals … Kļuvu traks aiz dusmām… Sagrābu veci aiz dziesmas tā, ka šis gandrīz vai izlaida garu, un kliedzu: «Aizgājuši pie Petļuras? Es tevi uz vietas nošaušu, tad tu zināsi, ka iet pie Petļuras. Tu man aiziesi uz debesu valstību, maita!» Skaidrs, ka te nu svētajam zemesrūķim, sējējam un aizgādnim (Mišlajevskis izgāza drausmīgu lamu vārdu virkni kā akmeņu vezumu) uzreiz atausa gaisma. Šis, protams, krīt pie kājām un brēc: «Vai, jūsu augst- labdzimtība, piedodiet man, vecam vīram, ka es aiz savas muļķības, aiz sava akluma šitā, došu zirgus, tūliņ došu, tikai atstājiet pie dzīvības!» Un atradās gan zirgi, gan ragavas.

Tā nu, kungi, krēslā mēs nokļuvām Postenī. Kas tur notiek, prātam nav aptverams. Uz sliedēm saskaitīju četras baterijas, stāv neuzstādītas, jo neesot lādiņu. Štābu bez skaita. Neviens, protams, ne velna nezina. Un galvenais — nav kur likt mirušos! Beidzot atradām pārsiešanas punktu, tici vai ne, ar varu uzspiedām līķus tiem, negribēja ņemt pretī: «Vediet uz Pilsētu.» Tur nu mūs sagrāba zvēra niknums. Krasins gribēja nošaut kādu štāba virsnieku. Tas pateica: tie, sak, esot petļu- riešu paņēmieni. Noziedēja. Tikai pie vakara beidzot atradu Ščetkina vagonu. Pirmā klase, elektrība … Un ko domā? Stāv kaut kāds denščiku sugas roklaiža un neļauj iet iekšā. Ko tu neteiksi! «Viņi, sak, atdusējas.

Nevienu nav vēlēts pieņemt.» Nu, kā gāzu ar laidi pa sienu, tūliņ ari visi mūsējie sacēla traci. No visām kupejām pabira kā zirņi. Izlien Ščetkins un sāk luncinā- ties: «Ak mans dievs! Nu, saprotams. Tūliņ. Ei, ziņneši, kāpostus, konjaku! Tūlīt mēs jūs izvietosim. Pi- ilnīgu atpūtu. Tā ir varonība. Ak, kāds zaudējums, bet ko lai dara — tie ir upuri. Es tā nomocījos…» Un pats jau pa gabalu ož pēc konjaka. A-ā-ā! — Mišlajevskis piepeši nožāvājās, un galva tam nokārās uz krūtīm. Viņš sāka murmināt kā miegā: — Nodaļai ierādīja lopu vagonu ar krāsni… O! Bet man palaimējās. Šis, acīm redzot, bija nolēmis no manis atkratīties pēc tāda jandāliņa. «Jūs, poručik, es komandēju uz pilsētu. Uz ģenerāļa Kartuzova štābu. Ziņojiet tur!» Aidā! Es uz lokomotīves … sasalu ragā … Tamāras pils … sīvais …

Papiross izkrita Mišlajevskim no mutes, viņš atgāzās krēslā un tūliņ sāka krākt.

—   Tas tik ir vareni, — apjucis noteica Nikolka.

—    Kur Jeļena? — vecākais norūpējies iejautājās. Vitjam jāiedod palags, tu aizved viņu nomazgāties.

Bet Jeļena tobrīd raudāja istabā, kas atradās aiz virtuves un kur aiz katūna aizkariem blakus cinkotai vannai krāsnī liesmoja sausas bērza šķilas. Aizsmakušais virtuves pulkstenis nošķindināja vienpadsmit. Jeļena acu priekšā redzēja Tālbergu nogalinātu. Vilcienam, kas veda naudu, protams, bija sarīkots uzbrukums, kon- vojnieki apkauti, sniegā — asinis un smadzenes. Jeļena sēdēja pustumsā, cauri pairušajam matu vainagam lauzās liesmu atspīdums, pār vaigiem ritēja asaras. Nogalināts. Nogalināts

Un te iedžinkstējās smalkas zvana skaņas un piepildīja visu dzīvokli. Jeļena — kā viesulis cauri virtuvei, cauri tumšajai bibliotēkai uz ēdamistabu. Ugunis iemirdzas spožāk. Melnais pulkstenis sāk zvanīt un tikšķēt, uzņem mundru soli.

Taču Nikolka un vecākais brālis pēc pirmā prieka uzliesmojuma ļoti drīz atsala. Un arī prieks bija pamodies galvenokārt Jeļenas dēļ. Brāļus nelādzīgi ietekmēja hetmaņa kara ministrijas ķīļveidīgie uzpleči pie Tālberga frenča. Tomēr jau pirms šo uzpleču parādīšanās, gandrīz jau kopš Jeļenas kāzu dienas, Turbinu dzīves kausā bija radusies kāda plaisa — un svētīgā valgme pa to nemanot aizplūda. Kauss tagad tukšs. Galvenais iemesls laikam gan bija ģenerālštāba kapteiņa Sergeja Ivanoviča Tālberga divslāņainās acis …

Ek, ek… Lai nu kā, pirmajā slānī pašlaik varēja lasīt bez grūtībām. Acu virsējā slānī atspoguļojās vienkāršs cilvēcisks prieks, ko radīja siltums, gaisma, drošības izjūta. Toties mazliet dziļāk skaidri samanāms nemiers, ko Tālbergs bija atvedis sev līdzi nupat. Visdziļākais slānis, protams, palika apslēpts kā vienmēr. Vismaz Sergeja Ivanoviča stāvs nepauda neko. Josta plata un cieta. Kā balti plankumiņi vienmērīgi spīguļoja abi žetoni — universitātes un akadēmijas. Kalsnais stāvs kā automāts grozījās zem melnā pulksteņa. Tālbergs bija stipri nosalis, tomēr visiem labvēlīgi uzsmaidīja. Un arī šai vēlīgumā bija jaušams nemiers. Nikolka, pašņaukājis savu garo degunu, to sajuta pirmais. Vārdus stiepdams, Tālbergs gausi un jautri stāstīja, kā vilcienam, kurš vedis uz provinci naudu un kura apsardzība bijusi uzdota viņam, pie Borodjankas, četrdesmit verstis no pilsētas, uzbrukusi dievs zina kāda banda. Jeļena šausmās aizvēra acis un kļāvās pie žetoniem, brāļi atkal izsaucās: «Ko tu saki!» — bet Mišlajevskis krāca bez atmaņas, rādīdams trīs zelta zobus.

—    Kas gan tie varēja būt? Petļurieši?

—    Nu, ja tie būtu bijuši petļurieši, — tēvišķīgi un reizē nemierīgi pasmaidījis, atteica Tālbergs, — tad nezin vai es te … hm … ar jums tērzētu. Nezinu, kas. Varbūt dezorganizējušies serdjuki. Ielauzās vagonos, vicināja šautenes un kliedza: «Kas par konvoju?» Es atbildēju: «Serdjuki,» — šie pamīņājās, pamīņājās, tad dzirdu komandu: «Kāpj nost, puiši!» Un visi pazuda. Man liekas, viņi meklēja virsniekus, droši vien bija domājuši, ka apsardze nebūs ukraiņu, bet gan virsnieku, — Tālbergs izteiksmīgi pablenza uz Nikolkas piedurknes uzšuvi, paskatījās pulkstenī un pēkšņi piebilda: — Jeļena, iesim parunāt pāris vārdu…

Jeļena steigšus izgāja vīram līdzi — Tālbergu pusē, guļamistabā, kur pie sienas līdzās gultai uz balti cimdotas rokas sēdēja vanags, kur maigu gaismu izplatīja zaļā lampa uz Jeļenas rakstāmgalda un uz sarkankoka galdiņa atradās ar bronzas ganu figūrām rotātais pulkstenis, kas ik pa trim stundām spēlēja gavoti.

Mišlajevska uzmodināšana Nikolkam sagādāja milzu pūles. Pa ceļam poručiks grīļojās, divas reizes ar troksni uzgrūdās durvīm un vannā aizmiga. Nikolka uzmanīja, lai viņš nenoslīkst. Bet vecākais Turbins, pats nezinādams, kādēļ, iegāja tumšajā viesistabā, piespieda ausi pie loga un klausījās: atkal tālu, dobji — kā caur vati — un nekaitīgi būkšķēja lielgabali, reti un tālu.

Jeļena ar viegli rūsganajiem matiem pēkšņi bija kļuvusi vecāka .un neglītāka. Acis sarkanas. Rokas nolaidusi, viņa skumji klausījās Tālbergā. Bet viņš kā salta štāba kolonna slējās tai pāri un nepielūdzami teica:

—    Jeļena, citādi rīkoties nav iespējams.

Tad Jeļena, samierinājusies ar nenovēršamo, sacīja:

—    Nu, es jau saprotu. Tev, bez šaubām, taisnība. Pēc dienām piecām sešām, vai ne? «Varbūt tikmēr stāvoklis vēl uzlabosies?

Šis Tālbergam bija grūts mirklis. Un viņš novāca no sejas pat savu mūžīgo, patentēto smaidu. Tā sāka izskatīties veca, un katrs vaibsts pauda līdz galam izdomātu domu. Jeļena … Jeļena. Ak, šī maldīgā, nedrošā cerība . .. Dienas piecas … sešas …

Un Tālbergs teica:

—   Jābrauc nekavējoties. Vilciens atiet vienos naktī…

… Pēc pusstundas istabā, kur no sienas lūkojās vanags, viss bija izpostīts, Uz grīdas čemodāns, un iekšējais ūdeni necaurlaidīgais vāks uzsliets stāvus. Jeļena, novājējusi un savaldīga, ar deviņām mutes kaktiņos, klusēdama lika čemodānā kreklus, apakšbikses, palagus. Tālbergs, nometies ceļos pie skapja apakšējās atvilktnes, nopūlējās ap atslēgu.

Un tad … tad istaba likās pretīga kā ikviena telpa, kur valda kravāšanās haoss, un vēl ļaunāk, ja lampai norauts abažūrs. Nekad. Nekad nenoraujiet lampai aba- žūru! Abažūrs ir svētums. Nekad nebēdziet no briesmām pretī nezināmajam, kā mēdz bēgt žurkas. Snaudiet pie abažūra, lasiet — lai putenis kauc, — gaidiet, kamēr atnāk pie jums.

Taču Tālbergs bēga. Mīņādams kājām papīra strēmeles, viņš izslējās līdzās smagajam, aizsprādzētajam čemodānam, ģērbies savā garajā šinelī, uzlicis melnos, glītos ausu sildītājus, pie cepures hetmaņa kokarde — pelēka ar gaiši zilu —, pie sāniem zobens.

Pilsētas I Pasažieru stacijā uz nomaļām sliedēm jau stāv vilciens — vēl bez lokomotīves, līdzīgs kāpuram bez galvas. Sastāvā deviņi vagoni ar žilbinoši spožu elektrisko apgaismojumu. Ar šo sastāvu vienos naktī ģenerāļa fon Busova štābs dodas prom uz Vāciju. Tālbergs tiek ņemts līdzi: Tālbergam atradušies sakari… Hetmaņa ministrija ir muļķīga un banāla operete (Tālbergam patika izteikties triviāli, bet spēcīgi) un pats hetmanis tāpat. Vēl jo banālāka tādēļ, ka…

— Saproti (čuksti), vācieši hetmani pamet likteņa varā, un ļoti, ļoti iespējams, ka ienāks Petļura … bet tas, vai zini…

O, Jeļena zināja! Jeļena labi zināja. 1917. gada martā Tālbergs bija pirmais — saprotiet, pirmais, — kurš ieradās karaskolā ar platu sarkanu lentu ap piedurkni. Tas notika pašās pirmajās dienās, kad vēl Pilsētā visi virsnieki, dzirdot vēstis no Pēterburgas, piesarka un nozuda kaut kur tumšajos gaiteņos, lai nekas nebūtu jāklausās. Tālbergs kā pašas revolucionārās kara komitejas loceklis arestēja pazīstamo ģenerāli Petrovu. Kad slavenais gads gāja uz beigām un pilsētā jau risinājās daudz brīnumainu un savādu notikumu, un tajā uzradās cilvēki, kam trūka zābaķu, bet bija platas bikses, Luras rēgojās zem pelēkajiem zaldātu šineļiem, un šie cilvēki paziņoja, ka nekādā gadījumā no Pilsētas neiešot uz fronti, jo tur tiem neesot ko darīt, un tie palikšot te, Pilsētā, tad Tālbergs kļuva viegli uzbudināms un sausi pavēstīja, ka tas neesot tas, kas vajadzīgs, bet gan banāla operete. Un izrādījās, ka viņam zināmā mērā taisnība: patiesi iznāca operete, tikai nevis parasta, bet gaužām asiņaina. Vīrus platajās biksēs viens un divi no Pilsētas izdzina pelēki, izkliedēti pulki, atnākuši cauri mežiem no līdzenuma, kas stiepās Maskavas virzienā. Tālbergs apgalvoja, ka platbiksaiņi esot avantūristi, kam saknes Maskavā, un šīs saknes esot boļševistiskas.

Bet reiz martā Pilsētā pelēkām rindām iesoļoja vācieši, un galvās tiem bija rūsganas metāla bļodas, kas tos pasargāja no šrapneļu lodēm, bet huzāriem bija pinkainas cepures, un tie jāja tādos zirgos, ka Tālbergs paskatījies uzreiz saprata, kur meklējamas saknes. Pēc vairākiem spēcīgiem vācu lielgabalu triecieniem Pilsētas tuvumā maskavieši pazuda kaut kur aiz zilajiem mežiem ēst sprāgoņas, bet vāciešiem nopakaļ atkal atvilkās platbiksaiņi. Tas bija liels pārsteigums. Tālbergs apjucis smaidīja, bet ne no kā nebaidījās, jo platbiksaiņi pie vāciešiem izturējās pavisam klusu, nevienu nogalināt neuzdrīkstējās un arī paši staigāja pa ielām gluži piesardzīgi un izskatījās pēc bikliem ciemiņiem. Tālbergs sacīja, ka tiem neesot sakņu, un pāris mēnešu nedienēja nekur. Nikolka Turbins reiz, iegājis Tālberga istabā, pasmaidīja. Tālbergs sēdēja, rakstīja kaut kādus gramatikas vingrinājumus uz lielas papīra lapas, un viņam priekšā atradās plāna, uz lēta papīra iespiesta grāmatele:

«Ignatijs Perpillo — Ukraiņu gramatika».

Astoņpadsmitā gada aprīlī, ap lieldienām, cirkā jautri dūca matētās elektrisko lampu bumbas — un cirks līdz pat kupolam bija bāztin piebāzts ar cilvēkiem. Arēnā kā līksma, kareivīga statuja stāvēja Tālbergs un skaitīja rokas — platbiksaiņiem beigas, Ukraina būs, bet tā būs «hetmaniska» — tika vēlēts «Vis- ukrainas hetmanis».

— Mēs esam norobežoti no Maskavas asiņainās operetes, — Tālbergs apgalvoja un mājās uz veco jauko tapešu fona dižojās dīvainajā hetmaņa virsnieku un ;, formā. Pulkstenis nicīgi sprauslāja: tuk-tak; un no kausa aizplūda valgme. Nikolkam un Aleksejam nebija ar Tālbergu ko runāt. Turklāt to darīt būtu ļoti grūti, jo Tālbergu katra saruna par politiku gauži kaitināja, it īpaši tad, kad Nikolka pavisam netaktiski uzsāka: «Bet kā tad tu, Serjoža, sacīji martā…» Tāl- bergam tūliņ kļuva redzami retie, bet lielie un baltie augšzobi, acīs iedegās dzeltenas dzirkstelītes, un viņš sāka uztraukties. Tādā kārtā sarunas pašas par sevi izgāja no modes.

Jā, operete … Jeļena zināja, ko nozīmē šis vārds Baltijas vācieša apaļīgajās lūpās. Bet tagad operete kļuva draudīga — un ne vairs platbikšiem, ne maskaviešiem, ne kaut kādam Ivanam Ivanovičam, bet draudīga pašam Sergejam Ivanovičam Tālbergam. Katram cilvēkam ir sava zvaigzne, un ne velti viduslaikos galma astrologi sastādīja horoskopus un pareģoja nākotni. Ak, cik viņi bija gudril Un, lūk, Sergejam Ivanovičam Tālbergam bija nekur nederīga, nelaimīga zvaigzne. Tālbergam klātos labi, ja viss ritētu gludi, ja notikumu gaitai būtu skaidrs virziens, bet šai laikā notikumiem Pilsētā nebija skaidra virziena, tie svaidījās dīvainos līčločos, un Sergejs Ivanovičs velti pūlējās uzminēt, kas notiks. Viņam tas nebija izdevies. Vēl tālu, simt piecdesmit vai visas divsimt verstis no Pilsētas, uz sliedēm stāvēja spoži apgaismots salonva- gons. Tajā kā zirnis pākstī gozējās gludi skūts vīrs, diktēdams pavēles saviem rakstvežiem un adjutantiem. Posts Tālbergam, ja šis vīrs ieradīsies Pilsētā, bet tas var notikt. Posts. Visiem zināms laikraksta «Ziņas» numurs, tāpat arī kapteiņa Tālberga vārds — viņš vadīja hetmaņa vēlēšanas. Avīzē ir raksts, kas pieder Sergeja Ivanoviča spalvai, bet rakstā vārdi:

Petļura ir avantūrists, kas ar savu opereti draud izpostīt zemi…

—    Tu pati saproti, Jeļena, es nevaru ņemt tevi līdzi nezināmās klejotāja gaitās. Vai nav tiesa?

Jeļena neteica ne vārda, jo bija lepna.

—    Domāju, ka man bez kavēkļiem izdosies caur Rumāniju nokļūt Krimā un pēc tam Donā. Fon Busovs apsolīja man palīdzēt. Mani augstu vērtē. Vācu okupācija pārvērtusies operetē. Vācieši jau aiziet. (Čukstus.ļ Pēc maniem apsvērumiem, drīz sabruks arī Petļura. īstais spēks nāk no Donas. Un tu zini, es taču nemaz nedrīkstu nebūt tur, kad formējas armija, kas aizstāv taisnību un kārtību. Nebūt tur — tas nozīmē sagandēt karjeru, tu taču zini, ka Deņikins bija manas divīzijas komandieris. Esmu pārliecināts, ka nepaies pat trīs mēneši, nu, visvēlākais, maijā mēs ienāksim Pilsētā. Nemaz nebaidies. Tevi noteikti neviens neaiztiks, nu, bet visļaunākajā gadījumā — tev taču ir pase ar tavu meitas uzvārdu. Piekodināšu Aleksejam, lai neļauj tev nodarīt pāri.

Je|ena atjēdzās.

—    Pagaidi, — viņa teica, — brāļi taču tūliņ jābrīdina, ka vācieši mūs nodod.

Tālbergs tumši piesarka.

—          Protams, protams, es katrā ziņā … Vai arī pasaki viņiem pati. Kaut gan tam būtībā nav sevišķas nozīmes.

Jeļenai uzvilnīja dīvaina izjūta, taču nodoties pārdomām nebija laika: Tālbergs jau skūpstīja sievu, un bija mirklis, kad viņa divslāņainajās acīs atspoguļojās vienīgi maigums. Jeļena neizturēja un iešņukstējās,.tomēr klusi klusītiņām — viņa bija stipra sieviete, kā tas piederējās Annas Vladimirovnas meitai. Tad sekoja atvadīšanās no brāļiem viesistabā. Bronzas lampā uzliesmoja sārta gaisma un piepildīja visu telpas stūri. Pia- nīns rādīja piemīlīgus, baltus zobus un «Fausta» partitūras lappusi, kur melnie nošu kāsīši virknējās blīvā tumšā plūsmā un raibi tērptais rudbārdis Valentīns dzied:

Par māsu tevim lūdzos es,

Saudzē tu viņu, jel saudzē!

Tai sargātājs esi!

Pat Tālbergam, kuram nebija raksturīgas sentimentālas izjūtas, no šī mirkļa prātā palika gan melnie akordi, gan mūžīgā Fausta apspūrušās lappuses. Ek, ek… Tālbergam vairs nebūs lemts dzirdēt kavatīnas par visspēcīgo dievu, nebūs lemts klausīties, kā Jeļena spēlē Šervinskim pavadījumu. Un tomēr, kad Turbinu un Tāl- berga vairs pasaulē nebūs, atkal ieskanēsies stīgas un uz skatuves iznāks raibi tērptais Valentīns, ložās vēdīs smaržas, un mājās pavadījumu spēlēs gaismas ieskautas sievietes, jo pār Faustu, tāpat kā pār Sārdamas Namdari, nāvei nav varas.

Tālbergs visu pasacīja, stāvēdams turpat pie pianīna. Brāļi pieklājīgi klusēja, cenzdamies nesaraukt uzacis. Jaunākais aiz lepnuma, vecākais tādēļ, ka bija gļēvulis. Tālberga balss iedrebējās.

— Sargājiet Jeļenu, — Tālberga acu virsējais slānis pauda lūgumu un raizes. Viņš sastomījās, apjucis paskatījās kabatas pulkstenī un tramīgi noteica: — Jāiet.

Jeļena pievilka vīru aiz kakla sev klāt, steigšus iešķībi pārmeta viņam krustu un noskūpstīja. Tālbergs iebadīja abiem brāļiem ar melno, apcirpto ūsu sariem. Pārbaudīdams kabatas portfeli, viņš bažīgi pāršķirstīja dokumentu žūksnīti, šaurākajā nodalījumā pārskaitīja ukraiņu papīriņus un vācu markas un smaidīdams, saspringti smaidīdams un. atskatīdamies, devās laukā. Dzin … dzin … priekšnamā iedegās griestu lampa, tad kāpnēs nobūkšķēja čemodāns. Jeļena pārliecās pāri margām un pēdējo reizi ieraudzīja bašlika, smailo galu.

Pulksten vienos naktī tumsā tīto tukšu preču vagonu kapsētā no piektā ceļa atgāja bruņu vilciens, pelēks kā krupis, un mežonīgi kauca, tūliņ uzņemdams lielu, dārdošu ātrumu un izgrūzdams no velkmes caurumiem sarkanu versmi. Tas noskrēja astoņas verstis septiņās minūtēs, nonāca Volinskas Postenī, ar rēkoņu, klaudzoņu, dārdoņu, lukturiem zibot, ātrumu nesamazinādams, pa lēkājošām pārmijām nogriezās sāņus no galvenās līnijas un, modinādams neskaidras cerības un lepnumu pār- salušajos junkuros un virsniekos, kas, čokurā sarāvušies, nīka lopu vagonos un ķēdēs pie paša Posteņa, droši, ne no viena nebaidīdamies, pazuda Vācijas robežas virzienā. Desmit minūtes vēlāk tam pakaļ cauri Postenim aizjoņoja pasažieru vilciens ar milzīgu lokomotīvi, mirdzinādams desmitiem logu. Platformās pazibēja masīvi, stabiem līdzīgi, līdz acīm satuntuļoti vācu sargkareivju stāvi, pazibēja viņu platie, melnie durkļi. Pārmijnieki, saltumā cīnīdamies pēc elpas, redzēja, kā garie Pulmana vagoni sliežu salaidumos svaidījās, logi meta uz pārmijniekiem gaismas kūļus. Tad viss pazuda — un junkuru sirdis pildījās ar skaudību, niknumu unnemieru.

U … s-s-salašņas! … — kaut kur pie pārmijām no- elsās vējš, un lopu vagoniem uzklupa svilinošs putenis. Posteni šai naktī pilnīgi ieputināja.

Bet trešajā vagonā no lokomotīves, kupejā ar sēdekļiem svītrotos pārvalkos, pieklājīgi un iztapīgi smaidīdams, iepretī vācu leitnantam sēdēja Tālbergs un runāja vāciski.

— O, ja, — laiku pa laikam novilka resnais leitnants un košļāja cigāru.

Kad leitnants aizmiga, durvis uz visām kupejām tika aizvērtas un siltajā un žilbinoši gaišajā vagonā kļuva dzirdama monotonā riteņu klaboņa, Tālbergs izgāja gaitenī, atbīdīja bālgano aizkaru ar caurspīdīgajiem burtiem «D. — R. dz. c.» un ilgi skatījās tumsā. Tur juku jukām lēkāja dzirksteles, virpuļoja sniegs, bet lokomotīve rāva vilcienu uz priekšu un arvien iekaucās tik draudīgi, tik nejauki, ka pat Tālbergu pārņēma satraukums.

3

Šajā nakts stundā apakšstāvā, namīpašnieka inženiera Vasilija Ivanoviča Lisoviča dzīvoklī, valdīja pilnīgs klusums, un to lāgiem iztraucēja vienīgi pele mazajā ēdamistabā. Pele bufetē uzmācīgi un lietišķi grauza un grauza vecu siera garoziņu, lādēdama inženiera laulātās draudzenes Vandas Mihailovnas skopulību. Nolādētā. Kaulainā un greizsirdīgā Vanda gulēja ciešā miegā vēsā un drēgnā dzīvokļa tumšajā guļamistabiņā. Pats inženieris turpretī bija nomodā un atradās savā mēbelēm pieblīvētajā, grāmatām piebāztajā un tieši tādēļ ārkārtīgi mājīgajā kabinetiņā ar aizvilktiem logu aizkariem. Stāvlampa, veidota kā ēģiptiešu princese, kas slēpās zem zaļa, ziediem rotāta kupola, piešķīra visai istabai maigu un noslēpumainu pievilcību, un noslēpumains šķita arī pats inženieris dziļajā ādas krēslā. Nedrošo laiku noslēpumainība un divdabība vispirms izpaudās apstāklī, ka cilvēks krēslā nemaz nebija Vasi- lijs Ivanovičs Lisovičs, bet gan Vasilisa… Pareizāk sakot, viņš pats gan sevi dēvēja par Lisoviču, daudzi cilvēki, ar kuriem viņam bija saskare, uzrunāja viņu par Vasiliju Ivanoviču, taču vienīgi sastopot vaigu vaigā. Toties aiz muguras, runājot trešajā personā, neviens inženieri nedēvēja citādi kā par Vasilisu. Šis paradums ieviesās tādēļ, ka namīpašnieks kopš 1918. gada janvāra, kad pilsētā acīm redzami sāka risināties dīvaini notikumi, sagrozīja savu skaidro parakstu un bailēs no kaut kādas atbildības nākotnē nepārprotamā «V. Lisovičs» vietā anketās, izziņās, apliecībās, orderos un kartītēs sāka rakstīt «Vas. Lis.».

Nikolka astoņpadsmitā gada astoņpadsmitajā janvārī, saņēmis no Vasilija Ivanoviča cukura kartīti, uz Kreščatika cukura vietā saņēma briesmīgu belzienu ar akmeni mugurā un divas dienas spļāva asinis. (Šāviņš plīsa tieši virs cukura gaidītāju rindas, kurā stāvēja bezbailīgi cilvēki.) Pārnācis mājās, turēdamies pie sienām un mezdamies sejā zaļš, Nikolka, lai nesabie- dētu Jeļenu, tomēr pasmaidīja, izraibināja visu mazgājamo bļodu ar asiņainiem spļaudekļiem un uz Jeļenas saucienu:

—   Ak dievs! Kas tad tas?! — atbildēja:

—    Tas ir Vasilisas cukurs, velns viņu rāvis! — un tad kļuva gluži balts un nogāzās uz sāniem. Nikolka pēc divām dienām piecēlās, bet Vasilija Ivanoviča Liso- viča vairs nebija. Sākumā visi trīspadsmitā nama iemītnieki, bet pēc tam visa pilsēta sāka inženieri dēvēt par Vasilisu, un vienīgi sievišķīgā vārda īpašnieks pats stādījās priekšā: nama komitejas priekšsēdētājs Lisovičs.

Pārliecinājies, ka uz ielas kļuvis pavisam kluss, ari retumis vairs nečirkst kamanu slieces, uzmanīgi ieklausījies šņākuļošanā, kas skanēja no sievas guļamistabas, Vasilisa izgāja priekšnamā, rūpīgi pārbaudīja atslēgas, bultu, ķēdi un āķi un atgriezās mazajā kabinetā. No sava masīvā galda atvilktnes viņš izņēma četras spožas saspraužamās adatas. Tad uz pirkstgaliem izgāja kaut kur tumsā un atgriezās ar palagu un pledu. Ieklausījās vēlreiz un pielika pat pirkstu pie lūpām. Novilka svārkus, atrotīja piedurknes, paņēma no plaukta līmes podiņu, rūpīgi saritinātu tapešu gabalu un šķēres. Tad pie- plaka pie loga un, pielicis plaukstu virs acīm, pavēroja ielu. L'ogu pa kreisi viņš līdz pusei aizklāja ar palagu, logu pa labi — ar pledu, piestiprinādams tos ar sprau- žamadatām. Rūpīgi sakārtoja, lai nepaliek spraugas. Paņēma krēslu, pakāpās uz tā, sataustīja kaut ko uz plaukta virs augšējās grāmatu rindas, novilka ar nazi pa tapetēm vertikālu svītru uz leju, tad taisnā leņķī uz sāniem, pabāza nazi zem izgriezuma un atvēra glītu, mazu slēptuvīti divu ķieģeļu lielumā, paša iekārtotu pagājušajā naktī. Durtiņas — plānu cinka plātni — viņš pabīdīja sāņus, nokāpa no krēsla, bailīgi pablenza uz logiem, aptaustīja palagu. No apakšējās ar divkārtēju, šķindošu atslēgas pagriezienu atvērtās atvilktnes dziļumiem dieva pasaulē raudzījās krusteniski rūpīgi pārsiets un aizzīmogots sainītis avīžu papīrā. Vasilisa apbedīja to slēptuvē un durtiņas aizvēra. Uz galda sarkanās vadmalas viņš ilgi pielāgoja un grieza tapešu strēmeles, līdz izdevās, kā vajag. Apziestas ar klīsteri, tas nogūla izgriezumā tik glīti, ka prieks; puse ziedu pušķīša pie puses, kvadrātiņš pie kvadrātiņa. Kad inženieris nokāpa no krēsla, viņš pārliecinājās, ka uz sienas nav ne mazāko slēptuves pazīmju. Vasilisa pacilātībā saberzēja plaukstas, tūliņ saburzīja un sadedzināja krāsniņā tapešu paliekas, izrušināja pelnus un noglabāja līmi.

Uz tumšās, tukšās ielas pelēks, noskrandis, vilkam līdzīgs radījums klusu nošļūca no akācijas zara, kurā pusstundu bija sēdējis, mocīdamies salā, bet pa nodevīgu spraugu virs palaga augšmalas kāri vērodams darbā inženieri, kurš bija piesaucis nelaimi tieši ar šo palagu pie zaļi iegaismotā loga. Atsperīgi nolēcis kupenā, radījums devās pa ielu uz augšu un tālāk savā vilka gaitā nozuda šķērsielās, un putenis, tumsa un kupenas aprija to un noslaucīja visas pēdas.

Nakts. Vasilisa sēž krēslā. Zaļajā ēnā viņš izskatās tieši pēc Tarasa Buļbas. Kuplas, nokarenas ūsas — pie joda, kas par Vasilisu! — tas ir vīrs. Atvilktnēs liegi nočabēja, un Vasilisam priekšā uz sarkanās vadmalas sagūla iegarenu papīriņu žūkšņi — zaļas blēžu kārtis:

Valsts mantnīcas naudas zīme

50 rubļi līdzvērtīga kredītbiļetēm.

Uz katras blēžu kārts attēlots zemnieks ar nokarenām ūsām, bruņojies ar lāpstu, un zemniece ar sirpi. Otrā pusē ovālā ielokā tā paša zemnieka un zemnieces sejas, palielinātas, iesarkanā krāsā. Arī tur ūsas uz leju, pēc ukraiņu paražas. Un tam visam pāri brīdinošs uzraksts:

Par viltošanu cietumsods;

un pārliecinošs paraksts: Valsts mantnīcas direktors Ļebedjs-Jurčiks. Jātnieku ierindas priekšā vara zirgā sēdošais Aleksandrs II ar izpūrušu čuguna vaigu bārdu nikni šķielēja uz Ļebedja-Jurčika mākslas darbu un maigi uz princesi lampu. No sienas uz šiem papīriņiem ar šausmām noraudzījās ierēdnis ar Staņislava ordeni kaklā — eļļā gleznots Vasilisas sencis. Zaļajā gaismā maigi vizēja Gončarova un Dostojevska sējumu muguriņas un varenā ierindā kā gvardes jātnieki lepojās zeltaini melnie Brokhauza-Efrona sējumi. Mājīgi.

Piecprocentīgais droši noglabāts slēptuvē zem tapetēm. Turpat arī piecpadsmit «katrīnas», deviņi «pēteri», desmit «nikolaji pirmie», trīs briljanta gredzeni, broša, Anna un divi Staņislavi.

Slēptuvē Nr. 2 — divdesmit «katrīnas», desmit «pēteri», divdesmit piecas sudraba karotes, zelta pulkstenis ar ķēdi, trīs etvijas («Dārgajam kolēģim», kaut gan Vasilisa nemaz nesmēķēja), piecdesmit zelta desmitnieki, sālstrauciņi, kārba ar sudraba galdapiederumiem sešām personām un sudraba sietiņš (liela slēptuve malkas šķūnī, divi soļi no durvīm uz priekšu, soli pa kreisi, soli no krīta atzīmes uz sienas baļķa. Viss Einemovska cepumu kastēs, vaskadrānā ievīstīts, šuves nodarvotas, divu aršīnu dziļumā.).

Trešā slēptuve bēniņos, divas ceturtdaļas ass no skursteņa uz ziemeļaustrumiem mālos zem sijas, — cukura stangas, simt .astoņdesmit trīs zelta desmitnieki, procentu vērtspapīri par divdesmit pieciem tūkstošiem.

Ļebedjs-Jurčiks domāts kārtējiem izdevumiem.

Vasilisa pameta skatienu apkārt, kā mēdza darīt arvien, kad skaitīja naudu, un sāka ar siekalām slapināt blēžu kārtis. Viņa seja kļuva dievišķi apgarota. Tad pēkšņi Vasilisa nobāla.

—   Viltojums, viltojums, — viņš nikni ieņurdējās, grozīdams galvu, — tavu nelaimi! Ko nu?

Vasilisas gaišzilās acis kļuva nāvīgi skumjas. Trešajā desmitā — viens. Ceturtajā desmitā — divi, sestajā — divi, devītajā — trīs papīriņi pēc kārtas nepārprotami tādi, par kuriem Ļebedjs-Jurčiks piedraud ar cietumu. Pavisam simt trīspadsmit papīriņi un, skatieties, lūdzami, astoņi ar skaidrām viltojuma pazīmēm. Zemnieks tāds kā drūms, bet tam jābūt priecīgam, uz kūļa nav noslēpumaino, drošo zīmju — apgriezta komata un divu punktu, un arī papīrs labāks nekā Ļebed- jam. Vasilisa skatās pret gaismu, un Ļebedjs spīd cauri no pretējās puses kā skaidram viltojumam.

—    Rītvakar važonim vienu, — Vasilisa pats ar sevi sarunājās, — jābrauc šā vai tā, un citus, protams, uz tirgu.

Viņš rūpīgi nolika sāņus viltotās naudas zīmes, kas

izdodamas važonim un tirgū, bet žūksni noglabāja aiz šķindošās atslēgas. Sarāvās. Virs viņa galvas pār griestiem aizdipēja soļi, un kapa klusumā ielauzās smiekli un neskaidras balsis. Vasilisa teica Aleksandram II:

—   Redziet paši: nekad nav miera …

Augšā iestājās klusums. Vasilisa nožāvājās, nobraucīja ūsu grīstes, noņēma no logiem pledu un palagu un iededza mazu lampiņu viesistabā, kur blāvi spīdēja gramofona taure. Pēc desmit minūtēm dzīvoklis iegrima pilnīgā tumsā. Vasilisa gulēja līdzās sievai drēgnajā guļamistabiņā. Oda pēc pelēm, pēc pelējuma un īdzīgas, miegainas garlaicības. Un, rau, pa sapņiem zirgā atjāja Ļebedjs-Jurčiks un sazin kādi Tušinas Zagļi ar mūķīzeriem atvēra slēptuvi. Kāršu sirds kalps uzkāpa uz krēsla, iespļāva Vasilisam ūsās un izšāva tiešā tēmējumā. Aukstiem sviedriem klāts, Vasilisa iebrēkdamies pietrūkās un vispirms izdzirda peli, kas ar visu saimi nopūlējās ēdamistabā ap sausiņu maišeli, un tikai tad cauri griestiem un paklājiem dīvaini maigas ģitāras skaņas un smieklus…

Virs griestiem iedziedājās neparasti spēcīga un kaisla balss, un ģitāra uzsāka maršu.

—    Vienīgais glābiņš — uzteikt dzīvokli, — Vasilisa palagos sagrozījās, — tas taču par traku. Nav miera ne dienu, ne nakti.

Rau, gvardes jaunkuri Soļo un dzied!

— Kaut gan, ja gadās šā vai tā, tomēr .., Tiešām gan, laiki tagad briesmīgi. Ej nu sazini, ko dzīvoklī ielaidīsi, bet šitie ir virsnieki, tomēr aizstāvība nebaltā stundā … Prom! — Vasilisa uzkliedza negantajai pelei. Ģitāra skan … skan … skan …

*

Ēdamistabas lustrā četras ugunis. Zili dūmi pland kā karogi. Iedzeltenie aizkari cieši aizsedz stikloto verandu. Pulksteņus nedzird. Uz baltā galdauta svaigi siltumnīcas rožu pušķi, trīs degvīna un tievās vācu baltvīna pudeles. Slīpētas glāzes, āboli vāzēs ar mirdzošām šķautnēm, citrona šķēlītes, drupatas, drupatas, tēja …

Atzveltnes krēslā saņurcīta humoristiskās avīzes «Velna Pipardoze» lapa. Galvās šūpojas migla, brīžiem tā noved brīnišķajā nepamatota prieka salā, brīžiem iegrūž neskaidra nemiera bezdibenī. Miglā rēgojas nekautrīgi vārdi:

Ar pliku profilu ezim virsū sēsties nevar!

—    Skat, kur jautrs, maita … Bet lielgabali apklusuši. As-prā-tīgi, velns lai parauj! Degvīns, degvīns un migla. Tram-ta-ta-tam! Ģitāra.

Nav arbūzs ziepēs jācepina, Sev uzvaru gūt jeņķi zina.

Kaut kur aiz dūmu mākoņa iesmejas Mišlajevskis. Viņš ir piedzēries.

Breitmans jauki jokot protas, Bet kur tad senegafu rotas?

—    Kur gan? Patiešām? Kur tās ir? — apskurbušais Mišlajevskis uzstāj.

Aitai jēriņš atskrien sīks, Par prezidentu Rodzjanko tiks.

—    Viņiem, pagāniem, ir ķēriens, to nevar noliegt!

Jeļena, kurai pēc Tālberga aizbraukšanas nav bijis

laika atjēgties … no baltā vīna smeldze nepāriet, tikai kļūst trulāka, Jeļena sēž goda vietā, galda galā atzveltnes krēslā. Viņai pretī Mišlajevskis, izpūris, balts, ģērbies halātā, seja tam plankumos no izdzertā degvīna un drausmīga pārguruma. Acis apsarkušas — no aukstuma, pārdzīvotajām šausmām, degvīna un niknuma. Galda vienā malā sēž Aleksejs un Nikolka, otra — Leonīds Jurjevičs Šervinskis, bijušais leibgvardes ulānu pulka poručiks, bet tagad kņaza Belorukova štāba adjutants, un viņam blakus artilēristu podporučiks Fjodors Niko- lajevičs Stepanovs, Aleksandra ģimnāzijas laikos iesaukts par Karūsu.

Mazais, plecīgais un patiešām karūsai ārkārtīgi līdzīgais Karūsa bija saticies ar Šervinski pie pašām Turbinu parādes durvīm minūtes divdesmit pēc Tālberga aizbraukšanas. Izrādījās, ka abiem līdzi pudeles. Šer- vinskim tīstoklī četras pudeles baltā vīna, Karūsam — divas degvīna. Bez tam Šervinskis nesa milzīgu puķu pušķi, cieši iesaiņotu trīs kārtās papīra, — tās, protams, bija rozes Jeļenai Vasiļjevnai. Karūsa turpat pie parādes durvīm pavēstīja jaunumu: viņam ir uzpleči ar zeltītiem lielgabaliem, — pacietības vairs nav, visiem jāiet karot, jo no mācībām universitātē tikpat ne velna nesanāk, bet, ja pilsētā atvilksies Petļura, tad nesanāks ne tik. Jāiet visiem — un artilēristiem noteikti mortīru divizionā. Komandieris — pulkvedis Mališevs, divizions lielisks, un turklāt to sauc tieši par studentu divizionu. Karūsa bija izmisis, ka Mišlajevskis iestājies tajā muļķīgajā družīnā. Stulbums. Gribēja būt varonis, aizskrēja. Un kur viņš ir tagad, velns viņu zina. Varbūt tepat pie pilsētas kritis.

Bet Mišlajevskis atradās tepat augšā. Zeltmate Jeļena guļamistabas pustumsā pie ovālā spoguļa sudraba lapu ietvarā ātri mazliet nopūderēja sejjb. un izgāja saņemt rozes. Ur-rā! Visi atkal kopā. Karūsas zeltītie lielgabali uz saņurcītajiem uzplečiem nebija itin nekas pret Šervinska bālganajiem kavalērista uzplečiem un zilajām, izgludinātajām jātnieku biksēm. Mazā Šervinska nekaunīgajās acīs kā bumbiņas sāka lēkāt prieks, dzirdot ziņu par Tālberga nozušanu. Mazais ulāns uzreiz juta, ka balss viņam kļuvusi tik skanīga kā vēl nekad, un rožainā viesistaba piepildījās ar patiešām nevaldāmu skaņu brāzmu, Šervinskis dziedāja epitalāmiju dievam Himenejam — un kā viņš dziedāja! Jā, laikam gan pasaulē viss ir nieks, izņemot tādu balsi kā Šer- vinskim. Tagad, protams, ir štābi, šis muļķīgais karš, boļševiki un Petļura, un pienākums, bet vēlāk, kad viss nomierināsies, viņš pametīs karadienestu, kaut gan viņam Pēterburgā ir sakari, jūs zināt, kādi viņam sakari — o-ho-ho… un uz skatuvi. Viņš dziedās La Scala operā un Maskavas Lielajā teātrī, kad boļševiki būs pakārti Maskavas Teātra laukumā pie laternu stabiem. Žmerinkā viņā iemīlējās grāfiene Lendrikova, jo viņš, dziedot epitalāmiju, fa vietā paņēma la un turēja to

piecas taktis. Pateicis — piecas, Šervinskis pats mazliet pielieca galvu un mulsi paskatījās apkārt, it kā to būtu pavēstījis kāds cits, nevis viņš.

—    Tā gan, veselas piecas. Nu labi, ejam vakariņās.

Un, rau, karogi, dūmi…

—    Bet kur paliek senegaliešu rotas? Atbildi, štābi- niek, atbildi! Ļenočka, dzer vīnu, mīļumiņ, dzer! Viss būs labi. Aizbraukdams viņš rīkojies pavisam prātīgi. Aizkļūs uz Donu un atnāks šurp ar Deņikina armiju.

—    Būs! — Šervinskis noskaldīja. — Būs! Atļaujiet paziņot svarīgu jaunumu: es pats šodien Kreščatikā redzēju serbu vietraudžus, un parīt vai, vēlākais, aizparīt Pilsētā ieradīsies divi serbu pulki.

—    Paklau — vai tas tiesa?

Šervinskis kļuva sarkans.

—    Hm, dīvaini gan. Ja es teicu, ka pats redzēju, tad man šis jautājums šķiet lieks.

—   Divi pu-ulki… kas gan ir divi pulki…

—    Labi, godātie, vai jums tādā gadījumā nelabpatiktu paklausīties. Pats kņazs man šodien teica, ka Odesas ostā jau tiek izkrauts transports: ieradušies grieķi un divas divīzijas senegaliešu. Mums jānoturas tikai nedēļu — un mēs varēsim vāciešiem uzspļaut.

—    Nodevēji!

—    Nu, ja tas tiesa, tad Petļura būtu jānogrābj un jāpakar! Nudien jāpakar!

—    Nošaušu pats ar savu roku.

—   Vēl pa malciņam. Uz jūsu veselību, virsnieku kungi!

Pēkšņi viss ietinās miglā. Migla, kungi. Nikolka, izdzēris trīs glāzes, skrēja uz savu istabu pēc kabatas lakata un priekšnamā (kad neviens neredz, cilvēks var būt tas, kas viņš ir) pieklupa pie pakaramā. Šervinska līkais zobens ar zeltā mirdzošo rokturi. To viņam esot dāvinājis persiešu princis. Damaskas asmens. Princis to viņam nav dāvinājis, arī asmens nav no Damaskas, tomēr — tiesa kas tiesa — zobens ir skaists un dārgs. Siksnā pakārts drūms mauzeris makstī, Karūsas «stei- jers» ar oksidētu stobru. Nikolka pieplaka pie maksts aukstā koka, ar pirkstiem aizskāra mauzera plēsonīgo degunu un satraukumā gandrīz sāka raudāt. Gribējās tūliņ, šai pašā mirklī, mesties kaujā tur, sniega klajumos aiz Posteņa. Bija taču kauns! Neveikli… Te degvīns un siltums, tur — tumsa, vētra, putenis, salā stingst junkuri, Ko gan viņi domā tur, štābos? Ē, družīna vēl nav izveidota, studenti nav apmācīti, bet senegaliešu kā nav, tā nav, droši vien tie ir melni kā zābaku stulmi… Bet, pie joda, viņi taču te nosals? Viņi pieraduši pie karsta klimata?

—    Es to jūsu hetmani, — kliedza vecākais Turbins,

—    pakārtu pirmo! Pusgadu viņš par mums visiem ņirgājies. Kurš aizliedza formēt krievu armiju? Hetmanis. Bet tagad, kad runcis nogrābts aiz astes, nu sākas krievu armijas formēšana? Ienaidnieks pie vārtiem, bet šie vāc družīnas, štābus? Pielūkojiet vien, pielūkojiet!

—   Tu cel paniku, — aukstasinīgi noteica Karūsa.

Turbins kļuva nikns.

—    Es? Paniku? Jūs vienkārši negribat mani saprast. Nenāk ne prātā celt paniku, bet es gribu izgāzt visu, kas sakrājies uz sirds. Paniku? Vari būt mierīgs. Esmu jau izlēmis, rītu pat iešu uz to tavu divizionu un, ja Mališevs mani neņems par ārstu, pieteikšos par vienkāršu ierindnieku. Tas viss man apriebies! Kādu paniku, — te viņam rīklē iesprūda gurķa kumoss, viņš sāka neganti klepot un rīstīties, un Nikolka viņam bungoja pa muguru.

—    Pareizi! — Karūsa apstiprināja, uzsizdams pa galdu. — Kāda velna pēc ierindniekos, iekārtosim par ārstu!

—    Rīt spersimies prom visi kopā, — murmināja piedzērušais Mišlajevskis, — visi kopā. Visa imperatora Aleksandra ģimnāzija. Urā!

—    Maita viņš ir, — Turbins, naida pilns, turpināja,

—   viņš pats taču nemaz neprot šo valodu! Vai ne? Aizvakar es jautāju tam blēdim dakterim Kurickim, viņš, vai zināt, kopš pērnā gada novembra vairs neprot krieviski runāt. Senāk bija Kurickis, bet nu kļuvis par Ku- ricjki… Es tad nu šim pajautāju, kā ukrainiski ir «runcis». Viņš man atbild. Es prasu: «Un kā būs «valis»?» [1]bet šis apstājas, izbola acis un klusē. Vēl šodien ar mani nesasveicinās.

Nikolka sāka skaļi smieties un teica:

—    Vārda «valis» viņiem nevar būt, jo Ukrainā vaļu nav, bet Krievijā visa kā atlikām. Vaļi dzīvo Baltajā jūrā …

—    Mobilizācija, — Turbins dzēlīgi atsāka, — žēl, ka jūs neredzējāt, kas vakar notika iecirkņos. Visi valūtas spekulanti trīs dienas pirms pavēles zināja, ka būs mobilizācija. Jauki? Un visiem piemetās bruka, visiem skarta labās plaušas galotne, bet, kam galotne vesela, tas vienkārši pazudis, iekritis kā akā. Nu, bet tā, brālīši, ir ļauna zīme. Ja jau pirms mobilizācijas kafejnīcās sačukstas un neviens neiet, tad ir čābiski. Ak, nelietis, nelietis! Ja viņš aprīlī būtu sācis formēt virsnieku korpusus, mēs tagad ieņemtu Maskavu. Padomājiet, te, Pilsētā, viņš būtu savācis piecdesmittūkstoš vīru armiju — un kādu armiju! Izlases, vislabāko, jo visi junkuri, visi studenti, ģimnāzisti, virsnieki, — bet Pilsētā viņu ir tūkstošiem — visi būtu gājuši ar sirdi un dvēseli. No Petļuras Mazkrievijā nebūtu ne miņas, un arī Trocki Maskavā mēs būtu nomieguši kā mušu. Visizdevīgākais brīdis: tur taču, kā runā, ēdot kaķus. Viņš, maitasga- bals, būtu izglābis Krieviju.

Turbina seja kļuva plankumaina, un vārdi no mutes šāvās laukā kopā ar sīkām siekalu šļakatām. Acis kvēloja.

—    Tu … tu … tev, vai zini, vajadzētu būt nevis ārstam, bet aizsardzības ministram, — ierunājās Karūsa. Viņš ironiski smaidīja, taču Turbina runa Karūsam patika un viņu iekvēlināja.

—   Mītiņā Aleksejs ir neaizstājams, viņš ir īsts orators, — Nikolka teica.

—    Nikolka, esmu jau vairākkārt sacījis, ka ar asprātībām tev neveicas, — Turbins viņam atteica, — labāk dzer vīnu.

—    Saproti jel, — ierunājās Karūsa, — vācieši nebūtu ļāvuši formēt armiju, viņi baidās no tās.

—    Ko niekus! — spalgi izsaucās Turbins. — Vajag tikai galvu uz pleciem, un ar hetmani vienmēr varēja vienoties. Vajadzēja vāciešiem ieskaidrot, ka mēs neesam viņiem bīstami. Skaidrs. Karā esam zaudējuši! Mums tagad draud kas cits — briesmīgāks par karu, par vāciešiem, par visu uz pasaules. Mums draud Troc- kis. Lūk, tā vajadzēja vāciešiem sacīt: jums trūkst cukura, maizes? — ņemiet stūķējiet iekšā, barojiet zaldātus. Aizrijieties, tikai palīdziet! Ļaujiet formēties, tas nāks par labu jums pašiem, mēs palīdzēsim jums uzturēt kārtību Ukrainā, lai mūsu svētbilžu nēsātāji neaplīp ar Maskavas sērgu. Un, ja tagad Pilsētā būtu krievu armija, mēs ar dzelzs sienu būtu norobežoti no Maskavas. Ret Petļuru … pie … — Turbins nikni noklepojās.

—   Rimsties! — Šervinskis piecēlās. — Pagaidi! Man ir kas sakāms par labu hetmanim. Tiešām, kļūdas tika pieļautas, tomēr hetmaņa plāns bija pareizs. O, viņš ir diplomāts! Ukraiņu zeme … Galu galā hetmanis taču būtu izdarījis tieši tā, kā tu saki: krievu armija — un diezgan. Ko jūs teiksiet? — Šervinskis svinīgi norādīja kaut kur ar roku. — Vladimira ielā jau plīvo trīskrāsainie karogi.

—    Drusciņ par vēlu!

—   Hm, jā. Tas tiesa. Drusciņ par vēlu, tomēr kņazs ir pārliecināts, ka kļūdu vēl iespējams labot.

—   Lai dievs dod, es to no sirds vēlos, — un Turbins pārkrustījās pret dievmātes svētbildi kaktā.

—    Plāns taču bija šāds, — Šervinskis runāja skanīgā un svinīgā balsī, — kad karš beigtos, vācieši būtu sakārtojuši savus spēkus un atbalstījuši mūs cīņā pret boļševikiem. Kad Maskava būtu ieņemta, hetmanis svinīgi noliktu Ukrainu viņa ķeizariskajai majestātei valdniekam imperatoram Nikolajam Aleksandrovičam pie kājām.

Pēc šiem vārdiem ēdamistabā iestājās kapa klusums. Nikolka aiz bēdām nobāla.

—    Imperators nogalināts, — viņš nočukstēja.

—    Kādam Nikolajam Aleksandrovičam? — noprasīja pārsteigtais Turbins, bet Mišlajevskis salīgojies greizi pablenza sava kaimiņa glāzē. Skaidrs: sūca, sūca un nu ir pilns kā zeķe.

Jeļena, atbalstījusi galvu plaukstās, ar šausmām pavērās ulānā. •

Tomēr Šervinskis nelikās pārāk piedzēries, viņš pacēla roku un iespaidīgi teica:

—   Nesteidzieties, bet uzklausiet! T-taču es lūdzu virsnieku kungus (Nikolka nosarka un nobālēja) pagaidām neizpaust to, ko jums pateikšu. Nu, godātie, vai jums ir zināms, kas notika ķeizara Vilhelma pilī, kad pie viņa ieradās hetmaņa svīta?

—    Nav ne jausmas, — Karūsa ieinteresēts atzinās.

—    Nu, godātie, bet man tas ir zināms.

—          He! Viņam viss ir zināms, — Mišlajevskis nobrīnījās. — Tu taču tur neb …

—    Kungi! Ļaujiet jel viņam runāt.

—           Pēc tam kad ķeizars Vilhelms bija ar svītu visžēlīgi parunājies, viņš paziņoja: «Tagad es no jums atvados, kungi, bet tālāk ar jums runās …» Portjera pašķīrās, un zālē ienāca mūsu valdnieks. Viņš teica: «Virsnieku kungi, brauciet uz Ukrainu un formējiet savas vienības! Kad pienāks īstais brīdis, es pats stāšos armijas priekšgalā un vedīšu to uz Krievijas sirdi — Maskavu,» — un acīs viņam saskrēja asaras.

Šervinskis pārlaida starojošu skatienu visai sabiedrībai, vienā paņēmienā iztukšoja glāzi vīna un samiedza plakstus. Viņā raudzījās desmits acu, un klusums valdīja tikmēr, kamēr viņš apsēdās un uzkoda šķiņķi.

—           Paklau… tā ir leģenda, — sāpīgi saviebies, ierunājās Turbins. — Esmu šo nostāstu jau dzirdējis.

—          Visi nogalināti, — Mišlajevskis teica, — gan valdnieks, gan valdniece, gan troņmantnieks.

Šervinskis pablenza uz krāsni, dziļi ievilka elpu un noteica:

—          Velti jūs neticat. Ziņas par viņa ķeizariskās majestātes nāvi….

—          Ir mazliet pārspīlētas, — piedzērušais Mišlajevskis izmeta joku.

Jeļena sašutumā nodrebēja un iznira no miglas.

—    Vitja, tev tā neklājas! Tu esi virsnieks.

Mišlajevskis nozuda miglā.

—           … ir pašu boļševiku izdomājums. Valdniekam izdevies paglābties ar viņa uzticamā guvernanta … tas ir, atvainojiet, ar troņmantnieka guvernanta mesjē 2i 1- jāra un dažu virsnieku palīdzību, kuri viņu aizveduši… ē … uz Āziju. No turienes viņi devušies uz Singapūru un pa jūru uz Eiropu. Un tagad valdnieks viesojas pie ķeizara Vilhelma.

—          Bet Vilhelms taču pats ir nosviests? — Karūsa iesāka.

—    Viņi abi viesojas Dānijā, un kopā ar viņiem ir arī viņas majestāte valdnieka māte Marija Fjodorovna. Ja nu jūs man neticat, tad varu jums, godātie, pateikt: to man darīja zināmu pats kņazs.

Nikolkas sirds sāpīgi sažņaudzās neziņā. Viņam gribējās ticēt.

—    Ja tā, — viņš piepeši jūsmīgi ierunājās un pielēca kājās, slaucīdams no pieres sviedrus, — tad es ierosinu tostu: par viņa ķeizariskās majestātes veselību! — Viņa rokā iemirdzējās glāze, un zeltainajās slīpējuma šautrās uzdzirkstīja vācu baltvīns. Pret krēsliem nošķinda pieši. Mišlajevskis uzslējās kājās grīļodamies, turēdamies pie galda. Jeļena piecēlās. Viņas zeltainais matu vainags bija atrisis un matu šķipsnas nokārās pār deniņiem.

—    Lai! Lai! Lai ari viņš nogalināts, — viņa izsaucās piesmakušā, aizlauztā balsī. — Vienalga. Es dzeru. Es dzeru.

—    Nekad, nekad viņam netiks piedota viņa atteikšanās Dno stacijā. Nekad! Tomēr mums tagad ir rūgta pieredze — un mēs zinām, ka Krieviju glābt var vienīgi monarhija. Tādēļ, ja imperators miris, lai dzīvo imperators! — Turbins izsaucās un pacēla glāzi.

—    Urā! Urā! Urā-ā! — trīs reizes ēdamistabā nodārdēja sauciens.

Lejā, aukstiem sviedriem klāts, pietrūkās Vasilisa. Samiegojies viņš nelabā balsī iebrēcās un uzmodināja Vandu Mihailovnu.

—   Ak kungs … ak … ak … — Vanda murmināja, ieķerdamās vīra kreklā.

—    Kas tik vēl nebūs? Trijos naktī! — Vasilisa raudulīgi vaimanāja, runādams ar melnajiem griestiem. — Es nudien sūdzēšos!

Vanda iečinkstējās. Un piepeši abi sastinga. Sūkdamies cauri griestiem, istabā no augšas ieplūda skaidri uztverams blīvs un sulīgs skaņu vilnis, kurā valdīja spēcīgs baritons, kas dimdēja kā zvans:

… dievs, sargi ķeizaru, dod viņam spēku …

Vasilisam pamira sirds un pat kājas pārklājās saltiem sviedriem. Ar stīvu mēli viņš sāka murmināt:

—    Nē … viņi ir jukuši, vājprātīgi… Viņi taču mūs var iegrūst tādā postā, ka nezināsi, kā izkulties. Himna taču aizliegta! Ak kungs un dievs, ko gan viņi dara! Uz ielas, uz ielas taču kāds var dzirdēt!

Bet Vanda jau bija nogāzusies kā akmens un atkal aizmigusi. Toties Vasilisa apgūlās vienīgi tad, kad augšā neskaidrā dunoņā un izsaucienos bija izplēnējis pēdējais akords.

—    Krievijā iespējams tikai tā: pareizticība un patvaldība! — grīļodamies auroja Mišlajevskis.

—    Pareizi!

—    Es … biju uz «Pāvilu Pirmo» … pirms nedēļas … — Mišlajevskis stostīdamies murmulēja, — un, kad aktieris teica šos vārdus, es nenovaldījos un uzsaucu: «Parrei-zi!» — un ko jūs domājat, man apkārt sāka aplaudēt. Un tikai kaut kāds draņķis balkonā no- brēca: «Idiots!»

—    Žī-di, — drūmi izsaucās apskurbušais Karūsa.

Migla. Migla. Migla. Tuk-tak … tuk-tak … Dzert

degvīnu vairs nav iespējams, dzert vīnu vairs nav iespējams, dūša neņem pretī. Mazajā tualetes istabā, kur lampa pie griestiem lēkāja un dejoja kā apburta, viss tinās miglā un griezās virpulī. Bālais, novārgušais Mišlajevskis briesmīgi vēma. Mišlajevski pieturēja Turbins, pats piedzēries un atbaidošs — vaigs viņam raustījās, mati uz pieres bija salipuši.

—    A-ā …

Mišlajevskis beidzot ievaidēdamies atliecās no izlietnes, izmocīts pārgrieza dziestošās acis un palika Turbina rokās karājamies kā tukšs maiss.

—    Ni-kolka, — dūmakā un melnās svītrās atskanēja kāda balss, un tikai pēc vairākām sekundēm Turbins apjēdza, ka šī balss pieder viņam pašam. — Ni-kolka! — viņš atkārtoja. Atejas baltā siena sagrīļojās un kļuva zaļa. «Ak kungs, ak ku-ungs, cik nelabi un pretīgi! Zvēru, nekad, nemūžam nejaukšu sīvo ar vīnu.» — Nikol.. .

—    A-ā, — Mišlajevskis gārdza, noslīdēdams uz grīdas.

Melnā sprauga kļuva platāka, un tajā parādījās Nikolkas galva un piedurknes uzšuve.

—    Nikol… palīdzi, turi viņu! Ņem tā, zem rokas!

—    C…c…c… Ek, ek, — bēdīgi galvu grozīdams,

murmināja Nikolka un sasprindzināja muskuļus. Pusdzīvais ķermenis zvalstījās, kājas, pa grīdu šļūkdamas, aizslīdēja katra uz savu pusi, kā diedziņā pakārta, ļengani karājās galva. Tuk-tak. Pulkstenis kāpa no sienas nost un atkal atgriezās pie tās. Uz tasēm dejoja ziedu pušķīši. Jeļenas sejā kvēloja plankumi, un virs labās uzacs lēkāja matu šķipsna.

—   Tā. Liec viņu te.

—          Savelc viņam vismaz halātu ciešāk. Tomēr neveikli, te esmu es. Velni, nolādētie. Neprotat dzert. Vitjka! Vitjka! Kas ar tevi ir? Vitj …

—          Rimsties! Tas nelīdzēs. Paklau, Nikoluška. Manā kabinetā … uz plaukta ir pudele, uzrakstīts Liquor am- monii, bet stūris noplēsts, pie velna, zini… smaržo pēc ožamā spirta.

—    Tūliņ … tūliņ … Ek-ek!

—    Un tu, dakter, arī esi gudrs …

—   Nu, pietiek, pietiek.

—    Ko? Nav pulsa?

—    Nē, blēņas, pāries.

—    Bļodu! Bļodu!

—    Lūdzami, bļodu!

—    A-a-a …

—    Ak jūs!

Degunā cērt asa ožamā spirta smaka. Karūsa un Jeļena atver Mišlajevskim muti. Nikolka viņu atbalsta, un Turbins divas reizes lej viņam mutē duļķainu, bālganu šķidrumu.

—    A … brr … v-vai… Tpi… fū …

—    Sniegu, sniegu …

—    Ak kungs un dievs! Kā nu tā var …

Uz pieres Mišlajevskim slapja lupata, no tās uz palagiem pilēja ūdens, zem lupatas varēja saskatīt pārgriezto acu iekaisušos baltumus, starp uztūkušiem plakstiem un ap degunu, kas kļuvis smails, gulēja zilganas ēnas. Stundas ceturksni, grūstīdami cits citu ar elkoņiem, visi rosījās un pūlējās ap uzveikto virsnieku, līdz tas atvēra acis un nogārdza:

—    Ak … laid …

—    Tā, godātie, labs ir, lai guļ tepat.

Visās istabās iedegās ugunis, visi noņēmās, kārtodami guļvietas.

—    Leonld Jurjevič, jūs gulēsiet šeit, pie Nikolkas.

—    Klausos.

Šervinskim seja vara sarkanumā, tomēr viņš centās turēties mundri, sasita piešus un paklanīdamies parādīja matu šķirtni. Jeļenas baltās rokas sāka ņirbēt pār dīvāna spilveniem.

—    Nepūlieties … es pats.

—   Paej iet nost. Kur jūs gribat stiept spilvenu? Jūsu palīdzība nav vajadzīga.

—    Atļaujiet noskūpstīt rociņu …

—    Kāpēc?

—    Aiz pateicības par jūsu pūlēm.

—   Būs jau labi… Nikolka, tu gulēsi savā gultā. Nu, kā viņš jūtas?

—    Nekas, pie samaņas ir, izgulēsies, un pāries.

Divas baltas guļvietas uzklāja arī telpā, kas atradās

blakus Nikolkas istabai. Aiz diviem cieši kopā sabīdītiem, grāmatām piebāztiem skapjiem. Profesora ģimenē to dēvēja par bibliotēku.

Un ugunis nodzisa — vispirms bibliotēkā, tad pie Nikolkas un ēdamistabā. Pa šauru spraudziņu starp portjerām tumšsarkana gaismas svītriņa no Jeļenas guļamistabas izlauzās ēdamistabā. Gaisma Jeļenu nomāca, tādēļ viņa lampiņai, kas atradās uz naktsgaldiņa pie gultas, bija uzmetusi tumšsarkanu teātra kapuci. Kādreiz Jeļena šai kapucē bija vakaros braukusi uz teātri, no viņas rokām un kažokādām, un lūpām plūda smaržas, un seju klāja plāna, maiga pūdera kārtiņa, un Jeļena raudzījās no kapuces kā Liza «Pīķa dāmā». Bet kapuce dīvainā kārtā ātri novalkājās šai pēdējā gadā, kruzuļi saplaka un kļuva nespodri, lentas apspūra. Rudmatainā Jeļena — kā Liza «Pīķa dāmā» — rīta svārkos sēdēja uz atsegtās gultas, salikusi rokas klēpī. Kājas viņai bija kailas, iegremdētas vecajā apbružātajā lāčādā. Īslaicīgais skurbums bija izgaisis pavisam, un Jeļenas galvu, gluži kā kapuce, ieskāva melnas, milzīgas skumjas. No blakus istabas cauri durvīm, kurām priekšā stāvēja skapis, klusināti skanēja Nikolkas smalkā šņākuļošana un Šervinska dzīvīgā, mundrā krākšana. Bibliotēkā, kur gulēja Karūsa un mironim līdzīgais Mišlajevskis, valdīja klusums. Jeļena bija viena un tādēļ nepūlējās savaldīties, un te pusbalsī, te bez skaņas, tikko lūpas kustinādama, sarunājās gan ar kapuci, kam cauri lauzās gaisma, gan ar abiem melnajiem logu četrstūriem.

—    Aizbrauca …

Viņa nomurmināja, pievēra sausās acis un iegrima domās. Jeļena pati savas domas nesaprata. Vīrs aizbrauca tādā brīdī. Bet jāatzīst, viņš taču ir visai prātīgs cilvēks un aizbraukdams darīja pavisam pareizi… Tā taču ir labāk …

—   Bet tādā brīdī… — Jeļena nomurmināja un dziļi • nopūtās.

—    Kas viņš par cilvēku? — Jeļena Tālbergu bija it kā iemīlējusi un pat pieķērusies viņam. Un, lūk, tagad šīs neizsakāmās skumjas vientulīgajā istabā, pie logiem, kas šodien atgādina kapu bedres. Taču ne tagad, ne agrāk — pusotra gada, ko Jeļena ar šo cilvēku nodzīvojusi, viņas sirdī nav bijis paša galvenā, bez kā nekādā gadījumā nevar pastāvēt pat tāda spoža laulība kā starp daiļo; rudi zeltmataino Jeļenu un ģenerālštāba karjeristu — laulība ar kapucēm, smaržām, piešiem, turklāt brīva no rūpēm par bērniem. Laulība ar ģenerālštāba virsnieku, piesardzīgu vācieti no Baltijas. Un kas viņš par cilvēku? Kas ir tas pats galvenais, bez kā mana sirds ir tukša?

—    Zinu gan, zinu, — Jeļena sev teica, — nav cieņas. Zini, Serjoža, man nav cieņas pret tevi, — viņa nozīmīgi teica sarkanajai kapucei un pacēla pirkstu. Un Jeļenu sagrāba šausmas par pašas teikto un par savu vientulību, un viņai gribējās, kaut vīrs tūliņ atrastos šeit. Lai nav cieņas, lai nav šī paša galvenā, lai tikai viņš būtu te šai grūtajā brīdī. — Aizbrauca. Un brāļi ar viņu saskūpstījās. Vai patiesi tā vajadzēja? Kaut gan, ja apdomā, ko es te runāju? Ko tad brāļi būtu varējuši darīt? Atturēt viņu? Tikai ne to. Lai tad labāk šajā grūtajā brīdī viņa nav, nevajag ari, tikai ne atturēt. Tikai ne to! Lai brauc! Saskūpstīties jau saskūpstījās, taču sirds dziļumos brāļi viņu neieredz. Tā tas ir. Es tikai mānu sevi, mānu, bet, kad apdomā, — viss skaidrs: neieredz. Nikolka, tas vēl ir labsirdīgāks, bet vecākais … Tomēr ne. Arī Aļoša ir labsirdīgs, kaut gan neieredz vairāk. Ak dievs, ko es te domāju, Serjoža, ko gan es par tevi domāju? Bet ja nu fronte mūs izšķir … Viņš paliks tajā, es šai pusē .

— Mans virs, — Jeļena nopūzdamās teica un sāka pogāt vaļā rīta svārkus. — Mans virs …

Kapuce ar interesi klausījās, un tās vaigus apstaroja tumšsarkana gaisma. Kapuce vaicāja: «Bet kas par cilvēku ir tavs vīrs?»

—    Viņš ir neģēlis. Vairāk nekas! — sev vienatnē sacīja Turbins, kuru no Jeļenas šķīra istaba un priekšnams. Viņš uztvēra Jeļenas domas, un tās viņu dedzināja jau labu brīdi. — Neģēlis, bet es nudien esmu lupata. Ja neiztriecu viņu laukā, tad man vismaz vajadzēja klusējot aiziet. Lai brauc pie velna. īstenībā viņš ir neģēlis nevis tāpēc, ka tādā brīdī pameta Jeļenu, tas galu galā ir sīkums, blēņas, nelietis viņš ir kaut kāda cita iemesla dēļ. Bet kādēļ īsti? Pie joda, es taču viņu smalki pazīstu. Ak, šis sasodītais ķēms, kam nav ne mazākās sajēgas par godu! Ikviens viņa teiktais vārds plarkš kā balalaika bez stīgām, un tas esot krievu kara akadēmijas virsnieks. Tas ir labākais, kas Krievijā varētu būt…

Dzīvoklī valdīja klusums. Gaismas svītriņa, kas krita no Jeļenas guļamistabas, bija apdzisusi. Jeļena aizmiga, un apdzisa arī viņas domas, tomēr Turbins vēl ilgi mocījās savā mazajā istabiņā pie mazā rakstāmgalda. Sīvais un vācu vīns viņam nebija nākuši par labu. Turbins sēdēja un iekaisušām acīm raudzījās grāmatā, kas pirmā bija gadījusies pa rokai, un, muļķīgā kārtā atgriezdamies pie viena un tā paša teikuma, lasīja:

Krievu cilvēkam gods ir vienīgi lieka nasta…

Tikai uz rīta pusi viņš izģērbās un aizmiga, bet, rau, sapnī pie viņa atnāca maziņš ērms lielrūtainās biksēs un ņirdzīgi teica:

—    Ar pliku profilu ezim virsū sēsties nevar … Svētā Krievzeme ir nedzīva, nabadzīga un .. . bīstama zeme, bet krievu cilvēkam gods ir vienīgi lieka nasta.

—    Ak tu! — sapnī iekliedzās Turbins. — R-riebekli tāds, es tev rādīšu. — Viņš pa sapņiem iebāza roku galda atvilktnē, lai paņemtu brauniņu, samiegojies izvilka to, gribēja izšaut uz mošķi, sāka dzīties tam pakaļ, un mošķis pazuda.

Stundas divas Turbins gulēja miglainā, smagā bez- sapņu miegā, bet, kad aiz istabas logiem, kas atradās stiklotās verandas pusē, sāka aust bāla un liega gaisma, Turbins sapnī redzēja Pilsētu.

4

Pilsēta kūpēja, dūca un dzīvoja kā daudzstāvīgas bišu šūnas. Tā bija skaista saltumā un dūmakā kalnos pie Dņepras. Augām dienām no neskaitāmiem skursteņiem pret debesīm kāpa dūmu grīstes. Ielas tinās miglā, un dziļum dziļais sablietētais sniegs čirkstēja. Nami slējās piecu, sešu un septiņu stāvu augstumā. Dienā to logi izskatījās melni, bet nakti rindām vien liesmoja tumšzilā augstumā. Cik tālu sniedza acs, kā dārgakmeņu virknes mirdzēja elektriskās laternas, augstu pakarinā- tas garo, pelēko stabu ķeburos. Dienā ar tīkamu vienmērīgu dūkoņu šaudījās tramvaji ar dzelteniem, mīkstiem, pēc ārzemju parauga darinātiem salmu pinuma sēdekļiem. No pakalna pakalnā klaigādami brauca važoņi, un tumšās apkakles no sudrabotas vai melnas kažokādas darīja sieviešu sejas noslēpumainas un skaistas.

Dārzi, balta, neskarta sniega segas klāti, stāvēja klusi un miera pilni. Un dārzu Pilsētā bija tik daudz kā nevienā citā pilsētā uz pasaules. Ar savām alejām, kastaņām, gravām, kļavām un liepām tie kā milzu plankumi pletās visās malās.

Dārzi rotājās brīnišķos kalnos, kas slējās pār Dņepru, un, terasveidīgi celdamies arvien augstāk un kļūdams kuplāks, lāgiem ņirbēdams miljonos saules zaķīšu, lāgiem tīdamies maigā puskrēslā, bija izvērsies mūžīgais Cara dārzs. Vecie, melnie, satrunējušie aizžogojuma baļķi neaizšķērsoja tiešu pieeju baismīgi augstām kraujām. Sniega apputinātās stāvās sienas tālu lejā balstījās uz terasēm, bet tās stiepās aizvien tālāk, kļuva platākas un pārgāja krastmalas birzēs gar šoseju, kas vijās līdztekus varenajai upei, un tumšā, ledū kaltā straume pazuda dūmakā, tur, kur cilvēka skatiens nespēj sekot pat no Pilsētas augstumiem, kur slēpjas sirmās krāces, Zaporožjes Seča un Hersonesa, un tālā jūra.

Kalnainajā Augšpilsētā un Lejaspilsētā, kas pletās aizsalušās Dņepras līcī, ziemu visās ielās un šķērsielās iegūla klusums kā nekur citur pasaulē un mašīnu rūkoņa iesūcās namu mūros, kļuva maigāka un pārvērtās padobjā dūkoņā. Visa enerģija, ko Pilsēta bija uzkrājusi saulainajā un negaisiem bagātajā vasarā, izplūda gaismas veidā. No pulksten četriem dienā gaisma sāka iedegties namu logos, apaļās elektrisko lampu lodēs, gāzes laternās, māju lukturos ar ugunīgiem numuriem un aiz vienlaidus logu rūtīm elektriskajās stacijās, kuras lika domāt par cilvēces baismīgo un iznīcības pilno elektrizēto nākotni, aiz staciju vienlaidus logiem, pa kuriem varēja redzēt mašīnas, kas nepagurdamas lika griezties saviem pārdrošajiem riteņiem, līdz dziļumu dziļumiem satricinādamas pašus pasaules pamatus. Pilsēta zibēja un laistījās ugunīs, staroja un līksmoja, un mirdzēja augām naktīm līdz pat rītam, bet no rīta apdzisa un ietinās dūmos un miglā.

Visspožāk tomēr dega baltais elektriskais krusts gigantiskā Vladimira rokās Vladimira kalnā, un tas bija tālu saskatāms, un bieži vien vasaras tumšajās naktīs laivas vecās upes juceklīgajās attekās un līčločos cauri kārklu brikšņiem redzēja to un pēc krusta gaismas atrada ūdens ceļu uz Pilsētu un tās piestātnēm. Ziemu krusts mirdzēja melnajās, pinkuļainajās debesīs un salti un mierīgi valdīja pār tumšajiem, līdzenajiem klajumiem Maskavas puses krastā, no kura pāri upei bija pārmesti divi milzu tilti. Viens no tiem Nikolaja — smags ķēžu tilts, kas veda uz priekšpilsētu upes viņā krastā, otrs — augsts jo augsts, šautrveidīgs —, pa to šurp traucās vilcieni no tās tāltālās malas, kur, izpletuši savu raibo cepuri, gulēja noslēpumainā Maskava.

*

Un, lūk, 1918. gada ziemā Pilsēta dzīvoja dīvainu, nedabisku dzīvi, kāda divdesmitajā gadsimtā droši vien vairs neatkārtosies. Visi dzīvokļi aiz mūra sienām bija pārpildīti. Sensenie pilsētas iedzīvotāji bija saspiedušies ciešāk un darīja to vēl arvien, gribot negribot uzņem

dami jaunienācējus, kas tiecās uz Pilsētu. Un tieši viņi atbrauca pār šautrveida tiltu no turienes, kur cēlās noslēpumainā, zilpelēkā dūmaka.

Bēga iesirmi baņķieri ar savām sievām, bēga talantīgi veikalnieki, atstājuši Maskavā pilnvarotus palīgus, kuriem bija uzdots nezaudēt sakarus ar to jauno pasauli, kas dzima Maskavas valstī, bēga namīpašnieki, pametuši savus namus uzticamu, slepenu pārvaldnieku ziņā, rūpnieki, tirgoņi, advokāti, sabiedriski darbinieki. Bēga Maskavas un Pēterburgas žurnālisti, pērkami, alkatīgi un gļēvi. Kokotes. Godīgas dāmas no aristokrātiskām ģimenēm. Viņu maigās meitas un Pēterburgas bālās iz- virtules ar krāsotām karmīnsarkanām lūpām. Bēga departamentu direktoru sekretāri, jauni pasīvi pederasti. Bēga kņazi un sīkstuļi, dzejnieki un augļotāji, žandarmi un ķeizarisko teātru aktrises. Visa šī masa, sūkdamās cauri spraugai, plūda uz Pilsētu.

Visu pavasari kopš hetmaņa ievēlēšanas Pilsētā nāca un nāca klāt jauni cilvēki. Dzīvokļos gulēja uz dīvāniem un krēsliem. Greznos dzīvokļos pie pusdienu galdiem sēdās milzums cilvēku. Tika atvērti neskaitāmi ēdienu veikaliņi — pastētu tirgotavas, kas darbojās līdz vēlai naktij, kafejnīcas, kur pasniedza kafiju un varēja nopirkt sievieti, jauni miniatūru teātri, uz kuru skatuvēm ākstījās un smīdināja ļaudis visi daudzmaz pazīstamie aktieri, saplūduši no divām galvaspilsētām, tika atvērts slavenais teātris «Violetais nēģeris» un Nikolaja ielā — grandiozais dzejnieku, režisoru, aktieru un mākslinieku klubs «Pīšļi», kurā šķīvji šķindēja līdz pat rīta gaismai. Tūliņ sāka iznākt jaunas avīzes, un Krievijas labākie spalvas meistari sāka rakstīt feļetonus un tajos gānīt boļševikus. Važoņi augām dienām vadāja cilvēkus no restorāna uz restorānu, un naktīs kabarejos skanēja stīgu mūzika, un tabakas dūmos pārdabiskā daiļumā blāvoja novārgušu, kokaīna apreibinātu prostitūtu bālās sejas.

Pilsēta uzblīda, pletās, rūga pāri malām kā mīklas abra. Līdz pat rītausmai dūca spēļu klubi un tajos spēlēja Pēterburgas un Pilsētas ievērojamās personas, spēlēja cienīgie un lepnie vācu leitnanti un majori, pret kuriem krievi juta bijību un cieņu. Spēlēja Maskavas klubu krāpnieki un ukraiņu — krievu muižnieki, kuru liktenis jau karājās mata galā. Kafejnīcā «Maksims» valdzinošs, tukls rumānis lika vijolei dziedāt lakstīgalas balsī, un viņa acis bija brīnišķas, skumjas, ilgu pilnas un ar iezilganiem baltumiem, bet mati kā samts. Lampas, apvītas ar čigānu šallēm, izstaroja divējādas gaismas — uz leju baltu, uz sāniem un uz augšu — oranžu. Kā putekļaina, gaišzila zīda zvaigzne laistījās griesti, gaišzilajās ložās dzirkstīja prāvi briljanti un vizēja rūsganas Sibīrijas kažokādas. Un gaisā vēdīja grauzdētas kafijas aromāts, sviedru un spirta smaka un franču smaržas. Visu astoņpadsmitā gada vasaru pa Nikolaja ielu, kājas švīkādami, staigāja lepni lihači vatētos svārkos, un rindās stāvošās, mašīnas līdz pat rītam meta spožus gaismas kūļus. Veikalu logos kuploja ziedu meži, kā balķēni karājās zeltainie, treknie baliki, tvīk- smīgi zaigoja ar ērgļiem un zīmogiem rotātās lieliskā šampanieša «Abrau» pudeles.

Un visu vasaru, visu vasaru cilvēki plūda un plūda. Uzradās tenori solisti ar kaulaini baltām, pelēcīgu bārdas rugāju klātām sejām, nekaunīgām acīm un spožiem lakādas saišu zābakiem kājās, Valsts domes locekļi ar pensnejiem, m… ar skanīgiem uzvārdiem, biljarda spēlmaņi… veda meičas uz veikaliem pirkt lūpu krāsu un dāmu bikses no batista auduma ar milzīgu iešķē- lumu. Pirka meičām laku.

Pa vienīgo spraugu cauri juku pārņemtajai Polijai (jāpiebilst, ka neviens velns nezināja, kas tur notiek un kas īsti ir šī jaunā zeme — Polija) tika trenktas vēstules uz Vāciju, krietno teitoņu lielo zemi, ar lūgumiem izsniegt vīzas un ar naudas pārvedumiem, jo cilvēki nojauta, ka varbūt vajadzēs braukt tālāk un tālāk, turp, līdz kurienei nekādā ziņā nenonāks briesmīgās kaujas un boļševiku karapulku dārdoņa. Cilvēki sapņoja par Franciju, par Parīzi, skuma, iedomādamies, ka tur nokļūt ir ārkārtīgi grūti, gandrīz neiespējami. Vēl vairāk skuma, kavēdamies baismajās un mazliet miglainajās domās, kas mēdza piepeši uzpeldēt bezmiega naktīs, guļot uz svešiem dīvāniem.

«Bet ja nu pēkšņi? Ja pēkšņi? Ja pēkšņi šis dzelzs kordons neizturēs… Un pelēkie gāzīsies šurp. Cik drausmīgi…»

Šādas domas mēdza uzmākties tad, kad kaut kur tālu,

tālu varēja saklausīt klusus lielgabalu būkšķus, — nezin kāpēc pilsētas apkaimē šaudīja visu saulaino un karsto vasaru, kad malu malās mieru apsargāja dzelžainie vācieši, bet pašā pilsētā pastāvīgi skanēja paklusi šāvieni nomalēs: pau-pau-paukš.

Kurš uz kuru šāva — neviens nezināja. Tas notika naktīs. Bet dienās visi nomierinājās, redzēdami, kā laiku pa laikam pa galveno ielu Kreščatiku vai arī pa Vladimira ielu aizjāj vācu huzāru pulks. Tas tik bija pulks! Virs lepnajām sejām slējās spalvainas cepures, akmenscietos zodus ieskāva zvīņainas siksnas, kā bultas augšup slējās rūsganas ūsas. Zirgi eskadronos gāja soli solī — lieli, rudi, platiem pakaviem, un zilpelēkie frenči sešsimt jātniekiem piegulēja gluži kā čuguna mundieri smagnējiem vācu vadoņiem Berlīnes pilsētiņas pieminekļos.

Viņus redzēdami, cilvēki līksmoja un nomierinājās un, ļaunā priekā ņirgdami zobus aiz robežu dzeloņstieplēm, sacīja tālajiem boļševikiem:

— Nu, lūkojiet tik līst!

Boļševikus ienīda. Tomēr tas nebija atklāts naids, kas mudina mesties kautiņā un nogalināt, bet gan gļēvs naids, kas, ierāvies kaktā, šņāca no tumsas. Cilvēki nīda naktīs, ar neskaidrām bažām laizdamies miegā, dienu restorānos, lasot avīzes, kurās bija aprakstīts, kā boļševiki ar mauzeriem šauj virsniekiem un baņķieriem pakaušos un kā Maskavas bodnieki pārdod ar ienāšiem slimu zirgu gaļu. Ienīda visi — tirgoņi, baņķieri, rūpnieki, advokāti, aktieri, namīpašnieki, kokotes, valsts padomes locekļi, inženieri, ārsti un rakstnieki…

*

Bija virsnieki. Un tie bēga kā no ziemeļiem, tā no rietumiem, no kādreizējās frontes, un visi devās uz Pilsētu, viņu bija ļoti daudz un saradās arvien vairāk. Virsnieki riskēja ar dzīvību — vairums no viņiem bija palikuši bez naudas, un, apzīmētiem ar savas profesijas neizdzēšamo zīmogu, viņiem bija visgrūtāk dabūt viltotus dokumentus un tikt pāri robežai. Viņi tomēr prata to izdarīt un ieradās Pilsētā ar vajātu zvēru acīm, utu

apsēsti, neskuvušies, bez uzplečiem un sāka tai pielāgoties, lai varētu ēst un dzert. Virsnieku vidū atradās īsteni veci Pilsētai iedzīvotāji, kas pēc kara atgriezās dzimtajās ligzdās ar tādu pašu cerību kā Aleksejs Turbins — atpūsties, atpūsties un par jaunu nodibināt nevis karavīra, bet parastu cilvēcīgu dzīvi, un atradās simti un atkal simti svešu, kuriem vāirs nebija iespējams palikt ne Pēterburgā, ne Maskavā. Daļa no tiem — kirasieri, kavalergardi, gvardes jātnieki un gvardes huzāri viegli uzpeldēja iztraucētās Pilsētas duļķainajās putu vērpetēs. Hetmaņa konvojs staigāja ar fantastiskiem uzplečiem, un pie hetmaņa galdiem sēdās ap divsimt cilvēku ar eļļotām matu šķirtnēm, spīdinādami dzeltenus, ietrunējušus zobus ar zelta plombām. Kurus sevī nespēja uzņemt konvojs, tos uzņēma dārgi kažoki ar bebrādas apkaklēm un pustumši, ozolkoka griezumiem rotāti dzīvokļi Pilsētas lepnākajā daļā — Lipkos, restorāni un viesnīcu numuri…

Citi — armijas štābkapteiņi no likvidētiem un izirušiem pulkiem, armijas kaujas huzāri, kā pulkvedis Naijs-Turss, simtiem praporščiku un podporučiku, bijušo studentu, kā Stepanovs-Karūsa, kurus no dzīves sliedēm izsitis karš un revolūcija, un poručiku, tāpat kādreizējo studentu, kas universitātei zuduši uz visiem laikiem, kā Viktors Viktorovičs Mišlajevskis. Tie, ģērbušies pelēkos, apnēsātos šineļos, ar vēl nesadzijušiem ievainojumiem, ar norauto uzpleču ēnām uz pleciem ieradās Pilsētā un, apmetušies savās vai svešās ģimenēs, gulēja uz krēsliem, sedzās ar šineļiem, dzēra degvīnu, skraidīja apkārt, rosījās un kūsāja niknumā. Lūk, šie pēdējie boļševikus nīda ar kvēlu un atklātu naidu, kas spēj ieraut kautiņā.

Bija junkuri. Revolūcijas sākumā Pilsētā palika četras junkuru skolas — inženieru, artilēristu un divas kājnieku. Tās saira un sabruka zaldātu raidīto šāvienu sprakšķos un izmeta uz ielas sakropļotus nupat skolu beigušus ģimnāzistus, tikko mācības sākušus studentus, ne bērnus un ne pieaugušos, ne karavīrus un ne civilos, bet tādus kā septiņpadsmit gadus vecais Nikolka Turbins …

—   Tas viss, protams, ir ļoti jauki, un visa vara pieder hetmanim. Tomēr es, dieva vārds, vēl līdz šim nezinu un droši vien arī līdz pēdējai stundiņai nezināšu, kas īsti ir šis neredzētais valdnieks, kura tituls drīzāk raksturīgs septiņpadsmitajam nekā divdesmitajam gadsimtam.

—    Kas viņš īsti ir, Aleksej Vasiļjevič?

—   Kavalergards, ģenerālis, varens un bagāts muižnieks, un viņa vārds ir Pāvels Petrovičs …

Aiz kaut kādas dīvainas likteņa un vēstures ironijas hetmaņa vēlēšanas, kas tika sarīkotas ievērojamā gada aprīlī, noritēja cirkā. Nākamajiem vēsturniekiem tas droši vien sniegs bagātīgu vielu jokiem. Toties pilsoņiem, it īpaši Pilsētas pastāvīgajiem iedzīvotājiem, kas jau bija pieredzējuši pirmās savstarpējās sadursmes, nedz joki, nedz kādas pārdomas nebija ne prātā. Vēlēšanas notika apdullinoši ātri — un paldies dievam. Sāka valdīt hetmanis — un labi, ka tā. Lai tikai tirgos netrūktu maizes un gaļas un uz ielām nenotiktu apšaudīšanās un lai, dieva dēļ, nebūtu boļševiku, un lai vienkāršā tauta nepasāktu laupīt. Jāatzīst, ka, hetmanim valdot, šīs prasības šā vai tā tika apmierinātas, varbūt pat diezgan lielā mērā. Vismaz bēgļi no Maskavas un Pēterburgas un vairākums pilsētas iedzīvotāju, kaut arī smējās par dīvaino hetmaņa valsti, kuru tie, tāpat kā kapteinis Tālbergs, dēvēja par opereti, valsti, kuras īstenībā nav, hetmani no sirds slavināja… un … «Lai dievs dod, ka tā paliktu mūžīgi.»

Tikai, vai tā varēja palikt mūžīgi, to neviens nezināja pateikt, arī pats hetmanis ne. Jā, godātie.

Nelaime tā, ka Pilsēta paliek Pilsēta, tajā ir gan poli- cija-varta, gan ministrija, gan vēl karaspēks un avīzes ar daždažādiem nosaukumiem, bet, kas notiek apkārt, īstajā Ukrainā, kura lielumā pārsniedz Franciju un kurā ir desmitiem miljonu iedzīvotāju, to, lūk, nezināja neviens. Nekas, itin nekas nebija zināms ne vien par nomaļākām vietām, bet — taisni jāsmejas — arī par sādžām, kas atradās piecdesmit verstu attālumā no pašas Pilsētas. Viņi par tām nekā nezināja, taču ienīda tās ar sirdi un dvēseli. Un, kad no noslēpumainiem apvidiem, kurus dēvē par sādžām, atklīda neskaidras ziņas, ka vācieši zemniekus aplaupot un nežēlīgi izrēķinoties ar tiem, apšaudami no ložmetējiem, tad ukraiņu zemnieku aizstāvībai neatskanēja neviena balss, kas paustu sašutumu, bet viesistabās cilvēki dažu labu reizi zem zīda abažūriem atņirdza zobus kā vilki un atskanēja murmināšana:

—    Tā viņiem arī vajag! Tā vajag! Vēl par maz viņi dabū! Es viņus pamācītu krietnāk. Lai atceras revolūciju! Gan vācieši viņus izmācīs — savējie nebija pa prātam, lai nu pamēģina ar svešiem!

—   Ak, cik nesaprātīgas ir jūsu valodas, ak, cik nesaprātīgas!

—    Ko jūs runājat, Aleksej Vasiļjevič! … Zemnieki ir tādi nelieši. īsteni meža zvēri. Nekas. Vācieši viņiem parādīs.

—    Vācieši!

Vācieši!

Un visur tikai:

Vācieši!

Vācieši!

Labi: te ir vācieši, bet tur, aiz tālā kordona, kur tie zilie meži, — tur ir boļševiki. Ir tikai divi spēki.

5

Un rau, godātie, gluži negaidot uz milzīgā šaha galda parādījās trešais spēks. Tā slikts, nemākulīgs spēlētājs, norobežojies no briesmīgā partnera ar bandinieku ierindu (jāpiebilst, ka bandinieki izskatās gaužām līdzīgi vāciešiem ar bļodveidīgajām ķiverēm), grupē savus virsniekus ap spēles karali. Bet pretinieka viltīgā dāma piepeši atrod ceļu kaut kur no sāniem, nokļūst aizmugurē un sāk tur sist bandiniekus un zirgus un pieteic šaušalīgus šahus, bet dāmai seko straujš, viegls laidnis — virsnieks, nodevīgi līkumodami, pieauļo zirgi, un, skat, godātie, vājais neprašas spēlētājs ir pagalam — viņa koka karalim tiek pieteikts mats.

Tas viss notika ātri, tomēr ne piepeši, un to, kas notika, jau iepriekš vēstīja dažas zīmes.

Reiz maijā, kad Pilsēta bija pamodusies mirdzoša kā pērle tirkīza saktā un saule bija uzlēkusi, lai apgaismotu hetmaņa valsti, kad pilsoņi jau bija izkustējušies savās gaitiņās kā skudras un miegaini komiji vilka augšā veikalu logu grabošos aizvirtņus, pāri Pilsētai aizvēlās baismīgs, nelaimi vēstījošs grāviens. Tam piemita nedzirdēts tembrs — varbūt līdzīgs lielgabalu, varbūt pērkona dārdiem —, un grāviens bija tik stiprs, ka daudzi vēdlodziņi paši no sevis atsprāga vaļā un visas logu rūtis nodrebēja. Tad grāviens atkārtojās, atkal pārvēlās pāri visai Augšpilsētai, viļņiem novēlās Lejaspilsētā Podolā un viņpus gaišzilajai, skaistajai Dņeprai noklusa tālajā Maskavas pusē. Pilsētnieki pamodās, un uz ielām radās panika. Tā uzbangoja vienā mirklī, jo no Augšpil- sētas Pečerskas kliegdami un vairiianādami sāka skriet ievainoti, asinīm noplūduši cilvēki. Bet grāviens atkārtojās arī trešoreiz un tā, ka Pečerskas mājām šķindēdami bira laukā stikli un zeme līgojās zem kājām.

Daudzi redzēja sievietes, kas skrēja vienos kreklos un nebalsī brēca. Drīz vien kļuva zināms, no kurienes grāvieni nākuši. Tie bija radušies ārpus Pilsētas, Kailajā kalnā, kas slējās pie pašas Dņepras un kur atradās gigantiskas šāviņu un pulvera noliktavas. Kailajā kalnā bija noticis sprādziens.

Piecas dienas pēc tam Pilsēta dzīvoja šausmās, gaidīdama, ka no Kailā kalna sāks plūst indīgas gāzes. Taču grāvieni izbeidzās, gāzes nesāka plūst, asiņainie cilvēki nozuda, un visas Pilsētas daļas atguva mierīgu izskatu, izņemot nelielu Pečerskas nostūri, kur bija sabrukušas vairākas mājas. Vai maz jāpiebilst, ka vācu pavēlniecība uzsāka stingru izmeklēšanu, un vai jāpiebilst, ka par eksplozijas cēloņiem pilsēta nekā neuzzināja. Cilvēki runāja visādi.

—    Sprādziena vaininieki ir franču spiegi.

—    Nē, sprādziena vaininieki ir boļševiku spiegi.

Viss beidzās ar to, ka sprādzienu tīri vienkārši aizmirsa.

Otra zīme bija notikums vasarā, kad Pilsēta grima kuplā, putekļainā zaļumā, dunēja un dārdēja un vācu leitnanti izdzēra veselu jūru sodas ūdens. Šī otra zīme patiesi bija drausmīga!

Nikolaja ielā, tieši tur, kur mēdza stāvēt ļihači, gaišā dienas laikā tika nogalināts pats vācu armijas virspavēlnieks Ukrainā feldmaršals Eihhorns, neaizskarams un lepns ģenerālis, briesmīgs savā visspēcībā, paša ķeizara Vilhelma vietnieks. Viņu, protams, nogalināja strādnieks un, protams, sociālists. Divdesmit četras stundas pēc ģermāņa nāves vācieši pakāra ne vien slepkavu, bet arī važoni, kas viņu bija atvedis līdz nozieguma vietai. Tiesa gan, slaveno ģenerāli tas nepadarīja ne par matu dzīvāku, toties gudros cilvēkos modināja visai vērtīgas pārdomas sakarā ar notikušo.

Tā kādā vakarā, mocīdamies ar karstumu, Vasilisa, atpogājis čičunčā krekla apkakli, sēdēja vaļējā logā pie tējas glāzes ar citronu un noslēpumaini čukstēja Aleksejam Vasiļjevičam Turbinam:

—    Salīdzinot visus šos notikumus, esmu spiests izdarīt secinājumu, ka mūsu dzīve ir gaužām nedroša. Man liekas, vāciešiem zem kājām kaut kas tā kā (Vasilisa paņirbināja gaisā strupos pirkstus) grīļojas. Padomājiet vien … Eihhornu… un kur? Ko? (Vasilisa iepleta izbiedētas acis.)

Turbins drūmi noklausījās, drūmi noraustīja vaigu un aizgāja.

Vēl viena zīme parādījās tūliņ nākamajā rītā un vēstīja ļaunu tieši pašam Vasilisam. Agri jo agri, kad saulīte iesūtīja jautru staru drūmajā pazemē, kas veda no pagalmiņa Vasilisas dzīvoklī, viņš, paskatījies laukā, saules starā ieraudzīja parādību. Tā bija apburoša savā trīsdesmit gadu mirdzumā, ar spožo kreļļu virkni ap majestātisko Jekaterinas kaklu, ar basajām, slaidajām kājām un līganajām, vingrajām krūtīm. Parādībai bija žilbinoši zobi un no skropstām uz vaigiem krita violetas ēnas.

—   Šodien piecdesmit, — parādība pavēstīja sirēnas balsī, norādīdama uz piena kannu.

—    Ko tu runā, Javdoha? — Vasilisa žēli izsaucās. — Bīsties jel dieva! Aizvakar četrdesmit, vakar četrdesmit pieci, šodien piecdesmit. Tā taču nevar.

—    Ko tad es nopelnīšu? Viss tak dārgs, — sirēna atteica, — tirgū melš, būšot ij simts.

Atkal pazibēja viņas zobi. Vasilisa uz mirkli aizmirsa ir piecdesmit, ir simtu, aizmirsa visu, un viņam vēderā iekņudējās tīkams, pārgalvīgs aukstumiņš. Tīkamais aukstumiņš Vasilisas vēderā sakustējās ik reizes, kad vien viņš ieraudzīja daiļo parādību saules starā. (Vasilisa cēlās agrāk par savu laulāto draudzeni.) Viņš ai?- mirsa visu, nezin kāpēc iztēlojās noriņu meža vidū, skuju smaržu. Ek, ek …

—    Pielūko, Javdoha, — Vasilisa teica, aplaizīdams lūpas un šķielēdams apkārt (ka tik neiznāk sieva), — ar šito revolūciju jūs esat pārlieku izlaidušies. Pielūko, vācieši jūs izmācīs. — «Papliķēt viņai pa plecu vai ne?» Vasilisa mocījās šaubās, tomēr neuzdrošinājās.

Kā plata alabastra lenta krūzē krita piena strūkla un sāka putot.

—    Vai nu viņi izmācīs mūs, vai mēs viņus, — piepeši atbildēja priekšvēstnese, pazibināja, pazibināja zobus, pašķindināja kannu, sašūpoja nēšus un sāka no pazemes kāpt augšup saulainajā pagalmiņā kā stars starā. «K-kas par kājām — ak-ak!» Vasilisas galvā nodunēja vaids.

Šai mirklī atskanēja laulātās draudzenes balss — un Vasilisa pagriezdamies ieskrēja viņai krūtīs.

—   Ar ko tu te runā? — aši pametusi skatienu uz augšu, sieva noprasīja.

—    Ar Javdohu, — Vasilisa vienaldzīgi atteica, — padomā tikai, šodien piens maksā piecdesmit.

—    Ko-o? — Vanda Mihailovna iebrēcās. — Tā ir nejēdzība! Šito nekaunību! Zemnieki kļuvuši gluži traki… Javdoha! Javdoha! — viņa sauca, izliekusies pa logu. — Javdoha!

Taču parādība jau bija nozudusi un neatgriezās.

Vasilisa ielūkojās sievas greizajā stāvā, dzeltenajos matos, kaulainajos elkoņos un izģindušajās kājās, un viņam pēkšņi tā aizriebās dzīvot pasaulē, ka viņš tik tikko neuzspļāva Vandai uz svārku stērbeles. Savaldījies un nopūties viņš aizgāja istabu dzestrajā puskrēslā, pats nesaprazdams, kas īsti viņu nomāc. Varbūt vainojama Vanda — tā piepeši nostājās Vasilisam acu priekšā, un dzeltenīgie atslēgas kauli izvirzījās uz priekšu kā sasieti ilkšu gali —, varbūt kaut kas neveikls saldkairās parādības vārdos.

—    Izmācīsim? Ko? Kā jums tas patīk? — Vasilisa pie sevis murmināja. — Ak, šie tirgi! Nē, ko jūs par to teiksiet? Ja jau viņi vairs nebīsies vāciešu… tad ir beigas. Izmācīsim. Ko? Bet zobi viņai nudien lieliski…

Pēkšņi nezin kāpēc Javdoha tumsā nostājās viņa acu priekšā kaila kā ragana kalna galā.

—    Kāda nekaunība … Izmācīsim? Bet krūtis ,..

Un tas Vasilisu noveda līdz tādam trakumam, ka viņam sametās nelabi un viņš aizgāja nomazgāties aukstā ūdenī.

Lūk, tā, gluži nemanot, kā vienmēr, piezagās rudens. Briedīgajam, zeltainajam augustam sekoja gaišais, putekļainais septembris, un tas jau atnesa sev līdzi nevis priekšvēstnešus, bet pašu'notikumu, un pirmajā acu uzmetienā tas šķita pavisam nenozīmīgs.

Tātad reiz, kādā gaišā septembra novakarē, pilsētas cietumā tika saņemts attiecīgo hetmaņa varas vīru parakstīts dokuments, kurā bija norādīts, ka no 666. kameras atbrīvojams tur ieslodzītais noziedznieks. Tas arī viss.

Tas arī viss! Šī papīriņa dēļ, bez šaubām, vienīgi tā dēļ cēlās tik daudz posta un nelaimju, tādi karagājieni, asinsizliešanas, ugunsgrēki un grautiņi, izmisums un šausmas … Ai, ai, ai!

Brīvē izlaistajam cietumniekam bija visparastākais un nenozīmīgākais vārds — Semjons Vasiļjevičs Pet- ļura.

Kā pilsētas avīzes laika posmā no 1918. gada decembra līdz 1919. gada februārim, tā arī viņš pats sevi dēvēja mazliet franciskā manierē par Simonu. Simona pagātne bija tīta pilnīgā tumsā. Ļaudis runāja, ka viņš esot grāmatvedis.

—    Nē, rēķinvedis.

—    Nē, students.

Kreščatika un Nikolaja ielas stūrī atradās liels, elegants tabakas preču veikals. Uz iegarenās izkārtnes bi ja gaužām jauki uzzīmēts kafijbrūns turks feskā un ar ūdenspīpi zobos. Turkam kājās bija mīkstas, dzeltenas kurpes ar uzliektiem purngaliem.

Un, rau, atradās tādi, kas zvērējās pavisam nesen redzējuši, ka Simonš šai pašā veikalā, glīti aiz letes stāvēdams, pārdevis Solomona Kogena fabrikas ražotos tabakas izstrādājumus. Taču turpat atradās citi, kas to apstrīdēja:

—    Nekā tamlīdzīga. Viņš bija pilsētu apvienības pilnvarotais.

—   Nevis pilsētu, bet zemstu apvienības, — izlaboja trešie, — tipisks zemstes ierēdnis.

Ceturtie (iebraucēji), aizvērdami acis, lai labāk atcerētos, murmināja:

—   Atļaujiet… atļaujiet, lūdzami…

Un stāstīja, ka pirms desmit gadiem … piedodiet… pirms vienpadsmit tie redzējuši Simonu vakarā ejam pa Malajabronnajas ielu Maskavā, turklāt padusē viņam bijusi melnā kalikonā ievīstīta ģitāra. Un stāstītāji vēl piebilda, ka viņš gājis pie novadniekiem vakarēt, tieši tādēļ viņam bijusi līdzi kalikonā ievīstīta ģitāra. Viņš devies uz jauku, interesantu saviesīgu vakaru ar jautrām sārtvaidzēm kursistēm, savām novadniecēm, ar plūmju liķieri, kas atvests tieši no svētītās Ukrainas, ar dziesmām, ar brīnišķo Gricu …

… Ai, jel ne-e ej…

Pēc tam stāstītājs sāka juceklīgi aprakstīt ārieni, jaukt datus un vietu apzīmējumus …

—    Jūs sakāt, skūta seja?

—   Nē, liekas … piedodiet… tomēr ar bārdiņu.

—    Klausieties … vai tad viņš ir maskavietis?

—    Nē jel, studenta gados … viņš bija …

—          Kas par niekiem! Ivans Ivanovičs viņu pazīst. Viņš bijis tautskolotājs Taraščā …

Pū, velns … Bet varbūt viņš nemaz negāja pa Bron- naju. Maskava ir liela pilsēta, Bronnajas ielā mēdz būt dūmaka, migla, ēnas … Sazin kāda ģitāra … saulē sēž turks … ūdenspīpe … ģitāra skan — trim-tram … neskaidri, miglaini… ak, cik apkārt viss miglains un biedinošs.

… Rau, gvardes junkuri. ..

Garām ņirb un ņirb asiņainas ēnas, trauc rēgi, atrisušas meiteņu matpīnes, cietumi, sprakst šāvieni, ir sals, un pusnaktī deg Vladimira krusts.

Rau, gvardes junkuri

Soļo un dzied …

Skan taures, rīb bungas,

Un šķīvji šķind.

Strinkšķ torbani[2], no tērauda vītnēm skan lakstīgalu treļļi, ar šauteņu slauķiem līdz nāvei sit cilvēkus, kūpošos zirgos au|o un auļo jātnieki ar melnām, smailām cepurēm.

Alekseja Turbina guļvietai dārdēdams veļas klāt zīmīgs sapnis. Turbins guļ bāls, ar siltumā atvilgušu matu šķipsnu uz pieres, un sārtā lampa deg. Mājā visi guļ. No bibliotēkas skan Karūsas krākšana, no Nikolkas istabas Šervinska šņākuļošana … Murgi… nakts … Uz grīdas pie Alekseja gultas mētājas līdz galam neizlasītais Dostojevskis, un «Velni» ņirgājas, bārstīdami šaušalīgus vārdus … Klusi guļ Jeļena.

— Nu, tad zināt, ko'es jums sacīšu: nebija. Nebija! Šī Simona pasaulē nemaz nebija. Nebija ne turka, ne ģitāras Bronnajas ielā zem dzelzī kaltās laternas, ne zem- stu savienības … ne velna. Tikai mīts, kas bija radies Ukrainā drausmīgā astoņpadsmitā gada miglā.

… Un bija kas cits — negants naids. Bija četrsimt tūkstoši vāciešu, bet ap tiem simtkārt vairāk zemnieku ar neremdināmā niknumā degošām sirdīm. Ai, daudz, pārlieku daudz bija sakrājies viņu sirdīs! Gan leitnantu steku sitieni sejā, gan šrapneļu skrejuguns uz nepadevīgām sādžām, hetmaņa serdjuku šauteņu slauķiem sakapātās muguras un ar vācu armijas majoru un leitnantu roku uzšņāpti papīreļi:

«Izsniegt krievu cūkai 25 markas par cūku, kas no viņas nopirkta.»

Labsirdīgi, nicīgi smiekliņi par tiem, kuri ar šiem pa- pīreļiem ieradās Pilsētā vācu štābā.

Un rekvizēti zirgi, un atņemta labība, un hetmaņa laikā savās muižās pārnākuši muižnieki ar tuklām sejām, un naida trīsas, dzirdot vārdu «virsnieki».

Tas, lūk, bija.

Un vēl baumas par zemes reformu, ko gatavojās izdarīt pans hetmanis,

—    ak vai, ak vai! Tikai astoņpadsmitā gada novembrī, kad Pilsētas pievārtē sāka dunēt lielgabali, gudri cilvēki, starp tiem arī Vasilisa, attapa, ka zemnieki šo panu hetmani ienīda kā traku suni un pēc viņu prāta nav vajadzīga nekāda nolādēta panu reforma, bet gan izsenis gaidītā zemnieku reforma:

—    Visu zemi zemniekiem.

—    Katram pa simts desetīnu.

—    Lai no muižniekiem vairs nebūtu ne miņas.

—           Un lai par tām simts desetīnām izdod īstenu kroņa papīru ar zīmogu — mūžīgā īpašumā, kas mantojams no vectēva tēvam, no tēva dēlam, mazdēlam un tā visnotaļ.

—           Lai nekādi paklīdeņi no Pilsētas nebrauc prasīt maizi. Maize pieder zemniekiem, nedosim to nevienam. Ko paši neapēdīsim, ieraksim zemē.

—   Lai ved no pilsētas petroleju.

—           Nu, godātie, tādu reformu karsti mīļotais hetmanis nevarēja izdarīt. Un neviens velns tādu neizdarīs.

A Klīda drūmas baumas, ka ar hetmaņa un vāciešu sērgu varot tikt galā tikai boļševiki, bet tiem atkal sava sērga:

—    Zīdi un komisāri.

—    Tāds nu ir ukraiņu zemnieka bēdu liktenis!

Glābiņa nav nekur!

Bija desmitiem tūkstošu cilvēku, kas atgriezušies no kara un prata šaut…

—          Bet to viņiem iemācīja paši virsnieki pēc priekšniecības pavēles.

Simtiem tūkstošu šauteņu, ieraktas zemē, noslēptas rijās un pūnēs un nenodotas, par spīti uz sodīšanu manīgajām vāciešu lauka kara tiesām, pēršanai ar šauteņu slauķiem un apšaudīšanai ar šrapneļiem, zemē ierakts bija arī miljoniem patronu, un trīscollīgie lielgabali katrā piektajā sādžā un ložmetēji katrā otrajā, ikvienā pilsētiņā šāviņu noliktavas un mantu glabātavas ar šineļiem un papahām.

Un tais pašās pilsētiņās tautskolotāji, feldšeri, pašmāju cilvēki, ukraiņu semināristi, kas pēc likteņa gribas kļuvuši par praporščikiem, stalti biškopju dēli un štābkapteiņi ar ukraiņu uzvārdiem … visi runā ukraiņu valodā, visi mīl brīnišķo Ukrainu, sapņos redz to bez paniem, bez moskāļu virsniekiem, — un vēl tūkstoši bijušo ukraiņu gūstekņu, kas atgriezušies no Galī- cijas.

Un ja te pieskaita klāt desmitiem tūkstošu zemnieku? … O-ho-ho!

Tas, lūk, bija. Turpretī cietumnieks … ģitāra …

Baumas, draudīgas un biedīgas …

Brūk mums virsū …

Dzinn … tramm … ek, ek, Nikolka!

Turks, zemstes ierēdnis, Simons. Viņa taču nebija. Nebija. Viss tikai blēņas, leģenda, mirāža.

Un velti, gluži velti gudrais Vasilisa slavenajā novembri, galvu saķēris, izsaucās: «Ouos vult perdere, de- mentat!» [3] — un nolādēja hetmani par to, ka viņš izlaidis Petļuru no pilsētas piegānītā cietuma.

— Tas viss ir blēņas, godātie. Ja nebūtu viens — būtu otrs. Nebūtu otrs — būtu trešais.

Tātad dažādās parādības izbeidzās, un sāka risināties notikumi… Otrs notikums nebija maznozīmīgs kā kaut kāda izdomāta cilvēka atbrīvošana no cietuma — o nē! — tas bija tik grandiozs, ka cilvēce par to droši vien runās vēl simt gadus … Tālu Eiropas rietumos sar- kanbikšainie gailu gaiļi saknābāja resnos tēraudā kaltos vāciešus pusdzīvus. Tā bija briesmīga aina: gaiļi ar frīģiešu cepurēm, neganti ķērkdami, metās virsū bruņās tērptajiem teitoņiem un gabaliem plēsa viņu miesas ar visām bruņām. Vācieši izmisīgi kāvās, trieca platos durkļus spalvotajās krūtīs, koda ar zobiem, tomēr neizturēja, — un vācieši! Vācieši! Lūdza žēlastību.

Nākošais notikums bija cieši saistīts ar šo un izrietēja no tā kā sekas no cēloņa. Visa pasaule apstulbota un satricināta uzzināja, ka vīrs, kura vārds un uzskrul- lētās, sešcollu naglām līdzīgās ūsas bija pazīstamas visā pasaulē, vīrs, kuram jau nu noteikti vajadzēja būt viscaur no metāla un kurā it nekas nevarēja būt no koka, šis vīrs bija satriekts. Satriekts pīšļos — viņš vairs nebija ķeizars. Pēc tam Pilsētā cauri visām galvām vēja ātrumā izšāvās melnas šausmas: visi redzēja, savām acīm redzēja, kā nopluka vācu leitnanti un kā viņu pelēcīgi gaišzilo mundieru uzkārstā vadmala pārvērtās aizdomīgā, nobružātā maisaudeklā. Un tas notika turpat uz vietas acu priekšā īsā laika sprīdī, dažās stundās izbālēja acis un leitnantu monokļu logos apdzisa dzīvā gaisma, un no platajiem stikla diskiem pretī sāka raudzīties apdriskāta, nodilusi nabadzība.

Lūk, tad elektriskā strāva izšāvās caur smadzenēm gudrākajiem no tiem, kas ar dzelteniem, cietiem čemodāniem un tumīgām sievietēm bija izsprukuši cauri dzeloņstieplēm nožogotajai boļševiku nometnei uz Pilsētu. Viņi saprata, ka liktenis viņus saistījis ar uzvarētajiem, un viņu sirdis sagrāba šausmas.

—    Vācieši ir uzvarēti, — sacīja riebekļi.

—   Mēs esam uzvarēti, — sacīja gudri riebekļi.

To saprata arī pilsētnieki.

Ak, vienīgi tas, kurš pats reiz bijis uzvarēts, zina, ko nozīmē šis vārds! Tas līdzinās vakaram mājā, kur sabojājies elektriskais apgaismojums. Tas līdzinās istabai, kurā pa tapetēm lien zaļgans pelējums, pilns slimīgas dzīvības. Tas līdzinās rahītiskiem dēmonu bērniem, sasmakušai saulespuķu eļļai un ar sievietes muti izteiktām neķītrām lamām tumsā. Vārdu sakot, tas līdzinās nāvei.

Protams. Vācieši Ukrainu atstāj. Tātad, tātad — vieniem jābēg, citiem jāsagaida Pilsētā jauni, neparasti, nelūgti viesi. Un droši vien dažam labam būs jāmirst. Tie, kas bēgs, nemirs. Kuri tad mirs?

—    Nāvē iet nav vis vistiņās skhiet, — piepeši, neskaidri izrunādams r, sacīja pulkvedis Naijs-Turss, nezin no kurienes uzradies guļošā Alekseja Turbina priekšā.

Pulkvedis bija dīvainā uniformā: galvā spoža bruņu cepure, mugurā bruņu krekls; un viņš atbalstījās uz gara šķēpa, kādus vairs nelieto nevienā armijā kopš krusta karu laikiem. Aiz Naija kā mākonis pletās paradīzes mirdzums.

—    Vai jūs esat paradīzē, pulkvedi? — Turbins ievaicājās, juzdams saldas trīsas, kādas cilvēks nomodā nekad neizjūt.

—    Pahadīzē, — Naijs-Turss atbildēja tik tīrā un dzidrā balsī kā strautiņš Pilsētas apkārtnes mežos.

—    Dīvaini gan, dīvaini gan, — Turbins ierunājās, — es domāju, ka paradīze pastāv tikai tā… cilvēku sapņos. Un kāda dīvaina uniforma. Vai jūs, pulkvedi, ja drīkstu zināt, arī paradīzē joprojām esat virsnieks?

—    Tagad.it viņi dien krustnešu brigādē, daktera kungs, — atbildēja vahmistrs Ziļins, kurš, kā zināms, kopā ar Belgradas huzāru eskadronu bija 1916. gadā gājis bojā apšaudē Viļņas apkārtnē.

Vahmistrs slējās kā milzīgs bruņinieks, un no viņa bruņu krekla staroja gaisma. Rupjie sejas vaibsti, labi saglabājušies atmiņā ārstam Turbinām, kurš pats savām rokām bija pārsējis vahmistra nāvīgo ievainojumu, tagad šķita sveši, bet acis gluži tādas pašas kā Naijam- Tursam — skaidras, bezdibenīgas, iekšējā gaismā starojošas.

Aleksejs Turbins ar savu drūmo dvēseli par visu vairāk pasaulē mīlēja sieviešu acis. Ak, bija gan dievs tas kungs radījis brīnumu — sieviešu acis!… Bet tās ir salīdzināt nevarēja ar vahmistra acīm!

—    Kā tad jūs tā? — ziņkāres un neizskaidrojama prieka pārņemts, vaicāja ārsts Turbins. — Kā jūs tā — paradīzē ar visiem zābakiem un piešiem? Galu galā jums taču bija arī zirgi, vezumi, pīķi?

—    Kad es jums saku, daktera kungs, — vahmistrs 2iļins iedūcās čella basā, vērdamies Turbinam tieši acīs ar debeszilu skatienu, no kura sila sirds, — piegājām pie vārtiem taisni ar visu eskadronu, jātnieku ierindā. Ar harmonikām lai! Taisnība gan, neveikli bija… Tur, jums jau pašiem būs zināms, visur spodrība, grīdas kā baznīcā.

—    Ko jūs sakāt? — Turbins nobrīnījās.

—    Tur nu mums pretī apustulis Pēteris. Večuks no civilistiem, tomēr cienīgs un laipnīgs. Es, saprotams, tūliņ ar ziņojumu: tā un tā, Belgradas huzāru otrais es- kadrons sekmīgi nonācis līdz paradīzei. Kur pavēlēsiet apmesties? Ziņot jau nu ziņoju gan, bet pie sevis, — te vahmistrs bikli nokāsējās dūrē, — domāju, nu, ek, domāju, tūliņ viņš, tas apustulis Pēteris, man sacīs, vācieties tak jūs pie visiem velniem… Jo, paši tak sapratīsiet, kur tad šitā, ar zirgiem, un… (vahmistrs mulsi pakasīja pakausi), starp mums runājot, arī šādi tādi bābieši bija piesitušies pa ceļam. Tā nu es ziņoju apustulim un metu vadam ar aci — sak, patrieciet tos bābiešus pagaidām prom, gan jau pēcāk redzēs. Lai pasēž aiz mākoņiem, kamēr apstākļi noskaidrosies. Bet apustulis Pēteris, kaut arī civilists, tomēr, vai zināt, acīgs vīrs. Zvikt — paskatās, un es tūliņ noprotu, ka bābiešus uz vezumiem viņš jau ieraudzījis. Kā nu ne, visām koši lakati, pa versti var saredzēt. Ķezā esam, domāju. Galīga izgāšanās visam eskadronam …

«Ehē,» šis saka, «tad jums arī bābieši līdzih> — un pakrata galvu.

«Tieši tā,» es saku, «bet,» saku, «neraizējieties, lūdzami, mēs viņas tūliņ patrieksim ratā, apustuļa kungs.»

«Nekā nebij,» šis atsaka, «te jūs vis nedomājiet rokas palaist!»

Nu? Ko jūs teiksiet? Lādzīgs večuks. Jūs taču, daktera kungs, paši saprotat, eskadrons pārgājienā bez bābiešiem iztikt nevar.

Un vahmistrs šķelmīgi pamirkšķināja.

—    Tā jau ir, — Aleksejs Vasiļjevičs, acis nolaizdams, bija spiests piekrist. Miega pilnajā tumsā neskaidri pavīdēja kādas melnas, melnas acis un dzimum- zīmītes labajā pusē uz samtainā vaiga. Turbins mulsi nokāsējās, bet vahmistrs turpināja:

—    Nu, zināt, tagad šis saka — ziņosim. Aizgāja, atnāca un pavēstīja: labs ir, iekārtosim. Un mums nu tāds prieks, ka ne izteikt. Iznāca tikai tāda maza aizķeršanās. Apustulis Pēteris saka, vajadzēšot uzgaidīt. Tomēr nebija jau jāgaida ilgāk par minūti. Skatos, rikšos uz Tušinas Zagļa piejāj, — vahmistrs norādīja uz nerunīgo un augstprātīgo Naiju-Tursu, kas bez pēdām pazuda 110 sapņa neziņas tumsā, — eskadrona komandiera kungs. Bet mazu brītiņu pēc viņa nepazīstams kājnieku junkuriņš, — te vahmistrs pašķielēja uz Turbinu un uz mirkli nodūra acis, it kā gribēdams dakterim kaut ko noslēpt, tomēr ne sliktu, bet gan kādu priecīgu, jauku pārsteigumu, tad atguvās un turpināja: — Pēteris uz šiem noskatās, uzlicis plaukstu virs acīm, un saka: «Nu, tagadīt, sak, varat nākt!» — un tūliņ durvis plaši vaļā, un, sak, laipni lūdzam, no labās puses pa trim.

… Dūņa, Dūņa, Duņečka!

Dūņa, mana odziņa, —

piepeši kā pa sapņiem iedziedājās metālisku balsu koris un ieskanējās itāliešu harmonika.

—   Reizē! — daždažādās balsīs nokliedza vadu komandieri.

E-eh, Dūņa, Dūņa, Dūņa, Dūņa!

Laipnu vaigu rādi man, —

un koris apklusa tālumā.

—    Ar visiem bābiešiem? Spērāties tik iekšā? — Turbins noelsās.

Vahmistrs satraukts iesmējās un priecīgi paplēta rokas.

—     Dieviņ tētīt, daktera kungs! Tad vietas, vietas jau tur atliku likām. Tīrība… No pirmā acu uzmetiena liekas, piecus korpusus vēl var novietot ar visiem rezerves eskadroniem, kur nu piecus vien — desmit! Turpat blakus grezni nami, tētīt, griestus nevar samanīt! Es arī prasu: «Sak, atļaujiet jautāt, kam tad šitie domāti.» Pavisam neredzēti: zvaigznes sarkanas, mākoņi sarkani, gluži tādā pašā krāsā kā mūsu huzāru bikses… «Sitie,» saka apustulis Pēteris, «domāti boļševikiem no Pere- kopa.»

—    No kāda Perekopa? — veltīgi piepūlēdams savu nožēlojamo mirstīga cilvēka prātu, pārjautāja Turbins.

—    Tad viņiem, jūsu augstlabdzimtība, jau tur viss iepriekš zināms. Divdesmitajā gadā, kad bija kaujas pie Perekopa, boļševikus tak apkāva bez skaita un ziņas. Tā nu tās telpas bija sapostas viņu uzņemšanai.

—    Boļševiku? — Turbins galīgi apjuka. — Jūs kaut ko jaucat, Ziļin, tas nevar būt. Viņus tur nelaidīs.

—    Daktera kungs, es jau arī tā domāju. Es arī. Apstulbu un pajautāju dievam kungam …

—    Dievam? Vai, Ziļin!

—    Ticiet man, daktera kungs, es saku patiesību, man nav ko melot, pats esmu aprunājies dažu labu reizi.

—    Kāds tad viņš ir?

Ziļina acis staroja, sejas vaibsti bija kļuvuši lepni un smalki.

—    Sities kauc nost — nevaru pasacīt. Vaigs apmirdzēts, bet, kāds pēc skata, — netiec gudrs … Gadās, paskaties — un šermuļi pārskrien. Rādās, ka viņš izskatītos pēc tevis paša. Sagrābj tādas bailes, domā — kas tie par ērmiem? Bet pēcāk nekas, pāriet. Daudzveidīga seja. Nu, bet, kad viņš runā, tad tāds prieks, tāds prieks … Un tūliņ, tūliņ parādās gaišzila gaisma … Hm… nē, nevis gaišzila (vahmistrs padomāja), nevaru pateikt. Tūkstoš verstu attālumā iziet tev cauri. Nu es, rau, tad klāju arī vaļā, kā tad tā, saku, dievs, tavi popi tak stāsta, ka boļševiki no nākšot ellē. Kas tad, es saku,

šitā par būšanu? Viņi tev netic, bet, paskat vien, kādas tu šiem būvē kazarmas.

«Kā, ak tad netic vis?» viņš prasa.

«Vienīgais dievs,» es saku, bet pašam, vai zināt, bailes, apžēlojieties, dievam sacīt šitādus vārdus! Pametu acis, bet viņš smaida. Ko gan, domāju, es, nelga tāds, viņam te stāstu, ja viņš zina labāk par mani. Tomēr gribas dzirdēt, ko viņš teiks. Un viņš saka tā.

«Nu, netic jau,» viņš saka, «ko tu iesāksi. Lai netic!, Man tak no tā ne silts, ne auksts. Un tev,» viņš saka, «tāpat. Un arī viņiem,» saka, «gluži tāpat. Tādēļ man no jūsu ticības nav ne peļņas, ne zaudējuma. Viens tic, otrs netic, bet darbi jums visiem vienādi: tūliņ cits citam pie rīkles, bet, kas attiecas uz tām kazarmām, Ziļin, tad tas jāsaprot tā, ka jūs visi, kaujaslaukā kritušie, Ziļin, man esat vienādi. To, Ziļin, vajag saprast, un kurš katrs to vis nevarēs. Bet tu, vārdu sakot, Ziļin,» viņš teic, «par šitiem jautājumiem galvu nelauzi. Dzīvo un priecājies!»

Pamatīgi izskaidroja, daktera kungs? Vai ne? «Bet popi,» es saku… Te viņš tik atmeta ar roku: «Tu man, 2iļin,» viņš saka, «popus labāk nemaz nepiemini. Ne- tieku gudrs, ko man ar viņiem iesākt. Proti, tādu stulbeņu kā jūsu popi citu uz pasaules neatrast. Starp mums runājot, Ziļin, kauns un negods, nevis popi.»

«Tad,» es saku, «atlaid tu viņus, dievs kungs, no amata — un cauri! Kam tev liekēžus barot?»

«Man viņu žēl, Ziļin, redzi, kur tas āķis,» viņš saka.

Mirdzums ap Ziļinu ieguva debeszilu nokrāsu, un gulētāja sirdi pārņēma neizprotams prieks. Stiepdams rokas pretī starojošajam vahmistram, Turbins miegā ievaidējās:

— Ziļin, Ziļin, vai es nevarētu kaut kā iekārtoties jūsu brigādē par ārstu?

Ziļins pacēla roku sveicienam un laipni un apstiprinoši māja ar galvu. Tad viņš sāka attālināties un atstāja Alekseju Vasiļjeviču vienu. Tas pamodās un Zi- ļina vietā ieraudzīja rītausmā jau pamazām bālējošo loga četrstūri. Ārsts pārlaida plaukstu pāri sejai un juta, ka tā mikla no asarām. Rīta mijkrēslī viņš vairākkārt nopūtās, bet drīz vien atkal aizmiga, un tagad miegs bija mierīgs, bez sapņiem …

Jā, godātie, nāve nevilcinājās. Tā sāka klīst pa Ukrainas rudenīgajiem un vēlāk ziemīgajiem ceļiem kopā ar sauso vēja dzenāto sniegu. Sāka mežiņos tarkšķināt ložmetējus. Viņa pati palika neredzama, bet skaidri redzams viņai pa priekšu steidzās zemnieciņu lempīgais niknums. Putenī un saltumā tas skrēja noplīsušās vīže- lēs, ar siena vīšķi noļukušajā, neapsegtajā galvā un kauca. Rokās viņš nesa milzīgu rungu, bez kuras Krievzemē nekas nav apsākams. Šur tur sāka uzspurgt viegli, sarkani gailīši. Tad lecošās saules sarkanajā gaismā parādījās aiz dzimumorgāniem pakārts ebrejs kaktu krodzinieks. Un skaistajā poļu galvaspilsētā Varšavā kļuva redzama vīzija: mākonī stāvēja Henriks Senkevičs un dzēlīgi smīnēja. Pēc tam gluži vienkārši sākās īsti velnišķa jezga, tā kūsāja un meta mutuļus. Popi zem iztraucēto baznīciņu zaļajiem kupoliem dimdināja zvanus, bet turpat blakus, skolu ēkās ar šauteņu ložu izsistiem logiem, tika dziedātas revolucionāras dziesmas.

Nē, cilvēks var nosmakt tādā zemē un tādos laikos. Pie joda to visu! Mīts. Petļura ir mīts. Viņa nemaz nav bijis. Tas ir mīts, tikpat apbrīnojams kā mīts par nekad nebijušo Napoleonu, tikai nepavisam ne tik skaists. Notika kaut kas cits. Rau, šo pašu zemnieku niknumu vajadzēja aizmānīt pa kādu noteiktu ceļu, jo dieva pasaulē reiz nu tik dīvaini ir iekārtots, ka šis niknums, lai skrietu cik skriedams, vienmēr liktenīgi atrodas vienās un tais pašās krustcelēs.

Tas šķita gaužām vienkārši. Bijis tik tracis, cilvēki arvien atradīsies.

Un tā sazin no kurienes uzradās pulkvedis Toropecs. Izrādījās, ka viņš nav dienējis nekur citur kā austriešu armijā …

—    Ko jūs sakāt?

—    Varu galvot.

Tad uzpeldēja rakstnieks Viņņičenko, kurš padarīja sevi slavenu ar divām lietām — ar saviem romāniem un ar to, ka, tiklīdz burvju vilnis jau astoņpadsmitā gada sākumā viņu bija uzmetis satrakotās ukraiņu jūras virspusē, Svētās Pēterburgas satīriskie žurnāli, ne mirkli nevilcinādamies, nosauca viņu par nodevēju.

—    Un pelnīti…

—    Nu, to es gan nezinu. Un kur tad vēl, godātais, tas mīklainais ieslodzītais no pilsētas cietuma.

Vēl septembrī Pilsētā nevienam nenāca ne prātā, ko spēj pastrādāt trīs cilvēki, kam piemīt talants parādīties īstajā brīdī pat tādā neievērojamā vietiņā kā Belaja Cerkovā. Oktobrī tas jau kļuva krietni nojaušams, un no Pasažieru stacijas Pilsēta I pa jauno pagaidām vēl plašo spraugu cauri nesen dibinātajai Polijai uz Vāciju sāka doties vienās ugunīs mirdzoši vilcieni. Sāka lidot telegrammas. Aizbrauca briljanti, šaudīgas acis, matu šķirtnes un nauda. Tie lauzās ari uz dienvidiem, uz dienvidiem, uz piejūras pilsētu Odesu. Novembrī — ak vai! — visi jau zināja itin noteikti. Vārds:

—    Petļura!

— Petļura!

—    Petļura!

lēca pretī no sienām, no pelēkajām telegrāfa ziņām. Rītos tas pilēja kafijā no avīžu lapām, un dievišķais tropu dzēriens tūliņ mutē pārvērtās vispretīgākajās saskalās. Tas sāka kņudināt mēles un klaudzēt Morzes aparātos zem telegrāfistu pirkstiem. Pilsētā sāka notikt visādi brīnumi sakarā ar šo mīklaino vārdu, ko vācieši izrunāja savā gaumē:

—    Peturra.

Atsevišķi vācu zaldāti, kas bija iemantojuši nelāga paradumu blandīties pa nomalēm, sāka naktīs pazust. Viņi pazuda naktīs, bet dienu noskaidrojās, ka viņus nogalina. Tādēļ naktīs sāka staigāt vācu patruļas ar bārd- skuvju bļodām galvās. Patruļas staigāja, un lukturīši zibēja — sargieties darīt nelietības! Tomēr nekādi lukturīši nejaudāja izklīdināt miglaino jucekli, kas bija radies galvās.

Vilhelms. Vilhelms. Vakar nogalināti trīs vācieši. Ak dievs, vācieši aiziet, jūs zināt?! Maskavā strādnieki arestējuši Trocki! Sazin kādi kuces bērni pie Borodjan- kas apturējuši vilcienu un aplaupījuši pa tīro. Petļura nosūtījis uz Parīzi sūtniecību. Atkal Vilhelms. Melnie senegalieši Odesā. Nepazīstams, noslēpumains vārds — konsuls Enno. Odesa. Odesa. Ģenerālis Deņikins. Atkal Vilhelms. Vācieši aizies, franči atnāks.

—    Boļševiki atnāks, krusttētiņ!

—    Pipari jums uz mēles, tēvocīt!

Vāciešiem esot tāds aparāts ar bultiņu — jānoliek zemē, un bultiņa parāda, kur apraktas šautenes. Tas tik ir joks! Petļura nosūtījis sūtniecību pie boļševikiem. Tas ir vēl smalkāks joks. Petļura. Petļura. Petļura. Petļura. Peturra.

*

Neviens, itin neviens nezināja, ko īsti šis Petļura Ukrainā grib uzsākt, bet ikvienam jau bija skaidrs, ka viņš, šis noslēpumainais cilvēks bez sejas

(kaut gan avīzes tomēr laiku pa laikam savās lappusēs ievietoja pirmo redakcijā pagadījušos katoļu prelāta fotogrāfiju, katru reizi citādu, un apakšā parakstīja — Simons Petļura), vēlas Ukrainu iekarot un, lai to iekarotu, nāk ieņemt Pilsētu.

6

Anžū kundzes veikals «Parīzes šiks» atradās milzīga daudzstāvu nama pirmajā stāvā pašā Pilsētas centrā, Teātra ielā, kas stiepās viņpus operas teātrim. No ielas uz veikala stikla durvīm veda trīs pakāpieni, bet abpus stikla durvīm bija ar putekļainiem tilla aizkariem aizsegti logi. Neviens nezināja, kur palikusi pati Anžū kundze un kāpēc viņas veikala telpas izmantotas nolūkiem, kam nav nekā kopīga ar tirdzniecību. Logā pa kreisi bija uzzīmēta krāsaina dāmu cepure ar zeltā mirdzošiem vārdiem «Parīzes šiks», bet logā pa labi milzīgs dzeltena kartona plakāts, kurā attēloti divi Sevas- topoles lielgabali ar sakrustotiem stobriem, tāpat kā artilēristu uzplečos un virs tiem uzraksts:

«Tu vari nebūt varonis, bet brīvprātīgajam tev jābūt.»

Zem lielgabaliem vārdi:

«Brīvprātīgo reģistrācija virspavēlnieka vārdā nosauktajā Mortīru Divizionā.»

Pie veikala durvīm stāvēja apkvēpis un sagrabējis motocikls ar blakusvāģi, un atsperē piestiprinātās durvis ik pa brītiņam blākšķēja, un katru reizi, durvīm atveroties, virs tām ieskanējās brīnum jauks zvaniņš — trrin-trrinn, atgādinādams nesenos laimīgos Anžū kundzes laikus.

Turbins, Mišlajevskis un Karūsa pēc dzīru nakts piecēlās gandrīz reizē un pašiem par brīnumu ar pilnīgi skaidrām galvām, taču krietni vēlu, ap pusdienlaiku. Izrādījās, ka Nikolka un Šervinskis jau prom. Nikolka agri jo agri bija satinis kādu noslēpumainu sarkanu vīstoklīti, nokrekšķējies — ek, ek… un aizgājis uz savu družīnu, bet Šervinskis tikko aizbraucis pildīt dienesta pienākumus virspavēlnieka štābā.

Mišlajevskis, izmeties kails līdz jostas vietai, aiz virtuves apslēptajā Aņutas istabiņā, kur aiz aizkara atradās vannas krāsns un vanna, uzlaida sev uz kakla, muguras un galvas ledaina ūdens strūklu un, šausmās un sajūsmā klaigādams:

—    Uh! Šitā! Vareni! — piešļakstīja visu ar ūdeni divu aršīnu attālumā. Tad noslaucījās pūkainā palagā, apģērbās, iezieda matus ar breolīnu, sasukājās un teica Turbinam:

—    Aļoša, hm … esi tik labs, iedod savus piešus. Mājās iegriezties vairs neiznāks, bet bez piešiem negribas rādīties.

—    Paņem kabinetā, galda labās puses atvilktnē.

Mišlajevskis devās uz mazo kabinetu, brītiņu parosījās, pašķindinājās un iznāca laukā. Melnace Aņuta, rīta agrumā atgriezusies no krustmātes mājā pavadītās brīvdienas, slaucīja no krēsliem putekļus ar gaiļa spalvu slotiņu. Mišlajevskis noklepojās, iešķībi palūkojās uz durvīm, neizraudzījās taisnāko, bet gan apkārtceļu un, mezdams līkumu, klusi teica:

—    Sveicināta, Aņutočka …

.— Pateikšu Jeļenai Vasiļjevnai, Aņuta tūliņ mehāniski un bez apdomāšanās nočukstēja un aizvēra acis kā uz nāvi notiesātais, pār kuru bende jau pacēlis cirvi.

—    Muļķī…

Piepeši pa durvīm palūkojās Turbins. Viņa seja kļuva dzēlīga.

—   Tu, Vitja, apskati slotiņu? Nekas. Glīta. Tomēr labāk ej vien savu ceļu, jā? Un tu, Aņuta, liec vērā, ja viņš sacīs, ka domā tevi precēt, tad netici, viņš to nedarīs.

—   Nu zini, goda vārds, vairs ar cilvēku ne sasveicināties nedrīkst.

Mišlajevskis nepelnītā aizvainojumā pietvīka sarkans, izrieza_krūtis un, piešus šķindinādams, izgāja no viesistabas. Ēdamistabā viņš piegāja pie cienīgās, rud- matainās Jeļenas, un viņa acis nemierīgi šaudījās.

—    Sveicināta, Jeļena, gaišumiņ, labrīt! Hm … (No Mišlajevska rīkles plūda nevis metālisks tenors, bet zems, piesmacis baritons.) Ļena, gaišumiņ, — viņš izjusti iesaucās, — nedusmojies! Es tevi mīlu, mīli arī tu mani. Un nepiemini ar ļaunu, ka vakar biju rupjš. Ļena, vai patiesi tu mani turi par nelieti?

Šos vārdus teikdams, viņš apskāva Jeļenu un noskūpstīja uz abiem vaigiem. Viesistabā ar mīkstu būkšķi nokrita gaiļa spalvu pušķis. Ar Aņutu pastāvīgi notika kaut kas dīvains, tiklīdz Turbinu dzīvoklī parādījās poručiks Mišlajevskis. Mājturības priekšmeti sāka birtin birt Aņutai no rokām: cits pēc cita krita naži, ja tas bija virtuvē, no bufetes plauktiņa vēlās apakštases; Annuška kļuva izklaidīga, bez vajadzības skrēja priekšnamā un tur noņēmās ap galošām, slaucīdama tās ar lupatu tik ilgi, kamēr nožvakstēja īsie, līdz papēžiem nolaistie pieši, parādījās nošķeltais zods, stūrainie pleci un zilās jātnieku bikses. Tad Annuška aizvēra acis un sāniski manījās laukā no šaurās, viltīgās spraugas. Ari tagad viesistabā, izmetusi no rokām slotiņu, viņa stāvēja aizdomājusies un cauri rakstainajiem aizkariem skatījās kaut kur tālumā, pelēkajās, mākoņainajās debesīs.

—    Vitja, Vitja, — Jeļena sacīja, šūpodama matu vainagu, kas atgādināja nospodrinātu karalienes kroni teātri, — kad uz tevi paskatās, tu liecies spēcīgs puisis, — ko tad vakar biji tik vārgs? Sēdies, dzer tēju, varbūt tas palīdzēs.

—    Bet tu, Ļenočka, šodien patiesi izskaties lieliska. Un kā tev piestāv šie rīta svārki, zvēru pie sava goda, — Mišlajevskis glaimīgi teica, mezdams īsus, žiglus skatienus bufetes spožajās dzīlēs, — Karūsa, paskaties, kas par rīta svārkiem. Pavisam zaļi. Nudien, cik tu esi jauka.

—    Jeļena Vasiļjevria ir ļoti skaista, — nopietni un neliekuļoti atbildēja Karūsa.

—    Tā ir pelēkzila krāsa, — Jeļena izlaboja, — tu, Vitjeņka, saki skaidri — kas tev uz sirds?

—    Redzi, Ļena, gaišumiņ, man pēc vakardienas gadījuma var sākties migrēna, bet, mocīdamies ar migrēnu, cilvēks nekāds karotājs nav …

—    Labi, bufetē ir.

—    Gluži pareizi… Vienu glāzīti… Tas līdz labāk nekā visādi piramidoni.

Sāpīgi saviebies, Mišlajevskis vienu pēc otras iztukšoja divas glāzes degvīna un uzkoda apžuvušu vakardienas gurķi. Tad viņš pavēstīja, ka jūtoties kā no jauna piedzimis, un izteica vēlēšanos dzert tēju ar citronu.

—    Tu, Ļenočka, neraizējies, — mazliet piesmacis ierunājās Turbins, — un gaidi mani, es aizbraukšu, pierakstīšos un nākšu mājās. Par karošanu nebēdā, mēs sēdēsim Pilsētā un atvairīsim to jauko nelieša preziden- tiņu.

—    Kaut tikai jūs kaut kur neaizsūtītu!

Karūsa nomierinoši atmeta ar roku.

—    Esiet bez bažām, Jeļena Vasiļjevna! Pirmkārt varu apzvērēt, ka ātrāk par divām nedēļām divizions nekādā gadījumā nebūs noformēts, nav ne zirgu, ne šāviņu. Un, ja arī viss būs kārtībā, mēs, bez' šaubām, paliksim Pilsētā. Visa armija, kas pašlaik tiek formēta, noteikti būs Pilsētas garnizons. Varbūt tālākā nākotnē, ja iesim uz Maskavu…

—    Nu, kad tas vēl būs … Hm …

—    Pirms tam vēl vajadzēs apvienoties ar Deņikinu.

—    Kungi, jūs gluži lieki mani mierināt, es itin ne no kā nebaidos, gluži otrādi, uzskatu, ka jūs rīkojaties pareizi.

Jeļena tiešām runāja moži, un viņas acīs jau atspoguļojās lietišķas ikdienas rūpes. «Mūsu dienišķās rūpes prasa savu tiesu.»

—    Aņuta, — viņa uzsauca, — mīlulīt, tur verandā ir Viktora Viktoroviča veļa. Iztīri to, bērniņ, pamatīgi ar suku un tad tūliņ izmazgā!

Visvairāk Jeļenu nomierināja mazais, zilacainais, plecīgais Karūsa. Noteiktais puisis rūsganajā frencī likās aukstasinīgs, smēķēja un skatījās piemiegtām acīm.

Priekšnamā notika atvadīšanās.

— Nu, lai dievs jums stāv klāt, — Jeļena stingrā balsi noteica un pārmeta Turbīnām krustu. Tāpat viņa pārkrustīja arī Mišlajevski un Karūsu. Mišlajevskis Jeļenu apskāva, bet Karūsa, cieši sajozis viduklī plato šineli, pietvīkdams maigi noskūpstīja viņai abas rokas.

*

— Pulkveža kungs, — viegli sasizdams piešus un pielikdams roku pie cepures naga, teica Karūsa, — atļausiet ziņot?

Pulkveža kungs sēdēja zemā, zaļganā buduāra krēslā pie maza rakstāmgaldiņa uz estrādei līdzīga paaugstinājuma veikala telpas labajā pusē. Mazliet aizturēdamas gaismu, kas ieplūda caur putekļaino, ar rakstainiem tilla aizkariem aizsegto logu, viņam aiz muguras rēgojās grēdās sakrautas zilganas kartona kārbas ar uzrakstu «Anžū kundze. Dāmu cepures». Pulkveža kungs turēja rokā spalvaskātu un īstenībā bija nevis pulkvedis, bet apakšpulkvedis ar platiem zeltītiem uzplečiem, uz kuriem redzamas divas gaišas svītras, trīs zvaigznes un zeltīti lielgabaliņi ar sakrustotiem stobriem. Pulkveža kungs likās mazliet vecāks par Turbinu — viņam varēja būt gadu trīsdesmit, lielākais — trīsdesmit divi. Tuklo, gludi skūto seju_rotāja melnas, amerikāņu gaumē apcirptas ūsiņas. Ārkārtīgi dzīvās un gudrās acis bija nepārprotami nogurušas, taču vērīgas.

Apkārt pulkvedim valdīja haoss kā pasaules radīšanas dienā. Divu soļu attālumā no viņa mazā, melnā krāsniņā sprēgāja uguns, no melnajām, līkumotajām dūmvada caurulēm, kas stiepās pāri starpsienai un pazuda kaut kur veikala dziļumā, paretam nopilēja melns šķidrums. Grīda, gan uz paaugstinājuma, gan pārējā veikala daļā, kur tā pārgāja dīvainos padziļinājumos, bija piekaisīta papīra driskām un sarkanām un zaļām auduma strēmelēm. Augšā, pulkvedim virs pašas galvas, kā nemierīgs putns parkšķināja rakstāmmašīna, un, pacēlis galvu, Turbins ieraudzīja, ka tā parkšķ aiz margām pie pašiem veikala griestiem. Aiz šīm margām rēgojās kādas kājas un dibenpuse zilās jātnieku biksēs, bet galva nebija redzama, to aizsedza griesti. Otra rakstāmmašīna klabēja veikala kreisajā pusē, kaut kādā iedobē, no kuras slējās laukā koši brīvprātīgo uzpleči un gaišmataina galva, bet rokas un kājas palika apslēptas.

Ap pulkvedi ņirbēja daudzas sejas, zibēja zeltīti uzpleči ar lielgabaliem, līdzās rēgojās dzeltena kaste ar telefona klausulēm un vadiem, bet blakus kartona kārbām, kaudzē sakrautas, gulēja konservu bundžām līdzīgas rokas bumbas ar koka tverekļiem un vairāki ložmetēja lentu rituļi. Pulkveža kungam pie kreisā elkoņa atradās kājminamā šujmašīna, bet pie labās kājas snuķi slēja ložmetējs. Telpas dziļumā, pustumsā, aiz spožam stienim piestiprinātiem aizkariem kāda balss aizvilkdamās kliedza — kā varēja noprast — telefonā: «Jā … jā … es saku. Es saku: jā, jā. Jā, es saku.» Dzinn- inn … — noskanēja zvans … Ti-ū — kaut kur iedobē maigi iedziedājās putniņš un sāka murmināt jauniņš bass:

—    Divizions … klausos … jā … jā.

—    Es klausos, — pulkvedis teica Karūsam.

—   Pulkveža kungs, atļaujiet stādīt jums priekšā po- ručiku Viktoru Mišlajevski un ārstu Turbinu. Poručiks Mišlajevskis pašlaik kalpo otrajā kājnieku družīnā par ierindnieku un vēlētos pārnākt uz jums uzticēto-divizionu atbilstoši specialitātei. Ārsts Turbins lūdz viņu norīkot par diviziona ārstu.

To pateicis, Karūsa atņēma roku no cepures, bet Mišlajevskis militāri sveicināja. «Pie joda … drīzāk jāvelk mugurā mundieris,» īgni nodomāja Turbins, bez cepures un melnajā mētelī ar jērādas apkakli juzdamies neveikli un pats sev likdamies gaužām muļķīgs. Pulkveža acis steigšus pārslīdēja ārsta stāvam un sāka aplūkot Mišla- jevska šineli un seju.

—   Tā, — viņš noteica, — tas ir pat labi. Kur jūs, po- ručik, dienējāt?

—   Smagajā N. divizionā, pulkveža kungs, — Mišlajevskis atbildēja, tādējādi norādīdams uz savu darbību karā ar vāciešiem.

—   Smagajā? Tas vēl labāk. Tiec nu gudrs: artilērijas virsniekus nez kāpēc iegrūž pie kājniekiem. īsts juceklis.

—         Nebūt ne, pulkveža kungs, — viegli nokremšļojies un atbrīvojis aizsmakušo balsi, atbildēja Mišlajevskis, — pieteicos brīvprātīgi sakarā ar nepieciešamību steigšus aizstāvēt Volinskas Posteni. Bet tagad, kad družīna pienācīgi nokomplektēta …

—    Vērtēju šādu rīcību augstākajā mērā atzinīgi… labi, — pulkvedis teica un patiesi augstākajā mērā atzinīgi palūkojās Mišlajevskim acīs. — Patīkami iepazīties … Tātad … ak jā, ārsts? Arī jūs gribat nākt pie mums? Hm …

Turbins klusēdams palocīja galvu, lai, ģērbies mētelī ar jērādas apkakli, neatbildētu «tieši tā».

—     Hm… — pulkvedis paraudzījās logā, — vai zināt, tā, protams, ir laba doma. It īpaši tādēļ, ka tuvākajās dienās iespējams … Tā, godātais … — viņš piepeši aprāvās, mazliet piemiedza ačeles un, balsi klusinādams, turpināja: — Tikai… kā to lai pasaka … Redzat, dakter, te ir kāds jautājums … Sociālās teorijas un … hm… jūs esat sociālists? Vai ne? Kā visi inteliģenti cilvēki? — Pulkveža ačeles šķielēja sāņus, bet viss viņa stāvs, lūpās un saldenā balss pauda dedzīgu vēlēšanos,' lai izrādītos, ka ārsts Turbins ir tieši sociālists un nekas cits. — Mūsu divizionu turklāt arī sauc par studentu divizionu, — pulkvedis, acis slēpdams, sirsnīgi pasmaidīja. — Protams, tas izklausās mazliet sentimentāli, bet, vai zināt, es arī pats esmu beidzis universitāti.

Turbins jutās ārkārtīgi vīlies un pārsteigts. «Sasodīts … Ko tad stāstīja Karūsa? .. .» Šai mirklī viņš juta Karūsu sev līdzās pie labā pleca un neskatīdamies manīja, ka tas sasprindzis un grib likt viņam kaut ko noprast, bet, ko īsti, — Turbinam nebija ne jausmas.

—    Es, — Turbins piepeši izgrūda, vaigam noraustoties, — diemžēl neesmu sociālists, bet gan … monar- hists. Un man jāatzīstas, ka nevaru ciest pat sociālista vārdu. Bet no visiem sociālistiem visvairāk es ienīstu Aleksandru Fjodoroviču Kerenski.

Aizmugurē, Turbinam aiz labā pleca, no Karūsas lūpām izlauzās kāda ska#a. «2ēl šķirties no Karūsas un Vitjas,» Turbins nodomāja, «bet pie velna šo sociālo divizionu.»

Vienā mirklī pulkveža sejā atkal parādījās acis, un tajās pazibēja kāda dzirkstele un spožums. Viņš pašāva augšup roku, it kā gribēdams Turbinam laipni aizspiest muti, un teica:

—    Tas ir bēdīgi. Hm … gaužām bēdīgi… Revolūcijas iekarojumi un tā tālāk… Man dots rīkojums no augšas: izvairīties no monarhistisku elementu komplektēšanas, jo iedzīvotāji… redzat, nepieciešama savaldība. Bez tam hetmanis, ar kuru esam tieši un ciešām saitēm saistīti, kā jums zināms … bēdīgi… bēdīgi…

Pulkveža balss šai brīdī ne vien nepauda nekādu nožēlu, bet, gluži otrādi, skanēja pavisam priecīgi — acu izteiksme bija pilnīgā pretrunā ar viņa vārdiem.

«Ahā-ā?» Turbins daudznozīmīgi nodomāja. «Es esmu nelga … bet šis pulkvedis ir gudrs. Cik var spriest pēc fizionomijas, laikam karjerists, bet tas nekas.»

—    Nemaz nezinu, ko darīt… jo pašreizējā momentā, — pulkvedis īpaši uzsvēra vārdu «pašreizējā», — tātad pašreizējā momentā, es saku, mūsu tiešais uzdevums ir aizsargāt Pilsētu un hetmani no Petļuras bandām un, iespējams, no boļševikiem. Bet pēc tam, pēc tam jau redzēsim … Atļaujiet jautāt, kur jūs, dakter, kalpojāt līdz šim?

—    Tūkstoš deviņsimt piecpadsmitajā gadā, kad beidzu universitāti kā eksterns, sāku strādāt venerolo- ģiskajā klīnikā, pēc tam par jaunāko ārstu Belgradas huzāru pulkā, tad par ordinatoru smagajā apvienotajā hospitālī. Pašlaik esmu demobilizēts un nodarbojos ar privāto praksi.

—   Junkur! — pulkvedis uzsauca. — Palūdziet pie manis vecāko virsnieku!

Kāda galva pazuda iedobē, un tūliņ pulkveža priekšā nostājās jauns virsnieks, melnīgsnējs, kustīgs un uzstājīgs. Galvā tam bija apaļa jērādas cepure ar aveņkrāsas virsu, ko krusteniski šķērsoja trese, mugurā garš, pelēks, cieši apjozts šinelis ā la Mišlajevskis, pie sāniem revolveris. Apspūrušie zeltītie uzpleči liecināja, ka viņš ir štābkapteinis.

—    Kaptein Studzinski, — pulkvedis uzrunāja virsnieku, — esiet tik laipns un nosūtiet uz virspavēlnieka štābu ziņojumu par to, ka nekavējoties pie manis tiek pārcelts poručiks … ē …

—   Mišlajevskis, — pielikdams roku pie cepures, atsaucās Mišlajevskis.

—           … Mišlajevskis no otrās družlnas atbilstoši specialitātei. Un ari ziņojumu, ka ārsts … ē?

—    Turbins …

—          Turbins man absolūti nepieciešams kā diviziona ārsts. Lūdzam viņu nekavējoties norīkot.

—           Klausos, pulkveža kungs, — lietodams nepareizus uzsvarus, atbildēja virsnieks un pielika roku pie cepures. «Polis,» Turbins nodomāja.

—           Jūs, poručik, varat družīnā neatgriezties (tas tika teikts Mišlajevskim). Poručiks pārņems ceturto vadu (virsniekam).

—    Klausos, pulkveža kungs.

—    Klausos, pulkveža kungs.

—           Bet jūs, dakter, no šī brīža skaitāties dienestā. Uzaicinu jūs šodien pēc stundas ierasties Aleksandra ģimnāzijas laukumā.

—    Klausos, pulkveža kungs.

- — Ārstam nekavējoties izsniegt formas tērpu.

—    Klausos. r

—    Klausos, klausos! — iedobē ducināja basiņš.

—           Jūs klausāties? Nē. Es saku: nē… Nē, es saku, — kāds auroja aiz šķērssienas.

Dzi-inn … Ti… Ti-ū — iedobē tinkšķināja putniņš.

—    Vai jūs klausāties? ….

*

—           «Brīvās Ziņas»! «Brīvās Ziņas»! Jauna dienas avīze «Brīvās Ziņas»! — klaigāja avīžpuika, pāri cepurei uzsējis mātes lakatu. — Petļuras dezorganizācija. Melno karapulku ierašanās Odesā. «Brīvās Ziņas»!

Stundas laikā Turbins bija paguvis iegriezties mājās. Turbina mazaijā kabinetā, kas atradās līdzās viesistabai, no tumšās rakstāmgalda atvilktnes parādījās sudraboti uzpleči. Kabineta stiklotās durvis uz balkonu sedza balti aizkari, uz rakstāmgalda grāmatas un tintnīca, uz plauktiem zāļu pudeles un instrumenti, pie sienas kušete, pārklāta ar tīru palagu. Trūcīgi un pašauri, toties mājīgi.

—    Ļenočka, ja es šodien kaut kāda iemesla dēļ aizkavējos un ja atnāk kāds slimnieks, pasaki — ārsts nepieņem. Pastāvīgu slimnieku nav… Žiglāk, bērniņ!

Jeļena, atliekusi formas blūzes apkakli, steigšus šuva klāt uzplečus … Otru pāri uzpleču zaļā aizsargkrāsā ar melnu svītru viņa piediedza šinelim.

Pēc dažām minūtēm Turbins izskrēja pa ārdurvīm un paskatījās uz balto plāksnīti:

Ārsts A. V. Turbins.

Veneriskās slimības un sifiliss.

Pieņem no 4-iem līdz 6-iem. Pielīmēja labojumu «No 5-iem līdz 7-iem» un skriešus devās augšup pa Alekseja nogāzi.

—    «Brīvās Ziņas»!

Turbins apstājās, nopirka no avīžu pārdevēja laikrakstu un ejot atšķīra to:

Bezpartejisks demokrātisks laikraksts. Iznāk katru dienu 1918. gada 13. decembrī

Jautājumi, kas skar ārējo tirdzniecību, īpaši tirdzniecību ar Vāciju, liek mums …

—    Atvainojiet — bet kur tad? … Rokas salst.

Kā ziņo mūsu korespondents, Odesā notiek pārrunas par melnā koloniālā karaspēka divu divīziju izkāpšanu krastā. Konsuls Enno nepieļauj domu, ka Petļura…

—    Ak tu, sasodītais puika!

Pārbēdzēji, kas vakar ieradās mūsu pavēlniecības štābā Volinskas Postenī, ziņo ja par nemitīgi augošo dez- organizāciju Petļuras bandās. Korosteņas tuvumā kava- lērijas pulks aizvakar atklājis uguni uz Sečas strēlnieku pulku. Petļuras bandās vērojama stipra tiekšanās pēc miera. Acīm redzot, Petļuras avantūra tuvojas kraham. Pēc tā paša pārbēdzēja ziņojuma, pulkvedis Bolbotuns sadumpojies pret Petļuru un ar savu pulku un 4 lielgabaliem devies nezināmā virzienā. Bolbotuns noskaņots pieslieties hetmanim.

Zemnieki ienīst Petju.ru rekvizīciju dēļ. Mobilizācija, ko viņš izsludinājis sādžās, negūst nekādus panākumus. Zemnieki masveidīgi izvairās no tās, slēpdamies mežos.

—    Pieņemsim … ak, nolādētais sals … Piedodiet.

—           Tētiņ, ko jūs te grūstāt cilvēkus? Avīzi vajag lasīt mājās …

—    Piedodiet…

Mēs vienmēr esam apgalvojuši, ka Petļuras avantūra …

—    Skat, kur nelietis! Ak šitie nelieši ..,

Kam krūtīs goda vīra sirds,

Tas steidz, kur brīvprātīgo šķēpi mirdz…

—    Ivan Ivanovič, ko jūs šodien tādā nelāga omā?

—           Sieva petļuro. Jau no paša rīta dumpojas kā Bolbotuns …

No šīs asprātības Turbinam pat pārvērtās seja, viņš nikni saņurcīja avīzi un nosvieda uz ietves. Tad ieklausījās.

Bu-um! — dunēja lielgabali. Va-ai — kaut kur ārpus pilsētas no zemes dziļumiem lauzās atbalss.

—    Kas tie par ērmiem?

Turbins strauji pagriezās, pacēla saburzīto avīzi, izlīdzināja to un pirmajā lappusē vēlreiz uzmanīgi izlasīja:

Irpeņas-rajonā mūsu izlūku sadursmes ar atsevišķām Petļuras bandītu grupām.

Serebrjanskas virzienā mierīgi.

Sarkanajā Traktierī bez pārmaiņām.

Bojarkas virzienā hetmaņa serdjuku pulks pārdrošā uzbrukumā izklīdināja ap pusotra tūkstoša cilvēku lielu bandu. Gūstā saņemti 2 cilvēki.

Du … du … du … Bu … bu … bu … — kaut kur dienvidrietumos ducināja pelēkais, ziemīgais apvārsnis. Piepeši Turbins pavēra muti un nobālēja. Automātiski iegumzīja avīzi kabatā. No bulvāra pa Vladimira ielu

gausi virzījās melns pūlis. Tieši pa ielas vidu nāca daudzi cilvēki melnos mēteļos … Pa ietvēm sāka šaudīties sievas. Valsts vartas jātnieks, gluži kā barvedis, jāja pa priekšu. Lielais zirgs grozīja ausis, šķielēja, gāja iesāņus. Jātnieka ģīmī bija lasāms apjukums. Retumis viņš kaut ko uzsauca, izskata pēc pavicināja pletni, bet viņa uzsaucienos neviens neklausījās. Pūļa priekšējās rindās pavīdēja garīdznieku bārdas un zeltītie tērpi, sašūpojās baznīcas karogs. No visām pusēm šurp joza puišeļi.

—    «Ziņas»! — iesaucās avīžu pārdevējs un traucās pretī pūlim.

No restorāna «Metropole» pekles izlēca virtuves zēni ar baltām, plakanām cepurēm galvās. Pūlis uz sniega izplūda kā tinte uz papīra.

Virs pūļa šūpojās garas, dzeltenas kastes. Kad pirmā atradās iepretim Turbinam, viņš uz tās sāniem saburtoja stūrainu, ķeburainu uzrakstu: «Praporščiks Jucevičs.» Uz nākamās: «Praporščiks Ivanovs.»

Uz trešās:

«Praporščiks Orlovs.»

Piepeši pūlī sacēlās kņada. Sirma sieviete ar pakausī nošļukušu cepuri, klupdama, izbārstīdama kaut kādus sainīšus, no ietves ietriecās pūlī.

—    Kas te notiek? Vaņa?! —: sieviete iekliedzās. Kāds nobālēdams aizskrēja sāņus. Balsī ieraudājās kāda sieva, tai piebiedrojās otra.

—    Kungs Jēzu Kristu! — Turbinam aiz muguras atskanēja murmināšana. Kāds spiedās viņam virsū, pūta dvašu uz kakla.

—    Dievs, apžēlojies … viss uz pēdīgo postu. Kur tas dzirdēts, tā apkaut cilvēkus? … Kur tas redzēts …

—    Lai tad nu ko, tikai ne piedzīvot tādas šausmas.

—    Kas? Kas? Kas? Kas? Kas noticis? Ko apglabā?

—    Vaņa! — ievaimanājās balss pūlī.

—    Popeļuhā apkautos virsniekus, — steigšus, aizvilkdamies kārē visu izstāstīt pirmais, kāds sāka bērt, — iegājuši Popeļuhā, tur visa nodaļa apmetusies naktsguļā, bet nakti viņus ielenkuši zemnieki un petļurieši un apkāvuši visus līdz beidzamam. Nu, itin visus…

Acis izdūruši, uz pleciem izgraizījuši uzplečus. Sakropļojuši, ka briesmas.

—Ko jūs sakāt? Ak, ak, ak … «Praporščiks Korovins», «Praporščiks Herts» —

garām līgoja dzelteni zārki.

—Kādi laiki pienākuši… Padomājiet vien.

—Brāļu karš.

—Kā gan citādi? …

—Stāsta, esot gulējuši miegā …

—    Tā viņiem vajag … — piepeši Turbinam aiz muguras pūlī nošņāca melna balstiņa, un viņam acu priekšā sametās zaļš. Vienā mirklī pazibēja sejas, cepures. Izgrūdis roku starp diviem kakliem, Turbins sagrāba šo balsi aiz melnā mēteļa piedurknes kā maiglēs. Cilvēks pagrieza galvu, un viņa seja pauda šausmas.

—   Ko jūs teicāt? — sēcošā balsī noprasīja Turbins, un viņa niknums atslāba.

—    Apžēlojieties, virsnieka kungs, — šausmās trīcēdama, atbildēja balss, — es nekā nesaku. Es klusēju. Kas jums nāk prātā, godātais? — balss lēkāja.

Pīles snīpis nobālēja, un Turbins uzreiz saprata, ka ir kļūdījies, nav sagrābis īsto. Zem pīļknābja jērādas cepures rēgojās fizionomija, kas pauda ārkārtīgu lojalitāti. Tā nevarēja teikt itin neko, un apaļās ačeles tajā bija izvelbtas aiz šausmām.

Turbins atlaida piedurkni un saltā niknumā lika skatienam šaudīties pār cepurēm, pakaušiem un apkaklēm, kas ņudzēja visapkārt. Ar kreiso roku viņš grasījās kaut ko tvert, bet ar labo kabatā žņaudza brauniņa spalu. Garām aizplūda garīdznieku skumīgā dziedāšana, blakus aizvilkdamās skaļi raudāja lakatā satinusies sieva. Nebija it neviena, ko tvert, balss šķita kā zemē iekritusi. Aizpeldēja pēdējais zārks,

«Praporščiks Morskojs», aizjoņoja kādas kamanas.

—    «Ziņas»! — pēkšņi Turbinam pie pašas auss iebrēcās piesmacis alts.

Turbins izrāva no kabatas saņurcīto lapu un, neapjēgdams, ko dara, divas reizes iegrūda to zēnam sejā, caur zobiem murminādams:

—Še tev ziņas! Še tev! Še tev ziņas! Maita!

Ar to pašu viņa niknuma lēkme pārgāja. Puišelim izkaisījās avīzes, viņš paslīdēja un iesēdās kupenā. Vienā mirklī viņš savieba seju liekuļotās raudās, bet acīs uzplaiksnīja pavisam neliekuļots, negants naids.

—    Kas tas … ko jūs … par ko jūs man šitā? — puišelis iedīcās, pūlēdamies izspiest asaras un ķepurodamies sniegā. Kāds izbrīnījies blenza Turbinā, neuzdrošinādamies neko sacīt. Nokaunējies un apzinādamies, ka izturējies muļķīgi, Turbins ierāva galvu plecos un, asi pagriezies, skriešus metās garām gāzes laternai, garām apaļās, gigantiskās muzeja ēkas baltajiem sāniem, garām kaut kādām izrakņātām bedrēm un sniegā iepurinātiem ķieģeļiem uz pazīstamo, milzīgo laukumu — Aleksandra ģimnāzijas dārzu.

—    «Ziņas»! «Demokrātiska dienas avīze»! — no ielas atlidoja sauciens.

*

Turbinam mīļās ģimnāzijas četrstāvu ēka ar simt astoņdesmit logiem ieskāva laukumu kā milzīgs pakavs. Te viņš bija pavadījis astoņus gadus, astoņus pavasarus starpbrīžos skraidījis pa šo laukumu, bet ziemās, kad klases smacīgas un putekļu pilnas un laukumu klāja ziemas mācību laika saltais, cienīgais sniegs, viņš bija laukumā noraudzījies pa logu. Astoņus gadus šī pakavveidīgā ķieģeļu celtne audzējusi un mācījusi Turbinu un jaunākos — Karūsu un Mišlajevski.

Un tieši astoņi gadi bija pagājuši, kopš Turbins pēdējo reizi redzēja ģimnāzijas dārzu. Sirds viņam nez kāpēc sažņaudzās bailēs. Pēkšņi Turbinam šķita, ka melns mākonis aizsedzis debesis, ka atbrāzies viesulis un noslaucījis visu dzīvi, tāpat kā briesmīgs vilnis aizskalo piestātni. Ak, astoņi mācību gadi! Cik daudz tajos bezjēdzīga un skumja, un zēna sirdij nepanesama, bet cik daudz arī prieka! Pelēka diena, pelēka diena, pelēka diena, ut consecutivum, Gajs Jūlijs Cēzars, vieninieks kosmogrāfijā un uz mūžīgiem laikiem naids pret astronomiju kopš šī vieninieka saņemšanas. Toties arī pavasaris, pavasaris un kņada zālēs, uz bulvāra ģimnāzistes ar zaļiem priekšautiem, kastaņas un maijs, un,

galvenais, priekšā mūžīgā bāka — universitāte, proti, brīva dzīve, — vai jūs saprotat, kas ir universitāte? Saulrieti pie Dņepras, brīve, nauda, spēks, slava.

Un nu tas viss jau aiz muguras. Mūžam neizdibināmās skolotāju acis un drausmīgie baseini, kuri vēl tagad rādās sapņos un no kuriem mūžam tek un nevar vien iztecēt ūdens, un sarežģītie spriedelējumi par to, kas Ļenskī atšķirīgs no Oņegina, cik neskaidra Sokrāta mācība, kad dibināts jezuītu ordenis, kad krastā izkāpis Pompejs un vēl kāds cits un kas izkāpuši vai gribējuši izkāpt krastā divtūkstoš gadu laikā …

Un vai nu tas vien! Pēc astoņiem ģimnāzijas gadiem, pēc visvisādiem baseiniem sekoja anatomikuma līķi, baltas palātas, operāciju zāles stiklainais klusums, bet pēc tam trīs gadi seglos, svešas brūces, pazemojumi un ciešanas, — ak, nolādētais kara baseins… Un tagad Turbins izkāpj krastā tepat, šai pašā laukumā, šai pašā dārzā. Un viņš skrēja pār laukumu krietni novārdzis un sabeigts, žņaugdams kabatā brauniņu, skrēja diezin kurp un kāpēc. Droši vien aizsargāt to pašu dzīvi — nākotni, kuras vārdā viņš reiz lauzīja galvu par baseiniem un sasodītajiem gājējiem, kuri iziet viens otram pretī no stacijas «A» un stacijas «B».

Melnie logi pauda dziļu un drūmu mieru. Jau no pirmā acu uzmetiena kļuva skaidrs, ka tas ir nāves miers. Dīvaini, pilsētas centrā, kur apkārt viss brūk, mutuļo un kūsā, guļ miris četrstāvu kuģis, kas reiz iznesis atklātā jūrā desmitiem tūkstošiem dzīvju. Šķita, ka tagad neviens to vairs nesargā, ne skaņas, ne kustības nav aiz logiem un aiz sienām, ko sedz Nikolaja laiku dzeltenā krāsa. Sniegs gulēja uz jumtiem kā tīrs auts, kā cepure sedza kastaņu vainagus, sniegs līdzeni klāja laukumu, un vienīgi nedaudzas dažādos virzienos iemītas taciņas liecināja, k^i pa to nupat kāds gājis.

Un galvenais; neviens nezināja un nepūlējās uzzināt — kur gan viss palicis? Kas tagad mācās šajā kuģī? Un, ja nemācās, tad kāpēc? Kur sargi? Kāpēc zem kastaņu rindas līdzās režģim, kas nožogo iekšējo košuma dārziņu pie iekšējām parādes durvīm, rēgojas baismīgie strupie mortīru snuķi? Kāpēc ģimnāzijā ierīkota mantnīca? Kam tā pieder? Kas? Kāpēc?

To neviens nezināja, tāpat kā neviens nezināja, kur palikusi Anžū kundze un kāpēc viņas veikalā bumbas sagūlušas līdzās tukšām kartona kārbām.

*

—    A-ai-ziet! — nokliedza kāda balss. Mortīras sakustējās un līda uz priekšu. Ap divsimt cilvēku rosījās, skraidelēja, pietupās un rāvās augšup pie milzīgajiem, apkaltajiem riteņiem. Juku jukām ņirbēja dzelteni puskažociņi, pelēki šineļi un papahas, aizsargkrāsas, armijas un zilās studentu naģenes.

Kad Turbins šķērsoja grandiozo laukumu, četras mortīras nostājās rindā, pagriezdamas viņam pretī rīkles. Steidzīgās apmācības pie mortīrām beidzās, un diviziona jauniesaukto raibais pūlis nostājās divās rindās.

—    Ka-apteiņkungs, — noskandēja Mišlajevska balss, •— vads gatavībā.

Ierindas priekšā iznira Studzinskis, atkāpās atpakaļ un nokliedza: >

—    Kreiso plecu uz priekšu, soļos — marš!

Ierinda noņirkstēja, salīgojās un, lempīgi sniegu mī- ņādama, sāka kustēties uz priekšu.

Turbinam garām aizslīdēja daudzas pazīstamas un raksturīgas studentu sejas. Trešā vada priekšgalā pavīdēja Karūsa. Vēl nezinādams, kurp un kāpēc, Turbins sāka čirkstināt sniegu ieblakus vadam …

Karūsa panācās laukā no ierindas un norūpējies sāka skaitīt, iedams atmuguriski:

—    Kreiso. Kreiso. Viens, divi. Viens, divi.

Gājiens kā čūska ielocījās ģimnāzijas pagraba durvju

melnajā rīklē, un tā aprija rindu pēc rindas.

Ģimnāzijas iekšiene likās vēl nedzīvāka un drūmāka nekā ārpuse. Pamestās ēkas akmeņaino klusumu un līgano krēslu drīz vien atmodināja kareivju soļu atbalsis. Zem velvēm kā pamodušies dēmoni sāka lidināties dīvainas skaņas. Cauri smago soļu dunoņai bija dzirdama skrapstoņa un pīkstieni — iztraucētās žurkas steidza pazust tumšos nostūros. Vienība izgāja cauri bezgalīgiem, melniem pagraba gaiteņiem, kuru grīda bija izmūrēta ar ķieģeļiem, un nokļuva milzīgā telpā, kur pa šauriem, aizrestotiem, mūžvecu zirnekļu tīklu aizaustiem lodziņiem ieplūda skopa gaisma.

Klusumu sadragāja ellišķa āmuru klaudzoņa. Tika lauztas vaļā apkaltas koka kastes ar patronām, ņemtas laukā bezgalīgas lentas un tortēm līdzīgās ripas Luisā ložmetējiem. Parādījās melni un pelēki nikniem odiem līdzīgi ložmetēji. Uzgriežņi klaudzēja, knaibles plēsa, kaktā džinkstēdams kaut ko zāģēja zāģis. Junkuri izcēla saplacinātu, saltuma piesūkušos papahu kaudzes, cietās grumbās sagumzītus šineļus, stīvas siksnas, patron- somas un ar vadmalu apvilktas blašķes.

—   Ve-eicīgāk, — atskanēja Studzinska balss.

Pieci seši virsnieki ar blāviem, zeltītiem uzplečiem sāka tekalēt šurp turp kā skudras.

Kaut ko nodziedāja skanīgumu atguvušais Mišlajev- ska tenors.

—    Ārsta kungs! — Studzinskis kaut kur tumsā sauca.

—   Esiet tik laipns, pieņemiet feldšeru komandu un sniedziet tai instrukcijas.

Turbina priekšā tūliņ iznira divi studenti. Viens no tiem, maza auguma puisis, izskatījās satraukts, un uz studenta šineļa piedurknes tam bija sarkans krusts. Otrs, ģērbies pelēkā šinelī, ar pirkstiem pastāvīgi bīdīja atpakaļ papahu, kas tam nemitīgi šļuka uz acīm.

—    Tur ir kastes ar medikamentiem, — Turbins teica,

—    izņerūiet no tām pleca somas un man ārsta somu ar instrumentu komplektu. Papūlieties izsniegt katram ar- tilēristam divas individuālās paketes un uz ātru roku paskaidrojiet, kā tās nepieciešamības gadījumā atveramas.

Virs pelēkā, rosīgā ņudzekļa paslējās Mišlajevska galva. Viņš bija pakāpies uz kastes, savicināja šauteni, nožvakstināja aizslēgu, ar troksni ielika aptveri un tad, tēmēdams logā un klabinādams aizslēgu, klabinādams un tēmēdams sāka junkuriem pāri birdināt izmestās patronas. Tūliņ pagrabu pārņēma īsts fabrikas troksnis. Junkuri, saceldami klaboņu un žvakstoņu, pielādēja šautenes.

—    Kurš neprot, rīkojas piesardzīgāk, junkuri-i, — Mišlajevskis noskandēja, — paskaidrojiet studentiem.

Pāri galvām tika pārmestas patronsomu un blašķu siksnas.

Notika brīnums. Raibais dažādi ģērbto cilvēku bars pārvērtās vienveidīgā, blīvā slānī, virs kura, juceklīgi šūpodamies un kustēdamies, ņirbēja asām adatām līdzīgs durkļu mežs.

—          Virsnieku kungus palūgšu pie manis, — kaut kur balsi pacēla Studzinskis.

Gaiteņa tumsā, kur saldi un maigi šķindēja pieši, Studzinskis klusu iejautājās:

—    Kādi iespaidi?

Pieši pamīņājās. Mišlajevskis, nevērīgi un veikli piedūris pirkstus pie cepures apmales, pievirzījās štābkap- teinim tuvāk un teica:

—          Manā vadā piecpadsmit puišiem nav sajēgas par šauteni. Pagrūti.

Apgarotu seju raudzīdamies kaut kur uz augšu, kur cauri stiklam bikla un pelēka ieplūda pēdējā — dziestošā gaisma, Studzinskis izmeta:

—    Noskaņojums?

Atkal ierunājās Mišlajevskis:

—          Khm . .. khm … Noskaņojumu mazliet sabojājuši zārki. Studentiņi samulsuši. Viņus tādas lietas slikti ietekmē. Redzējuši caur žogu.

Studzinska melnās acis uzmeta Mišlajevskim ciešu škatienu.

—    Pacentieties noskaņojumu uzlabot!

Un atkal sāka šķindēt pieši, virsniekiem izklīstot.

—          Junkur Pavlovski!-— mantnīcā dārdināja Mišlajevskis kā Radamess «Aīdā».

—          Pavlovski šurp … šurp … šurp! — atbalsoja mantnīcas mūri un junkuru balsu rēkoņa.

—    E-es!

—    No Alekseja skolas?

—   Tieši tā, poručika kungs.

—          Nu, raujiet vaļā kādu labi brašu dziesmu! Tā, lai Petļura atstiepj kājas, kaut viņu nelabais …

Zem akmens velvēm ieskanējās augsta un tīra balss:

Es lielgabalnieks esmu dzimis …

Kaut kur durkļu biezoknī tai atsaucās tenori: Uz laietes bi) skola man.

Viss studentu pūlis ft kā nodrebēja, ātri pēc dzirdes uztvēra motīvu, un piepeši stihiski izlauzās dobjš korālis, izraisīdams lielgabalu dārdoņai līdzīgu atbalsi un satricinādams visu mantnīcu:

Un ka-arteču-ugunl-ls es kļuvis Par īstu zaldātu, jā ga-a-an. Un ka-a-arteč …

Ausīs, patronu kastēs, drūmajās logu rūtīs un galvās sāka džinkstēt, un uz slīpajām palodzēm trīcēja un šķindēja diezin kad aizmirstas putekļainas glāzes …

Kā bērnu mani zaldātiņi Uz lielgabaliem šūpoja.

Studzinskis izkampa no šineļu, durkļu un ložmetēju gūzmas divus sārtus praporščikus un steidzīgā čukstā deva tiem rīkojumu:

—    Vestibils . . .-noraut pārsegu … ašāk …

Un praporščiki kaut kur aizjoņoja.

Rau, gvardes junkuri Soļo un dzied! Skan taures, rīb bungas, Un šķīvji šķind!

Ģimnāzijas tukšais mūra šķirsts tagad auroja un rēca drausmīgā maršā, un žurkas tupēja dziļās alās, aiz šausmām sastingušas.

—          Iens… iens! … — rēkoņu šķēla Karūsas griezīgā balss.

—          Jautrāk! … — Mišlajevskis skanīgi sauca. — Alekseja junkuri, vai bēru gājienā ejat?

Pa gaiteni virzījās nevis pelēks savrupu cilvēku gājiens, bet—

Istabenes! Būvējas! Cepurnieces! Virējas!

Aizejošiem junkuriem pakaļ noraugās!

asiem durkļiem bruņotas kareivju rindas, un grīda zem soļu smaguma drebēja un līka. Gājiens devās pa bezgalīgo gaiteni tieši uz otrā stāva milzīgo vestibilu, kuru ar gaismu pieplūdināja stikla kupols, un pirmajās rindās soļojošos pēkšņi pārņēma apstulbums.

Tīrasiņu argamakā, kuru sedza cara monogrammām rotāta seglu sega, sarāvis zirgu pakaļkājās, starojoši smaidīdams, artilēristu priekšā izauļoja krāšņs Aleksandrs ar pašķidriem matiem zem trīsstūrainās cepures ar uzliektām malām un baltu spalvu pušķi. Raidīdams artilēristiem citu pēc cita viltīga šarma apdvestus smaidus, Aleksandrs pacēla zobenu un ar tā smaili nojādīja junkuriem uz Borodinas pulkiem. Divas asis platajā audeklā Borodinas lauki tinās lielgabalu dūmu mākuļos un tāles aizsedza melns durkļu mežs.

… bij taču kaujas kā arvienu?!

—    Kas modināt var… — skandināja Pavlovskis.

Kas modināt var citiem cieņu, — dārdēja basi.

Un, minot Borodinas dienut Ikviens vēl drosmi rod!

Žilbinošais Aleksandrs traucās debesīs, un norautais pārsegs, kas bija viņu slēpis veselu gadu, gulēja grīstē pie zirga pakaviem.

—    Vai neesat redzējuši imperatoru Aleksandru Svētīto? Solī, solī! Iens. Iens. Kreiso! Kreiso! — auroja Mišlajevskis, un gājiens virzījās augšup, kāpnēm dunot kā zem Aleksandra kājnieku smagajiem soļiem. Garām Napoleona uzvarētājam divizions ar kreiso plecu pa priekšu iesoļoja milzum plašajā aktu zālē ar divrindu logiem un, dziesmu aprāvis, durkļiem salīgojoties, nostājās blīvās rindās. Zālē valdīja mijkrēšļa palsā gaisma, un milzīgās cieši nosegtās pēdējo caru ģīmetnes rēgojās starp logiem kā stingi, bālgani plankumi.

Studzinskis pagāja sāņus un ieskatījās rokas pulkstenī. Šai mirklī ieskrēja junkurs un viņam kaut ko pačukstēja.

—    Diviziona komandieris, — tuvākie saklausīja.

Studzinskis pamāja ar roku virsniekiem. Tie sāka

skraidīt starp rindām, tās nolīdzinādami. Studzinskis izgāja gaitenī sagaidīt komandieri.

Piešiem šķindot, pulkvedis Mališevs nāca pa kāpnēm augšā uz zāli, griezdams galvu atpakaļ un blenzdams uz Aleksandru. Pie kreisā sāna pulkvedim kuļājās līks kaukāziešu zobens ar tumšsarkanu pušķi. Pulkvedim galvā bija bieza, melna samta cepure, mugurā garš šinelis ar milzīgu šķēlumu mugurpusē. Viņa seja izskatījās rūpju pilna.-Studzinskis steigšus piegāja pulkvedim klāt, apstājās, pielika roku pie cepures.

Mališevs viņam noprasīja:

—    Apģērbti?

—    Tieši tā. Visas pavēles izpildītas.

—    Nu, kā liekas?

—    Kausies! Taču pieredzes nekādas. Uz simt divdesmit junkuriem astoņdesmit studentu, kas neprot turēt rokās šauteni.

Mališeva seja apmācās. Viņš brītiņu klusēja.

—    Kāda laime, ka pagadījušies labi virsnieki, — Studzinskis turpināja, — īpaši tas jaunais, Mišlajevskis. Kaut kā galā tiksim.

—    Tā. Nu, godātais, tagad uzklausiet: kad būšu pabeidzis apskati, papūlieties divizionu, izņemot virsniekus un sešdesmit cilvēku lielu sardzi no labākajiem un pieredzējušākiem junkuriem, kurus jūs atstāsiet pie lielgabaliem, noliktavā un ēkas apsargāšanai, atlaist uz mājām ar nosacījumu, ka rīt pulksten septiņos no rīta visam divizionam pilnā sastāvā jābūt šeit.

Studzinskis aiz brīnumiem kļuva gluži mēms, viņš gaužām nepieklājīgā kārtā platām acīm blenza pulkveža kungā. Mute pavērās.

—    Pulkveža kungs … — aiz uztraukuma Studzinskim visi uzsvari salēca uz priekšpēdējās zilbes, — atļaujiet ziņot. Tas nav iespējams. Vienīgais līdzeklis, kā cik necik saglabāt diviziona kaujas spēju, ir paturēt to pa nakti šeit.

Pulkveža kungs pēkšņi un ātri apliecināja kādu jaunu īpašību — lielisku prasmi dusmoties. Viņa kakls un vaigi kļuva tumšsarkani un acis uzliesmoja.

—    Kaptein, — pulkvedis griezīgā balsī teica, — likšu

jums sarakstā atzīmēt algu nevis kā vecākajam virsniekam, bet kā lektoram, kas lasa lekcijas divizionu komandieriem, un man tas būs nepatīkami, jo es cerēju jūsu personā iemantot sev tieši pieredzējušu vecāko virsnieku, nevis civilistu profesoru. Nu, godātais, tātad: lekcijas man nav vajadzīgas! Palū-ūgšu man padomus nedot! Klausīties, iegaumēt! Kad iegaumēts — izpildīt!

Un abi blenza viens otrā.

Pa Studzinska vaigiem un kaklu izplūda vara sarkanums, un viņa lūpas nodrebēja. Balsij dīvaini kaklā ķeroties, viņš izdabūja:

—    Klausos, pulkveža kungs.

—   Jā gan, godātais, klausieties! Atlaist uz mājām.- Pavēlēt izgulēties un atlaist bez ieročiem, bet rīt pulksten septiņos lai būtu klāt. Atlaist, un iegaumējiet — pa mazām grupām, nevis veseliem vadiem, turklāt bez uzplečiem, lai ar savu spožumu nepiesaistītu visādu slaistu uzmanību.

Studzinska acīs pavīdēja izpratnes stars un aizvainojums apdzisa.

—    Klausos, pulkveža kungs.

Te pulkveža kungs piepeši pārvērtās.

—   Aleksandr Broņislavovič, es jūs jau sen pazīstu kā pieredzējušu un brašu virsnieku. Bet jūs taču arī pazīstat mani? Tātad cerams, jūs nejūtaties aizvainots? Aizvainojumiem šādā brīdī nav vietas. Es izteicos asi — jel aizmirstiet to, jūs jau arī…

Studzinskis tumši pietvīka.

—    Tieši tā, pulkveža kungs, esmu vainīgs.

—   Nu, lieliski. Nevilcināsimies, lai viņus neatvēsinātu. Tātad viss jāatliek uz rītdienu. Rīt viss būs skaidrāks. Katram gadījumam pateikšu jau iepriekš: par lielgabaliem nav ko domāt, lieciet vērā — zirgu nebūs un šāviņu arī ne. Tātad rīt no rīta šaušana ar šautenēm, šaušana un vēlreiz šaušana. Panāciet to, lai divizions rīt ap pusdienas laiku šautu kā godalgots pulks. Un visiem pieredzējušiem junkuriem — granātas. Skaidrs?

Studzinska sejā iegūla drūmas ēnas. Viņš sasprindzis klausījās.

—    Pulkveža kungs, atļausiet jautāt?

—- Zinu, godātais, ko jūs gribat jautāt. Varat to nedarīt. Es jums pateikšu pats — stāvoklis draņķīgs. Mēdz būt arī ļaunāk, bet reti. Tagad skaidrs?

—    Tieši tā!

—      Nu, tad redzat, godātais, — Mališevs jūtami klusināja balsi, — skaidrs, ka man negribas pavadīt šai akmens maisā aizdomīgu nakti un, kas zina, pazudināt divsimt puišus, no kuriem simt divdesmit pat neprot šaut.

Studzinskis klusēja.

—     Tātad viss skaidrs. Bet par citu vakarā. Pagūsim visu. Ejiet pie diviziona!

Un abi iegāja zālē.

—     Mier-r-r-r-ā! Virsnieku kungi! — nokliedza Studzinskis.

—    Esiet sveiki, artilēristi!

Studzinskis Mališevam aiz muguras kā noraizējies režisors pasita roku uz augšu, un pelēkā dzelkšņainā siena norēca tā, ka logu rūtis nodrebēja.

—    Esss … ssvei… pulkv … kungs …

Mališevs pārlaida rindām jautru skatienu, atņēma roku no cepures naga un sāka runāt:

—      Vareni.. . Artilēristi! Nerunāšu gari un plaši, t.o es neprotu, jo mītiņos uzstājies neesmu, bet teikšu īsi. Mēs sitīsim Petļuru, šo suņa dēlu, un, esiet bez bažām, sasitīsim arī. Jūsu vidū ir vladimirovieši, konstantino- vieši, aleksejevieši, viņi vēl nekad nav apkaunojuši savu skolu karogus. Bet daudzi no jums ir šīs slavenās ģimnāzijas audzēkņi. Skolas vecās sienas raugās uz jums. Un es ceru, ka jūsu dēļ jāsarkst nebūs. Mortīru diviziona artilēristi! Aizstāvēsim diženo Pilsētu brīdī, kad to apdraud bandīts. Ja mēs šim jaukajam prezidentam uzbliezīsim ar sešcollīgajiem, gan viņš tad pielaidīs bikses, kaut viņš sapūtu, maitasgabals tāds!

Ha … a-a … Ha-a … — atbildēja durkļu biežņa, kuru nomāca pulkveža kunga bravūrīgie izteicieni.

—    Esiet centīgi, artilēristi!

Studzinskis atkal, kā režisors aizkulisēs, satrūcies sa- vīcināja roku, un atkal cilvēku pūlis ar savu rēcienu, ko atkārtoja pērkonīga atbalss, lika pār sevi nobirt putekļu plēnēm:

—    Prie … Prrie … Cens … Rrrrrrr!

*

Pēc desmit minūtēm aktu zālē kā Borodinas laukā simtiem šauteņu bija saslietas statņos. Putekļainā, durkļiem apaugušā parketa līdzenuma abos galos izauga tumši sargkareivju stāvi. Kaut kur tālu lejā klaudzēja un dunēja saskaņā ar pavēli steigšus izklīstošo jaunizcepto artilēristu soļi. Gaiteņos kāds smagi un trokšņaini soļoja apkaltos zābakos un skanēja virsnieku saucieni — Studzinskis pats izvietoja sargposteņus. Tad piepeši gaiteņos iedziedājās taure. Tās saraustītajās, piesmakušajās skaņās, kas izklīda pa visu ģimnāzijas ēku, draudīgums šķita aizlauzts un skaidri varēja saklausīt bažas un izlikšanos. Gaitenī virs kāpņu šahtas, ko ieskāva divi kāpņu loki, vezdami uz vestibilu, vaigus piepūtis, stāvēja junkurs. No nespodrās vara taures nokarājās apbružātas Jura lentas. Mišlajevskis, plati iepletis kājas, stāvēja taurētājam pretī, mācīdams un pārbaudīdams viņu.

—    Nelieciet tik cieši… Tagad tā, tā. Izpūtiet viņu, izpūtiet! Nav ilgi kustināta, večiņa. Un tagad trauksmi.

«Ta-ta-tam-ta-tam,» taurētājs pūta, modinādams žurkās šausmas un grūtsirdību.

Zālē ar divrindu logiem strauji ielauzās krēsla. Līdzās laukam, kurā rēgojās saslietās šautenes, bija palikuši Mališevs un Turbins. Mališevs pievērsa Turbinam dīvainu, drūmu skatienu, bet tūliņ savilka seju laipnā smaidā.

—    Nu, godātais dakter, kā veicas jums? Sanitārā daļa kārtībā?

—    Tieši tā, pulkveža kungs.

—    Jūs, dakter, varat doties mājās. Atlaidiet arī feldšerus. Un pasakiet tā: lai feldšeri ierodas rīt pulksten septiņos, reizē ar pārējiem … Bet jūs … (Mališevs padomāja un piemiedza acis.) Jūs es palūgšu ierasties rīt pulksten divos dienā. Līdz tam esat brīvs. (Mališevs atkal pārdomāja.) Un tad vēl, godātais: uzplečus pagaidām varat nenēsāt. (Pulkvedis sastomījās.) Mūsu plānos neietilpst piesaistīt sev īpašu uzmanību. Vārdu sakot, lūdzu, rīt pulksten divos esiet šeit.

—    Klausos, pulkveža kungs.

Turbins pamīņājās uz vietas. Mališevs izņēma etviju un piedāvāja viņam papirosu. Turbins savukārt uzrāva sērkociņu. Iedegās divas sarkanas zvaigznītes, un tūliņ kļuva redzams, ka ir jau krietni satumsis. Mališevs bažīgi paskatījās uz augšu, kur neskaidri balsnīja lokspul- džu kupoli, un izgāja gaitenī.

—   Poručik Mišlajevski. Lūdzami, panāciet šurp! Redzat: es jums visā pilnībā uzticu ēkas elektrisko apgaismojumu. Parūpējieties, lai visdrīzākajā laikā būtu gaisma. Esiet tik laipns, iepazīstieties ar apgaismojumu tā, lai jūs kurā katrā acumirklī to varētu visur ne vien ieslēgt, bet arī izslēgt. Un par apgaismojumu visā pilnībā atbildat jūs.

Mišlajevskis pielika roku pie cepures un strauji pagriezās. Taurētājs nopīkstējās un apklusa. Mišlajevskis, piešus šķindinādams — dip, dip, dip —, noskrēja pa parādes kāpnēm kā vēja nests. Pēc mirkļa kaut kur lejā varēja dzirdēt Mišlajevski neganti dauzāmies ar dūrēm un izkliedzam rīkojumus. Un tiem par atbildi pie galvenās ieejas, kurp veda plašs vestibils ar divējām kāpnēm, iedegās gaisma, mezdama vāju atblāzmu uz Aleksandra portretu, Mališevs labpatikā pat pavēra muti un teica Turbinam:

—   Nē, pie joda … Tas tikai ir virsnieks! Vai redzējāt?

Bet kāpņu lejas galā paradījas kads sīks stāvs un lēnām steberēja uz augšu. Kad tas nokļuva līdz pirmajam laukumiņam, Mališevs un Turbins, pārliekušies pār margām, varēja to saskatīt. Cilvēciņam bija slimas kājas, kas šļūca katra uz savu pusi, un baltā galva trīcēja. Cilvēciņam mugurā bija plati divrindu svārki ar sudraba pogām un koši zaļām cilpām. Drebošajās rokās rēgojās milzīga slēdzene. Mišlajevskis nāca nopakaļus un paretam uzsauca:

—    Žiglāk, žiglāk, vecais! Ko velcies kā uts pa stīgu?

—   Jūsu… jūsu… — vecais čamstināja un lēnām šļūca uz priekšu.

No tumsas kāpņu laukumiņā iznira Karūsa, vēl otrs, gara auguma virsnieks/ tad divi junkuri un beidzot ložmetēja garais snuķis. Cilvēciņš šausmās parāvās sāņus, liecās, liecās un līdz zemei paklanījās ložmetējam.

—    Jūsu augstlabdzimtība, — viņš murmināja.

Augšā cilvēciņš, pustumsā taustīdamies, drebošām rokām atvēra iegarenu kasti pie sienas, un tajā pavīdēja

balts plankums. Večuks kaut kur iebāza roku, noknauk- šķināja slēdzi, un vienā mirklī vestibila augšējo laukumiņu, ieeju aktu zālē un gaiteni pārplūdināja gaisma.

Tumsa sarāvās čokurā un nobēga koridora galos. Miš- lejevskis aši pakampa slēdzeni un, iebāzis roku kastē, sāka niekoties, knaukšķinādams melnos slēdžus. Gaisma, tik žilbinoša, ka brīžiem likās pat iesārta, te iedegās, te dzisa. Lampu kupoli zālē iemirdzējās un nodzisa. Piepeši iedegās divi apaļi kupoli gaiteņa galos, un tumsa, apmetuši kūleni, pazuda pavisam.

—    Kā tur ir? Ei! — Mišlajevskis sauca.

—    Nodzisa, — lejā no vestibila aizas atsaucās balsis.

—    Ir! Deg! — apakšā kliedza.

Izniekojies, cik tīk, Mišlajevskis beidzot iededza gaismu zālē, gaitenī, reflektoru virs Aleksandra, aizslēdza kasti un slēdzeni iebāza kabatā.

—          Ej, vecais, un liecies uz auss, — viņš nomierinoši teica, — viss labākajā kārtībā.

Večuks vainīgi sāka mirkšķināt pusaklās acis:

—           Bet kā tad ar slēdzenīti? Slēdzenīte … jūsu augst- labdzimtība … Kā tad ar to? Vai tad tā paliks pie jums?

—    Slēdzenīte paliks pie manis. Tieši tā.

Vecais trīcēdams vēl brītiņu pastāvēja, tad sāka lēni kāpt lejā.

—    JUnkur!

Drukns sārtvaidzis junkurs noklaudzināja šautenes laidi un palika pie kastes nekustīgi stāvam.

—           Bez ierunām pie kastes pielaist diviziona komandieri, vecāko virsnieku un mani. Un nevienu citu. Vajadzības gadījumā, ja viens no trim minētajiem virsniekiem pavēlēs, kasti uzlauzt, taču piesardzīgi, lai nekādā gadījumā nesabojātu sadales dēļus.

—    Klausos, poručika kungs.

Mišlajevskis pievirzījās līdzās Turbinam un pačukstēja:

—    Tas bija Maksims … redzēji?

—          Ak dievs… redzēju, redzēju, — čukstus atteica Turbins.

Diviziona komandieris stāvēja pie aktu zāles durvīm, un viņa zobena sudraba apkalumi laistījās tūkstoš ugunīs. Viņš paaicināja Mišlajevski pie sevis un teica:

—   Vai zināt, poručik, es priecājos, ka jūs atnācāt uz mūsu divizionu. Brašulis.

—    Prieks censties, pulkveža kungs.

—    Tagad vēl nodrošiniet apkuri te, zālē, lai junkuri pārmaiņus var sasildīties, pārējo, es nokārtošu pats. Parūpēšos par ēdienu un sagādāšu sīvo nelielā, bet pietiekamā daudzumā, lai būtu silti.

Mišlajevskis apburoši uzsmaidīja pulkveža kungam un cienīgi noklepojās:

—    Khm … khm …

Turbins vairs neklausījās. Pārliecies pār margām, viņš nolūkojās pakaļ cilvēciņam ar balto galvu, kāmēr tas lejā pazuda. Turbinu pārņēma viegla grūtsirdība. Stāvot turpat pie saltajām margām, viņa acu priekšā sāka slīdēt pārsteidzoši spilgtas atmiņu ainas.

… Pa šo pašu gaiteni veļas sajūsmas pārņemts dažāda vecuma ģimnāzistu pūlis. Gājiena priekšgalā soļo plecīgais Maksims, vecākais pedelis, raušus raudams sev līdzi divus melnos uzvalkos ģērbtus puišeļus.

—    Jauki, jauki, jauki, jauki, — viņš murmināja, — lai tad nu inspektora kungs sakarā ar kuratora kunga ierašanos patīksminās par Turbina un Mišlajevska kungiem. Tas viņam sagādās prieku. Tas viņam sagādās ārkārtīgi lielu prieku!

Jādomā, ka Maksima pēdējos vārdos slēpās visdzēlīgākā ironija. Vienīgi cilvēkam ar galīgi samaitātu gaumi Turbina un Mišlajevska kungu izskats varēja sagādāt prieku, turklāt vēl līksmajā kuratora ierašanās brīdī.

Mišlajevska kungam, kuru Maksims bija sagrābis ar kreiso roku, bija šķērsām pāršķelta augšlūpa un kreisā piedurkne karājās pāris diegos. Turbina kungam, ko Maksims vilka ar labo roku, nebija jostas un visas pogas izrautas ne vien blūzei, bet arī priekšā bikšu šķēlumam, tā ka Turbina kunga miesas daļas un veļas gabali pavisam nejēdzīgā kārtā bija pieejami svešiem skatieniem.

—    Atlaidiet mūs, Maksim, mīļais, labiņais, — Turbins un Mišlajevskis lūdzās, te viens, te otrs

pievērsdami Maksimam savas asinīm nošķiestās sejas un dziestošos skatienus.

— Urā! Stiep viņu prom, Maksi Taisnprātīgais! — aizmugurē klaigāja satrauktie ģimnāzisti. Kur tas rakstīts, ka otrklasniekus var kropļot, kā patīkas!

Ak vai, ak vai! Toreiz bija saule, troksnis un kņada. Un Maksims toreiz nebija tāds kā tagad — baltu galvu, vārgs un izkāmējis. Maksima galvu sedza melni zābak- sukas sari, starp kuriem varēja manīt tikai vienu otru sirmu pavedienu, roku vietā viņam bija dzelzs knaibles un kaklā pakārta medaļa ekipāžas riteņa lielumā… Ak, riteni, riteni! Tu arvien ripoji no sādžas «B», izdarīdams N. apgriezienu, un nu esi atripojis šai akmenī- gajā tukšumā. Ak kungs, kāds aukstums! Tagad jāsargā … Bet kas gan? Tukšums? Soļu atbalss? … Varbūt tu, tu, Aleksandr, ar Borodinas pulkiem izglābsi šo bojā ejai lemto celtni? Atdzīvojies, noved savus pulkus no audekla! Tie spētu uzveikt Petļuru.

Kājas pašas no sevis nesa Turbinu pa kāpnēm lejup. «Maksim!» viņam gribējās uzsaukt, tad viņš pagausi- nāja soli un apstājās pavisam. Turbins iedomājās Mak- simu lejā, pagraba dzīvoklītī, kur mitinājās sargi. Viņš droši vien drebinās pie krāsns, ir visu aizmirsis, varbūt sāks vēl raudāt. Bet te jau tāpat skumju līdz kaklam. Jāuzspļauj tam visam. Laiks mest pie malas sentimentalitāti. Mēs esam tajā noslīcinājuši visu savu dzīvi. Pietiek.

Un tomēr, atlaidis feldšerus, Turbins atradās tukšā, krēslainā klasē. Kā ogļu melni plankumi pie sienām rēgojās tāfeles. Un rindās stāvēja soli. Viņš nenocietās, atlieca virsu un apsēdās. Cik grūti, neērti, šauri! Cik tuvu melnā tāfele! Jā, varu apzvērēt, varu apzvērēt, ka šī ir tā pati vai blakus klase, jo, rau, no loga paveras pazīstamais skats uz pilsētu. Lūk, melnais mirušais univer- ~ sitātes milzenis. Bulvāra šautra vienās baltās ugunīs, māju četrstūri, tumsas bezdibeņi, sienas, debess velve…

Bet logos īstena aina no operas «Ziemsvētku nakts», sniegs un uguntiņas, tās dreb un mirguļo… «Man gribētos zināt, kāpēc pie Svjatošinas šauj.» Un miermīlīgi, un tālu prom apslāpēti — kā vatē — būkšķina lielgabali, bu-ūc, bu-ūc …

— Diezgan.

Turbins nolieca sola virsu, izgāja gaitenī un gar sargposteņiem, cauri vestibilam devās laukā. Pie parādes ieejas atradās ložmetējs. Gājēju uz ielas bija maz, un lielām pārslām sniga.

*

Pulkveža kungs pavadīja raižpilnu nakti. Viņš veica daudzus reisus starp ģimnāziju un pāris soļu attālo Anžū kundzes veikalu. Ap pusnakti mašīna darbojās labi un pilnā sparā. Ģimnāzijā, klusi šņākdami, iesārtu gaismu izstaroja kvēllukturi apaļos kupolos. Zālē bija kļuvis krietni siltāks, jo tai piebūvēto bibliotēkas telpu veclaicīgajās krāsnīs visu vakaru un nakti rūca liesmas,

Mišlajevska-vadībā junkuri iekūra baltās krāsnis ar laikrakstiem «Otečestvennije zapiski» un 1863. gada gājuma «Bibliotēku lasīšanai» un pēc tam, cirvjuš klaudzinādami, augu nakti dedzināja vecus solus. Studzinskis un Mišlajevskis, izdzēruši divas glāzes spirta (pulkveža kungs bija solījumu izpildījis un pagādājis to pietiekamā daudzumā, lai būtu silti, proti — pusspaiņa), pārmaiņus gulēja pa divām stundām līdzās junkuriem, paklājuši šineļus pie krāsnīm, un pār viņu sejām šaudījās tumšsārts liesmu atspīdums un ēnas. Tad viņi atkal cēlās augšā, visu nakti staigāja no posteņa uz posteni, pārbaudīdami sardzi. Un Karūsa ar junkuriem ložmetējniekiem dežurēja pie izejām uz dārzu. Un, ik stundu mainīdamies, četri junkuri garos aitādas kažokos stāvēja pie resnstobra mortīrām.

Anžū kundzes veikalā krāsns bija nokaitusi, caurules tinkšķēja un svelpa kā trakas, pie durvīm postenī stāvēja junkurs, nenolaizdams acu no motocikla uz ielas, un pieci junkuri, paklājuši šineļus, veikalā gulēja kā nosisti. Ap vieniem naktī pulkveža kungs galīgi apmetās pie Anžū kundzes, žāvājās, tomēr gulēt negāja un nepārtraukti runāja ar kādu pa telefonu. Pulksten divos

naktī rūkdams piebrauca motocikls, un no tā nokāpa kāda militāra persona pelēkā šineli.

— Ielaist! Viņš nāk pie manis.

Cilvēks pasniedza pulkvedim prāvu, palagā ievīstītu saini,'kas bija krusteniski pārsiets ar auklu. Pulkveža kungs saini pats noglabāja mazā kambarītī veikala piebūvē un durvis aizslēdza ar piekaramo atslēgu. Cilvēks pelēkajā šinelī ar motociklu aizšāvās atpakaļ, bet pulkveža kungs uzkāpa galerijā un tur, paklājis šineli, palicis zem galvas lupatu kaudzi un pavēlējis dežurantam viņu pamodināt tieši pulksten pusseptiņos, apgūlās un aizmiga.

7

Vēlā naktī ogļmelna tumsa nogūlās pār terasēm pasaules jaukākajā vietā — Vladimira kalnā. Ķieģeļiem bruģētos celiņus un alejas klāja irdena, neizmērojami dziļa neskarta sniega kārta.

Neviena dzīva dvēsele visā pilsētā ziemu nespēra te kāju un netraucēja daudzstāvīgo masīvu. Kurš gan ies uz Kalnu naktī un vēl tādos laikos? Tur gluži vienkārši ir baismīgi! Pat drosmīgs cilvēks tur neies. Un tur jau arī nav ko darīt. Apgaismota viena vienīga vieta: uz neglīta, smaga postamenta jau simts gadus stāv melns čugunā liets Vladimirs, un rokā viņam stāvus pacelts trīs asis garš krusts. Ik vakarus, tiklīdz kraujas, nogāzes un terases sāk tīties krēslā, krusts iedegas un mirdz visu nakti. Un tas redzams tālu, redzams verstis četrdesmit no Pilsētas, melnajās tālēs, kas stiepjas līdz Maskavai. Bet tuvumā krusts dod maz gaišuma. Skardama zaļi melnos postamenta sānus, krīt bāla elektriskā gaisma, izrauj no tumsas balustrādi un gabaliņu režģa, kas iežogo vidējo terasi. Vairāk neko. Bet tur tālāk, tālāk! .. . Melna tumsa. Koki tumsā, dīvaini kā lustras muslīna pārvalkos, stāv ar sniega cepurēm galvās, un visapkārt kupenas līdz kaklam. Baismīgi.

Nu, skaidrs, ka neviens cilvēks.te nespers kāju. Pat visdrosmīgākais ne. Galvenais — nav taču nekādas vajadzības. Pavisam citādi ir Pilsētā. Nemierīga nakts, svarīga kara laika nakts. Kā kreļļu virknes deg laternas.

Vācieši guļ, bet tikai ar vienu aci. Vistumšākajā šķērs- ieliņā piepeši uzzibsnī gaišzils staru kūlis.

—    Halt!

Skrip… Skrap… pa ielas vidu slāj bandinieki ar mazgājamām bļodām galvās. Melni ausu sildītāji… Skrip… Šautenes nevis plecā, bet uz rokas. Ar vāciešiem jokus dzīt nevar, pagaidām … Lai nu kā, vācieši jāņem nopietni. Tie atgādina mēslu vaboles.

—    Dokumentus!

—    Halt!

Staru kūlis no lukturīša. Ehei! …

Un, lūk, smagnēja, melna, lakota automašīna, priekšā četras ugunis. Tā nav parasta mašīna, jo aiz spožā vāģa vieglā riksī auļo konvojs — astoņi jātnieki. Bet vāciešiem tas vienalga. Arī mašīnai viņi uzkliedz:

—    Halt!

—    Uz kurieni? Kas? Kāpēc?

—    Komandieris, ka Valērijas ģenerālis Belorukovs.

Nu, tas, protams, ir kaut kas cits. Tādā gadījumā —

lūdzu. Iekšā aiz mašīnas stikliem rēgojas bāla, ūsaina seja. Blāvs spožums uz ģenerāļa šineļa pleciem. Un vācu mazgājamās bļodas militāri sveicina. Tiesa gan, sirds dziļumos viņiem gluži vienalga, vai tas ir komandieris Belorukovs vai Petļura, vai zulusu vadonis šajā draņķīgajā zemē. Bet šā vai tā … Ar zulusiem dzīvojot, kā zu- lusam jākauc. Mazgājamās bļodas sveicina. Starptautiska pieklājība, kā mēdz sacīt.

*

Svarīga nakts, kara laika nakts. No Anžū kundzes logiem krīt gaismas stari. Tajos dāmu Cepures un korsetes, un bikses, un Sevastopoles lielgabali. Un junkurs staigā šurp un turp kā pulksteņa vēzēklis, salst, ar durkli zīmē cara monogrammu. Un tur, Aleksandra ģimnāzijā, lampas lej gaismu kā ballē. Mišlajevskis pietiekamā daudzumā iestiprinājies ar degvīnu, staigā un staigā, šad tad paskatās uz Aleksandru Svētīto, pablenž uz kasti ar slēdžiem. Ģimnāzijā noskaņojums diezgan jautrs un cienīgs. Šā vai tā — sargposteņos astoņi ložmetēji un junkuri; tie vis nav nekādi studenti!,.. Tie vai zināt, kausies. Mišlajevskim acis kā trusim — sarkanas. Jau kura nakts, bet miega maz, dzerts daudz, un nemiera atlikām. Nu, Pilsētā ar nemieru pagaidām viegli tikt galā. Ja tu esi godīgs cilvēks, staigā, lūdzu. Zināms, reizes piecas tevi apturēs. Taču, ja tev klāt dokumenti, lūdzu, staigā vesels. Brīnums gan, ka tu nakti vazājies apkārt, bet ej vien …

Bet kurš gan ies uz Kalnu? Tīrās muļķības. Un tad vēl tur augšā tāds vējš… izbrāžas cauri kupenu piedzītajām alejām, kaukdams kā pats nelabais. Ja nu kāds arī būtu aizvilcies uz Kalnu, tad varbūt tikai gluži atstumts radījums, kurš pie visām pasaules varām cilvēku vidū jūtas kā vilks suņu barā. īstens nožēlojamais kā Igo romānā. Tāds, kas pilsētā'nemaz nedrīkstētu rādīties, bet, ja viņš to dara, tad vienīgi, uzņemoties risku un briesmas. Izdosies izlavīties starp patruļām — tava laime, neizdosies — vaino pats sevi^ Ja nu tāds cilvēks arī nokļūtu Kalnā, tad viņš pelnījis vispatiesāko un dziļāko līdzjūtību.

Turp neviens pat suni nedzīs. Vējš taču ledaini salts. Pastāvēsi tādā minūtes piecas un lūgšus lūgsies istabā, bet…

—   Ja nu stundas piecas? Ek … Ek… sasalsim ragā!…

Galvenais, uz Augšpilsētu garām panorāmas laukumam un ūdenstornim izkļūt nevar, redzat, tur Mihaila šķērsielā klostera ēkā atrodas kņaza Belorukova štābs. Un katru mīļu brīdi tur šaudās gan mašīnas ar konvoju, gan mašīnas ar ložmetējiem, gan …

—    Virsnieku slaka, kaut viņi pūdami nesapūtu!

Patruļas, patruļas, patruļas.

Bet nokļūt pa terasēm Lejaspilsētā Podolā nav nemaz ko gudrot, jo Aleksandra ielā, kas liecas gar Kalna pie- kāji, pirmkārt, virknēm vien deg laternas un, otrkārt, tur ir vācieši — kaut viņus nelabais! — patruļa pēc patruļas. Varbūt vienīgi uz rīta pusi? Bet līdz rītam mēs būsim nosaluši. Hū-u… ledains vējš izbrāžas pa alejām, un tā vien šķiet, kupenās pie režģa murd cilvēku balsis.

—    Nosalsim, Strupdeguni!

—          Pacieties, Bezdievi, pacieties! Patruļas līdz rītam pastaigās un noliksies uz auss. īzspruksim uz Pauguru, pie Sičihas sasildīsimies.

Tumsa pie režģa sakustas, un liekas, trīs melnas ēnas kļaujas pie margām, izstiepjas, skatās lejā, kur gluži kā uz delnas redzama Aleksandra iela. Pašlaik tā ir klusa, pašlaik tā ir tukša, bet piepeši uzzibsnī divi zilgani staru kūļi — garām aizšaujas vācu mašīnas vai arī parādās ķiveru plāceņi, un no tām krīt īsas, asas ēnas … Un viss redzams kā uz delnas …

Kalnā sakustas viena ēna — un griezīga vilka balss piesmakusi sēc:

— Ek… Bezdievi… Riskēsim! Ejam! Kas zina, palaimēsies …

Kalnā ir nejauki.

*

Un, vai zināt, arī pilī nav labi. Pilī valda dīvaina, naktij gaužām nepiederīga kņada. Cauri zālei, kurā stāv lempīgi apzeltīti krēsli, pa vizošo parketu kā pele pārskrien vecs sulainis ar vaigu bārdu. Kādā attālā telpā drebelīgi noskan elektriskais zvans, nošķind pieši. Guļamistabas spoguļi blāvos, kroņiem rotātos ietvaros rāda dīvainu, nedabisku ainu. Spoguļu priekšā nemierīgi šaudās kārns, iesirms vīrs ar apcirptām ūsiņām gludi skūtajā, bālganajā lapsas sejā, ģērbies greznā čerkeskā ar vītām sudraba auklām. Ap viņu rosās trīs vācu un divi krievu virsnieki. Viens ģērbies čerkeskā, tāpat kā vīrs, kas atrodas centrā, otram mugurā frencis un kājās jātnieku bikses, kas apliecina savu piederību pie kavaler- gardes, tomēr frenci grezno ķīļveidīgie hetmaņa uzpleči. Virsnieki palīdzēja cilvēkam ar lapsas seju pārģērbties. Tika novilkta čerkeskā, platās bikses, lakādas zābaki, Vīrs tika ieģērbts vācu majora uniformā un kļuva līdzīgs simtiem citu majoru. Tad atvērās durvis, pašķīrās pils smagās, putekļainās portjeras un ienāca vēl kāds cilvēks vācu kara ārsta mundierī. Viņš ienesa veselu kaudzi pakešu, atvēra tās un, veikli rīkodamies, cieši nosaitēja jaundzimušā vācu majora galvu, tā ka redzama palika vienīgi kūmiņa labā acs un plānās lūpas, kas mazliet atsedza zobus ar zelta un platīna kronīšiem.

Nepieklājīgā nakts kņada pilī turpinājās vēl kādu laiku. No guļamistabas iznāca vācietis un dažiem virsniekiem, kas slaistījās zālē ar lempīgajiem krēsliem un blakus zālē, savā valodā pavēstīja, ka majors fon Šrats, izlādēdams revolveri, neviļus ievainojis sevi kaklā un nekavējoties nogādājams vācu hospitālī. Kaut kur zvanīja telefons, kaut kur citur tinkšķēja putniņš — tiū! Tad, iebraukusi pa spraišļotajiem, ar griezumiem rotātajiem vārtiem pie pils sānu ieejas, bez trokšņa apstājās vācu automašīna ar sarkano krustu, un noslēpumaino. majoru fon Šratu, marlē ietīņātu un līdz ausīm šineli ievīstītu, iznesa uz nestuvēm un iebīdīja pa sanitārās mašīnas atvērto lūku. Mašīna aizripoja, pagriezienā pie vārtiem vienu reizi dobji ierēkdamās.

Tomēr kņada un nemiers pilī turpinājās līdz pašam rītam, gan portretu zālēs, gan apzeltītajās zālēs dega ugunis, bieži strinkšķēja telefoni, un sulaiņu sejas šķita kļūstam nekaunīgas, un viņu acīs sāka sprēgāt jautras dzirkstelītes …

Pils pirmajā stāvā, mazā, šaurā istabiņā, pie telefona sēdēja cilvēks artilērijas pulkveža uniformā. Viņš uzmanīgi pievēra durvis, kas veda mazajā, izbalsinātajā aparātu telpā, kur nekas neatgādināja pili, un tikai tad nocēla klausuli. Pulkvedis palūdza vienmēr modro telefona centrāles jaunkundzi savienot viņu ar 212. numuru. Savienojumu dabūjis, viņš stingri un bažīgi sarauca uzacis, pateica mērci un intīmi un paklusi iejautājās:

— Vai mortīru diviziona štābs?

*

Ak vai, ak vai! Pulkvedim Mališevam neizdevās nogulēt līdz pusseptiņiem, kā viņš bija cerējis. Pulksten četros naktī putniņš Anžū kundzes veikalā sāka tinkšķēt neparasti uzstājīgi, un dežurējošais junkurs bija spiests pulkveža kungu pamodināt. Pulkveža kungs pamodās apbrīnojami ātri un tai pašā mirklī visu skaidri apjēdza, it kā nemaz nebūtu gulējis. Un viņš neizrādīja junkuram ne mazāko īgnumu iztraucētā miega dēļ. Tūliņ pēc pulksten četriem pulkvedis kaut kur aizdrāzās ar motociklu, bet, kad viņš ap pieciem atgriezās Anžū kundzes veikalā, tad, drūmu kara domu mākts, sarauca uzacis tikpat bažīgi un stingri kā tas pulkvedis pilī, kurš no aparātu telpas izsauca mortīru divizionu.

*

Pulksten septiņos Borodinas laukā, ko apgaismoja iesārtie kupoli, pirmsausmas saltumā drebinādamās, balsu dūkoņai un murdoņai skanot, bija izstiepusies tā pati cilvēku virkne, kas pa kāpnēm devās pretī Aleksandra ģīmetnei. Štābkapteinis Studzinskis stāvēja nomaļus virsnieku pulciņa vidū un klusēja. Dīvaini, viņa acīs paslepeni atspoguļojās tādas pašas bažas, kādas kopš pulksten četriem pauda pulkveža Mališeva acis. Tomēr ikviens, kas būtu redzējis pulkvedi un štābkap- teini šai liktenīgajā naktī, tūliņ nekļūdīgi noteiktu atšķirību: Studzinska acīs nemieru modināja priekšnojauta, Mališeva acīs — apziņa, ka stāvoklis pilnīgi skaidrs, saprotams un visai bēdīgs. Studzinskim aiz šineļa aproces rēgojās garš diviziona artilēristu saraksts. Viņš tikko bija izdarījis pārbaudi un pārliecinājies, ka divdesmit cilvēku trūkst. Tādēļ saraksts glabāja štāb- kapteiņa nervozo pirkstu kustību pēdas: tas bija sagumzīts.

Izdzisušajā zālē vijās dūmu strūkliņas — virsnieku pulciņā vairāki smēķēja.

Tieši pulksten septiņos ierindas priekšā nostājās pulkvedis Mališevs, un, tāpat kā iepriekšējā dienā zālē, viņam nodārdēja apsveikuma sauciens. Tāpat kā vakar, pulkveža kungs bija apjozis sudraba zobenu, bet nezin kāpēc sudraba apkalumos tūkstoš uguņu vairs nelaistījās. Pulkvedim pie labā sāna makstī snauda revolveris, un maksts, domājams, aiz izklaidības, kas pulkvedim Mališevam parasti nepiemita, nebija aizpogāta.

Kreiso — cimdoto roku uzlicis uz zobena roktura, bet labo bez cimda maigi noguldījis uz revolvera maksts, pulkvedis uzrunāja divizionu, sacīdams šādus vārdus:

— Pavēlu virsnieku kungiem un mortīru diviziona artilēristiem vērīgi uzklausīt, ko es teikšu! Pagājušajā naktī mūsu stāvoklī, armijas stāvoklī un, es teiktu, Ukrainas valsts stāvoklī notikušas krasas un negaidītas pārmaiņas. Sakarā ar to es jums paziņoju, ka divizions tiek izformets! Uzaicinu katru no jums noņemt visas zī- motnes un, pievācot mantnīcā visu, ko vēlaties un ko varat aiznest sev līdzi, izklīst pa mājām, palikt tur, nekādā veidā nepiesaistīt sev uzmanību un gaidīt no manis jaunu uzaicinājumu.

Viņš brītiņu klusēja, ar to it kā vēl vairāk likdams izjust mēmo klusumu, kas valdīja zālē. Pat lukturi bija pārstājuši sīkt. Visu artilēristu un virsnieku skatieni bija pievērsti vienam punktam zālē, proti, pulkveža kunga apcirptajām ūsām.

Viņš ierunājās atkal:

—    Manu uzaicinājumu jūs saņemsiet nekavējoties, tiklīdz stāvoklī būs notikušas jel kādas pārmaiņas. Tomēr man jāsaka jums, ka uz pārmaiņām maz cerību … Pašlaik es vēl pats nezinu, kā notikumi ievirzīsies, taču domāju, ka labākais … ē … (pulkvedis piepeši izkliedza nākamo vārdu) labākais, ko yar cerēt katrs no jums, ir — nokļūt Donā. Tātad: pavēlu visam divizionam, izņemot virsnieku kungus un tos junkurus, kuri šonakt stāvēja sardzē, nekavējoties izklīst!

—    Ko?! Kā?! Ā, ā, ā! — nošalca pār visu kareivju pūli, un durkļi tajā dīvaini noplaka. Sāka ņirbēt apjukušas sejas, un šķita, ka šur. tur rindās pazib viens otrs priecīgs acu pāris …

No virsnieku pulciņa nošķīrās štābkapteinis Studzinskis zilgani bālu seju, šķielējošām acīm, paspēra dažus soļus uz pulkveža Mališeva pusi, tad atskatījās uz virsniekiem. Mišlajevskis neskatījās uz štābkapteini, bet vēl arvien uz pulkveža Mališeva ūsām, turklāt viņam bija tāda sejas izteiksme, it kā viņš grasītos pēc sava paraduma izlamāties visneķītrākajos vārdos. Karūsa bija nejēdzīgi iespriedis rokas sānos un blisināja acis. Bet savrup stāvošā jaunu praporščiku pūlītī piepeši nošalca nepiedienīgais un dumpīgais vārds «arestēt!» …

—   Ko tas nozīmē? Kāpēc? — kaut kur junkuru ierindā ieducinājās jauns bass.

—    Arestēt! …

«— Nodevība!

Piepeši Studzinskis pacēla iedvesmas pilnu skatienu uz spožo kupolu pie griestiem, spēji pašķielēja uz revolvera maksti un uzsauca:

—    Hei, pirmais vads!

Pirmā rinda malā ielūza, no tās nošķīrās pelēki stāvi, radās dīvains ņudzeklis.

—    Pulkveža kungs! — galīgi aizsmakušā balsī teica Studzinskis. — Jūs esat arestēts.

—    Arestēt viņu! — pēkšņi histēriski spalgā balsī iebrēcās viens no praporščikiem un virzījās uz pulkveža pusi.

—    Pagaidiet, kungi! — uzsauca Karūsa, kas visu aptvēra gausi, bet pamatīgi.

Mišlajevskis veikli izlēca no virsnieku pulciņa, sagrāba ekspansīvo praporščiku aiz šineļa piedurknes un atrāva atpakaļ.

—    Laidiet mani, poručika kungs! — lūpām nikni noraustoties, iekliedzās praporščiks.

—    Klusāk! : — ārkārtīgi pašpārliecināta atskanēja pulkveža kunga balss. Tiesa gan, lūpas viņam raustījās gluži tāpat kā praporščikam un sejā iedegās sarkani plankumi, taču acīs pulkvedim bija vairāk pārliecības nekā visiem virsniekiem kopā. Un visi aprima.

—    Klusāk! — pulkvedis atkārtoja. — Pavēlu jums nostāties savās vietās un uzklausīt!

Iestājās klusums, un Mišlajevska skatiens spēji saspringa. Izskatījās, ka viņam jau ataususi kāda doma un viņš gaida no pulkveža kunga svarīgas un vēl interesantākas ziņas nekā tās, ko Mališevs jau bija pavēstījis.

—    Jā, jā, — pulkvedis, vaigam noraustoties, iesāka,

—   jā, jā … Es gan būtu bijis gudrs, dodamies kaujā ar tādu sastāvu, kādu dievs kungs man sūtījis. Gaužām gudrs! Bet tas, kas piedodams brīvprātīgam studentam, jaunam junkuram vai ļaunākajā gadījumā vēl praporščikam, nekādā ziņā nav piedodams jums, štābkapteiņa kungs!

To teikdams, pulkvedis ieurbās Studzinskī ar neredzēti asu skatienu. Pulkveža kunga acis raidīja Studzin- skim neviltotu dusmu zibšņus. Atkal iestājās klusums.

—    Nu, tad redzat, godātie, — pulkvedis turpināja.

—   Savu mūžu neesmu uzstājies mītiņos, bet šoreiz, acīm redzot, būšu spiests to darīt. Lai notiek, noturēsim mītiņu! Nu, redzat: tiesa gan, mēģinājums arestēt savu komandieri apliecina, ka esat krietni patrioti, bet tas pierāda arī to, ka jūs e… kā lai to pasaka? … esat nepieredzējuši virsnieki. īsi un aši: man nav laika, un ticiet man, — pulkvedis biedinoši un daudznozīmīgi uzsvēra, — arī jums tā nav. Sakiet: ko jūs vēlaties aizsargāt?

Klusums.

—    Ko jūs vēlaties aizsargāt, es jautāju, — pulkvedis draudīgi atkārtoja.

Mišlajevskis ar milzīgu, dzīvu ziņkāri skatienā paspēra soli uz priekšu, pielika roku pie cepures un teica:

—   Mūsu pienākums ir aizstāvēt hetmani, pulkveža kungs.

—    Hetmani? — pulkvedis pārjautāja. — Lieliski, godātais! Divizions, mierā! — viņš piepeši norēca tā, ka vienība neviļus nodrebēja. — Uzklausīt! Apkaunojoši pamezdams mūs visus likteņa varā, hetmanis šorīt ap pulksten četriem aizbēdzis! Aizbēdzis kā pēdīgais nelietis un gļēvulis! Šorīt, stundu vēlāk par hetmani, turpat, kur viņš, proti, uz vāciešu vilcienu, aizbēdzis arī mūsu armijas virspavēlnieks kavalērijas ģenerālis Belorukovs. Vēlākais, pēc dažām stundām mēs būsim aculiecinieki katastrofai, kad līdzīgi jums piekrāptie un avantūrā ievilktie cilvēki tiks apsisti kā suņi. Klausieties: Petļuram pilsētas pieejās ir vairāk nekā simttūkstoš vīru liela armija, un rīt… ko gan es saku, nevis rīt, bet šodien, — pulkvedis norādīja ar roku uz logu, kur jumols pār pilsētu jau metās zils, — izkliedētās, sakausētās nelaimīgo virsnieku un junkuru vienības, ko pametuši nelieši un tie divi neģēļi, kurus vajadzētu pakārt, sastapsies ar lieliski apbruņotajiem un skaitliski divdesmit reizes lielākajiem Petļuras spēkiem .. . Paklausieties, mani bērni! — pēkšņi aiztrūkstošā balsī izsaucās pulkvedis Mališevs, kas pēc gadiem nekādā gadījumā nevarēja būt saviem padotajiem tēvs, bet tikai vecākāis brālis. — Paklausieties! Es, kadru virsnieks, kas izkarojis karu ar vāciešiem, kā to var apliecināt štābkapteinis Studzinskis, uzņemos atbildību par visu! .. . Par visu! … es jūs brīdinu. Es jūs sūtu mājās! Vai saprotat? — viņš sauca.

—    Jā … ā … ā, — atbildēja pūlis, un durkļi salīgojās. Un tad otrajā rindā kāds junkurs skaļi un krampjaini iešņukstējās.

Štābkapteinis Studzinskis par lielu pārsteigumu visam divizionam un droši vien arī pats sev ar dīvainu, virsniekam nepiederīgu kustību piegrūda cimdotās rokas pie acīm un sāka raudāt, turklāt diviziona saraksts nokrita uz grīdas.

Tad viņam līdzi sāka raudāt daudzi junkuri, rindas tūliņ sajuka, Un Radamesa Mišlajevska balss, pārkliegdama vaimanu jūkli, nokomandēja taurētājam:

—    Junkur Pavlovski! Beigu signālu!

*

—    Pulkveža kungs, vai atļaujat aizdedzināt ģimnāzijas ēku? — gaiši vērdamies pulkvedī, jautāja Mišlajevskis.

—    Neatļauju, — Mališevs viņam laipni un mierīgi atteica.

—    Pulkveža kungs, — Mišlajevskis sirsnīgi atsāka, — Petļuras rokās nonāks mantu glabātava, lielgabali un galvenais, — viņš norādīja ar roku uz durvīm, kur vestibilā virs kāpnēm rēgojās Aleksandra galva.

—    Nonāks gan, — laipni apstiprināja pulkvedis.

—    Bet kā tad, pulkveža kungs? …

Mališevs pagriezās pret Mišlajevski un, vērīgi skatīdamies viņā, teica:

—    Poručika kungs, pēc dažām stundām Petļuras rokās nonāks simtiem cilvēku dzīvību, un vienīgais, ko nožēloju, ir tas, ka es ne ar savu, ne jūsu dzīvību, kas, protams, vēl dārgāka, nespēju novērst viņu bojā eju. Par portretiem, lielgabaliem un šautenēm lūdzu ar mani vairāk nerunāt.

—    Pulkveža kungs, — Mališeva priekšā nostājies, ierunājās Studzinskis, — savā un to virsnieku vārdā, kurus es pamudināju uz nejēdzīgo izlēcienu, lūdzu jūs pieņemt mūsu atvainošanos.

—    Pieņemu, — pulkvedis laipni atbildēja.

Kad rīta migla pār Pilsētu sāka izklīst, struppurnu mortīras pie Aleksandra laukuma stāvēja bez aizslē- giem, šautenes un ložmetēji, izjaukti un salauzti, gulēja izmētāti bēniņu apslēptākajos kaktos. Sniegā, bedrēs un pagraba nostūros bija izgāztas patronu kaudzes, un lampu kupoli zālē un gaiteņos vairs neizstaroja gaismu. Balto dēli ar slēdžiem Mišlajevska vadībā junkuri salauza ar durkļiem.

* *

Logos raudzījās zila debess. Un zilganajā gaismā kāpņu laukumiņā bija palikuši divi, kas aizgāja pēdējie, — Mišlajevskis un Karūsa.

—   Vai komandieris Alekseju brīdinājis? — Mišlajevskis norūpējies iejautājās Karūsam.

—   Protams, brīdinājis, tu taču redzi, ka viņš neatnāca, — Karūsa atteica.

—    Dienu pie Turbiniem iegriezties nepagūsim?

—   Nu, nē, dienu nevarēsim, vajadzēs norakt… šo to. Brauksim uz mājām!

Logos gaisma šķita zila, bet pagalmā jau bālgana, un, pamazām gaisdama, kāpa augšup migla.

OTRĀ DAĻA

8

Jā, bija redzama migla. Dzelstīgs sals, apsnigušu zaru ķetnas, mēness neapspīdēts, tumšs, vēlāk rīta krēslā vizošs sniegs, tālumā Pilsētas zilie, spožām zvaigznēm nosētie baznīcu kupoli un stāvas kraujas virsotnē Vladimira krusts, kas mirdz pāri pilsētai, līdz sāk aust gaismā, kura nāk pāri Dņeprai no Maskavas puses.

Pret rītu krusts apdzisa … Apdzisa arī ugunis virs zemes. Taču diena ausa negribīgi, solījās būt pelēcīga, ar biezu mākoņu segu ne visai augstu pār Ukrainu.

Pulkvedis Kozirs-Leško pamodās piecpadsmit verstis no Pilsētas pašā rītausmā, kad Popeluhas sādžas mājiņā pa nespodro lodziņīT ielauzās vārga, blāva gaismiņa. Pamostoties Kozirs izdzirda vārdu:

— Dispozīcija.

Sākumā pulkvedim likās, ka ir to redzējis ļoti jaukā sapnī, un viņš pat gribēja ar roku atbīdīt šo salto vārdu. Taču vārds uzblīda, iespraucās istabā reizē ar pretīgajām sarkanajām pūtēm klāto raitnieka seju un saburzīto aploksni. No somas, kurā atradās vizla un tīkls, Kozirs pie lodziņa izvilka karti, sameklēja tajā Borhunu sādžu, pēc Borhuniem atrada Belijgaju, ar nagu novilka pār ceļu sazarojumu, ap kuru kā mušas lipa krūmāju punktiņi, un tad nokļuva līdz lielajam melnajam plankumam — Pilsētai. Sarkanpūtainās sejas īpašnieks oda pēc mahorkas, viņš uzskatīja, ka drīkst smēķēt ari Ko- zira klātbūtnē un karam tas nemaz nenāks par ļaunu, istabā oda arī pēc stipras otrās šķiras tabakas, ko smēķēja Kozirs pats.

Koziram tūliņ vajadzēja sākt karot. Tas pulkvedi darīja mundru, viņš plati nožāvājās un sāka šķindināt greznās zirglietas, pārmezdams siksnas pār pleciem. Šonakt viņš bija gulējis ar visu šineli, pat piešus nenoņēmis. Saimniece sāka rosīties ap piena podu. Kozirs nekad nedzēra pienu un nedarīja to arī tagad. Nez no kurienes izlīda bērni. Un viens no tiem, pats mazākais, šļūca pa solu ar gluži kailu dibenu, lūkodams piekļūt Kozira mauzerim. Taču viņš to nedabūja, jo Kozirs mauzeri aizbāza aiz jostas.

Visu mūžu līdz 1914. gadam Kozirs bija sādžas skolotājs. Četrpadsmitajā gadā viņš aizgāja karā, nonāca dragūnu pulkā un 1917. gadā tika iecelts par virsnieku. Bet astoņpadsmitā gada četrpadsmitā decembra rītausma sastapa Koziru pie lodziņa jau kā Petļuras armijas pulkvedi, un, kā viņš par tādu kļuvis, nevarētu pateikt neviens visā pasaulē (un vismazāk pats Kozirs). Bet tas notika tādēļ, ka viņa — Kozira aicinājums bija karš, kamēr skolotāja darbs tikai ilgi neatklāta, liela kļūda. Tā tomēr mūsu dzīvē visbiežāk notiek. Savus divdesmit gadus cilvēks ar kaut ko nodarbojas, piemēram, lasa lekcijas par romiešu tiesībām, bet divdesmit pirmajā gadā piepeši izrādās, ka romiešu tiesības viņam neder, ka šis cilvēks tās pat neizprot, viņam tās nepatīk un īstenībā viņš ir lielisks dārzkopis un aizrautīgi mīl puķes. Domājams, ka tā notiek mūsu nepilnīgās sociālās iekārtas dēļ, kuras apstākļos neskaitāmi cilvēki savu īsto vietu atrod tikai uz mūža beigām. Kozirs to atrada četrdesmit piecu gadu vecumā. Līdz tam viņš bija slikts, nežēlīgs un garlaicīgs skolotājs.

— Nu, sakiet puišiem, lai vīkšas laukā no mājām un sēžas zirgos, — Kozirs teica un savilka gurkstošo jostu ciešāk ap vidu.

Popeluhas sādžā kūpēja balto mājiņu skursteņi, un pulkveža Kozira ap četrsimt vīru lielā vienība atstāja sādžu. Pār jātnieku rindām cēlās mahorkas dūmi, un Kozira milzīgais, bērais ērzelis nemierīgi dīžājās. Čīkstēja vezumnieku ragavas, izstiepušās veselu pusversti aiz pulka. Pulks šūpojās seglos, un tūlīt aiz Popeluhas jātnieku kolonnas priekšgalā koka kātā sāka plīvot divkrāsains karogs — puse gaišzila, puse dzeltena.

Tēju Kozirs necieta, un no rītiem vislielāko baudu viņam sagādāja malks degvīna. Viņam garšoja cara laika degvīns. Četrus gadus tas nebija dabūjams, bet hetmaņa laikā parādījās visā Ukrainā. Degvīns no pelēkās blašķes ieplūda Kozira dzīslās kā jautra liesma.

No blašķēm, kas bija paņemtas vēl Belaja Cerkovas noliktavā, degvīns izplūda arī pa jātnieku rindām, un, līdzko tas bija noticis, kolonnas priekšgalā ieskanējās itāliešu trīsrindu harmonikas un iedziedājās falsets:

Tur aiz birzes, birzes, Birztaliņas zaļās„ ..

Bet kolonnas piektajā rindā laida vaļā basi:

Jauna meita zemi ara Melnu vērsi arklā … Melnu vērsi… zemi ara, Nemācēja skubināt. Tad salīga kazaciņu Vijolīti čīgāt.

—     Fiū… klak! Klak, tak, tak! … — jātnieks pie karoga līksmi kā lakstīgala iesvilpās un noklakšķināja ar mēli. Salīgojās pīķi, un kratījās smailās cepures — melnas kā sērauts — ar pozamentu un zārku pušķiem. Tūkstošiem dzelzs pakavu mīdīts, gurkstēja sniegs. Ieskanējās līksmas torbana skaņas.

—    Pareizi! Možu prātu, puiši, — Kozirs atzinīgi uzsauca. Un pāri Ukrainas sniegotajiem laukiem aizvijās skanīga dziesma.

Viņi pajāja garām Belijgajai, miglas aizkars pašķīrās, un visi ceļi kļuva melni, sakustējās un sāka čirkstēt. Ceļu krustojumā pie Belijgajas kolonna palaida sev priekšā ap pusotra tūkstoša vīru lielu kājnieku vienību. Priekšējās rindās soļoja puiši, ģērbušies vienādos zilos županos no labas vācu vadmalas, sejas tiēm bija šaurākas, paši kustīgāki, šautenes riesa braši — tie bija galicieši. Toties pēdējās rindās kājnieki soļoja, ģērbušies garos slimnīcas halātos, kas sniedzās līdz papēžiem, un apjozušies ar dzeltenām jēlmītas ādas siksnām. Un visiem galvās, virs papahām uzmauktas, līgoja vācu plakanās bruņucepures. Apkalti zābaki mīdīja sniegu.

Baltie ceļi uz Pilsētu kļuva melni no šī spēka.

—    Slava! — garām soļojošie kājnieki uzsauca dzel- tenzilajam karogam.

«Slava!» atbalsoja Belijgajas birztalas.

Aizmugurē un pa kreisi uz šo saucienu atbildēja lielgabali. Aplencēju korpusa komandieris pulkvedis To- ropecs jau naktī bija aizsūtījis divas baterijas uz Pilsētas mežu. Lielgabali dziļajā sniegā izvietojās puslokā un, gaismai austot, sāka apšaudi. Sešcollīgo lielgabalu dārdienu viļņi salīgoja piesnigušās mastu priedes. Milzīgo Puščevodicas sādžu divas reizes nodrebināja zalves, vienā mirklī izbirdinādamas visus logus četrām rindām sniegā iegrimušo māju. Vairākas priedes tika sašķaidītas skaidās, un augstu gaisā uztriecās veselas sniega strūklas. Bet pēc tam Puščevodicā viss apklusa. Mežs it kā iegrima snaudā, un vienīgi iztraucētās vāveres, ar nagiem skrapšķinādamas, šaudījās pa simtgadīgo koku stumbriem. Pēc tam abas baterijas sāka virzīties prom no Puščevodicas un devās uz labo flangu. Tās šķērsoja milzīgus tīrumus, mežaino Uročišči, nogriezās uz šaura ceļa, aizbrauca līdz krustojumam un tur jau nostājās pretī Pilsētai. Agri no rīta Podgorodņā, Savskā, Pilsētas nomalē Kureņevkā sāka plīst no liela augstuma krītoši šrapneļi.

Zemajās sniega pilnajās debesīs rībēja un dārdēja, it kā tur kāds dauzītu bungas. Mājeļu iemītnieki jau kopš paša rīta sēdēja pagrabos, un rīta krēslā varēja redzēt, kā pārsalušo junkuru ķēdes pārvietojas kaut kur tuvāk Pilsētas centram. Lielgabali tomēr drīz vien apklusa, tos nomainīja jautri šāvienu sprakšķi kaut kur

nomalē, ziemeļu pusē. Tad noklusa arī tie.

*

Aplencēju korpusa komandiera Toropeca vilciens stāvēja starpstacijā, dziļu mežu vidū, verstis piecas no sniegā ieputinātās un dārdienu un grāvienu apdullinātās, pamirušās Svjatošinas sādžas. Sešos vagonos visu nakti nenodzisa elektrībā, starpstacijā visu nakti zvanīja tālrunis, un pulkveža Toropeca piebradātajā salonā pīkstēja lauka telefoni. Kad sniegotā diena jau pilnīgi apgaismoja apkārtni, lielgabali nodārdināja kaut "kur priekšā pie dzelzceļa līnijas, kas veda no Svjatošinas uz Volinskas Posteni, dzeltenajās kastēs iedziedājās putniņi, un kalsnais, nervozais Toropecs teica savam adjutantam Hudjakovskim:

—   Svjatošina ieņemta. Esiet tik laipns, pan adjutant, pasakiet, lai sastāvu nogādā Svjatošinā.

Toropeca vilciens sāka lēni kustēties starp staltā, piesnigušā meža sienām un apstājās netālu no dzelzceļa līnijas krustojuma ar platu šoseju, kas, līdzīgi bultai, ieurbās Pilsētā. Un tepat vagonā pulkvedis Toropecs sāka izpildīt savu plānu, ko divās bezmiega naktīs bija izdomājis šai pašā blakšainajā salonā Nr. 4173.

Dūmakā tīta, modās no visām pusēm aplenktā Pilsēta. Ziemeļos no Pilsētas meža un no tīrumiem, rietumos no ieņemtās Svjatošinas sādžas, dienvidrietumos no liktenīgā Volinskas Posteņa, dienvidos aiz birzīm, kapsētām, ganībām un šauj lauka, ko apjoza dzelzceļš, visur pa takām un ceļiem un taisni pāri sniegainajiem klajumiem ar šķindoņu neatvairāmi tuvojās melni jātnieku pulki, čīkstēja smagie lielgabali un, sniegā stig- dami, soļoja aplenkuma mēnesī pagurušie Petļuras armijas kājnieki.

Salonvagonā, kur grīdu sedza nomīdīts paklājs, ik brīdi maigās, klusinātās gailēnu balsīs dziedāja tālruņi — un telefonisti Franko un Garass, visu nakti negulējuši, sāka apstulbt.

—   Trin-n … dzin-n .. . klausos! Dzin-n … trin-n …

Toropeca plāns bija viltīgs, un viltīgs bija pats nervozais pulkvedis Toropecs ar gludi skūto seju un melnajām uzacīm. Ne velti viņš bija aizsūtījis divas baterijas uz Pilsētas mežu, ne velti dārdinājis salto gaisu un sašāvis tramvaja līniju uz izplūkāto Puščevodicu. Ne velti viņš vēlāk virzīja ložmetējus no tīrumu puses, tuvinot tos kreisajam flangam. Toropecs gribēja radīt Pilsētas aizstāvjos maldīgu pārliecību, ka viņš, Toropecs, mēģinās ieņemt Pilsētu no sava kreisā flanga (no ziemeļiem), no Kureņevkas priekšpilsētas, un tādējādi uz turieni tiktu atvilkta pilsētas armija, bet īstenībā viņš gatavojās dot Pilsētai triecienu centrā, no Svjatošinas tieši pa Brestļitovskas šoseju, un bez tam dienvidos no galēji labā flanga, no Demijevkas sādžas puses.

Tālab, izpildot Toropeca plānu, Petļuras karaspēka daļas virzījās pa ceļiem no kreisā flanga uz labo, un svilpodams, harmonikas spēlēdams, ar staršinām priekšgalā soļoja Kozira-Leško melncepurotais pulks.

«Slava!» atbalsoja Belijgajas birztalas. «Slava!»

Pulks tuvojās Belijgajai, pagāja tai garām un, pa baļķu tiltu šķērsojis dzelzceļa stigu, ieraudzīja Pilsētu. Tā bija vēl miega siltuma pilna, pār to kūpēja ne īsti migla, ne arī dūmi. Paslējies kāpšļos stāvus, Kozirs caur Ceisa binokli noraudzījās turp, kur slējās daudzstāvu namu jumti un vecās Sofijas katedrāles kupoli.

Pa labi no Kozira jau risinājās kauja. Verstis divas atstatu kā vara zvani dimdēja lielgabali un tarkšķēja ložmetēji. Tur petļuriešu kājnieki nelielās ķēdēs ar pārskrējieniem devās uz Volinskas Posteni, un no Posteņa tāpat vēlās prom blīvās uguns gluži apstulbotās, stipri retās un raibās baltgvardu kājnieku ķēdes …

Pilsēta. Zemi, biezi padebeši. Ielas stūris. Nomales mājeles, paretam pavīd kāds šinelis.

—   Tikko ziņoja, ka ar Petļuru esot noslēgta vienošanās — izlaist visas krievu karaspēka daļas ar visiem ieročiem uz Donu pie Deņikina ..,

—    Ej nu?

Lielgabali… Lielgabali… bums … bum-bum-bum.,.

Tad ierējās ložmetējs.

Junkura balsī izmisums un neizpratne:

—    Bet, pagaidi, tad taču pretošanās jāpārtrauc? …

Junkura balsī skan grūtsirdība:

—    Velns viņu sazina!

*

Pulkveža Ščetkina jau kopš rīta nebija štāba, nebija tā vienkāršā iemesla dēļ, ka štābs vairs nepastāvēja. Jau naktī uz četrpadsmito datumu Ščetkina štābs atvirzījās uz staciju Pilsēta I un pavadīja nakti viesnīcā «Stambulas roze» pie paša telegrāfa. Tur naktī Ščetkina istabā paretam ietinkšķējās tālrunis, taču uz rīta pusi tas apklusa. Bet no rīta abi pulkveža Ščetkina adjutanti bija bez pēdām pazuduši. Stundu vēlāk arī pals Ščetkins, nezin kādēļ parakņājies kastēs ar dokumentiem un kaut ko saplēsis sīkās driskās, izgāja no

13* 191 piespļaudītās «Rozes», taču ne vairs pelēkajā šinelī ar uzplečiem, bet gan pūkainā civilista mētelī un kažokādas cepurē. No kurienes tie bija radušies — kas to lai zina.

Kvartāla attālumā no «Rozes» paņēmis važoni, civilists Ščetkins aizbrauca uz Lipkiem, nokļuva līdz šauram labi mēbelētam dzīvoklim, piezvanīja, saskūpstījās ar pilnīgu, zeltmatainu blondīni un devās ar viņu klusā guļamistabā. Iečukstējis blondīnei taisni šausmās ieplestajās acīs:

— Viss pagalam! Ak, kā es esmu nomocījies … — pulkvedis Ščetkins iegāja alkovā un tur aizmiga, izdzēris tasi melnas kafijas, ko viņam pagatavoja zeltma- tainā blondīne.

Par to visu nekā nezināja pirmās družīnas junkuri. 2ēl gan! Ja junkuri to zinātu, varbūt viņus pēkšņi pārņemtu iedvesma un viņi vis negrozītos zem šrapneļu sprādzienu piebārstītajām debesīm pie Volinskas Posteņa, bet gan dotos uz mājīgo dzīvokli Lipkos, izvilktu no tā laukā samiegojušos pulkvedi Ščetkinu un pakārtu pie laternas staba tieši pretī zeltmatainās dāmas logiem.

*

Būtu bijis labi, ja to izdarītu, taču viņi neizdarīja, jo nekā nezināja un nesaprata.

Un Pilsētā jau arī neviens cits nekā nesaprata un arī turpmāk, domājams, tik drīz nesapratīs. Patiesi: Pilsētā atrodas dzelžainie, kaut gan, tiesa, jau mazliet paplucinātie vācieši, Pilsētā ir smalkais Lapsa Kūmiņš, hetmanis ar īsi apcirptām ūsām (no rīta par noslēpumainā majora fon Šrata ievainojumu kaklā zināja tikai ļoti nedaudzi), Pilsētā ir viņa gaišība kņazs Belorukovs, Pilsētā ir ģenerālis Kartuzovs, kurš formē družīnas krievu pilsētu māmuļas aizstāvēšanai, Pilsētā galu galā gan šķind, gaņ trinkšķ štābu tālruņi (nevienam vēl nebija zināms, ka štābi jau kopš agra rīta sākuši izklīst), Pilsētā ļaužu biezum biezs. Pilsētā uzliesmo niknums, dzirdot vārdu «Petļura», un izvirtušie Pēterburgas žurnālisti laikrakstā «Ziņas» par viņu vēl šodien smejas, pa Pilsētu staigā kadeti, bet tur, pie Karavajevas vasarnīcām, raibi ģērbtie kavalēristi ar smailajām cepurēm galvās jau pogo kā lakstīgalas un brašie haidamaki vieglā riksī pārvietojas no kreisā flanga uz labo. Ja nu tie pogo piecu verstu attālumā, tad jājautā — uz ko gan paļaujas hetmanis? Tie taču pogo, pēc viņa galvas tīkodami! Ai, kā pogo … Varbūt viņu aizstāvēs vācieši? Bet kādēļ tad stampīgie vācieši Fastovas stacijā vienaldzīgi smaida savās apcirptajās friču ūsās, kamēr petļuriešu daļas aizbrauc viņiem garām Pilsētas virzienā ešelons pēc ešelona? Varbūt ar Petļuru noslēgta vienošanās — mierīgi ielaist viņu Pilsētā? Bet kāda velna pēc tad balto virsnieku lielgabali šauj uz Petļuru?«

Nē, neviens netika gudrs, kas Pilsētā norisinājās četrpadsmitā decembra dienā.

Zvanīja štābu telefoni, tiesa gan, arvien retāk, retāk un retāk …

Retāk!

Retāk!

Trrr! …

—    Tiū …

—    Kas pie jums notiek?

—    Tiū …

. Sūtiet patronas pulkvedim …

—    Stepanovam…

—    Ivanovam.

—    Antonovam!

—    Stratonovam! …

—          Uz Donu … Kaut tiktu uz Donu, brālīši… mums nez kāpēc ne velna nesanāk.

—    Ti-ū …

—    Ak, velns būtu rējvis tos štaba salašņas!

—    Uz Donu! …

Arvien retāk un retāk, bet pret dienas vidu jau pavisam reti.

Visapkārt Pilsētai te vienā, te otrā vietā ierības šāvieni, tad apraujas … Taču Pilsēta vēl dienas vidū, par spīti šaudīšanai, dzīvoja ierastai ikdienai līdzīgu dzīvi. Veikali bija atvērti un tirgojās. Pa ielām steidzās milzums gājēju, klaudzēja durvis un šķindēdams brauca tramvajs.

Bet tad, dienas vidū, no Pečerskas sāka ņipri rībināt ložmetējs. Sīkā tarkšķoņa atbalsojās Pečerskas pakalnos un no turienes aizplūda uz Pilsētas centru. Kā tad tā, tas taču jau pavisam tuvu! … Kas noticis? Garāmgājēji apstājās un sāka ostīt gaisu. Šur tur ietves tūdaļ kļuva krietni tukšākas.

Kas? Kurš?

—   Arrrrrrrrrrrrrrrrrr-pa-pa-pa-pa-pa! Pa! Pa! Pa! Rrrrrrrrrrrrrrrrrrrr!

—    Kurš?

—   Kurš? Vai tad jūs, cienītais kungs, nezināt? Tas ir pulkvedis Bolbotuns.

*

Jā, godātie, tā, lūk, viņš sadumpojās pret Petļuru!

Pulkvedis Bolbotuns, ko māca garlaicība, izpildot pulkveža Toropeca grūtās ģenerālštāba ieceres, nolēma mazliet paātrināt notikumus. Bolbotuna kavalēristi bija nosaluši, gaidīdami pašā dienvidu sektorā aiz kapsētas, no kurienes līdz viedīgajai, sniegotajai Dņeprai bija vairs tikai viens metiens. Arī pats Bolbotuns bija nosalis. Tā nu viņš pacēla gaisā jājampātagu, un viņa jātnieku pulks sāka virzīties no labās pa trim, izstiepās pa ceļu un piejāja pie dzelzceļa stigas, kas cieši apjoza Pilsētas nomali. Te pulkvedi Bolbotunu neviens nesagaidīja. Seši bolbotuniešu ložmetēji sāka riet tik neganti, ka rīboņa aizvēlās pa visu Ņižņaja Teļičkas savrupiem. Pulkvedis vienā mirklī aizšķērsoja dzelzceļa līniju un apturēja pasažieru vilcienu, kurš tikko bija pabraucis garām dzelzceļa tilta pārmijai un atgādājis uz Pilsētu jaunu vedumu Maskavas un Pēterburgas iedzīvotāju ar tumīgiem sievišķiem un sprogainiem sunīšiem. Pasažieri pilnīgi zaudēja galvu, taču Bolbotunam šobrīd nebija vaļas nojēgties ar sunīšiem. Trauksmaini tukšu preču vagonu sastāvi no Pilsētas II Preču stacijas ripoja uz Pilsētas I Pasažieru staciju, sāka svilpt manevrējošās lokomotīves, bet bolbotuniešu lodes nobēra negaidītu krusu pār Svjatotroickas ielas mājeļu jumtiem. Un Bolbotuns iegāja Pilsētā un virzījās arvien tālāk pa ielu, nesastapdams pretestību līdz pašai karaskolai un katrā šķērsieliņā iesūtīdams jātnieku izlūkus. Un viņš aizķērās tikai pie Nikolaja skolas ar aplupušajām kolonnām. Te pulku sagaidīja ložmetējs un kādas ķēdes bieži raidītas skrajas zalves. Bolbotuna priekšējā vadā, pirmajā sotņā, krita kazaks Bucenko, piecus vīrus ievainoja un diviem zirgiem pāršāva kājas. Bolbotuns mazliet pakavējās. Nez kādēļ pulkvedim šķita, ka viņam pretī stāv sazin kādi milzu spēki. Bet īstenībā pulkvedim ar zilo smailo cepuri galvā salūtu raidīja trīsdesmit junkuri un četri virsnieki ar vienu ložmetēju.

Bolbotuna pulks pēc komandas nokāpa no zirgiem, nogūlās, paslēpās aizsegā un sāka ar junkuriem apšaudīties. Pečerska piebira ar sprakšķiem, atbalsis triecās pret sienām, un Miljonu ielas rajonā sāka vārīties kā katlā.

Bolbotuna rīcībai tūliņ bija sekas Pilsētā: Elizabetes, Vīnogu un Ļevašova ielās sāka būkšēt logu dzelzs aiz- virtņi. Jautrie veikali kļuva akli. Ietves vienā mirklī kļuva tukšas un nemīlīgi skanīgas. Sētnieki veicīgi slēdza ciet vārtus.

Arī Pilsētas centrā tai bija sekas: štābu telefonu gaiļu balsis sāka pieklust.

No baterijas zvana uz diviziona štābu. Velna būšana, neatbild! No družīnas pīkstina ausīs komandiera štābam, mēģina kaut ko sarunāt. Bet kāda balss atbildot nomurkšķ nez kādas blēņas.

—    Vai jūsu virsniekiem uzpleči ir?

—    Ko? Kas vajadzīgs?

—    Ti-ū …

—    Ti-ū …

•— Nekavējoties izsūtīt vienību uz Pečersku!

—    Bet kas tur notiek?

—    Ti-ū .. .

Pa ielām sāka ložņāt vārds: Bolbotuns, Bolbotuns, Bolbotuns, Bolbotuns …

No kurienes nāca vēsts, ka tas ir tieši Bolbotuns, nevis kāds cits? Nav zināms, taču vēsts pienāca. Varbūt bija tā: dienas vidū starp parastajiem gājējiem un dīkdieņiem Pilsētā jau uzradās kādi cilvēki mēteļos ar aitādas apkaklēm. Tie staigāja, ložņāja apkārt. Virsniekus ar zeltītiem uzplečiem, junkurus un kadetus viņi pavadīja ar ilgiem, ciešiem skatieniem. Čukstēja:

—    Pilsētā ienācis Bolbotuns.

Un viņu čukstā nebija nekāda sarūgtinājuma. Tieši otrādi, šo cilvēku acīs bija skaidri lasāms — «Slava!».

«Sla-va-va-va-va-va-va-va-va-va-va-va-va-va …» dūca Pečerskas pakalni. Cilvēki sāka melst visādus niekus:

—    Bolbotuns esot lielkņazs Mihails Aleksandrovičs.

—          Nekā nebija: Bolbotuns ir lielkņazs Nikolajs Ni- kolajevičs.

—    Bolbotuns ir vienkārši Bolbotuns. -— Būs ebreju grautiņš.

—    Nekā: viņiem esot sarkani apsēji.

—    Labāk steidzieties uz mājām.

—    Bolbotuns ir pret Petļuru.

—    Nekā nebija: viņš ir par boļševikiem.

—           Nepavisam arī ne: viņš ir par caru, tikai bez virsniekiem. ^

—    Hetmanis aizmucis?

—          Vai tiešām? Tiešām? Tiešām? Tiešām? Tiešām? Tiešām?

—   Ti-ū. Ti-ū. Ti-ū.

*

Bolbotuna izlūki ar sotņiku Galaņbu priekšgalā devās pa Miljonu ielu, un uz tās nebija nevienas dzīvas dvēseles. Bet piepeši, iedomājieties tikai, atvērās parādes durvis un tieši pretī pieciem haidamaku jātniekiem ar pušķainām tresēm pie cepurēm izskrēja pats slavenais uzņēmējs Jakovs Grigorjevičs Feldmans. Vai jūs, Jakov Grigorjevič, gluži bez prāta, kur jums tā jāskrien, kad te notiek tādas lietas? Jā, nudien, Jakovs Grigorjevičs izskatījās tāds, it kā būtu zaudējis prātu. Kotika cepurīte uz pakauša, mētelis vaļā. Un acīs klīstošs skatiens.

Jakova Grigorjeviča Feldmana neprātam bija iemesls. Līdzko pie karaskolas sāka vārīties kā katlā, no Jakova Grigorjeviča sievas gaišās guļamistabiņas atskanēja vaids. Tas atkārtojās vēlreiz, tad aprima.

— Ai, — uz šo vaidu atsaucās Jakovs Grigorjevičs, paraudzījās laukā pa logu un pārliecinājās, ka tur izskatās pavisam nelādzīgi. Visapkārt rībēja, un nekur nevienas dzīvas dvēseles.

Bet vaidi atkārtojās skaļāk un kā nazis iedūrās Jako- vam Grigorjevičam sirdī. Salīkusi večiņa, Jakova Grigorjeviča māmuļa, iztipināja no guļamistabas un uzsauca: ļ

—   Jaša! Vai zini? Sākas!

Un Jakovs Grigorjevičs domās rautin rāvās uz vienu mērķi — uz pašu Miljonu ielas stūri pie klajuma, kur pie pirmās mājiņas omulīgi karājās aprūsējusi izkārtne ar zelta burtiem: Vecmāte J. T. Šadurska.

Uz Miljonu ielas ir diezgan bīstami, kaut arī tā ir šķērsiela, tomēr pa to šauj no Pečerskas laukuma uz Kijevas kranti.

Kaut nu izdotos aizskriet! Kaut nu . .. Cepure uz pakauša, acīs šausmas, un Jakovs Grigorjevičs Feldmans velkas uz priekšu gar pašām sienām.

—    Stāt! Uz kurieni?

Galaņba paliecās lejup no segliem. Feldmanam seja pietvīka tumša, skatiens sāka šaudīties. Acīs ņirbēja haidamaku zaļie trešu pušķi.

—   Es, pan, esmu mierīgs iedzīvotājs. Sievai dzemdības. Eju pēc vecmātes!

—    Pēc vecmātes? Ko tad tu slamsties gar sienām? Ko? Ž-žīdelis? …

—    Es, kungs …

Nagaika aizlocījās kā čūska pār kotika apkakli un kaklu. Neganti nosāpēja. Feldmans iebrēcās. Seja nu vairs nebija tumša, bet balta, un starp haidamaku puš- šiem pavīdēja sievas vaibsti.

—   Apliecību! ,

Feldmans izvilka kabatas portfeli ar dokumentiem, atvēra to, izņēma pirmo papīra lapiņu un pēkšņi sāka drebēt, tikai tagad atcerējies … Ak dievs, ak dievs! Ko viņš bija izdarījis? Ko jūs, Jakov Grigorjevič, esat izvilcis? Bet vai gan var atminēties tādus sīkumus, steidzoties laukā no mājas, kad no sievas guļamistabas atskanējis pirmais vaids? Ai, nabaga Feldmans! Galaņba vienā mirklī sagTāba dokumentu. Tā bija gluži plāna lapiņa ar zīmogu, bet tajā slēpās Feldmana nāves spriedums.

Šīs apliecības uzrādītājam Jakovam Grigorjevičam Feldmana kungam atļauts Pilsētā brīvi iebraukt un izbraukt tās garnizona bruņoto daļu apgādes organizēšanai, kā arī staigāt pa pilsētu pēc pulksten divpadsmitiem naktī.

Apgādes priekšnieks ģenerālmajors lllarionovs.

Adjutants — poručiks Leščinskis.

Feldmans piegādāja ģenerālim Kartuzovam taukus un vazelīnu — lielgabalu eļļošanai.

Dievs, liec notikt brīnumam!

—    Sotņika kungs, tas nav īstais dokuments! … Atļaujiet …

—    Nē, īstais gan, — velnišķīgi nosmīnējis, teica Galaņba, — nemaz nebēdā, paši protam lasīt, gan saburtosim.

Dievs! Liec notikt brīnumam! Vienpadsmittūkstoš karbovancu . .. Ņemiet visu. Tikai atstājiet dzīvu! Atstāj! Šma-izraēl!

Neatstāja.

Labi vēl, ka Feldmans mira vieglā nāvē. Sotņikam Ga- laņbam nebija laika. Tādēļ viņš tīri vienkārši zvēla ar zobenu Feldmanam pa galvu.

9

Zaudējis septiņus.kritušus kazakus un deviņus ievainotus, kā arī septiņus zirgus, pulkvedis Bolbotuns nogāja pusversti no Pečerskas laukuma līdz Renikova ielai un tur atkal apstājās. Te junkuru ķēdei, kas kāpās atpakaļ, pienāca papildspēki. Tos pavadīja viena bruņu mašīna. Atrāpojis pa Maskavas ielu, neveiklais, pelēkais bruņurupucis ar tornīšiem uz muguras raidīja uz Pečersku trīs šāvienu zalves, kurām kā komētas aste sekoja sausu lapu čaboņai līdzīgs troksnis (trīs collas). Bolbotuna vienība acumirklī nolēca no zirgiem, uzraugi aizveda zirgus sānieliņā, Bolbotuna pulks nogūlās ķēdēs, mazliet atvirzīdamies atpakaļ uz Pečerskas laukumu, un sākās gurdena divkauja. Bruņurupucis aizsprostoja Maskavas ielu un paretam norībināja. No Su- vorova ielas gala, atsaukdamās uz rībieniem, sprēgāja skrajas zalves. Tur sniegā gulēja ķēde, ko Bolbotuna uguns bija atsviedusi atpakaļ no Pečerskas laukuma, un ari tās papildspēki, kuri radās tā:

—    Tr-r-r-r-r-r-r-r-r-r-r-r …

—    Vai pirmā družīna?

—    Jā, klausos.

—   Nekavējoties sūtiet uz Pečersku divas virsnieku rotas!

—    Klausos .. . Trrrrr … Pī. .. Pī… Pī… Pī…

Un Pečerskā ieradās: četrpadsmit virsnieku, trīs junkuri, viens students, viens kadets un viens miniatūru teātra aktieris.

*

Ak vai! Ar vienu retu ķēdi, protams, ir par maz. Pat tad, ja to atbalsta viens bruņurupucis. Tādiem bruņurupučiem vajadzēja ierasties veseliem četriem. Un var droši apgalvot — ja tie ierastos, pulkvedim Bolbotunam būtu jādodas prom no Pečerskas. Taču tie neieradās.

Tas notika tādēļ, ka hetmaņa bruņu divizionā, kurā bija četras lieliskas mašīnas, par komandieri otrajai mašīnai kļuva slavenais praporščiks Mihails Semjonovičs Špoļanskis, kurš 1917. gada maijā pats saņēma Aleksandra Fjodoroviča Kerenska pasniegto Jura krustu.

Mihails Semjonovičs bija melnmatains, ar gludi skūtu seju un samtainu vaigu bārdu, ārkārtīgi līdzīgs Jevgeņijam Oņeginam. Pēc ierašanās no Sanktpēterburgas Mihails Semjonovičs tūdaļ kļuva pazīstams visā ^Pilsētā. Viņš ieguva slavu kā lielisks savu dzejoļu «Saturna pilieni» lasītājs klubā «Pīšļi» un arī kā teicams dzejnieku organizētājs un pilsētas poētu ordeņa «Magnēta Trio- lets» priekšsēdētājs. Bez tam Mihails Semjonovičs bija nepārspējams orators, bez tam viņš prata vadīt gan armijas, gan civilās mašīnas, bez tam uzturēja operas baletdejotāju Musju Fordu un vēl-kādu dāmu, kuras vārdu Mihails Semjonovičs, būdams džentlmenis, nevienam neizpauda, viņam bija ļoti daudz naudas, un viņš to bagātīgi aizdeva «Magnēta Trioleta» biedriem; viņš dzēra baltvīnu, spēlēja kārtis,nopirka gleznu «Venēcietes pelde», naktīs dzīvoja Kreščatikā, no rītiem kafejnīcā «Bilbokē»,dienu — savā mājīgajā numurā labākajā viesnīcā «Kontinental», pa vakariem — «Pīšļos»,rītam austot, rakstīja zinātnisku apcerējumu «Intuitīvais Gogoļa darbos».

Hetmaņa Pilsēta aizgāja bojā stundas trīs agrāk, nekā būtu vajadzējis, tieši tādēļ, ka 1918. gada otrā decembra vakarā Mihails Semjonovičs «Pīšļos» paziņoja Stepano- vam, Šeijeram, Sloniham un Čeremsinam («Magnēta Trioleta» vadītājiem) sekojošo:

—   Visi ir nelieši. Tiklab hetmanis, kā Petļura. Tikai Petļura piedevām vēl ir arī grautiņu rīkotājs. Tomēr tas nav pats galvenais. Man kļuvis garlaicīgi, jo sen neesmu metis bumbas.

Kad «Pīšļos» beidzās vakariņas, par kurām maksāja Špoļanskis, viņu, Mihailu Semjonoviču, ģērbušos dārgā kažokā ar bebrādas apkakli un ar cilindru galvā, pavadīja viss «Magnēta Triolets» un vēl piektais — kāds sadzēries puisis kazādas mēteli. Par šo cilvēku Špoļanskis zināja visai nedaudz: pirmkārt, to, ka viņš slimo ar sifilisu, otrkārt, to, ka viņš uzrakstījis dievu zaimojošus dzejoļus, ko Mihails Semjonovičs, kuram bija plaši literāri sakari, iedabūja kādā no Maskavas krājumiem, un, treškārt, ka viņš, Rusakovs, ir bibliotekāra dēls.

Sifilitiķis zem Kreščatika elektriskās laternas birdināja asaras uz savas kazādas apkakles un, ieurbies ar skatienu Špoļanska bebrādas aprocēs, teica:

—   Špoļanski, tu esi pats stiprākais no visiem šajā pilsētā, kura pūst tāpat kā es. Tu esi tik lielisks, ka tev var piedot pat tavu šausmīgo līdzību ar Oņeginu. Klausies, Špoļanski… Nav pieklājīgi līdzināties Oņeginam. Tu esi it kā par daudz veselīgs … Tevī nav tā dižciltīgā tārpu grauzuma, kas spētu tevi padarīt par īsti izcilu mūsdienu cilvēku … Es, redzi, pūstu un lepojos ar to … Tu esi pārlieku veselīgs, toties stiprs kā no dzelzs, tādēļ urbies tālāk … Urbies uz augšu! … Rau, šitā …

Un sifilitiķis parādīja, kā tas darāms. Aptvēris laternas stabu, viņš patiesi sagriezās ap to, dīvainā kārtā kļuvis garš un tievs kā zalktis. Garām gāja prostitūtas ar zaļām, sarkanām, melnām un baltām cepurītēm galvā, skaistas kā lelles, un virpuļotājam jautri murmināja:

—    Laikam sašņūcies, maitasgabals?

Kaut kur ļoti tālu šāva lielgabali, un starp sniegpārslām, kas lidinājās elektriskās gaismas lokā, Mihails Semjonovičs patiesi izskatījās pēc Oņegina.

—    Ej gulēt, — viņš teica sifilitiķim, aizgriezdams galvu mazliet sānis, lai tas neiesprauslotu viņam sejā, — ej! — Viņš ar pirkstu galiem iebikstīja kazādas mētelim krūtīs. Melnie smalkādas cimdi piedūrās apdilušajam ševiotam, un pagrūstajam acis bija gluži stiklainas. Viņi izšķīrās. Mihails Semjonovičs pamāja važonim, uzsauca tam: «Uz Maloprovaļnaju,» — un aizbrauca, bet kazādas mētelis grīļodamies kājām devās mājup uz Podolu.

*

Bibliotekāra dzīvoklī Podolā nakti spoguļa priekšā līdz vidum kails ar aizdegtu sveci rokā stāvēja kazādas mēteļa īpašnieks. Viņa acīs velnišķi lēkāja šausmas, rokas drebēja, un sifilitiķis ruņāja, un lūpas viņam raustījās kā bērnam.

—    Ak dievs, ak dievs, ak dievs … Šausmas, šausmas, šausmas … Ak, nolādētais vakars! Man nav laimes. Kopā ar mani taču bija arī Šeijers, bet viņš, lūk, ir vesels, viņš neaplipa, jo ir laimesbērns. Varbūt aiziet un nosist to Ļoļu? Bet kāda tam jēga? Kurš man pateiks, kāda tam jēga? Ak kungs, ak kungs … Man ir divdesmit četri gadi, un es būtu varējis, būtu varējis … Paies gadi piecpadsmit, varbūt mazāk, un tad — dažādas acu zīlītes, salīkušas kājas, pēc tam nesakarīgi, idiotiski šļupsti, bet tad — pārvērtīšos sapuvušā, slapjā līķī.

Putekļainais trimo atspoguļoja līdz vidum kailo novājējušo ķermeni, augsti paceltajā rokā sveces deglis pārogļojās, un puisim uz krūtīm varēja saskatīt maigus un smalkus zvaigžņveida izsitumus. Pa slimā vaigiem neatturami plūda asaras, un viņa augums drebēja un ļodzījās.

—    Man jānošaujas. Taču man nepietiek tam spēka;

kāpēc gan lai es tev melotu, mans dievs? Kāpēc gan lai es melotu tev, mans attēl?

No maza dāmu rakstāmgaldiņa atvilktnes viņš izvilka plānu grāmatiņu, iespiestu uz slikta, pelēka papīra. Uz tās vāka ar sarkaniem burtiem bija rakstīts:

FANTOMISTI —

FUTURISTI. M. ŠPOĻANSKA, B. FRIDMANA, V. ŠARKEVIČA, I. RUSAKOVA DZEJAS.

Maskava, 1918.

Nabaga slimais atvēra grāmatu trīspadsmitajā lappusē un ieraudzīja pazīstamas rindas:

Iv. Rusakovs

DIEVA NIEVĀ Debesīs izklāta Dūmu stiga. Kā zvēru, kas zīž ķepu, Redzu tur debess tēvu Pinkainu lāci Dievu. Šai siigā Migā

Sitiet dievu.

Sārta skaņa,

Kad nokauj dievu,

Skaudras lāstu lūgsnas tai raidu.

— Ai-ā-ai, — slimais, zobus sakodis, sāpīgi ievaidējās. — Ai, — viņš atkārtoja nerimstošās mokās.

Pēkšņi viņš ar pārvērstu seju iespļāva lappusē, kurā bija iespiests dzejolis, un nosvieda grāmatu uz grīdas, tad noslīga ceļos un, mezdams sīkus, drebelīgus krustus, klanījās un, ar auksto pieri pieskardamies putekļainajam parketam, sāka lūgt dievu, pievērsis acis melnajam, drūmajam logam:

—Kungs, apžēlojies un piedod man to, ka esmu uzrakstījis šos derdzīgos vārdus! Kālab gan tu esi tik nežēlīgs? Kālab? Es zīnu, tu mani esi sodījis. Ak, cik šausmīgi tu esi mani sodījis! Paskaties jel uz manu ādu! Zvēru tev pie visa svētākā, visa dārgākā pasaulē, pie mirušās mātes piemiņas — esmu diezgan sodīts. Es ticu tev! Ticu ar visu dvēseli un miesu, ar katru smadzeņu šūnu. Ticu tev un griežos vienīgi pie tevis, jo visā pasaulē nav neviena, kurš man varētu palīdzēt. Ne no viena es nevaru gaidīt glābiņu, tikai no tevis. Piedod man un izdari tā, lai zāles man līdzētu! Piedod man iedomu, ka tevis nav: ja tevis nebūtu, es šobrīd būtu nožēlojams kraupjains suns bez kādām cerībām. Bet es esmu cilvēks un esmu stiprs vienīgi tādēļ, ka pastāvi tu un es ik brīdi varu griezties pie tevis ar lūgumu pēc palīdzības. Un es ticu, ka tu uzklausīsi manas lūgšanas, piedosi un izdziedināsi mani. Ļauj kļūt veselam, ak kungs, aizmirsti neģēlības, ko uzrakstīju ārprāta lēkmē piedzēries, kokaīna apdullināts! Neļauj man sapūt, un es zvēru, ka kļūšu atkal par cilvēku. Stiprini manus spēkus, atpestī no kokaīna, atpestī no gļēvās dabas, atpestī no Mihaila Semjonoviča Špoļanska! …

Svece notecēja, istabā kļuva vēsāks, uz rīta pusi slimajam āda pārklājās ar sīkām pūtītēm — un ap sirdi kļuva krietni vieglāk.

*

Bet Mihails Semjonovičs Špoļanskis atlikušo nakts daļu pavadīja Maloprovaļnajas ielā, lielā istabā ar zemiem griestiem un vecu portretu, kurā blāvi vizēja laika gaitā apsūbējušas četrdesmito gadu epoletes. Mihails Semjonovičs bez žaketes, tikai baltā zefīra kreklā, virs kura greznojās melna veste ar dziļu izgriezumu, sēdēja uz šauras kušetes un teica sievietei ar bālu un samtainu seju šādus vārdus:

—   Nu, Jūlija, esmu galīgi izlēmis un iestāšos tā neģēļa hetmaņa bruņotajā divizionā.

Tad sieviete, kuru pirms pusstundas savos apkampienos skūpstīdams bija nomocījis un sagumzījis kaislīgais Oņegins, pelēkā, pūkainā lakatā tīstīdamās, sacīja: .

—    Man ļoti žēl, ka nekad neesmu sapratusi un/ nespēju saprast tavus plānus.

Mihails Semjonovičs no galdiņa līdzās kušetei paņēma viduklī iežmaugtu glāzīti ar smaržīgu konjaku, iedzēra malku un atteica:

—    Un nevajag arī.

*

Divas dienas pēc šīs sarunas Mihails Semjonovičs pārvērtās. Cilindra vietā viņam galvā parādījās plakana naģene ar virsnieka kokardi, civilā apģērba vietā — īss puskažociņš līdz ceļgaliem un tam uz pleciem nobružāti uzpleči. Rokās cimdi ar platiem galiem kā Marselam «Hugenotos», kājās getras. Mihails Sem- jonovļčs bija no galvas līdz papēžiem (seju ieskaitot) notriepies ar mašīneļļu un nezin kāpēc arī ar sodrējiem. Vienu reizi, un tas bija tieši devītajā decembrī, divas mašīnas devās kaujā Pilsētas pievārtē un, jāsaka, guva ārkārtējus panākumus. Abas norāpoja pa šoseju verstis divdesmit, un jau pēc to pirmajiem trīscollīgo lielgabalu triecieniem un ložmetēju tarkšķiem petļuriešu ķēdes metās bēgt. Ceturtās mašīnas komandieris sārt- vaidzīgais entuziasts praporščiks Straškevičs Mihailam Semjonovičam apzvērēja, ka visas četras mašīnas, darbodamās reizē, vienas pašas spētu nosargāt Pilsētu. Sī saruna norisinājās devītā decembra vakarā, bet vienpadsmitā decembra mijkrēslī Špoļanskis, kurš divizionā dežurēja, Ščuram, Kopilovam un citiem (tēmētājiem, diviem šoferiem un mehāniķim) teica tā:

—    Vai zināt, draugi, atklāti sakot, nebūt nav skaidrs, vai darām pareizi, aizstāvēdami šo hetmani. Mēs viņa rokās esam vienīgi dārga un bīstama rotaļlieta, ar kuras palīdzību viņš perina vismelnāko reakciju. Kas zina, varbūt Petļuras sadursme ar hetmani ir vēsturiski nosacīta un no šīs sadursmes jārodas kādam trešajam vēsturiskam spēkam, kurš, iespējams, būs vienīgais pareizais.

Klausītāji Mihailu Semjonoviču dievināja aiz tā paša iemesla, kura dēļ viņu dievināja klubā «Pīšļi», — izcilās daiļrunības dēļ.

—    Kas tad tas būs par spēku? — kūpinādams paša tītu smēķi, apvaicājās Kopilovs.

Gudrais, plecīgais gaišmatis Ščurs viltīgi piemiedza aci, pamādams sarunu biedriem kaut kur uz ziemeļaus

trumu pusi. Vīri vēl mazliet patērzēja, tad izklīda. Divpadsmitā decembra vakarā tiem pašiem nedaudzajiem cilvēkiem aiz automobiļu garāžām norisinājās otra saruna ar Mihailu Semjonoviču. Nav zināms, par ko viņi runāja, toties labi zināms tas, ka trīspadsmitā decembra vakarā, kad diviziona garāžās dežurēja Ščurs, Kopilovs un strupdegunis Petruhins, Mihails Semjonovičs ieradās tur, nesdams līdzi prāvu ietinamajā papīrā ievīstītu saini. Ščurs, kurš atradās sardzē, ielaida viņu garāžā, kur blāvi sārtu gaismu meta pretīga lampiņa, bet Kopilovs visai familiāri pamirkšķināja uz maišeļa pusi un iejautājās:

—    Cukurs?

—    Mhm, — Mihails Semjonovičs atbildēja.

Šķūnī ap mašīnām sāka klaiņāt lukturis, mirkšķinādams kā acs, un rūpju pilnais Mihails Semjonovičs kopā ar mehāniķi nopūlējās, sagatavodams mašīnas rītdienas uzbrukumam.

Iemesls: rīkojums, ko bija saņēmis diviziona komandieris kapteinis Pleško, — «četrpadsmitajā decembrī pulksten astoņos no rīta ar četrām mašīnām doties uz Pečersku».

205

Mihaila Semjonoviča un mehāniķa kopīgajām pūlēm sagatavot automobiļus kaujai bija dīvaini rezultāti. Trīs mašīnas, kas vēl iepriekšējā vakarā bija pilnīgā kārtībā (ceturtā Straškeviča vadībā piedalījās kaujā), četrpadsmitā decembra rītā kā paralizētas nespēja pakustēt ne no vietas. Kas tām lēcies, neviens nevarēja izprast. Kaut kāda pretīga masa bija aizķepējusi smidzinātājus, un, lai kā apkalpes locekļi tos centās izpūst ar riepu sūkni, nekas nelīdzēja. Pelēkajā rīta krēslā ap šīm trim mašīnām lukturu gaismā notika .bēdīga rosīšanās. Kapteinis Pleško izskatījās bāls, blenza apkārt kā vilks un prasīja pēc mehāniķa. Ar to arī iesākās nedienas. Mehāniķis bija pazudis. Noskaidrojās, ka pretēji visiem noteikumiem viņa adrese divizionā nemaz nav zināma. Paklīda baumas, ka mehāniķis pēkšņi saslimis ar izsitumu tīfu. Tas notika pulksten astoņos, bet astoņos un trīsdesmit minūtēs kapteini Pleško ķēra otrs trieciens. Neatgriezās praporščiks Špoļanskis, kurš pēc noņemšanās ap mašīnām pulksten četros naktī bija ar Ščura vadītu motociklu aizbraucis uz Pečersku. Sčurs atgriezās Ьviens un izstāstīja bēdīgo notikumu. Motocikls iegriezies Verhņajateļičkas ielā, un Ščurs veltīgi centies atrunāt praporščiku Špoļanski no nepārdomātas rīcības. Tā nu mūsu Špoļanskis, kura ārkārtējo drosmi pazina visā divizionā, pametis Ščuru, paņēmis karabīni un rokas granātu un viens pats devies tumsā izlūkot dzelzceļa stigu. Ščurs dzirdējis šāvienus. Viņš esot pilnīgi pārliecināts, ka ienaidnieka priekšējā jātnieku patruļa, ieauļojusi Verhņajateļičkas ielā, uzgrūdusies tur Špo- ļanskim un nevienādā cīņā, bez šaubām, nogalinājusi. Ščurs praporščiku gaidījis divas stundas, kaut gan tas licis gaidīt tikai stundu, bet pēc tam atgriezies divizionā, lai nepakļautu briesmām pats sevi un dienesta motociklu Nr. 8175.

Pēc Ščura stāsta kapteinis Pleško kļuva vēl bālāks. Telefonā bez mitas čivināja putniņi no hetmaņa un ģenerāļa Kartuzova štābiem, prasīdami, lai mašīnas iziet kaujā. Pulksten deviņos ar ceturto mašīnu no pozīcijām atgriezās sārtvaidzis entuziasts Straškevičs, un daļa no viņa vaigu sārtuma saplūda diviziona komandiera vaigos. Entuziasts vadīja savu mašīnu uz Pečersku, un tā, kā jau tika teikts, aizsprostoja Suvorova ielu.

Kopš pulksten desmitiem rītā Pleško bālums palika nemainīgs. Bez pēdām bija pazuduši divi tēmētā j i, divi šoferi un viens ložmetējnieks. Visi mēģinājumi iekustināt mašīnas palika bez sekmēm. Pēc kapteiņa Pleško pavēles ar motociklu uz pozīcijām aizbraukušais Ščurs neatgriezās. Protams, neatgriezās arī motocikls, jo pats taču tas atgriezties nevarēja. Čivinātāji telefonā sāka draudēt. Jo gaišāka ausa diena, jo vairāk brīnumu notika divizionā. Pazuda artilēristi Duvans un Maļcevs un vēl pāris ložmetējnieku. Mašīnas sāka izskatīties noslēpumainas un pamestas, tām apkārt mētājās uzgriežņi, atslēgas un sazin kādi spaiņi.

Bet dienas vidū, dienas vidū pazuda pats diviziona komandieris kapteinis Pleško.

10

Dīvaina pārgrupēšanās un pārvietošanas kustība, ko izraisīja tiklab stihiskā kaujas darbība, kā arī ziņnešu ierašanās un štābu telefonu pīkstoņa, trīs diennaktis

svaidīja pulkveža Naija-Tursa vienību pa sniega kupenām un vaļņiem ap Pilsētu no Sarkanā Traktiera līdz Serebrjankai dienvidos un līdz Volinskas Postenim dienvidrietumos. Bet trīspadsmitā decembra vakars šo vienību noveda atpakaļ Pilsētā, šķērsieliņā, kādā pamestā kazarmā, kurai puse logu bija izdauzīti.

Pulkveža Naija-Tursa vienība izskatījās neparasta. Visus, kas šo vienību redzēja, tā pārsteidza ar saviem velteņiem. Trīs pēdējās dienās tajā bija ap simt piecdesmit junkuru un trīs praporščiki.

Pašā decembra sākumā pie pirmās družīnas priekšnieka ģenerālmajora Blohina ieradās kāds vidēja auguma melnīgsnējs, gludi skuvies kavalērists ar sērīgām acīm un huzāru pulkveža uzplečiem un stādījās priekšā par pulkvedi Naiju-Tursu, bijušā Belgradas huzāru pulka otrā eskadrona bijušo komandieri. Naija- Tursa sērīgajām acīm piemita tāda īpatnība, ka ikviens, kam gadījās sastapties ar klibo pulkvedi, kuram pie vienkāršā zaldāta šineļa bija redzama nobružāta Jura krusta lentīte, sevišķi uzmanīgi klausījās Naija-Tursa vārdos. Ģenerālmajors Blohins pēc īsas sarunas ar Naiju uzdeva viņam saformēt družīnas otro nodaļu ar noteikumu, ka formēšanai jābūt pabeigtai līdz trīspadsmitajam decembrim. Brīnumainā kārtā formēšana bija pabeigta jau desmitajā decembrī, un tajā pašā datumā pulkvedis Naijs-Turss, vispār būdams vārdos neparasti skops, īsi ziņoja ģenerālmajoram Blohinam, kam ne mirkli nedeva miera štābu tālruņu pīkstieni, ka viņš, Naijs- Turss, ar saviem junkuriem jau varot uzņemties kaujas uzdevumus, taču ar kategorisku nosacījumu, ka visai viņa simt piecdesmit vīru lielajai vienībai izsniegs pa- pahas un velteņus, bez kuriem viņš, Naijs-Turss, uzskatot karošanu par pilnīgi neiespējamu. Uzklausījis neskaidri runājošo un vārdos strupo pulkvedi, ģenerālis Blohins viņam labprāt izrakstīja zīmi uz sagādes daļu, taču brīdināja, ka ar šo papīru viņš droši vien neko nesaņems ātrāk kā pēc nedēļas, jo visās sagādes daļās un štābos valdot tīri neticams stulbums, jezga un nejēdzība. Naijs-Turss, kas nevarēja izteikt skaņu «r», pievāca papīru, pa paradumam noraustīja kreiso apcirpto ūsu un, nepagriezdams galvu ne pa labi, ne pa kreisi (viņš to nevarēja, jo pēc ievainojuma viņam bija savilkts

kakls; kad vajadzēja skatīties uz sāniem, pulkvedis griezās ar visu augumu), devās laukā no ģenerālmajora Blohina kabineta. No družīnas telpām Ļvovas ielā Naijs- Turss paņēma sev līdzi desmit junkuru (nez kādēļ ar šautenēm), kā arī pāris divriču un devās ar tiem uz sagādes daļu.

Sagādes daļā, kas atradās jaukā savrupmājā Buļvar- nokudrjavskas ielā, mājīgā kabinetiņā, kur pie sienas karājās Krievijas karte un no Sarkanā Krusta laikiem saglabājies Aleksandras Fjodorovnas portrets, pulkvedi Naiju-Tursu sagaidīja ģenerālleitnants Makušins, maza auguma vīrelis ar savādi sārtu seju, ģērbies pelēkā frencī, gar kura apkakli varēja redzēt spodru jo spodru veļu, kas ģenerāli padarīja ārkārtīgi līdzīgu Aleksandra II ministram Miļutinam.

Nolicis tālruņa klausuli, ģenerālis bērnišķīgā balsī, kas līdzinājās māla svilpītes pūtieniem, noprasīja Nai- jam:

—    Ko vēlaties, pulkvedi?

—    Tūdaļ dodamies kaujā, — Naijs strupi atbildēja, — lūdzu āthi velteņus un papahas divsimt cilvēkiem.

—    Hmm, — ģenerālis noteica, lūpas pačamstinājis un paburzījis pirkstos Naija pieprasījumu, — redzat, pulkvedi, šodien iedot nevaram. Šodien mēs sastādīsim karaspēka daļu apgādes sarakstu. Atsūtiet, lūdzu, pēc dienām trim. Un tik daudz gan nevarēšu dot.

Viņš palika Naija-Tursa papīru zem kailas sievietes izskatā veidotas preses.

—   Velteņus, — Naijs vienmuļā balsī atteica un, sagriezis redzokļus pie deguna, paskatījās turp, kur atradās viņa zābaku purngali.

—   Kā? — ģenerālis nesaprata un pārsteigts ieurbās ar skatienu pulkvedī.

—    Uz kahstām pēdām dodiet velteņus!

—   Ko tas nozīmē? Kā tad tā? — ģenerālis izbolīja platas acis.

Naijs pagriezās pret durvīm, pavēra tās un uzsauca savrupmājas siltajā gaitenī:

—   Ei, vads!

Ģenerālis kļuva pelēki bāls, pavērsa skatienu no Naija sejas uz tālruņa klausuli, no turienes uz dievmātes svētbildi kaktā un tad atkal pret Naija seju.

Gaitenī nodārdēja, noklaudzēja, un durvīs pazibēja Alekseja junkuru beznagu cepuru sarkanās apmales un melnie durkļi. Ģenerālis sāka slieties kājās no polstētā krēsla.

—   Pirmo reizi dzirdu kaut ko tamlīdzīgu … Tas taču dumpis . ..

—    Hakstiet piephasījumu, jūsu ekselence, — Naijs teica, — mums nav vaļas, pēc stundas jāiet uz pozīcijām. Ienaidnieks esot pie pašas pilsētas.

—    Ko? … Kā jūs iedrošināties? …

—    Athāk, — Naijs atteica dīvaini sērīgā balsī.

Ierāvis galvu plecos un izvalbījis acis, ģenerālis izvilka no preses apakšas papīru un, tinti šķiezdams, ar drebelīgu roku vienā stūrī uzšņāpa: «Izsniegt!»

Naijs paņēma papīru, aizbāza to aiz piedurknes atloka un teica junkuriem, kas bija sabradājuši paklāju:

—    Iekhaujiet velteņus. Athi!

Saceldami rīboņu un klaudzoņu, junkuri sāka virzīties ārā, bet Naijs vilcinājās. Ģenerālis, kļūdams sejā sarkans, viņam sacīja:

—    Es tūliņ zvanīšu uz virspavēlnieka štābu un ierosināšu, lai jūs nodod kara tiesai. Tas taču kaut kas …

—    Dahiet to, — Naijs atteica un norija siekalas, — dahiet vien. Nu, joka pēc zvaniet ahī. — Viņš satvēra spalu, kas rēgojās laukā no vaļējās revolvera maksts. Sārtums ģenerāļa sejā kļuva plankumains, un viņš vairs neteica ne vārda.

—    Piehiez vien uz štābu, stulbais veci, — Naijs pēkšņi sirsnīgi noteica, — es tev no kolta tā iehiezīšu pa galvu, ka tu kājas notihināsi.

Ģenerālis apsēdās atzveltnī. Uz kakla viņam ievilkās sarkanas krunkas, bet seja palika pelēcīga. Naijs pagriezās un izgāja laukā.

Ģenerālis vairākas minūtes nosēdēja ādas atzveltnī, tad, pagriezies pret svētbildi, pārmeta krustu, pacēla tālruņa klausuli, pielika pie auss, izdzirdēja neskaidru, intīmu «stacija» … piepeši juta savā priekšā šļupstošā huzāra sērīgās acis, nolika klausuli un palūkojās laukā pa logu. Viņš ieraudzīja, kā pagalmā rosās junkuri, pa melnajām šķūņa durvīm stiepdami laukā pelēkos velteņu saiņus. Uz melnā fona vīdēja gluži apstulbušā mantziņa trulais mūlis. Rokās viņam rēgojās papīra lapa. Naijs, kājas iepletis, stāvēja pie divviru durvīm un skatījās uz šo lapu. Ģenerālis ar slābanu roku paņēma no galda jaunāko avīzi, atšķīra to un pirmajā lappusē izlasīja:

Pie Irpeņas upes notika sadursmes ar ienaidnieka jātnieku patruļām, kas mēģināja iekļūt Svjatošinā … — tad nosvieda avīzi un skaļi noteica:

—    Lai nolādēta tā diena un stunda, kad iepinos šajā …

Durvis atveras, un ienāca sagades daļas priekšnieka vietnieks — kapteinis, kas atgādināja sesku bez astes. Tas izteiksmīgi paraudzījās uz ģenerāļa sārtajām kakla krunkām virs apkaklītes un izmeta:

—    Atļaujiet ziņot, ģenerāļa kungs.

—    Vai zināt, Vladimir Fjodorovič, — ģenerālis viņu pārtrauca, cīnīdamies pēc elpas un skumīgi raudzīdamies apkārt ar klīstošu skatienu, — es nejūtos labi… asins pieplūdums … hem … es tūliņ braukšu mājās, bet jūs esiet tik laipns un rīkojieties te bez manis.

—    Klausos, — sesks atbildēja, ziņkārīgi noraudzīda- mies ģenerālī, — kā pavēlēsiet rīkoties? Ceturtā družīna un kalnu kavalērija pieprasa velteņus. Jūs atļāvāt izsniegt divsimt pāru?

—    Jā! Jā! — ģenerālis griezīgā balsī atbildēja. — Jā, es atļāvu! Es! Pats! Atļāvu! Viņi ir izņēmums! Viņi tūliņ iet kaujā. Jā. Uz pozīcijām. Jā!

Seska acīs iekvēlojās ziņkāre.

—    Četrsimt pāru ir pavisam …

—    Ko es tur varu darīt? Ko gan? — ģenerālis aizsmacis iebrēcās. — Vai es no pirksta lai izzīžu, vai?! No pirksta lai izzīžu tos velteņus? Kur lai es ņemu? Ja pieprasīs — dodiet — dodiet — dodiet!

Piecas minūtes vēlāk ģenerāli Makušinu ar važoni aizveda mājās.

*

Naktī no trīspadsmitā uz četrpadsmito decembri Brest- ļitovskas šķērsielas tukšās kazarmas atdzīvojās. Milzīgajā piebradātajā zālē pie sienas starp logiem iedegās elektriskā spuldze (dienu junkuri bija kāpelējuši pa er- keriem un stabiem, vilkdami kaut kādus vadus). Pusotra simta šauteņu stāvēja saslietas statņos, un netīrajās nārās cits citam blakus gulēja junkuri. Pie ļodzīga koka galda, kas bija nokrauts ar maizes donām, katliņiem, kuros vēl redzēja atdzisušas viruma paliekas, patron- somām un aptverēm, sēdēja Naijs-Turss, izklājis raibo Pilsētas plānu. Maza virtuves lampiņa meta gaismas strēli pār izraibināto papīru, un Dņepra tajā izskatījās kā sauss, zils, žuburains koks.

Ap diviem naktī Naiju sāka mākt miegs. Viņš šņaukājās, galva vairākkārt noliecās līdz kartei, it kā viņš gribētu tajā kaut ko saskatīt. Beidzot viņš klusi uzsauca:

—    Junkuh?!

—   Es, pulkveža kungs, — pie durvīm atsaucās kāda balss, un, velteņus švīkādams, lampas gaismā ienāca junkurs.

—   Es tagad apgulšos, — Naijs teica, — bet pēc thīs stundām pamodiniet mani. Ja būs telefonoghamma, pamodiniet phapohščiku Zagovu, un atkahībā no tās sa- tuha viņš mani vai nu modinās vai nemodinās.

Nekādas telefonogrammas nebija… Šonakt štābs Naija vienību netraucēja nemaz. Rītausmā vienība ar trim ložmetējiem un trim divričiem atstāja kazarmas un izstiepās garumā uz ceļa. Nomales mājiņas likās izmirušas. Taču, kad vienība izgāja platajā Politehnikuma ielā, tur bija manāma kustība. Agrā rīta krēslā dārdēdamas iznira ores, klīda apkārt atsevišķi cilvēki pelēkās papahās. Visa šī kustība virzījās atpakaļ uz Pilsētu un Naija vienību apgāja mazliet nedroši. Gaisma ausa lēni, bet noteikti, un pār valsts vasarnīcu dārziem, pār nomīdīto un izdangāto šoseju, pamazām gaisdama, cēlās augšup migla.

Kopš šīs rīta stundas līdz pulksten trijiem dienā Naijs palika pie Politehnikuma ielas, jo dienā ar ceturtajiem divričiem tomēr atbrauca viņa sakarnieks un atveda no štāba ar zīmuli rakstītu pavēli.

«Apsargāt Politehnikuma šoseju un, ja parādās ienaidnieks, uzsākt kauju.»

Naijs-Turss šo ienaidnieku pirmoreiz ieraudzīja pulksten trijos dienā, kad pa kreisi tālumā, piesnigušajā kara resora laukumā, parādījās daudzi jātnieki. Tas arī bija pulkvedis Kozirš-Leško, kurš saskaņā ar pulkveža

Toropeca dispozīciju mēģināja iznākt uz platās šosejas un pa to iekļūt Pilsētas sirdī. Patiesību sakot, Kozirs- Leško, kurš līdz pat izejai uz Politehnikuma šoseju nebija sastapis nekādu pretestību, Pilsētai nevis uzbruka, bet iegāja tajā, iegāja brīvi kā uzvarētājs, labi zinādams, ka tūdaļ aiz viņa pulka nāk vēl pulkveža Sosņenko haidamaku kavalērijas vienība, divi zilās divīzijas pulki, aizkrāciešu strēlnieku pulks un sešas baterijas. Kad jāt-/ nieki parādījās laukumā, biezajos, sniega pilnajos padebešos sāka plīst šrapneļi, lidodami augstu kā dzērves. Atsevišķie jātnieki saplūda kopā un piepildīja šoseju visā platumā, uzbilda, kļuva melni, lieli un vēlās virsū Naija-Tursa vienībai. Junkuru ķēdēs noskanēja aizslēgu klaudzoņa, Naijs izņēma svilpi, griezīgi iesvilpās un uz-^ kliedza:

—   Tieši uz kavalēhiju! … Zalvēm … u-guni!

Pār pelēko ķēžu rindu aizšāvās dzirkstele, un junkuri raidīja Koziram pirmo zalvi. Tad trīs reizes no pašām debesīm līdz Politehniskā institūta sienām noskanēja it kā auduma plīšana, un trīs reizes kā plīkšķošus pērkonus zalves raidīja Naija-Tursa bataljons. Melnās jātnieku virknes tālumā satrūka, izklīda un pazuda no šosejas.

Un tieši tajā brīdī ar Naiju kaut kas notika. īstenībā neviens no junkuriem vēl nekad nebija redzējis Naiju nobijušos, bet tagad junkuriem šķita, ka viņš kaut kur debesīs ieraudzījis ko bīstamu vai arī sadzirdējis to tālumā … vārdu sakot, pulkvedis pavēlēja atkāpties uz Pilsētu. Viens vads palika un turpināja rībināt, apšaudīdams šoseju, lai segtu pārējo atkāpšanos. Tad skriešus devās atpakaļ arī šis vads. Tā, arvien pie zemes plak- dami un ar soļu atbalsīm modinādami lielo ceļu, junkuri skrēja divas verstis, kamēr nonāca līdz šosejas krustojumam ar jau pieminēto Brestļitovskas šķērsielu, kur bija pavadījuši pagājušo nakti. Krustojums bija pilnīgi izmiris, nekur nemanīja neviena cilvēka.

Te Naijs izraudzījās trīs junkurus un pavēlēja:

—    Skhiešus uz Poļevajas un Bohščagovskajas ielu — uzzināt, kuh mūsu daļas un kas ah tām notiek! Ja sastapsiet ohes,v divhičus vai citus thanspohta līdzekļus, kas atkāpjas neohganizēti, atņemiet tos. Phetošanās ga- dljumā piedhaudēt ah iehočiem, pēc tam tos ahī lietot…

Junkuri aizskrēja atpakaļ un pa kreisi un pazuda, bet kaut kur no priekšpuses vienību pēkšņi sāka kapāt lodes. Tās sāka grabināt jumtus, bira arvien biežāk, uu ķēdē kāds junkurs nokrita ar seju sniegā, nokrāsodams to ar savām asinīm. Pēc tam otrs ievaidējies atvēlās nost no ložmetēja. Naija ķēdes izstiepās garumā un sāka pa šoseju spalgi rībināt nepārtrauktu skrejuguni, tā sagaidot tumšās ienaidnieka rindas, kuras brīnumainā kārtā parādījās, kā no zemes izaugušas. Ievainotos junkurus pacēla, atritinājās balta marle. Naija žokļu kauli izspiedās kā puni. Viņš arvien biežāk un biežāk grozījās ar visu augumu, pūlēdamies ielūkoties labi tālu flangos, un pat no viņa sejas varēja redzēt, ka pulkvedis nepacietīgi gaida atpakaļ aizsūtītos junkurus. Un beidzot tie atsteidzās, elsodami kā notrenkti dzinēj suņi. Naijs saspringa, viņa seja satumsa. Pirmais junkurs pieskrēja Naijam klāt, apstājās un aizelsdamies ziņoja:

— Pulkveža kungs, ne tikai Šuļavkā, bet vispār nekur nav nevienas mūsu daļas, — viņš ierāva elpu. — Mūsu aizmugurē šauj ložmetēji, un tālumā pa Šu- ļavku tikko aizjāja ienaidnieka ka Valērija, kā liekas, ienākdama Pilsētā …

Junkura vārdus tajā pašā acumirklī pārskanēja Naija griezīgais svilpiens.

Trīs divriči dārdēdami izdrāzās uz Brestļitovskas šķērsielas, aizrībināja pa to, bet tālāk aizzvalstījās pa Fonarnajas ielas grambām. Divriči aizveda abus ievainotos junkurus un piecpadsmit apbruņotus veselos, kā arī visus trīs ložmetējus. Vairāk divriči nespēja uzņemt. Bet Naijs-Turss pagriezās ar seju pret junkuru ķēdēm un spalgā un neskaidrā balsī uzsauca tām dīvainu, līdz šim nekad nedzirdētu komandu …

Noplukušo un karsti sakurināto bijušo Ļvovas ielas kazarmju telpās nīka pirmās kājnieku družīnas trešā nodaļa, kuras sastāvā ietilpa divdesmit astoņi junkuri. Visinteresantākais šajā kvernēšanā bija tas, ka kvernē- tāju komandieris, kā izrādījās, bija tieši pats Nikolka Turbins. Nodaļas komandieris štāba kapteinis Bezru- kovs un divi viņa palīgi — praporščiki, no rīta aizbraukuši uz štābu, vairs neatgriezās. Jefreitors Nikolka, pēc dienesta pakāpes vecākais, slaistījās pa kazarmām, brīdi pa brīdim pieiedams pie tālruņa un paraudzīdamies uz to.

Tā turpinājās līdz pulksten trijiem dienā. Galu galā junkuru sejas kļuva bēdīgas. Ak … ak .  .

Pulksten trijos iepīkstējās lauka telefons.

—   Vai družīnas trešā nodaļa?

—    Jā.

—    Komandieri pie telefona!

—    Kas runā?

—    No štāba …

—   Komandieris nav atgriezies.

—    Kas runā?

—    Apakšvirsnieks Turbins.

—    Vai jūs esat vecākais? '

—    Tieši tā.

—          Nekavējoties izvediet savu komandu pēc maršruta!

Un Nikolka izveda divdesmit astoņus cilvēkus un veda tos pa ielu.

*

Līdz pulksten diviem dienā Aleksejs Vasiļjevičs gulēja dziļā miegā. Viņš pamodās piepeši, kā ar ūdeni apliets, paskatījās pulkstenī uz krēsla, ieraudzīja, ka tas rāda bez desmit minūtēm divi, un sāka skraidīt pa istabu. Aleksejs Vasiļjevičs uzrāva kājās velteņus, steigdamies, aizmirsdams te šo, te to, sabāza kabatās sērkociņus, etviju, kabatas lakatu, brauniņu un divas aptveres, savilka ciešāk šineli, tad kaut ko atminējās, taču brīdi svārstījās, — viņam tas šķita pārāk apkaunojoši un gļēvi, tomēr viņš to izdarīja: izvilka no galda savu civilo ārsta pasi. Turbins pagrozīja to rokās, nolēma paņemt līdzi, taču tobrīd viņu pasauca Jeļena, un viņš aizmirsa pasi uz galda.

— Klausies, Jeļena, — Turbins teica, savilkdams jostu, nervozēdams; sirdi māca ļauna priekšnojauta, un viņu nomocīja doma, ka Jeļena paliks viena pati ar Aņutu lielajā, tukšajā dzīvoklī, — nekas nelīdz. Neiet nevaru. Nu, domājams, ka man nekas nenotiks. Divizions neies tālāk par Pilsētas nomali, bet es nostāšos kaut kur drošā vietā. Varbūt dievs paglābs arī Nikolku. Šorīt dzirdēju, ka stāvoklis kļuvis mazliet nopietnāks, varbūt tomēr izdosies Petļuru atsist. Nu, paliec sveika, paliec sveika …

Jeļena viena pati staigāja pa tukšo viesistabu no klavierēm, uz kurām, tāpat kā agrāk, bija redzams ne- aizvāktais koši tērptais Valentīns, līdz Alekseja kabineta durvīm. Parkets čīkstēja viņai zem kājām. Jeļenas seja izskatījās nelaimīga.

*

Uz savas līkās šķersieliņas un Vladimira ielas stūra Turbins pasauca važoni. Tas bija ar mieru braukt, taču, drūmi šņākuļodams, minēja šaušalīgu maksu, un varēja manīt, ka viņš nepiekāpsies. Zobus griezdams, Turbins iesēdās kamanās un brauca uz muzeja pusi. Piesala.

Sirds Aleksejam Vasiļjevičam bija nemiera pilna. Viņš brauca un ieklausījās tālajos ložmetēju tarkšķos, kas alpām atplūda kaut kur no Politehniskā institūta puses un aizskanēja, šķiet, stacijas virzienā. Turbins prātoja, ko gan tas varētu nozīmēt (Bolbotuna vizīti dienas vidū Turbins bija nogulējis), un, galvu grozīdams, pētīja ietves. Kustība uz tām, kaut arī saspringta un juceklīga, tomēr bija dzīva.

—    Stāt… stā … — uzsauca piedzērusi balss.

—    Ko tas nozīmē? — Turbins dusmīgi noprasīja.

Važonis tik spēcīgi savilka grožus, ka tikko neievēlās

Turbinam klēpī. Pie ilkss grīļojās cilvēks ar pilnīgi sarkanu seju; turēdamies aiz grožiem, viņš gar tiem virzījās uz sēdekļa pusi. Uz plikādas puskažociņa spīdēja apbružāti praporščika uzpleči. Aršīnas attālumā Turbinam nāsīs iesitās asa piedegušā degvīna un sīpolu smaka. Praporščikam rokā zvārojās šautene.

—    Grie … grie … griez apkārt, — piedzērušais sar- kansejainis teica, — sēd … sēdini laukā pasažieri… — Vārds «pasažieris» sarkansejainim piepeši likās jocīgs, un viņš sāka ķiķināt.

—    Ko tas nozīmē? — Turbins dusmīgi atkārtoja.

— Vai neredzat, kas brauc? Steidzos uz pulcēšanās vietu. Lūdzu, lieciet važoni mierā! Brauc!

—     Nē, nebrauc vis … — sarkansejainais draudīgi uzsauca un tikai tact acis samirkšķinājis, pamanīja Turbina uzplečus. — A, dakter, nu tad kopā … es arī iesē- dīšos . ..

—    Mums nav pa ceļam … Brauc!

—    At… a-atļaujiet…

—    Brauc!

Važonis, ierāvis galvu plecos, grasījās braukt, bet tad pārdomāja; pagriezies atpakaļ, viņš nikni un bailīgi pašķielēja uz sarkansejaino. Taču piedzērušais pēkšņi pats atkāpās, jo bija pamanījis brīvu važoni. Tas gribēja laist prom, tomēr nepaguva. Sarkansejainis ar abām rokām pacēla gaisā šauteni, un padraudēja viņam. Važonis palika stāvam uz vietas, un sarkansejainais klupdams un žagodamies meimuroja pie viņa.

—     Būtu zinājis, nebūtu braucis ne par pieciem simtiem, — važonis sirdīgi ņurdēja, pātagodams klepera krustus, — iešaus mugurā — un ko tu viņam padarīsi?

Turbins sadrūmis klusēja.

«Kāds nelietis … šitādi visus apkauno,» viņš saniknots domāja.

Ielu krustojumā pie operas valdīja rosme un kustība. Pašā ielas vidū uz tramvaja sliedēm stāvēja ložmetējs, ko apsargāja pārsalis neliela auguma kadets, ģērbies melnā šinelī, ar ausu sildītājiem un junkurs pelēkās drēbēs. Garāmgājēji, kā mušas baros, tekāja pa ietvi, ziņkārīgi raudzīdamies ložmetējā. Uz stūra pie aptiekas, kur jau bija redzams muzejs, Turbins važoni atlaida.

—     Vajadzēs pielikt, jūsu augstlabdzimtība, — važonis nikni un uzstājīgi sacīja, — būtu zinājis, nemaz nebūtu braucis. Vai re, kas notiek!

—    Dabūsi.

—     Kādēļ gan bērnus ievelk šajā … — ieskanējās sievietes balss.

Tikai tad Turbins ieraudzīja pie muzeja apbruņotu cilvēku pūli. Tas viļņojās un kļuva arvien biezāks. Starp šineļu stērbelēm uz ietves neskaidri pavīdēja ložmetēji. Un tad ložmetējs aizgūtnēm sāka riet Pečerskā.

Va … va … va … va … va … va … va …

«Nudien te izskatās pēc īstas jezgas,» Turbins apjucis prātoja un, pielicis soli, pāri ielu krustojumam devās uz muzeju.

«Vai tiešām esmu nokavējis? … Tas tik būtu skandāls … Kāds var vēl iedomāties, ka esmu aizbēdzis …»

Praporščiki, junkuri, kadeti, visai reti pa kādam zaldātam satraukti rosījās un šaudījās šurp turp ap muzeja milzīgo ieeju un ap izlauztajiem sānu vārtiem, kas veda uz Aleksandra ģimnāzijas laukumu. Prāvie durvju stikli ik pa brīdim nodrebēja, durvis vaidēja, un apaļajā, baltajā muzeja ēkā, uz kuras zelmiņa rotājās zeltīts uzraksts —

«Krievu tautas īstenai izglītošanai», steidzās iekšā bruņoti, saņurcīti un uzbudināti junkuri.

—          Ak dievs! — Turbins nevilšus iesaucās. — Viņi būs aizgājuši.

Mortīras mēmi raudzījās uz Turbinu un vientuļas un pamestas atradās turpat, kur vakar.

«Neko nesaprotu … ko tas nozīmē?»

Pats nezinādams, kādēļ, Turbins skrēja pāri laukumam pie lielgabaliem. Jo tuvāk viņš nāca, jo lielāki tie auga un draudīgi blenza Turbīnā. Klāt malējais. Turbins apstājās un sastinga: tam nebija aizslēga. Atrā skrējienā Turbins vēlreiz pārgāja laukumam pāri un atkal izsteidzās uz ielas. Te pūlis mutuļoja vēl stiprāk, klaigāja daudzas balsis reizē, gaisā paslietie durkļi lēkāja.

—          Jāgaida Kartuzovs! Vairāk nekā! — sauca kāda satraukta, skanīga balss. Turbinam ceļu aizšķērsoja kāds praporščiks, pār muguru pārmetis dzeltenus seglus, no kuriem karājās kāpšļi.

—   Atdot poļu leģionam.

—   Kur tas atrodas?

—   Ta velns viņu sazina!

—   Visi uz muzeju! Visi uz muzeju!

—    Uz Donu!

Praporščiks piepeši apstājās, nosvieda seglus uz ietves.

—          Pie velna! Lai tad viss izput, — viņš nikni nokliedza, — ek, tie štābinieki! …

Praporščiks metās kaut kur prom, kādam draudēdams ar dūrēm.

«Katastrofa … Tagad saprotu … Bet šausmīgākais ir tas, ka viņi laikam būs aizgājuši kājnieku ierindā. Jā, jā, jā .. . Bez šaubām. Petļura droši vien pienācis negaidīts. Zirgu nav, un viņi aizgājuši bez lielgabaliem, ar šautenēm vien .,. Ak dievs … Jāaizskrien pie Anžū … Varbūt tur uzzināšu … Noteikti uzzināšu — jo kāds taču tur būs palicis?»

Turbins izrāvās no cilvēku ņudzekļa un, itin nekam vairs nepievērsdams uzmanību, steidzās atpakaļ uz operu. Sausa vēja brāzma pārskrēja pār asfaltēto celiņu, kas liecās ap operu, un papluinīja pusnoplēstās afišas malu pie operas sienas blakus sānu ieejai ar melni stiklotām durvīm. Karmena. Karmena.

Klāt arī Anžū veikals. Logos lielgabalu vairs nav, zeltīto uzpleču nav. Logos trīc un laistās šaudīga liesmu atblāzma. Ugunsgrēks? Turbinam nospiežot rokturi, durvis nočīkstēja, taču vaļā netaisījās. Viņš satraukti pieklauvēja. Tad vēlreiz. Aiz durvju stikla pazibēja pelēka ēna, durvis atvērās, un Turbins iekļuva veikalā. Viņš apstulbis vērās nepazīstamā cilvēkā. Tam mugurā bija melns studenta šinelis, galvā kožu saēsta privāta cepure ar pakausī atsietām ausīm. Seja likās dīvaini pazīstama, taču nejēdzīgi pārvērsta un izķēmota. Krāsns neganti rūca, aprīdama nez kādas papīra lapas. Papīri bija izkai- sījušies pa visu grīdu. Ielaidis Turbinu, cilvēks nekā nepaskaidroja, tūdaļ aizsteidzās atpakaļ pie krāsns un notupās, tā ka pār viņa seju sāka šaudīties tumšsārta atblāzma.

«Mališevs? Jā, pulkvedis Mališevs,» Turbins pazina.

Pulkvedim vairs nebija ūsu. To vietā redzēja gludi noskūtu virslūpu.

Plaši atvēzējis roku, Mališevs sarausa no grīdas papīrus un iegrūda tos krāsnī.

«Ahā .. .a.»

—   Ko tas nozīmē? Beigas? — Turbins dobji ievaicājās.

—    Beigas, — pulkvedis strupi atteica, pielēca kājas, aizsteidzās pie galda, rūpīgi pārlaida tam skatienu, vairākas reizes noblākšķināja atvilktnes, gan izvelkot, gan iestumjot tās atpakaļ, ātri pieliecās, paņēma no grīdas pēdējo papīru žūksni un iebāza to krāsnī. Tikai tad viņš pagriezās pret Turbinu un izsmējīgā mierā piebilda: — Pakarojām — un diezgan! — Viņš iebāza roku azotē, aši izvilka kabatas portfeli, pārbaudīja tajā dokumentus, kaut kādas divas lapiņas pārplēsa krustām pušu un iemeta krāsnī. Turbins pa šo laiku vērīgi noraudzījās. Mališevs vairs nepavisam neatgādināja pulkvedi. Turbina priekšā stāvēja padrukns students vai aktieris diletants ar pietūkušām aveņkrāsas lūpām.

—    Dakter? Ko tad jūs? — Mališevs bažīgi norādīja uz Turbina pleciem. — Ņemiet ātrāk nost! Ko jūs darāt? No kurienes nākat? Vai tiešām jūs neko nezināt?

—   Es nokavējos, pulkvedi, — Turbins ierunājās.

Mališevs jautri pasmaidīja. Tad piepeši smaids nozuda, ar vainas apziņu un rūpju izteiksmi sejā viņš papurināja galvu un noteica:

—    Ak kungs, es taču esmu jūs iegāzis! Es jums liku ierasties šai laikā .. . Jūs, acīm redzot, dienu nemaz neizgājāt no mājas? Nu labi.. Tagad par to nav ko runāt. Vārdu sakot: ņemiet ātrāk nost uzplečus un bēdziet, slēpieties!

—    Kāpēc tā? Kāpēc tā — jel sakiet, dieva dēļ? …

—    Kāpēc? — Mališevs uzjautrināts ironiski pārvaicāja. — Tāpēc, ka pilsētā ir Petļura. Pečerskā, ja vien nav jau nonācis Kreščatikā. Pilsēta ieņemta. — Pēkšņi Mališevs atņirdza zobus, greizi paskatījās un negaidot atkal ierunājās nevis kā aktieris diletants, bet kā agrākais Mališevs: •— Štābi mūs nodevuši. Jau no rīta vajadzēja izklīst. Bet, par laimi, es no labiem cilvēkiem visu uzzināju jau naktī un paguvu divizionu izklīdināt. Dakter, nav laika gudrot, ņemiet nost uzplečus!

—    … bet tur, muzejā, muzejā …

Mališeva seja satumsa.

—    Nav mana daļa, — viņš nikni atcirta, — nav mana daļa! Tagad es vairs ne par ko neatbildu! Tikko tur biju, kliedzu, brīdināju, lūdzu, lai izklīst. Neko vairāk izdarīt nespēju, godātais. Savējos visus izglābu. Uz slaktiņu neaizsūtīju! Kaunā neiegrūdu! — Pēkšņi Mališevs sāka histēriski klaigāt, acīm redzot, viņā kaut kas bija sakrājies un lauzās uz āru, savaldīties viņš vairs nejaudāja. — Tad ta ģenerāļi! — Viņš savilka dūres un kādam draudēja. Seja viņam kļuva zilgansārta.

Tajā brīdī ārā, kaut kur Augšpilsētā, ierējās ložmetējs, un šķita, ka tas drebinātu lielo namu blakus veikalam.

Mališevs sarāvās un tūdaļ apklusa.

—    Nu tad, dakter, veikli! Palieciet sveiks! Skrieniet! Tikai ne uz ielas, bet te, pa sētas durvīm, un tālāk caur pagalmiem. Tur vēl var tikt. Ātrāk!

Mališevs paspieda roku apstulbušajam Turbinam, spēji apsviedās un iesteidzās tumšajā spraugā aiz nožogojuma. Veikalā tūdaļ kļuva kluss. Bet laukā norima ložmetējs.

Kļuva vientulīgi. Krāsnī dega papīri. Kaut gan Mališevs steidzināja, Turbins piegāja pie durvīm negribīgi un gausi. Sataustīja krampīti, iespieda to cilpiņā un atgriezās pie krāsns. Par spīti steidzinājumiem, Turbins darbojās rāmi, gurdi vilkdams kājas, domādams kūtras, saraustītas domas. Vārgi degošā uguns aprija papīrus, krāsns mutē noplaka jautrās liesmas, tā vērās pretī klusa, sarkanīga, un veikalā tūliņ kļuva tumšāks. Pelēkajā puskrēslā pie sienām kļāvās plaukti. Turbins pārlaida tiem skatienu un gurdi nodomāja, ka Anžū kundzes veikalā vēl arvien gaisā vēdī parfīmi. Maiga, tikko jūtama smarža.

Domas Turbinam galvā saplūda bezveida ņudzeklī, un kādu brīdi viņš stulbi blenza turp, kur bija nozudis gludi skūtais pulkvedis. Tad — klusumā ņudzeklis pamazām atšķetinājās. Izkūņojās pati svarīgākā un spilgtākā domu skranda — Petļura ir te. «Peturrā, Peturrā,» Turbins tikko dzirdami atkārtoja un pasmīnēja, pats neizprazdams, par ko. Viņš piegāja pie spoguļa, kas bija pakarināts pie starpsienas un ko, gluži kā tafta pārsegs, klāja putekļu kārta.

Papīrs beidza degt, un pēdējā sarkanā liesmiņa, mazliet vēl pašaudījusies, izdzisa krāsns dziļumā. Viss ietinās krēslā.

—    Petļura, tā ir īsta mežonība … Būtībā bojā ejai nolemta zeme, — Turbins murmināja veikala pustumsā, bet tad attapās: — Ko es te sapņoju? Ņems vēl un iebruks šeit?

Tad viņš sāka skraidīt šurp turp, tāpat kā Mališevs pirms aiziešanas, un plēst nost uzplečus. Notirkšķēja diegi, un rokās palika divas apsūbējušas sudrabotas strēmelītes no karavīra blūzes un vēl divas zaļas no šineļa. Turbins paraudzījās uz tām, pagrozīja rokās, gribēja noslēpt kabatā par piemiņu, taču padomājis aptvēra, cik

tas bīstami, un nolēma mest ugunī. Kurināmā netrūka, kaut arī Mališevs bija sadedzinājis visus dokumentus. Turbins sagrābstīja uz grīdas veselu kaudzi zīda skrandu, iebāza tās krāsnī un aizdedzināja. Atkal pa sienām un grīdu sāka locīties spocīgi atspīdumi, un Anžū kundzes veikals atkal uz brīdi atdzīvojās. Sudrabotās strēmelītes liesmās saliecās, uzpūtās kā pūšļi, no- brūnēja, tad sačokurojās …

Turbina galvā uzradās visai svarīgs jautājums — ko darīt ar durvīm? Atstāt aizkrampētas vai atvērt? Ja nu pēkšņi kāds brīvprātīgais, atpalicis tāpat kā Turbins, atskrien — un neatrod, kur patverties! Turbins atkram- pēja durvis. Tad kā zibens prātā uzšķīlās doma: pase? Viņš aptaustīja vienu kabatu, otru — nav! Kā tad! Aizmirsta, ak, tas jau ir skandāls! Ja nu gadās saskrieties ar tiem? Šinelis pelēks. Ja noprasīs — kas esi? Ārsts … Bet kā to lai pierāda! Ak, nolādētā izklaidība!

«Ātrāk,» čukstēja kāda iekšēja balss.

Turbins vairs neprātoja, viņš izskrēja cauri veikalam un, izmantodams to pašu cēļu, pa kuru bija aizsteidzies Mališevs, pa mazām durtiņām izskrēja tumšā gaitenī un tālāk pa sētas durvīm pagalmā.

11

Paklausīdams balsij telefonā, apakšvirsnieks Nikolajs Turbins izveda divdesmit astoņus junkurus un cauri visai Pilsētai vadīja tos pēc norādītā maršruta. Tā Turbins ar junkuriem nokļuva pilnīgi izmirušā ielu krustojumā. Tur nemanīja nekādas dzīvības, taču valdīja apdullinoša dārdoņa. Visapkārt — debesīs, pa jumtiem, pa sienām — dārdināja ložmetēji.Ienaidniekam, acīm redzot, vajadzēja būt te, jo tas bija pēdējais, galējais punkts, ko norādīja baiss telefonā. Taču pagaidām nekāds ienaidnieks nebija redzams, un Nikolka mazliet apjuka — ko iesākt tālāk? Viņa junkuri, pabālām sejām, tomēr drosmīgi, tāpat kā viņu komandieris, sagūla ķēdē uz piesnigušās ielas, bet ložmetējnieks Ivašins notupās pie ložmetēja ietves malā. Junkuri saspringti raudzījās tālumā, paceldami galvas no zemes, un gaidīja, kas te īsti notiks.Bet viņu komandieris bija tik svarīgu un nozīmīgu domu pārņemts, ka pat likās novājējis sejā un gluži bāls. Komandieri pārsteidza, pirmkārt, tas, ka ielu krustojumā nebija ne vēsts no tā, ko bija solījusi balss telefonā. Šeit., ielu krustojumā, Nikolkam vajadzēja sastapt trešās družīnas vienību un «pastiprināt to». Nekādas vienības nebija. Ne vēsts no tās.

Otrkārt, Nikolku pārsteidza tas, ka ložmetēju kaujas tarkšķi palaikam bija dzirdami ne tikai priekšā, bet arī kreisajā pusē un, kā likās, pat mazliet aizmugurē. Treškārt, viņš bažījās, ka var sākt baiļoties, un visu laiku sevi pārbaudīja: «Vai tev nav bail?» — «Nē, nav,» atbildēja mundra balss galvā, un Nikolka aiz lepnuma, ka ir drosmīgs, nobālēja vēl vairāk. Lepnums pārvērtās domā, ka gadījumā, ja viņu, Nikolku, nošaus, tad apglabās ar mūziku. Ļoti vienkārši: pa ielu virzās balts ar brokātu apvilkts zārks, un tajā guļ kaujā kritušais apakšvirsnieks Turbins ar cēlu, stingu seju, žēl tikai, ka tagad nedod krustus, citādi katrā ziņā viņam uz krūtīm būtu Jura krusts ar lentu. Pie vārtiem stāv sievas. «Ko tur glabā, mīļie?» — «Apakšvirsnieku Turbinu …» — «Ak, kas par skaistuli…» Un spēlē mūzika. Kaujā mirt, vai zināt, ir prieks. Kaut tikai nebūtu jāmokās! Domājot par mūziku un lentām, šaubu pilnās pretinieka gaidas kļuva mazliet vieglākas, jo tas, acīm redzot, nepakļāvās balsij telefonā un nemaz nedomāja rādīties.

— Gaidīsim tepat, — Nikolka teica junkuriem, pūlēdamies ielikt balsī vairāk pārliecības, taču tas viņam lāgā neizdevās, jo visapkārt tomēr nebija gluži tā, kā vajadzētu būt, bet gan kaut kā nelādzīgi. Kur palikusi vienība? Kur ir ienaidnieks? Savādi, ka šauj it kā aizmugurē.

*

Un komandieris ar savu karapulku kaut ko tomēr sagaidīja. Šķērsieliņā, kas no krustojuma veda uz Brest- ļitovskas ielu, piepeši sāka rībēt šāvieni un trakā skrējienā parādījās pelēki stāvi. Tie joņoja tieši virsū Nikolkas junkuriem, un šauteņu stobri snaikstījās uz visām pusēm.

«Esam apieti?» Nikolkam pazibēja doma, viņš metās te šurp, te turp, nezinādams, kādu komandu dot. Taču jau pēc mirkļa viņš uz dažu skrējēju pleciem pamanīja zeltītus plankumus un saprata, ka tie ir savējie.

Plecīgie, lielie, skrienot pietvīkušie Konstantīna junkuri ar papahām galvās piepeši apstājās, nometās uz viena ceļgala un, pazibsnot blāvai ugunij, raidīja divas zalves šķērsielā, pa kuru bija atskrējuši. Tad pielēca kājās un, šautenes nosvieduši, metās pāri ielu krustojumam, garām Nikolkas vienībai. Skriedami viņi rāva nost uzplečus, patronsomas un jostas, meta visu to izbrauktajā sniegā. Garš, pelēks, smagnējs junkurs, skriedams garām Nikolkam, pagriezis galvu pret Nikolkas vienību, aizelsdamies griezīgi kliedza:

—    Skrieniet, skrieniet mums līdzi! Glābieties, kā varat!

Nikolkas junkuri apjukuši sāka ķēdē slieties stāvus. Nikolka pilnīgi apstulba, taču tajā pašā mirklī saņēmās, un viņam zibenīgi iešāvās prātā: «Lūk, brīdis, kad var parādīt varonību.» Nikolka sāka spalgā balsī kliegt:

—    Ne no vietas! Klausīt komandai!

«Ko viņi dara?» Nikolka satracināts domāja.

Konstantinovieši — cilvēku divdesmit —, bez ieročiem šķērsojuši ielu krustojumu, izklīda pa Fonarnajas šķērsielu, un daļa no viņiem iemuka pirmajos lielajos vārtos. Dzelzs vārti baigi nodārdēja, un skanīgajā vārtu ejā noklaudzēja zābaki. Otrs bariņš pazuda nākošajos vārtos. Palika tikai pieci, un tie, paātrinādami gaitu, joņoja tālāk pa Fonarnajas šķērsielu un pazuda tālumā.

Beidzot ielu krustojumā parādījās pēdējais no bēdzējiem ar blāviem zelta uzplečiem. Nikolka, kura skatiens acumirklī saasinājās, pazina pirmās družīnas otrās nodaļas komandieri pulkvedi Naiju-Tursu.

—    Pulkveža kungs! — apjucis un reizē iepriecināts Nikolka sauca viņam pretī. — Jūsu junkuri panikā bēg.

Un te notika kaut kas neiedomājams. Naijs-Turss, kam mugurā bija abos sānos atspraudīts šinelis kā franču kājniekam, izskrēja izbradātā ielu krustojumā. Saburzītā cepure bija atslīdējusi pašā pakausī un turējās siksniņā zem zoda. Labajā rokā Naijam-Tursam bija kolts, un vaļējā maksts lēkāja un plakšķēja uz gurna. Sen neskūtā, bārdas rugājiem apaugusī seja izskatījās

draudīga, acis šķielēja, un tagad tuvumā uz pleciem bija skaidri redzami huzāru uzpleču zigzagi. Pulkvedis pieskrēja Nikolkam cieši klāt un plašā vēzienā ar brīvo kreiso roku norāva viņam vispirms kreiso, pēc tam labo uzpleci. Stiprie vaskotie diegi spraukšķēdami satrūka, turklāt labajā pusē uzplecis atplīsa kopā ar gabalu vadmalas. Nikolka juta tādus rāvienus, ka viņam tūliņ kļuva skaidrs, cik Naijam-Tursam apbrīnojami stipras rokas. Zaudējis līdzsvaru, Nikolka atkrita sēdus uz kaut kāda pamīksta murskuļa, tas iebrēkdamies izspruka viņam no apakšas un, kā izrādījās, bija ložmetējnieks Ivašins. Pēc tam visapkārt sagriezās pāršķiebtās junkuru sejas un sākās neganta jezga. Šajā brīdī Nikolka nesajuka prātā vienīgi tādēļ, ka viņam neatlika laika, tik strauji rīkojās pulkvedis Naijs-Turss. Pagriezies ar seju pret izvērsto vadu, viņš neparastā, nedzirdētā balsī neskaidri noauroja komandu. Nikolka apmāts nodomāja, ka šādu balsi var sadzirdēt desmit verstu attālumā, bet visā pilsētā jau nu noteikti.

—    Junkuhi! Klausīt manu komandu: haujiet nost uzplečus, kokahdes, pathonsomas, metiet phom iehočus! Pa Fonahnajas šķēhsielu bēdziet pa cauhstaigājamiem pagalmiem uz Hazjezžuju, uz Podolu! Uz Podolu! Pa ceļam plēsiet dokumentus, slēpieties, izklīstiet, pa ceļam haujiet visus sev lī-īdzi!

Tad, pavicinājis gaisā koltu, Naijs-Turss notaurēja kā kavalērijas taure:

—    Pa Fonahnuju! Tikai pa Fonahnuju! Bēdziet uz mājām! Kauja beigusies! Skhiešus — mahš!

Dažas sekundes vads nespēja attapties. Tad junkuru sejas kļuva gluži baltas. Ivašins Nikolkas acu priekšā rāva nost uzplečus, patronsomas ielidoja sniegā, šautene klaudzēdama aizvēlās pa sērsnu uz ietves. Pēc īsa brīža ielu krustojumā mētājās apkārt patronsomas, jostas un kāda saņurcīta naģene. Junkuri skrēja prom pa Fonarnajas šķērsielu, mezdamies iekšā pagalmos, kas veda uz Razjezžajas ielu.

Naijs-Turss sparīgi iegrūda koltu makstī, pieskrēja pie ložmetēja ietves malā, pieliecās, notupās, pagrieza stobru turp, no kurienes bija atskrējis, un ar kreiso roku palīdzināja lentu. Tāpat tupus pagriezās pret Nikolku un pārvērstā balsī rēca:

—    Vai kuhls esi? Bēdz!

Nikolkam kaut kur no vēdera sāka kāpt uz augšu dīvaina, skurba ekstāze un mute acumirklī kļuva sausa.

—    Negribu, pulkveža kungs, — viņš atbildēja kokainā balsī, pietupās, ar abām rokām satvēra lentu un ielaida to ložmetējā.

Tālumā, tur, no kurienes bija atskrējusi Naija-Tursa vienības atlikusī daļa, piepeši iznira vairāki jātnieki. Varēja neskaidri saskatīt, ka zirgi iet dīžādamies, it kā danceniski un jātnieku rokās vīd pelēki zobeni. Naijs- Turss nospieda rokturus, ložmetējs izgrūda «ar-ra-pā-a», apklusa, no jauna ierējās un tad sāka nepārtraukti tarkšķēt. Tūdaļ visu māju jumti gan labajā, gan kreisajā pusē sāka dārdēt. Jātniekiem pievienojās vēl daži, bet tad viens no viņiem tika aizsviests kaut kur sānis, mājas logā, kāds zirgs izslējās pakaļkājās un šķita drausmīgi garš, gandrīz vai līdz otrajam stāvam, un vairāki jātnieki pilnīgi pazuda. Pēc tam vienā mirklī, kā zemē iekrituši, pazuda visi pārējie.

Naijs-Turss palaida vaļā rokturus, pakratīja dūri pret debesīm, pie kam viņa acis pielija ar gaismu, un nokliedza:

—    Zēnus! Zēnus! … Štāba maitas! …

Viņš pagriezās pret Nikolku un uzsauca balsī, kas Turbinam atgādināja kavalērijas taures maigo skaņu:

—    Bēdz phom, muļķa puisi! Es tev saku — bēdz!

Pulkvedis paskatījās atpakaļ un pārliecinājās, ka visi

junkuri jau pazuduši, tad pavērsa skatienu no šķērsielas uz ielu, kas stiepās paralēli Brestļitovskas ielai, un sāpīgi un nikni izgrūda:

—    Ak, velns!

Nikolka paskatījās tajā pašā virzienā un ieraudzīja, ka tālu, pagaidām vēl tālu, Kadetu ielas viņā galā pie sniegā ieputinātā tukšā bulvāra, parādās tumšas ķēdes un noplok pie zemes. Tad turpat virs Naija-Tursa un Nikolkas galvām Fonarnajas šķērsielas stūrī noblīk- šķēja izkārtne —

Zobārste Berta Jakovļevna Prince — Metāla

un kaut kur aiz vārtiem izbira stikli. Nikolka ieraudzīja uz ietves apmetuma gabalus. Tie palēcās un aizlidoja prom. Nikolka pievērsa pulkvedim Naijam-Tursam ciešu, jautājošu skatienu, vēlēdamies uzzināt, ko nozīmē šīs tālās ķēdes un apmetuma gabali. Bet pulkvedis Naijs- Turss izturējās dīvaini. Viņš palēcās uz vienas kājas, atsvieda otru kā valsī un kā ballē savilka lūpas acumirklim nepiemērotā smaidā. Tad pulkvedis novēlās zemē Nikolkam pie kājām. Nikolkas saprātu aizēnoja melna migla, viņš notupās un, pašam negaidot, bez asarām iešņukstējies, sāka vilkt pulkvedi aiz pleciem, pūlēdamies viņu piecelt kājās. Tad Nikolka ieraudzīja, ka pulkvedim caur kreiso piedurkni sāk sūkties asinis, bet redzokļi pavēršas pret debesīm.

—    Pulkveža kungs, pulkveža …

—    Apa-vihsniek, — izdvesa pulkvedis, turklāt no mutes uz zoda viņam sāka plūst asinis, bet balss sūcās pa pilienam, ar katru vārdu kļūdama vājāka, — netēlojiet velti vahoni, es mihstu … Malophovaļnaja …

Neko vairāk -paskaidrot viņš nevēlējās. Pulkvedim sāka raustīties apakšžoklis. Tas krampjaini noraustījās tieši trīs reizes, it kā Naijs tvarstītu gaisu, tad mitējās un pulkvedis kļuva smags kā prāvs miltu maiss.

«Vai tā mirst?» Nikolkam iešāvās prātā. «Nevar būt. Nupat vēl bija dzīvs. Acīm redzot, kaujā tas nav šausmīgi. Man nezin kādēļ netrāpa …»

«Zob… … ārste,»

virs galvas nobūkšķēja otrreiz, un atkal kaut kur plīsa stikli. «Varbūt viņš tikai zaudēja samaņu?» apjukumā muļķīgi sprieda Nikolka un pavilka pulkvedi. Tomēr piecelt viņu kājās nekādi nebija iespējams. «Vai nav bail?» Nikolka iedomāja un juta, ka viņu sagrābušas drausmīgas bailes. «Kādēļ gan? Kādēļ?» Nikolka gudroja un tūliņ saprata, ka bailes rodas no skumjām un vientulības, ka viņš nekādu baiļu nejustu, ja uz kājām būtu pulkvedis Naijs-Turss… Taču pulkvedis gulēja gluži nekustīgs, nekādas komandas vairs nedeva, nepievērsa uzmanības nedz tam, ka blakus viņa piedurknei pletās liela sarkana peļķe, nedz arī tam, ka apmetums kā ārprātīgs lēca nost no sienu izciļņiem un sašķīda. Nikolu sagrāba bailes tādēļ, ka viņš bija gluži viens. Nekādi jātnieki no sāniem viņam vairs netuvojās, taču laikam viss bija pret Nikolku, viņš bija palicis pats pēdējais, gluži viens . .. Un vientulība lika Nikolara bēgt no ielu krustojuma. Viņš līda uz vēdera, mezdams uz priekšu rokas, pie tam atspiezdamies uz labā elkoņa, jo delnā bija sažņaudzis Naija-Tursa koltu. īstas bailes uznāca tikai divus soļus no stūra. Tūliņ lode ķers kājā, un tad vairs aizlīst nevarēs, petļurieši piejās un sakapās viņu ar zobeniem. Šausmīgi, kad tā jāguļ un tevi kapā ar zobeniem … Ja koltā ir patronas, es šaušu… Vairs tikai pusotra soļa… jāsaņemas, jāsaņemas… vēl… un Nikolka jau ir aiz stūra Fonarnajas šķērsielā.

«Brīnums gan, taisni brīnums, ka netrāpīja. Gluži neticami. Tas jau ir īsts dieva brīnums,» Nikolka domāja, celdamies kājās, «nudien. Nu es pats esmu piedzīvojis brīnumu. Parīzes Dievmātes katedrāle. Viktors Igo. Ko tagad dara Jeļena? Un Aleksejs? Skaidrs — ja plēš nost uzplečus, tad viss ir cauri.»

Līdz kaklam novārtījies ar sniegu, Nikolka pielēca kājās, iegrūda koltu šineļa kabatā un drāzās prom pa šķērsielu. Labajā pusē pavīdēja pirmie vārti, Nikolka ieskrēja skanīgā vārtu telpā, nokļuva drūmā, nejaukā pagalmā ar sarkanu ķieģeļu šķūņiem labajā pusē un malkas grēdu kreisajā, aptvēra, ka eja uz tālākiem pagalmiem atrodas vidū, klupdams metās turp un saskrējās ar kažokā ģērbušos cilvēku. Aci pret aci. Cilvēkam bija ruda bārdele un mazas ačeles, kurās kvēloja naids. Nerons ar strupu degunu un aitādas cepuri galvā. Šis cilvēks it kā jautrā rotaļā ar kreiso roku sagrāba Nikolku, bet ar labo satvēra viņa kreiso roku un sāka to lauzt atpakaļ uz muguras.

Nikolka uz īsu brīdi apstulba. «Ak dievs! Viņš mani noķēris, viņš mani ienīst! … Petļurietis …»

— Ak tu maita! — rudbārdainis piesmakušā balsī uzbrēca un sāka tusnīt. — Uz kurieni? Stāt! — Tad piepeši ieaurojās: — Turiet, turiet! Turiet junkurus! Uzplečus norāvis, domā, draņķi, ka tevi nepazīs! Turiet!

Nikolkā no galvas līdz kājām uzbangoja niknums. Viņš spēji pietupās, asi pagriezās, tā ka šinelim mugurpusē notrūka josta, un ar pārcilvēcisku spēku izrāvās rudbārdim no rokām. Vienu mirkli Nikolka viņu neredzēja, jo atradās ar muguru pret svešo, tad pagriezās un atkal ieraudzīja. Rudbārdim nebija nekāda ieroča, viņš pat nebija kareivis, bet gan sētnieks. Nikolkam gar acīm kā spilgti sarkana sega noplandīja niknums, un to nomainīja milzīga paļāvība. Vējš un sals ieplūda Nikolkas karstajā mutē, jo viņš bija atņirdzis zobus kā vilcēns. Nikolka izrāva no kabatas roku ar koltu un nodomāja: «Nošaušu, riebekli, kaut tik bijušas patronas.» Savu balsi viņš nepazina, tik gaužām svešāda un baiga tā bija.

—   Nošaušu, riebekli! — Nikolka nošņāca, taustīdamies ar pirkstiem ap sarežģīto koltu, un acumirklī aptvēra, ka ir aizmirsis, kā ar to rīkojas. Dzeltenrudais sētnieks, ieraudzījis, ka Nikolka ir apbruņots, izmisumā un šausmās nokrita uz ceļiem un sāka gaudot, brīnumainā kārtā no Nērona pārvērties čūskā:

—    Ak, jūsu labdzimtība! Jūsu …

Nikolka tomēr noteikti būtu šāvis, taču kolts atteicās paklausīt. «Izlādēts. Ek, sasodīts!» Nikolkam zibenīgi iešāvās prātā. Aizsegdams seju ar roku un liekdamies atpakaļ, sētnieks pietrausās tupus, atgāzās ar visu augumu un vaimanāja nelabā balsī, draudēdams Nikolku pazudināt. Nesaprazdams, ko iesākt, lai aizbāztu skaļo rīkli vara sarkanajā bārdā, Nikolka, izmisis par to, ka revolveris nešauj, metās sētniekam virsū kā kauslīgs gailis un spēcīgi iezvēla viņam ar revolvera rokturi pa zobiem, riskēdams sašaut pats sevi. Dusmas Nikolkam acumirklī pagaisa. Bet sētnieks pielēca kājās un skrēja prom uz vārtu telpu, pa kuru šeit bija iekļuvis Nikolka. Gluži kā jucis aiz bailēm, sētnieks vairs neauroja, viņš skrēja, uz ledus slīdēdams un klupdams, reizi atskatījās, un Nikolka ieraudzīja,ka puse viņa bārdas kļuvusi sarkana no asinīm. Tad viņš pazuda. Nikolka joza lejup garām šķūnim uz vārtiem, kuri veda uz Razjezžajas ielu, un tur viņu pārņēma izmisums. «Protams. Par vēlu. Esmu slazdā. Ak dievs, un revolveris nešauj!» Velti viņš raustīja milzīgo bultu un slēdzeni. Te nekas nebija līdzams. Tiklīdz aizdrāzās garām Naija- Tursa junkuri, rudbārdainais sētnieks vārtus uz Razjezžajas ielu bija aizslēdzis, un tagad Nikolkas priekšā atradās pilnīgi nepārvarams šķērslis — līdz pat augšai gluda, līdzena dzelzs siena. Nikolka pagriezās atpakaļ, pavērās debesīs, ko sedza ārkārtīgi zemi un biezi mākoņi, pamanīja pie ugunsdrošās sienas vieglas melnas kāpnes, kas slējās līdz pašam četrstāvu mājas jumtam. «Vai līst augšā?» viņš šaubījās, un tad viņam muļķīgā kārtā iešāvās prātā raibs attēls: Nats Pinkertons ar dzeltenu žaketi mugurā un sarkanu masku uz sejas rāpjas tieši pa šādām kāpnēm. «E, Nats Pinkertons, Amerika … bet, ja es uzrāpšos, ko tad tālāk? Kā nelga tupēšu uz jumta, kamēr sētnieks sasauks petļuriešus. Šis Nērons mani nodos … Es viņam izdauzīju zobus … To viņš nepiedos!»

Un patiesi. No vārtiem, kas veda uz Fonarnajas šķērsielu, Nikolka izdzirda sētnieka izmisīgo, aicinošo aurēšanu: «Šiten! Šiten!» — un pakavu klaboņu. Nikolka saprata: noticis tā — Petļuras jātnieki no flanga ieauļojuši Pilsētā. Tagad tie jau nonākuši Fonarnajas šķērsielā. Tāpēc jau Naijs-Turss kliedza … uz Fonarnajas šķērsielu atgriezties nedrīkst.

Visu to viņš aptvēra, neizprotamā kārtā jau atrazdamies uz malkas grēdas pie šķūņa blakus kaimiņu mājas sienai. Apledojušās pagales zem kājām sakustējās, Nikolka sagrīļojās, nokrita, saplēsa bikšu stilbu, nokļuva līdz sienai, paskatījās tai pāri un ieraudzīja uz mata tādu pašu pagalmu. Tie abi izskatījās tik vienādi, ka viņš gaidīja, kad atkal izskries puskažociņā ģērbtais ruabārdainais Nērons. Taču neviens nerādījās. Pēkšņi vēderā un krustos kaut kas briesmīgi iebelza — un Nikolka nosēdās zemē, tajā pašā mirklī kolts viņa rokā pasitās uz augšu un atskanēja apdullinošs šāviena troksnis. Nikolka nobrīnījās, bet tad saprata: «Acīm redzot, bijis noslēgts drošinātājs, bet tagad esmu to atbīdījis. Tavu brīnumu!»

Nolādēts! Arī te vārti uz Razjezžaju ciet. Aizslēgti. Tātad atkal pāri sienai. Bet, ak vai, malkas te vairs nav! Nikolka aizbīdīja drošinātāju un iebāza revolveri kabatā. Viņš uzrāpās ķieģeļu lausku kaudzē un tālāk kā muša rāpoja augšup pa stāvu sienu, iespiezdams zābaku purngalus tādos iedobumiņos, kur miera laikā nepietiktu vietas pat kapeikai. Nikolka aplauza nagus, nobrāza pirkstus asiņainus, tomēr uz sienas uzrausās. Ar vēderu uzgulis tai, viņš izdzirda, ka aiz muguras pirmajā pagalmā noskanēja apdullinošs svilpiens un Nē- rona balss, bet šajā — trešajā pagalmā pa melnu otrā stāva logu uz viņu paraudzījās sieviete ar šausmās pārvērstu seju un tūdaļ pazuda. Lēciens no otrās sienas izdevās diezgan veiksmīgi: viņš iekrita kupenā; un tomēr kaklā kaut kas sagriezās, un galvaskauss šķita plīstam. Galvā rūca, un acīs viss ņirbēja, bet Nikolka skrēja uz vārtiem…

Kāda laime! Kaut tie arī aizslēgti, bet tas jau tīrais nieks! Rets režģu vijums. Nikolka rāpās pa to kā ugunsdzēsējs, pārrāpās pāri, nolēca zemē un atradās uz Raz- jezžajas ielas. Viņš redzēja, ka tā ir pilnīgi tukša, nevienas dzīvas dvēseles. «Atvilkšu elpu kaut ceturtdaļ- minūti, ne vairāk, citādi sirds pārplīsīs,» Nikolka nodomāja un rija svelošo gaisu. «Jā … dokumenti…» No blūzes kabatas viņš izvilka žūksnīti nosmulētu apliecību un saplēsa tās. Papīra gabaliņi izkaisījās kā sniegs. Viņš izdzirda, ka aizmugurē, ielu krustojumā, kur viņš atstāja Naiju-Tursu, ietarkšķējās ložmetējs, un tam atsaucās ložmetēji un šauteņu zalves Nikolkam priekšā, tur, Pilsētā. Tā gan. Pilsēta ieņemta. Pilsētā notiek kauja. Katastrofa. Nikolka, vēl arvien smagi ēlso- dams, ar abām rokām purināja no drēbēm sniegu. Vai koltu mest prom? Naija-Tursa koltu? Nē, neparko! Varbūt laimēsies izsprukt. Viņi taču nevar būt uzreiz visur?

Smagi nopūties un juzdams, ka viņam kājas kļuvušas gluži gurdas un nedrošas, Nikolka sāka skriet pa izmirušo Razjezžajas ielu un laimīgi nokļuva līdz krustojumam, no kura nozarojās divas ielas: Lubočickas iela uz Podolu un Lovskas iela, kas aizliecās uz Pilsētas centru. Te viņš ieraudzīja asiņu peļķi pie stabiņa ielas malā un mēslus, divas pamestas šautenes un zilu studenta cepuri. Nikolka norāva no galvas savu papahu un uzlika atrasto cepuri. Tā viņam bija par mazu un piešķīra pretīgi nebēdnīgu un pilsonisku izskatu. No ģimnāzijas izmests blandoņa, nudien! Nikolka gar stūri piesardzīgi ielūkojās Lovskas ielā un tālumā ieraudzīja līgojamies jātniekus ar ziliem plankumiem pie papahām. Tur bija manāma kņada un sprakšķēja šāvieni. Nikolka metās prom pa Lubočickas ielu. Un te viņš pirmoreiz sastapa dzīvu cilvēku. Pa ietvi ielas pretējā pusē skrēja kāda dāma, ar melnu putna spārnu rotātā cepure tai bija nošķiebušies uz sāniem, bet rokās svaidījās pelēks groziņš, no tā spraucās laukā pārdrošs gailis un piekliedza visu ielu: «peturrā, peturrā». Kreisajā rokā dāma turēja kulīti, no kuras pa caurumu bira uz ietves burkāni. Pati dāma kliedza un raudāja, plakdama pie sienas. Kā viesulis garām aizdrāzās kāds sīkpilsonis, mezdams krustus uz visām pusēm un saukdams:

—    Kungs Jēzus! Volodjka, Volodjka! Petļura nāk!

Lubočickas ielas galā šurp turp šaudījās jau daudzi

cilvēki, tie rosījās un slēpās vārtos. Kāds vīrs melnā mētelī, aiz bailēm gluži zaudējis sajēgu, iespruka vārtu ejā, iegrūda vārtu režģī spieķi un ar brīkšķi to salauza.

Bet laiks tikmēr steidzās kā ar vēja spārniem, un izrādījās, ka sācis jau krēslot, tādēļ brīdī, kad Nikolka no Lubočickas ielas nokļuva Voļskas nogāzē, uz stūra iedegās elektriskā laterna un sāka sīkt. Veikaliņa logā nobrikšķēja nolaižamais aizvirtnis un vienā mirklī paslēpa skatienam raibās kārbas ar uzrakstu «Ziepju pulveris». Važonim, griežoties ap stūri, kamanas iestrēga dziļā kupenā, un viņš mežonīgi pātagoja zirģeli. Garām Nikolkam aizlēca četrstāvu nams ar trim parādes durvīm, un tās visas trīs ik mirkli vērās vaļā un ciet, kāds vīrs ar kotika apkakli aiznesās garām Nikolkam un vārtos noauroja:

—    Pjotr! Pjotr! Vai tu gluži bez prāta? Slēdz ciet! Slēdz vārtus ciet!

Noblākšķēja parādes durvis, un varēja dzirdēt, kā tumšajās kāpnēs spalga sievietes balss iekliedzās:

—    Petļura nāk! Petļura!

Jo tuvāk Nikolka nokļuva Naija-Tursa norādītajai glābējai Podolai, jo vairāk cilvēku skrēja, rosījās un šaudījās pa ielām, taču baiļu te bija mazāk, un visi vairs nesteidzās tajā pašā virzienā, kur Nikolka, daži traucās viņam pretī.

Pie pašas nogāzes uz Podolu pa kādas pelēkas mūra mājas parādes durvīm svinīgi izsoļoja kadetiņš pelēkā šinelī ar baltiem uzplečiem un zeltītu burtu «V» uz tiem. Kadetam bija mazs, strups deguntelis. Acis sprigani šaudījās apkārt, un prāvā šautene karājās siksnā uz muguras. Ļaudis šaudījās, ar šausmām noskatīdamies apbruņotajā kadetā, un steidzās ātrāk pazust. Bet kadets pastāvēja- uz ietves, ar svarīgu un pētošu izteiksmi sejā ieklausījās šāvienu troksnī no Augšpilsētas, ievilka gaisu caur degunu un taisījās kaut kur doties. Nikolka spēji aprāva skrējienu, aizšķērsoja ietvi, piespiedās ka- detiņam ar krūtīm un čukstēja:

—    Metiet prom šauteni un tūliņ pazūdiet!

Kadetiņš nodrebēja, sabijās, pakāpās atpakaļ, bet tad

draudīgi satvēra ieroci. Taču Nikolka ar vecu pārbaudītu paņēmienu, mākdamies kadetam arvien vairāk virsū, iespieda viņu kāpņu telpā un tur, spraugā starp divām durvīm, centās iestāstīt:

—   Kad es jums saku, pazūdiet! Esmu junkurs. Katastrofa. Petļura ieņēmis pilsētu.

—   Kā tad tā? — kadets noprasīja un paplēta muti, pie tam izrādījās, ka kreisajā pusē viņam trūkst viena zoba.

—   Gluži vienkārši, — Nikolka atbildēja un, pamājis ar roku uz Augšpilsētu, piebilda: — Vai dzirdat? Tur pa ielām jāj petļuriešu kavalērija. Es tikko izglābos. Skrieniet uz mājām, noslēpiet šauteni un brīdiniet visus!

Kadetiņš sastinga, un tādu sastingušu Nikolka viņu arī pameta kāpņu telpā, nebija taču laika ar viņu runāt, ja viņš tik neattapīgs.

Podolā tik lielu trauksmi nemanīja, taču itin jūtams nemiers valdīja arī te. Gājēji pasteidzināja soli, arvien slēja gaisā galvas un ieklausījās, parādes durvīs vai vārtos bieži izskrēja virtuvenes, uz ātru roku tīstīdamās pelēkos lakatos. No Augšpilsētas nemitēdamies skanēja ložmetēju tarkšķi. Tomēr lielgabalu dārdi šajā četrpadsmitā decembra krēslas stundā vairs nebija dzirdami nekur, ne tuvumā, ne tālumā.

Nikolkas ceļš bija garš. Kamēr viņš šķērsoja Podolu, sala stindzinātās ielas jau bija pilnīgi ietinušās krēslā, un kņadu un trauksmi klusināja prāvās, mīkstās sniegpārslas, kas sāka lidināties laternu gaismas lokā. Cauri retajam pārslu plīvuram zibēja ugunis, veikaliņos un tirgotavās priecīgi dega gaisma, taču ne visos: daži jau bija tumši. Sniegs kļuva arvien biezāks un biezāks. Kad Nikolka nonāca līdz savai ielai, līdz stāvajai Alekseja nogāzei, un sāka pa to kāpt augšup, pie septītās mājas vārtiem viņš ieraudzīja šādu ainu: divi puišeļi pelēkās adītās jaciņās un ar ziemas cepurēm galvās tikko bija nolaidušies pa nogāzi ar kamaniņām. Viens no viņiem, maziņš un apaļš kā bumba, novārtījies sniegā, sēdēja un skaļi smējās. Otrs, mazliet vecāks, tieviņš un nopietns, raisīja vaļā auklas mezglu. Pie vārtiem stāvēja kažokā ģērbies puisis un urbināja degunu. Šaušana kļuva dzirdamāka. Tā atskanēja tur augšā, visdažādākajās vietās.

—          Vasjka, Vasjka, kā es likos ar pakaļu pret stabu! — mazais sauca.

«Cik mierīgi vizinās,» Nikolka brīnīdamies nodomāja un laipni uzrunāja puisi:

—    Sakiet, lūdzu, — kāpēc tur augšā šauj?

Puisis izvilka pirkstu no nāss, padomāja un caur degunu atteica:

—    Mūsējie sit virsnieķeļus.

Nikolka caur pieri pablenza puisī un neviļus sažņaudza kabatā kolta spalu. Vecākais zēns dusmīgi atsaucās:

—          Virsniekiem sadod. Tā viņiem vajag. Pilsētā viņu ir tikai astoņi simti, bet šie te muļķosies. Atnāca Petļura ar veselu miljonu karaspēka.

Zēns pagriezās un, vilkdams kamaniņas, slāja prom.

*

Tūliņ tika atvilkti iedzeltenie aizkari — no verandas uz mazo ēdamistabu. Pulkstenis … tuk-tak …

—          Vai Aleksejs pārnācis? — Nikolka jautāja Jeļenai.

—    Nē, — viņa atbildēja un sāka raudāt.

Tumsa. Visā dzīvoklī tumsa. Lampa deg vienīgi virtuvē … Aņuta sēž un raud, atspiedusi elkoņus pret galdu. Protams, par Alekseju Vasiļjeviču … Jeļenas guļamistabā kuras krāsns. Cauri aizslietnim izlec zibšņi un šaudās pa grīdu ugunīgā dejā. Jeļena sēž uz ķeblīša, noraudājusies Alekseja dēļ, zodu atbalstījusi dūrē, bet Nikolka uz grīdas viņai blakus, sarkanā uguns atblāzmas lokā, izstiepis sakrustotas kājas.

Bolbotuns … pulkvedis. Pie Sčegloviem šodien runāja, ka viņš esot pats lielkņazs Mihails Aleksandrovičs. Taisnību sakot, šeit pustumsā un uguns atspīdumā valda izmisums. Ko gan līdz raudāt par Alekseju? Asaras, protams, nepalīdzēs. Viņš, bez šaubām, nogalināts. Viss skaidrs. Gūstā viņi neņem. Ja viņš nav pārnācis, tad iekritis kopā ar divizionu un nogalināts. Šausmīgi ir tas, ka Petļuram, kā stāsta, esot astoņsimt tūkstoši vīru priekšzīmīga izlases karaspēka. Mūs piekrāpa, sūtīja nāvē …

Kur gan radusies šī drausmīgā armija? Tā izkāpusi no saltās miglas dzelstīgi zilajā, krēslainajā gaisā . .. Migla … migla …

Jejena piecēlās un izstiepa roku.

—    Lai nolādēti vācieši! Lai nolādēti! Bet, ja dievs viņus nesodīs, tad tas nozīmē, ka viņš ir netaisnīgs. Vai maz iespējams, ka viņiem par to nebūs jāatbild? Būs jāatbild. Gan viņi mocīsies tāpat kā mēs, gan mocīsies.

Viņa nepiekāpīgi atkārtoja vārdus «gan mocīsies» it kā lūgdamās. Pār Jeļenas seju un kaklu šaudījās tumšsarkans atspīdums, bet tukšās acis bija melnas aiz naida. Nikolka, kurš sēdēja, kājas izpletis, klausījās šajos izsaucienos izmisis un nelaimīgs.

—    Varbūt viņš tomēr dzīvs? — Nikolka nedroši ieminējās. — Redzi, viņš taču ir ārsts … Pat ja petļurieši būtu viņu notvēruši, varbūt nenošaus, bet paņems gūstā.

—    Kaķus viņi ēdīs un apkaus cits citu tāpat kā mēs, — Jeļena skaņi teica un naidā draudēja ugunij ar pirkstu.

«Ek, ek… Bolbotuns nevar būt lielkņazs. Astoņsimt tūkstoši vīru nevar būt un miljons arī ne … Tomēr viss tik miglains. Tā nu ir, pienācis baismīgs laiks. Un Tālbergs, izrādās, bijis gudrs, laikā aizbrauca. Pa grīdu lēkā uguns atblāzma. Bet ir taču bijuši arī mierīgi laiki un brīnišķas zemes. Teiksim, Parīze un Luijs ar svētbildī- tēm pie cepures, un Klopēns Truljefū zagās klāt un sildījās pie tādas pašas uguns. Un pat viņam, nabagam, bija labi. Bet nekur un nekad vēl nav redzēts tik pretīgs riebeklis kā tas rudbārdainais sētnieks Nērons. Skaidrs, šaubīties lieki, mūs ienīst, un tomēr viņš ir īsts šakālis!

Sagrābt no mugurpuses aiz rokas!»

*

Tieši tobrīd aiz logiem iedārdējās lielgabali. Nikolka pielēca kājās un sāka skraidīt.

—    Vai dzirdi? Dzirdi? Dzirdi? Varbūt tie ir vācieši?

Varbūt palīgā atsteigusies sabiedrotie? Kas gan tie ir? Nevar taču būt, ka viņi šauj uz Pilsētu, ko paši jau ieņēmuši.

Jelena sakrustoja rokas uz krūtīm un teica:

—          Nikol, es tevi tik un tā nelaidīšu. Nelaidīšu. Es tevi lūdzu, nekur neej! Esi taču prātīgs!

—           Es tikai gribētu aiziet līdz laukumiņam pie Andreja baznīcas un no turienes paskatīties un paklausīties. No turienes redzama visa Podola.

—          Labi, ej arī. Ja tu spēj tādā brīdī atstāt mani vienu pašu — ej.

Nikolka apjuka.

—    Nu, tad iziešu tikai pagalmā paklausīties.

—    Es iešu tev līdzi.

—          Ļenočka, bet, ja nu pārrodas Aleksejs, mēs taču nedzirdēsim parādes durvju zvanu.

—    Nē, nedzirdēsim. Un pie tā būsi vainīgs tu.

—          Nu, tad es tev, Ļenočka, dodu goda vārdu, ka nesperšu ne soli ārā no pagalma.

—    Goda vārds?

—    Goda vārds.

—          Arā pa vārtiņiem neiesi? Kalnā nerāpsies? Tikai pastāvēsi pagalmā?

—    Goda vārds.

—    Ej.

*

1918. gada četrpadsmitajā decembrī sniga biezs jo biezs sniegs un pārklāja Pilsētu. Un dīvainie, negaidītie lielgabali šāva pulksten deviņos vakarā. Un tikai stundas ceturksni.

Sniegs kusdams tecēja Nikolkam aiz apkakles, un viņš centās pārvarēt kārdinājumu uzkāpt sniegotajā augstienē. No turienes būtu redzama ne vien Podola, bet arī daļa Augšpilsētas, seminārs, simtiem uguņu rindu augstajos namos, pauguri un tajos mājeles, kuru logi spīguļo kā svētbilžu lampiņas. Taču goda vārdu lauzt nedrīkst neviens cilvēks, jo citādi pasaulē nebūs iespējams dzīvot. Tā domāja Nikolka. Atskanot katram bargajam un tālajam dārdienam, viņš lūdza dievu, murminādams: «Kungs, dod …»

Taču lielgabali apklusa.

«Tie bija mūsējo lielgabali,» Nikolka rūgti nodomāja. Nākdams atpakaļ no vārtiņiem, viņš pameta skatienu Ščeglovu logā. Baltais aizkars sētas mājiņas logā bija sagriezies, un varēja redzēt: Marja Petrovna mazgā Petju. Puisēns kails sēdēja toveri un klusi raudāja, jo acis koda ziepes. Marja Petrovna izspieda sūkli Pet- jkam virs galvas. Uz aukliņas karājās veļa, bet pāri tai kustējās un klanījās Marjas Petrovnas lielā ēna. Nikolkam likās, ka pie Ščegloviem ir ļoti mājīgi un silti, bet viņam neaizpogātajā mētelī sala.

*

Verstis astoņas uz ziemeļiem no Pilsētas nomales, dziļos sniegos kādā pamestā sargbūdā, kas bija no visām pusēm ieputināta baltā kupenā, sēdēja štāba kapteinis. Uz galdiņa atradās maizes dona, lauka telefona kaste un mazītiņa trislīniju lampiņa ar piekvēpušu, vēderainu cilindru. Krāsniņā plēnēja uguns. Kapteinis bija maza auguma, ar garu, smailu degunu, ģērbies šinelī ar platu apkakli. Ar kreiso roku viņš knaibīja un lauzīja maizes doniņu, bet ar labo spieda telefona pogas. Taču tālrunis bija kluss kā kaps un neko viņam neatbildēja.

Verstis piecas ap kapteini nebija nekā cita kā vien tumsa, kas jaucās ar biezu puteni. Un sniega kupenas.

Pagāja vēl stunda, un štāba kapteinis atstāja telefonu mierā. Ap pulksten deviņiem vakarā viņš pašņākuļoja caur degunu un nezin kāpēc skaļi noteica:

—    Kaut kas traks! īstenībā vajadzētu nošauties. — Un, it kā viņam atbildēdams, iešķindējās tālrunis.

—    Vai sestā baterija? — vaicāja tāla balss.

—    Jā, jā, — nevaldāmā priekā atsaucās kapteinis.

Satrauktā balss tālumā šķita visai līksma un dobja:

—    Nekavējoties atklājiet uguni uz savrupieni… — tālais runātājs neskaidri kurca vadā, — viesuļ- uguni… — Balss pārtrūka. — Man tāds iespaids… — Te balss atkal pārtrūka.

—   Jā, klausos, klausos, — izmisīgi, atņirdzis zobus, kapteinis sauca klausulē. Sekoja gara pauze.

—          Uguni atklāt nevaru, — kapteinis teica klausulē,

skaidri juzdams, ka runā pilnīgā tukšumā, taču klusēt nespēja. — Visa mana apkalpe un trīs praporščiki aizbēguši. Baterijā esmu viens pats. Ziņojiet to Postenim.

Štāba kapteinis nosēdēja vēl stundu, tad izgāja laukā. Neganti putināja. Četri drūmie un baismīgie lielgabali jau bija ieputināti un uz stobriem un aizslēgiem jau sakrājusies sniega kārta. Zeme ar debesīm griezās kopā, ņn kapteinis saltajās puteņa vērpetēs taustījās kā akls. Tā, neko neredzēdams, viņš ilgi nopūlējās, līdz sniega pilnajā tumsā taustīdamies noņēma pirmo aizslēgu. Kapteinis gribēja to iesviest akā aiz sargbūdas, taču apdomājās un iegāja atpakaļ būdā. Viņš devās ārā vēl trīs reizes, noņēma lielgabaliem visus četrus aizslēgus un paslēpa tos lūkā zem grīdas, kur glabājās kartupeļi. Pēc tam, nopūtis lampu, aizsoļoja tumsā. Gluži nepamanāms un tumšs viņš, sniegā stigdams, gāja stundas divas un nokļuva līdz šosejai, kas veda uz Pilsētu. Šosejas malās blāvi spīdēja retas laternas. Zem pirmās no tām štāba kapteini ar zobeniem nogalināja jātnieki, kam bija as- tainas cepures,novilka viņam zābakus un noņēma pulksteni.

Tā pati balss ieskanējās tālruņa klausulē kādā zemnīcā, sešas verstis uz rietumiem no sargbūdas.

—    Nekavējoties … atklājiet uguni uz savrupieni. Man tāds iespaids, ka ienaidnieks izgājis starp jums un mums uz Pilsētu.

—    Vai dzirdat? Dzirdat? — atsaucās no zemnīcas.

—    Uzziniet Postenī… — kāds iejaucās vidū.

Balss neklausīdamās kurca klausulē atbildi:

—    Skrej uguni uz savrupieni… uz ka Valēriju …

Tad saruna pārtrūka pavisam.

No zemnīcas ar lukturiem rokās, kažokos ģērbušies, izlīda trīs virsnieki un trīs junkuri. Ceturtais virsnieks un divi junkuri atradās pie lielgabaliem līdzās lukturim, ko putenis pūlējās nodzēst. Pēc piecām minūtēm lielgabali sāka lēkāt un neganti šaut tumsā. Varenie dārdi aizskanēja verstis piecpadsmit visapkārt, aizskanēja arī līdz Alekseja nogāzes trīspadsmitajai mājai… Dievs, dod …

Jātnieku sotņa, kas putenī jādelēja apkārt, lukturu pievilināta, aizmugurē izlēca no tumsas un apkāva visus junkurus un četrus virsniekus. Komandieris, kurš bija palicis zemnīcā pie telefona, iešāva sev mutē.

Komandiera pēdējie vārdi bija:

—    Štāba nelieši. Lieliski saprotu boļševikus.

Naktī Nikolka savā stūra istabā iededza griestu lampu un ar kabatas nazīti iegrieza durvīs lielu krustu un zem tā ķeburainu ierakstu:

«p. Turss. 1918. g. 14. dec. pl. 4 dienā.»

Vārdu «Naijs» viņš atmeta konspirācijas nolūkā, ja petļurieši sarīkotu kratīšanu.

Nikolka gribēja palikt nomodā, lai dzirdētu zvanu pie durvīm. Viņš pieklauvēja Jeļenai pie sienas un sacīja:

—    Guli, es neaizmigšu.

Un tūliņ pēc tam neizģērbies aizmiga gultā kā nosists. Bet Jeļena neaizmiga līdz pat rītausmai un visu laiku klausījās un klausījās, vai neatskanēs zvans. Taču zvans

neatskanēja, vecākais brālis Aleksejs bija pazudis.

*

Nogurušam, satriektam cilvēkam nepieciešams miegs, un pulkstenis jau vienpadsmit, bet viņš vēl arvien guļ un guļ… Pavisam dīvaini guļ, es jums teikšu. Zābaki traucē, josta iegriezusies zem ribām, apkakle žņaudz, un lietuvēns ar ķepām spiež krūtis.

Nikolka guļ, galvu atmetis atpakaļ, seja sasarkusi, no rīkles skan svilpieni… Svilpieni! … Sniegs un sazin kādi zirnekļu tīkli… Nu, visapkārt vieni vienīgi zirnekļu tīkli, velns lai parauj! Pats svarīgākais — izlauzties cauri šiem tīkliem, citādi tie, nolāpītie, aužas un aužas un drīz jau skarsies tieši pie sejas. Kas zina, aptīsies vēl apkārt tā, ka nevarēs ne izķepuroties! Tā jau var nosmakt. Aiz zirnekļu tīkliem tīrs jo tīrs sniegs, cik vien sirds tīko, veseli klajumi. Jāizraujas līdz šim sniegam, turklāt labi drīz, jo kāda balss, šķiet, kaut kur izsaucās: «Nikol!» Un te, iedomājieties, šai zirnekļa tīklā, sapinās kāds ņiprs putns un sāka vidžināt… Či- vi-čivi, čivi, čivi. Fju. Fi-ū! Čivi! Čivi. Kaut tu izputējis. Pašu neredz, bet vītero kaut kur tuvumā, un piedevām kāds gaužas par savu likteni, un tad atkal atskan balss: «Nik! Nik! Nikolka!»

—          Ek! — Nikolka nokrekšķējās, sarāva zirnekļa tīk

lus un spēji piecēlās sēdus izpūris, saņurcīts, ar jostas sprādzi sānos. Gaišie mati saslējušies gaisā, it kā tos kāds būtu ilgi bužinājis. — Kurš? Kurš? Kurš? — Ni*> kolka šausmās prašņāja, nekā neapjēgdams.

—   Kurš. Kurš, kurš, kurš, kurš, kurš, tā! Tā! … Fi-ti, fi-ū! Fju! — zirnekļu tīkli atbildēja, un žēla balss, aizturētu asaru pilna, sacīja:

—    Jā, ar mīļāko!

Nikolka šausmās piespiedās pie sienas un blenza parādībā. Tā bija ģērbusies brūnā frencī, brūnās galifē biksēs un garos zābakos dzelteniem atlokiem kā žokejam. Miglainās, skumīgās acis raudzījās laukā no dziļiem do- buļiem, galva neticami milzīga ar īsi apcirptiem matiem. Parādība, bez šaubām, bija gados jauna, taču sejas āda izskatījās vecišķa, pelēcīga, un zobi rēgojās greizi un dzelteni. Parādība turēja rokās prāvu, ar melnu lakatu pārsegtu sprostu un gaišzilu atplēstu aploksni…

«Laikam neesmu vēl pamodies,» Nikolka nosprieda un atvēzēja roku, gribēdams parādību saplosīt kā zirnekļa tīklu, un sāpīgi ietrieca pirkstus režģos. Melnajā sprostā kā pārskaities tūliņ sāka klaigāt, svilpt un tarkšķēt putns.

—   Nikolka! — kaut kur tālu, tālu atskanēja Jeļenas satrauktā balss.

«Kungs Jēzus,» Nikolka nodomāja, «nē, pamodies es biju, taču tūliņ sajuku prātā un zinu, no kā — no kara laika pārguruma. Kādas šausmas! Un tagad man rādās visādas blēņas … bet pirksti? Ak dievs! Aleksejs nav atgriezies … ak, jā … viņš nav atgriezies … nošāvuši … ai, ai, ai!»

—   Ar mīļāko uz tā paša dīvāna, — parādība traģiskā balsī stāstīja, — kur es viņai tiku lasījis dzejas.

Parādība pagriezās pret durvīm, acīm redzot, pret kādu klausītāju, bet tad galīgi pievērsās Nikolkam:

—   Jā, godātais, uz tā paša dīvāna … Viņi tagad sēž un skūpstās … pēc tam kad es kā džentlmenis biju bez apdomāšanās parakstījis viņam vekseļus par septiņdesmit pieciem tūkstošiem. Jo džentlmenis esmu bijis un vienmēr palikšu. Lai skūpstās!

«Vai manu, vai,» Nikolka nodomāja. Acis viņam iz- valbījās un pār muguru pārskrēja saltas tirpas.

—         Tomēr, es atvainojos, — parādība sacīja, arvien skaidrāk un skaidrāk iznirdama no līganās, miega pilnās miglas un pārvērzdamās īstā, dzīvā cilvēkā, — jūs droši vien īsti nesaprotat? Lūdzu, te būs vēstule — tad jums viss būs skaidrs. Es, būdams džentlmenis, savu kaunu ne no viena neslēpju.

To teikdams, nepazīstamais pasniedza Nikolkam gaišzilu aploksni. Nikolka paņēma to gluži apstulbis un, lūpas kustinādams, sāka lasīt plašā un satrauktā rokrakstā rakstīto vēstuli. Uz smalka gaišzilā papīra lapiņas bez kāda datuma bija rakstīts:

«Mīļā, mīļā Ļenočka! Pazīstu Jūsu labo sirdi, tādēļ nosūtu viņu tieši pie Jums kā pie radinieces. Telegrammu es, protams, nosūtīju, viņš Jums pats visu izstāstīs, nabaga zēns. Lariosiks saņēmis šausmīgu triecienu, un es ilgu laiku baidījos, ka viņš to nepārdzīvos. Miločka Rubcova, ar kuru viņš, kā Jūs zināt, pirms gada apprecējās, izrādījās īsta čūska. Pieņemiet viņu, es Jūs lūdzu, un sasildiet, kā Jūs to protat darīt. Es Jums kārtīgi sūtīšu uztura naudu. Zitomira viņam kļuvusi nepanesama, un es to pilnīgi saprotu. Tomēr vairāk nekā nerakstīšu — esmu pārāk satraukta, un tūlīt aties sanitārais vilciens, viņš pats Jums visu izstāstīs. Skūpstu Jūs no visas sirds un Serjožu arī!»

Sekoja nesalasāms paraksts.

—    Es paņēmu līdzi putnu, — nepazīstamais nopūzdamies teica, — putns ir cilvēka labākais draugs. Tiesa, daudzi uzskata, ka mājā tas ir lieks, taču es varu tikai teikt — putns nu gan nevienam ļauna nedara.

Pēdējie vārdi Nikolkam ļoti iepatikās. Nepūlēdamies vairs neko saprast, viņš ar mīklaino vēstuli kautrīgi pakasīja uzaci un laida kājas pāri gultas malai, prātodams: «Droši vien nebūs pieklājīgi… pajautāt, kā viņu sauc? … Brīnumains atgadījums …»

—    Laikam kanārijputniņš? — viņš iejautājās.

—    Un kāds vēl! — nepazīstamais jūsmīgi atsaucās. — Patiesībā tā nav mātīte, bet īsts kanārijputniņu tēviņš. Un Žitomirā man tādu ir veseli piecpadsmit. Aizvedu tos pie mātes, lai viņa baro. Tas nelietis droši vien būtu visiem apgriezis kaklus. Viņš neieredz putnus. Vai drīkstu pagaidām to novietot uz jūsu rakstāmgalda?

—    Lūdzu, — Nikolka atbildēja. — Jūs esat no Žito- miras?

—    Nu jā, — nepazīstamais atbildēja, — un iedomājieties, kāda sagadīšanās: ierados reizē ar jūsu brāli.

—    Ar kādu brāli?

—    Ko nozīmē — ar kādu? Jūsu brālis ieradās reizē, ar mani, — nepazīstamais izbrīnījies atbildēja.

—   Kāds brālis? — Nikolka žēli iesaucās. — Kāds brālis? No Zitomiras?!

—    Jūsu vecākais brālis …

Jeļenas balss viesistabā pavisam skaidri sauca: «Nikolka! Nikolka! Illarioii Larionič! Pamodiniet taču viņu! Pamodiniet!»

—    Čiri, fit, fit, čiri! — putns gari novidžināja.

Gaišzilā vēstule izkrita Nikolkam no rokām, un viņš

kā bulta izšāvās cauri bibliotēkai uz ēdamistabu un tur, rokas ieplētis, sastinga.

Uz dīvāniņa līdzās pulkstenim nekustīgi gulēja Aleksejs Turbins, ģērbies svešā melnā mētelī ar saplēstu oderi un svešās melnās biksēs. Seja zilgani bāla, zobi sakosti. Jeļena skraidīja ap Alekseju, viņas halāts bija pavēries, un varēja redzēt melnas zeķes un veļas mežģīnes. Saukdama — «Nikol! Nikol!», viņa ķērās te pie pogām Turbinam uz krūtīm, te pie viņa rokām.

Pēc trim minūtēm Nikolka ar pakausī atgrūstu studenta cepuri galvā un pelēku neaizpogātu šineli mugurā, smagi elsodams, skrēja augšup pa Alekseja nogāzi un murmināja: «Bet ja nu viņš nebūs mājās? Ak dievs, šis svešais ar dzeltenajiem zābaku atlokiem! Kuricki gan nedrīkst saukt nekādā gadījumā, tas nu ir pilnīgi skaidrs … Runcis un valis …» Galvā viņam apdullinoši skanēja putna čivināšana — runcis, čiv, valis, čiv!

Pēc stundas ēdamistabā uz grīdas stāvēja bļoda, pilna ar bāli sarkanu ūdeni, mētājās sarkani saplēstas marles kumšķi un baltas trauku lauskas, traukus no bufetes bija nogāzis nepazīstamais ar dzeltenajiem zābaku atlokiem, meklēdams glāzi. Visi skraidīja un staigāja uz priekšu un atpakaļ, lauskām kraukšķot. Turbins, bāls, taču nu jau bez zilganuma sejā, vēl arvien gulēja tāpat uz muguras ar spilvenu zem galvas. Viņš bija atguvis samaņu un gribēja kaut ko teikt, taču ķiļbārdainais ārsts ar at- rotītām piedurknēm un zelta pensneju, noliecies pie viņa un slaucīdams marlē asiņainās rokas, teica:

—    Jums jāklusē, kolēģi…

Aņuta, balta kā krīts, ar milzīgām acīm un Jeļena ar izjukušiem rudiem matiem — pa abām piecēla Turbinu sēdus un pūlējās viņam novilkt ar asinīm un ūdeni pie- mirkušo kreklu, kam bija pārgriezta piedurkne.

—    Pārgrieziet vēl tālāk, te nav ko taupīt, — smailbār- dainis sacīja. •

Kreklu Turbinam sašķērēja ar grieznēm un novilka pa gabaliem, atsedzot vāju dzeltenīgu ķermeni un kreiso roku, kas tikko bija cieši nosaitēta līdz plecam. Augšpus un lejpus pārsējuma rēgojās laukā skali. Nikolka tupēja uz ceļgaliem, uzmanīgi pogāja vaļā pogas un vilka Turbinam nost bikses.

—    Izģērbiet pilnīgi un tūliņ gultā, — ķīļbārdis basā noteica. Aņuta lēja no krūzes ārstam uz rokām ūdeni, un ziepju putas lēkšķēm krita bļodā. Nepazīstamais stāvēja malā no kņadas un rosmes un brīžiem bēdīgi noskatījās trauku lauskās, brīžiem sarkdams uz satriekto Jeļenu — viņas rīta svārki bija atvērusies pavisam. Acis nepazīstamajam bija miklas no asarām.

Turbinu no ēdamistabas uz viņa istabu nesa visi, te piedalījās arī svešais: viņš pabāza rokas Turbinam zem ceļiem un nesa viņa kājas.

Viesistabā Jeļena sniedza ārstam naudu. Viņš to ar roku atbīdīja …

—    Ko vēl ne, — viņš teica, — no ārsta? Mums jāpadomā par kaut ko svarīgāku. Īstenībā viņu vajadzētu nogādāt hospitālī…

—    Nevar, — atskanēja Turbina vārgā balss, — uz hospitāli nev …

—    Klusējiet, kolēģi, — ārsts atsaucās, — tiksim galā arī bez jums. Jā, zināms, es jau pats saprotu … Velns zina kas tagad pilsētā notiek… — Viņš pamāja ar galvu uz logu. — Hm … droši vien viņam taisnība: to nedrīkst… Nu, nekas nelīdz, lai paliek mājās … Vakarā atbraukšu.

—   Vai tas ir bīstami, dakter? — Jeļena bažīgi ievaicājās.

Ārsts cieši raudzījās parketā, it kā mirdzošajā dzeltenumā būtu lasāma diagnoze, nokrekšķinājās un, pavirpinājis pirkstos bārdeli, atbildēja:

—    Kauls ir vesels … Hm … lielās locītavas nav skartas … arī nervs ne … Taču sastrutojums būs … Brūcē iekļuvušas vilnas šķipsnas no šineļa… Temperatūra … — Izdabūjis no sevis šos maz saprotamos domu fragmentus, ārsts skaļākā balsī noteikti sacīja: — Pilnīgu mieru… Ja viņam būs ļoti grūti, es pats vakarā iešļircināšu morfiju. Est.— kaut ko šķidru… nu, teiksim, buljonu … Un lai daudz nerunā …

—          Dakter, dakter, es jūs ļoti lūdzu … viņš vēlējās, laijievienam nesaka, lūdzu …

Ārsts iesānis uzmeta Jeļenai drūmu un dziļu skatienu un norūca:

—    Jā, to es saprotu… Kā viņam tas gadījās? …

Jeļena tikai apvaldīti nopūtās un ieplēta rokas.

—           Labi, — ārsts noburkšķēja un sāniski kā lācis izspraucās priekšnamā.

TREŠA DAĻA

12

Turbina mazajā guļamistabā pār diviem logiem, kas atradās slēgtās verandas pusē, noslīdēja tumši aizkari. Istabā iestājās krēsla, un tajā sāka vizēt Jeļenas galva. Tai it kā atsaucās bālgans plankums uz spilvena — Turbina seja un kakls. Elektrības vads kā čūska aizlocījās no kontakta uz krēslu, un sārtā kupolā iedegās spuldzīte, vērzdama dienu par nakti. Turbins pamāja Jeļenai, lai aizver durvis.

—    Tūliņ jābrīdina Aņuta, lai klusē …

—    Zinu, zinu … Tu, Aļoša, daudz nerunā!

—          Pats saprotu… Es klusītiņām… Ak, ja roka būs pagalam!

—           Kas par niekiem, Aļoša … guli, nerunā … Vai tās dāmas dotais mētelis lai pagaidām paliek pie mums?

—          Jā, jā. Lai Nikolka neiedomājas to stiept viņai. Citādi uz ielas … Vai dzirdi? Vispār, dieva dēļ, nelaid viņu nekur!

—          Lai dievs dod viņai veselību, — Jeļena neliekuļotā maigumā izsaucās, — un tad vēl saka: pasaulē neesot labu cilvēku …

Ievainotā vaigos saplūda tikko jaušams sārtums, un acis ieurbās ne visai augstajos baltajos griestos, tad viņš tās pievērsa Jeļenai un, pieri saraucis, ievaicājās:

—    Jā, bet saki — kas tas tāds par ērmu?

Jeļena noliecās sārtās gaismas lokā un paraustīja plecus.

—          Saproti, nu, tieši pirms tavas ierašanās, minūtes divas, ne vairāk, kur gadījies, kur ne: Serjožas radinieks no Žitomiras. Tu jau būsi dzirdējis: Suržanskis… La- rions … Nu, slavenais Lariosiks.

—    Nu, un? …

—    Atbraucis pie mums ar vēstuli. Viņiem tur bijusi kaut kāda drāma. Tikko sāka stāstīt, kad tā dāma atveda tevi.

—    Un piedevām vēl sazin kāds putns …

Jeļena gan ar smiekliem, gan bailēm acīs noliecās pie gultas:

—    Ko nu par putnu! … Viņš taču lūdz atļauju apmesties pie mums uz dzīvi. Nemaz nezinu, ko iesākt.

—    Uz dzīvi? …

—    Nu, kā tad … Tikai tu, Aļoša, dieva dēļ, klusē un nekusties… Māte lūdzas, raksta, šis Lariosiks taču ir viņas dieveklis … Tādu lempi kā šis Lariosiks savu mūžu neesmu redzējusi. Pie mums viņš iesāka ar to, ka sadauzīja visus traukus. Zilo servīzi. Divi šķīvji vien palika pāri.

! — Redzi nu. Nemaz nezinu, ko lai dara…

Sārtajā ēnā ilgi turpinājās sačukstēšanās. Kaut kur tālu aiz durvīm un portjerām klusi skanēja Nikolkas un negaidītā ciemiņa balsis. Jeļena izstiepa rokas, lūgdama, lai Aleksejs mazāk runā. Ēdamistabā bija dzirdama šķindoņa — satrauktā Aņuta slaucīja prom zilo servīzi. Beidzot čukstus bija pieņemts lēmums. Ņemot vērā, ka tagad dievs vien zina kas pilsētā viss var notikt un ļoti iespējams, ka nāks rekvizēt istabas, ņemot vērā to, ka naudas nav, bet par Lariosiku maksās, — pieņemt viņu. Taču uzlikt viņam par pienākumu ievērot Turbinu dzīves kārtību. Kas attiecas uz putnu — jāizmēģina. Ja izrādītos, ka putns dzīvoklī nav ciešams, pieprasīt, lai to aizvāc, bet tā saimnieku paturēt. Un, tā kā Jeļenai, protams, pat mute nevērsies pieminēt servīzi un to darīt vispār būtu nekaunība un mietpilsonība, servīze gluži vienkārši jāaizmirst. Lariosi- kam ierādīt bibliotēku, novietot tur gultu ar atsperu matraci un galdiņu …

Jeļena devās uz ēdamistabu. Lariosiks stāvēja bēdīgs, galvu nokāris, un raudzījās uz to vietu, kur vēl nesen uz bufetes kaudzē bija atradušies divpadsmit šķīvji. Blāvi zilās acis pauda dziļas bēdas. Nikolka, muti ieplētis, stāvēja iepretī Lariosikam un klausījās viņa stāstā. Nikolkas acis bija spraigas intereses pilnas.

—    Žitomirā nevar dabūt ādas, — Lariosiks apmulsis stāstīja, — saprotiet, nepavisam nav. Tādas ādas, kādu esmu pieradis valkāt, nav. Apstaigāju visus kurpniekus,

teicu, lai prasa cik prasīdami, bet nav. Un tā es biju spiests …

Ieraudzījis Jeļenu, Lariosiks nobālēja, pamīņājās uz vietas un, nezin kādēļ skatīdamies lejup uz rīta svārku smaragdzaļajiem pušķiem, sāka runāt tā:

—    Jeļena Vasiļjevna, es nekavējoties braucu uz veikaliem, apbraukāšu visus pēc kārtas, un jums šodien pat būs servīze. Nemaz nezinu, ko lai daru. Kā lai jums atvainojos? Servīzes dēļ, protams, esmu pelnījis brāzienu. Esmu šausmīgs neveiksminieks, — viņš pievērsās Nikolkam. — Es tūliņ dodos uz veikaliem, — Lariosiks atkal sacīja Jeļenai.

—    Es jūs ļoti lūdzu ne uz kādiem veikaliem nebraukt, it īpaši tādēļ, ka tie visi, protams, slēgti. Un piedodiet — vai jūs patiesi nezināt, kas pie mums Pilsētā notiek?

^— Kā nu ne! — Lariosiks iesaucās. — Ierados taču ar sanitāro vilcienu, kā jūs zināt no telegrammas.

—    No kādas telegrammas? — Jeļena jautāja, — Mēs nekādu telegrammu neesam saņēmuši.

—    Kā? — Lariosiks pavēra plato muti. — Ne-esat saņēmuši? A-hā! Tādēļ es jūtu, — viņš pagriezās pret Nikolku, — ka jūs manī noskatāties ar tādu izbrīnu … Bet piedodiet… Māte nosūtīja jums sešdesmit trīs vārdus garu telegrammu.

—    E … E … Sešdesmit trīs vārdus! — Nikolka brīnījās. — Cik žēl. Telegrammas taču tagad pienāk tik nekārtīgi. Pareizāk sakot, nepienāk nemaz.

—    Ko tad nu lai iesāk? — Lariosiks bēdājās. — Vai atļausiet apmesties pie jums? — Viņš bezpalīdzīgi paraudzījās apkārt, un pēc viņa acīm tūdaļ bija redzams, ka pie Turbiniem viņam ļoti patīk un nekur projām iet negribētos.

—    Viss nokārtots, — Jeļena atbildēja un laipni pamāja, — mēs esam ar mieru. Palieciet un iekārtojieties! Redzat, kāda mums nelaime …

Lariosiks kļuva vēl bēdīgāks. Asaras aizmigloja viņam acis.

—    Jeļena Vasiļjevna! — viņš izjusti teica. — Izrīkojiet mani, kā vien vēlaties. Es, vai zināt, spēju iztikt bez gulēšanas trīs četras naktis pēc kārtas.

—    Paldies, liels paldies.

—    Vai tagad es nevarētu, — Lariosiks uzrunāja Nikolku, — palūgt jums šķēres?

Ārkārtīgi pārsteigts un ieinteresēts Nikolka kaut kur aizsteidzās un atgriezās ar šķērēm. Lariosiks pieķērās frenča pogai, samirkšķināja acis un atkal pievērsās Nikolkam:

—   Tomēr, piedodiet, uz mirklīti vajadzētu ieiet jūsu istabā …

Nikolkas istabā Lariosiks novilka frenci, atsegdams neiedomājami netīru kreklu, paņēma šķēres, atārdīja frenča melno, spīdīgo oderi un izvilka biezu zaļi dzeltenu naudas žūksni. To viņš svinīgi aiznesa uz ēdamistabu un nolika Jeļenai priekšā uz galda, sacīdams:

—   Tā, Jeļena Vasiļjevna, atļaujiet jums tūliņ nodot manu uztura naudu.

—   Kādēļ gan tāda steiga, — Jeļena sarkdama atteica, — to varēja arī vēlāk …

Lariosiks sāka dedzīgi protestēt:

—   Nē, nē, Jeļena Vasiļjevna, lūdzama, pieņemiet vien tūlīt. Apžēlojieties, tik grūtā brīdī nauda vienmēr ārkārtīgi vajadzīga, to es ļoti labi saprotu! — Viņš attina vīstokli, un no tā izkrita kādas sievietes fotogrāfija. Lariosiks to žigli pievāca un nopūzdamies paslēpa kabatā. — Labāk jau lai stāv pie jums. Cik tad man vajag? Man vajadzēs papirosiem un sēkliņām kanārij- putnam…

Lariosika rīcība bija tik prātīga un pareiza, ka Jeļena uz brīdi piemirsa Alekseja ievainojumu un viņai acīs iemirdzējās jauks spožums.

«Acīm redzot, viņš nemaz nav tāds lempis, kā man sākumā likās,» viņa nosprieda, «puisis ir pieklājīgs un apzinīgs, tikai tāds dīvains. Briesmīgi žēl servīzes.»

«Tas tik ir tips,» nodomāja Nikolka. Lariosika brīnumainā uzrašanās lika viņam aizmirst drūmās domas.

—    Te ir astoņi tūkstoši, — Lariosiks sacīja, stumdīdams pa galdu žūksni, kas atgādināja olu kulteni ar lokiem, — ja tas būtu par maz, tad sarēķināsim — un es nekavējoties izrakstīšu vēl.

—    Nē, nē, vēlāk, ļoti labi, — Jeļena atbildēja. — Zināt ko: es tūliņ palūgšu Aņutai, lai izkurina jums vannu, un jūs vispirms nomazgāsities. Bet sakiet — kā jūs varējāt atbraukt, nesaprotu, kā jūs atkļuvāt šurp? —

Jeļena sāka gumzīt naudu un bāzt to rīta svārku milzīgajā kabatā.

Atmiņas lika Lariosika acīs atspoguļoties šausmām.

—    Tas bija drausmīgi! — viņš izsaucās, salikdams rokas kā katolis lūgšanā. — Es taču veselas deviņas dienas … nē, piedodiet, desmit? … Acumirkli… svētdiena, nu jā, pirmdiena … vienpadsmit dienas braucu no Zitomiras …

—    Vienpadsmit dienas! — Nikolka noelsās. — Redzi! — viņš nez kādēļ pārmetoši uzlūkoja Jeļenu.

—    Jā, nudien, vienpadsmit… Izbraucu ar hetmaņa vilcienu, bet pa ceļam tas pārvērtās petļuriešu vilcienā. Un tad iebraucām kādā stacijā, ek, kā to sauca, nu tajā, nu, ak kungs, kā aizmirsies… nu, vienalga … un tur, iedomājieties, mani gribēja nošaut. Uzkūlās tie petļurieši ar zirgu astēm …

—    Zilām? — Nikolka ziņkārīgi ievaicājās.

—    Sarkanām … jā, ar sarkanām … un kliedz: kāp ārā! Mēs tevi uz vietas šausim nost! Viņi bija iedomājušies, ka esmu virsnieks un slēpjos sanitārajā vilcienā. Bet man gluži vienkārši bija protekcija… no mātes pie daktera Kuricka.

—    Pie Kuricka? — Nikolka daudznozīmīgi izsaucās. — Ahā — runcis … un valis. Pazīstam.

—    Runcis, čiv, valis, čiv, — aiz durvīm klusi atsaucās putniņš.

—    Jā, pie viņa … viņš jau arī pavadīja vilcienu pie mums uz Žitomiru … Ak kungs! Tad es sāku lūgt dievu. Domāju, beigas ir. Un, vai zināt, mani izglāba putns. Teicu, ka neesmu virsnieks. Esmu mācīts putnkopis, parādīju putnu… Tad viens no viņiem, vai zināt, iezvēla man pa pakausi un tik rupji teica — taisies, ka - pazūdi, velna putnkopi! Tāds nekauņa! Es kā džentlmenis būtu viņu nošāvis, bet saprotiet paši…

—    Jeļe.. r — no Turbina guļamistabas atskanēja klusa balss. Jeļena aši apsviedās un, nenoklausījusies līdz beigām, aizsteidzās turp.

Pēc kalendāra ziņām, saule piecpadsmitaja decembrī riet pulksten pusčetros dienā. Tādēļ jau no pulksten trijiem dzīvoklī sāka sabiezēt krēsla. Taču Jeļe- nas sejā pulksten trijos dienā rādītāji vēstīja visdrūmāko un nomāktāko dzīves stundu — pusē sešus. Abi rādītāji bija pārvirzījušies pāri skumīgajām rievām mutes kaktiņos un noslīdējuši lejup uz zodu. Viņas acīs iegūla skumjas un apņēmība cīnīties pret nelaimi.

Nikolkas sejā rādītāji vēstīja ērkšķaino un bezjēdzīgo stundu — bez divdesmit minūtēm vienu, jo Nikolkas galvā valdīja haoss un apjukums, ko bija izraisījis svarīgais un neizprotamais vārds «Maloprovaļnaja .. .», vārds, ko vakar kaujas laikā ielu krustojumā bija izrunājis mirējs, vārds, kuru noteikti vajadzēja noskaidrot tuvākajās dienās. Haosu un saspringumu izraisīja arī svarīgais apstāklis, ka Turbinu mājās kā no gaisa bija nokritis noslēpumainais un interesantais Lariosiks, un arī tas, ka bija noticis kaut kas drausmīgs un satriecošs: Petļura bija ieņēmis Pilsētu. Sen daudzinātais Petļura un, apdomājiet, sen pazīstamo Pilsētu! Un, kas tagad Pilsētā notiks, tas cilvēka prātam, pat visattīstītākajam, nav saprotams un aptverams. Ir pilnīgi skaidrs, ka vakar notikusi nejēdzīga katastrofa — visi mūsējie piepeši pārsteigti uri apkauti. Viņu asinis, bez šaubām, brēc pret debesīm — tas pirmkārt. Nodevīgie ģenerāļi un štābu nelieši pelnījuši.nāvi — tas otrkārt. Taču līdztekus šausmām pieaug arī sveloša interese: kas galu galā notiks? Kā dzīvos septiņsimt tūkstoši cilvēku te, Pilsētā, kur sāks rīkoties šī mīklainā persona, kas saucas tik šausmīgā un neglītā vārdā — Petļura? Kas viņš tāds ir? Kālab ieradies? … Ak, pagaidām tomēr tas viss atvirzās pēdējā vietā salīdzinājumā ar pašu galveno, asiņaino … Ek… ek… tas ir tik drausmīgi, es jums teikšu. Skaidri zināms gan nekas nav, taču visticamāk, ka arī Mišlajevski un Karūsu var uzskatīt par bojā gājušiem.

Nikolka ar platu kapājamo nazi uz slidenā, notau- kotā galda skaldīja ledu. Ledus gabaliņi vai nu kraukšķēdami sadrupa, vai arī izslīdēja no naža apakšas un aizlēca pa visu virtuvi, pirksti Nikolkam bija sastinguši gluži stīvi. Gumijas pūslis ar sudrabotu vāciņu bija tepat pa rokai.

— Malo … provaļnaja … — Nikolka kustināja lūpas, un galvā viņam pavīdēja Naija-Tursa, rudmatainā Nērona un Mišlajevska tēli. Un, tiklīdz pēdējais tēls šinelī ar šķēlumu bija pazibējis caur Nikolkas domām, tā Aņutai, kas, iegrimusi skumīgos sapņos un mulsumā, rosījās pie karstās plīts, seja arvien skaidrāk un skaidrāk sāka rādīt bez divdesmit piecām minūtēm pieci — nomākta garastāvokļa un bēdu stundu. Vai dažādās krāsas acis vēl dzīvas? Vai gāzelīgie soļi, kam līdzi šķinda pieši — dzinn … dzin … vēl kādreiz atskanēs?

—    Atnes ledu, — teica Jeļena, pavērusi virtuves durvis.

—    Tūliņ, tūliņ, — Nikolka steigšus atsaucās, aizgrieza vāciņu un skrēja.

—    Aņuta, mīļā, — Jeļena ierunājās, — pieraugi, nesaki nevienam ne vārda par to, ka Aleksejs Vasiļjevičs ievainots. Lai dievs pasargā, ja uzzinās, ka viņš pret tiem karojis, tad esam nelaimē.

—    Es saprotu, Jeļena Vasiļjevna. Ko nu par to! — Aņuta ar platām nemiera pilnām acīm paraudzījās Je- ļenā. — Kas gan pilsētā notiek, ak svētā dievmāte! Gāju tepat pa Boričevtoku, guļ divi bez zābakiem… Cik asiņu, asiņu! … Cilvēki stāv apkārt, skatās … Kāds stāsta, esot nošauti divi virsnieki… Guļ tāpat kailām galvām, bez cepurēm… Man pat kājas saļodzījās, skrēju prom, tik tikko grozu, nepametu …

Aņuta salīgi nodrebināja plecus, kaut ko atcerējās, un pannas viņai no rokām tūliņ slīpeniski vien nobrauca uz grīdas …

—    Klusāk, klusāk, dieva dēļ, — Jeļena, rokas pastiepdama, lūdza.

Lariosika pelēkajā sejā pulksten trijos dienā rādītāji vēstīja augstāko pacēlumu un spēku — tieši divpadsmit. Abas rādītāju šautras bija satikušās dienas vidū, salipušas kopā un slējās uz augšu kā asi šķēpi. Tas notika tādēļ, ka pēc katastrofas, kas Lariosika maigo dvēseli bija satricinājusi Zitomirā, pēc briesmīgā vienpadsmit dienu ilgā ceļojuma sanitārajā vilcienā un spēcīgajiem pārdzīvojumiem viņam ārkārtīgi patika Turbinu mājoklī. Kādēļ īsti — to Lariosiks pagaidām nebūtu varējis pateikt, jo arī pats par to vēl nebija gluži skaidrībā. īpašas cieņas un uzmanības vērta viņam šķita daiļā Jeļena. Arī Nikolka ļoti patika. Gribēdams to izrādīt, Lariosiks notvēra brīdi, kad Nikolka beidza skraidīt uz Alekseja istabu un atpakaļ, un palīdzēja viņam bibliotēkā novietot un izvilkt šauro atsperu gultu.

—    Jums ir ļoti atklāta un simpātiska seja, — Lariosiks laipni teica un, lūkodamies šajā atklātajā sejā, tā aizmirsās, ka, pašam nemanot, sabīdīja rībošo saliekamo gultu un iespieda Nikolkas roku starp abām gultas pusēm. Sāpes bija tik stipras, ka Nikolka iebrēcās, tiesa gan, apslāpēti, tomēr tik skaļi, ka, svārkiem čaukstot, atsteidzās Jeļena. Nikolkam, kurš visiem spēkiem valdījās, lai nesāktu vaimanāt, no acīm pašas no sevis bira prāvas asaras. Jeļena un Lariosiks ieķērās sabīdītajā gultā un ilgi raustīja to katrs uz savu pusi, lai atbrīvotu sazilējušo delnu. Lariosiks pats gandrīz vai sāka raudāt, kad tā saspiesta, sarkanu svītru izvagota, izkļuva brīvībā.

—   Ak dievs! — viņš izsaucās, sāpēs saviebis savu jau tāpat nelaimīgo seju. — Kas gan ar mani notiek?! Man tik briesmīgi neveicas! … Vai jums ļoti sāp? Dieva dēļ, piedodiet man!

Nikolka klusēdams aizmetās uz virtuvi, un tur Aņuta pēc viņa norādījuma uzlaida rokai no krāna auksta ūdens strūklu.

Kad sarežģītā patentētā gulta bija knikšķēdama nostājusies uz kājām un kļuva skaidrs, ka Nikolkas rokai nekas sevišķs nekait, Lariosiku atkal pārņēma tīkami klusa prieka uzplūdi par grāmatām. Bez kaislības un mīlestības uz putniem viņam piemita arī kaislība uz grāmatām. Un te vaļējos skapjos ar daudziem plauktiem blīvās rindās virknējās dārgumi. No visām četrām sienām Lariosikam pretī raudzījās grāmatas zaļos, sarkanos, zelta cilspieduma un dzeltenos vākos vai arī melnā iesējumā. Gulta jau sen stāvēja savā vietā un bija uzklāta, un tai blakus nolikts krēsls, un uz tā atzveltnes karājās dvielis, bet uz sēdekļa starp visādām vīrietim nepieciešamām mantām — ziepju trauku, papirosiem, sērkociņiem, pulksteni — bija slīpi pieslieta noslēpumainā sievietes fotogrāfija, bet Lariosiks vēl arvien atradās bibliotēkā, te klīzdams gar sienām, ko blīvi aizsedza sējumi, te notupdamies pie grāmatu grēdas apakšējām rindām un kārām acīm noraudzīdamies tajās, nesaprazdams, ko lasīt vispirms — «Pikvikiešu kluba pēcnāves piezīmes» vai 1871. gada «Russkij vest- ņik». Rādītāji joprojām atradās uz divpadsmitiem.

Taču dzīvoklī reizē ar krēslu iezagās arvien vairāk un vairāk skumju. Tādēļ pulkstenis nesita divpadsmit reižu, rādītāji klusēdami stāvēja un atgādināja zaigojošu šķēpu, kas ietīts sēru karogā.

Par cēloni sērām, par cēloni tam, ka visu ar Turbinu mājas putekļaino, veclaicīgo omulību cieši saistīto cilvēku dzīves laikrāži vēstīja juceklīgas stundas, bija smalks dzīvsudraba stabiņš. Pulksten trijos tas Turbina guļamistabā rādīja trīsdesmit deviņi komats seši. Jeļena nobālējusi gribēja to nokratīt zemāk, taču Turbins pagrieza galvu, paskatījās un vārgā, bet uzstājīgā balsī prasīja: «Parādi!» Jeļena klusēdama negribīgi pasniedza viņam termometru. Turbins paskatījās, tad smagi un dziļi nopūtās.

Pulksten piecos viņš gulēja ar aukstu pelēku maisu uz galvas, un maisā dila un kusa ledus gabaliņi. Turbina seja bija kļuvusi sārta, bet acis mirdzēja un izskatījās daudz skaistākas.

—    Trīsdesmit deviņi un seši… pamatīgi, — viņš teica, laiku pa laikam aplaizīdams sausās sasprēgājušās lūpas. — Tā-ā … Visādi var gadīties… Bet ar praksi katrā ziņā ir cauri… uz ilgu laiku. Kaut tikai izdotos saglābt roku … ko gan es iesākšu bez rokas …

—    Aļoša, lūdzams, nerunā, — Jeļena uzstāja, sakārtodama segu viņam ap pleciem … Turbins apklusa un aizvēra acis. No ievainojuma augšā pie pašas kreisās paduses izplūda sauss, durstošs karstums un ložņāja pa visu ķermeni. Brīžiem tas piepildīja krūtis un aizmigloja galvu, bet kājas stindzināja nejauks saltums. Pievakarē, kad visur iedegās lampas un Jeļena, Nikolka un Lariosiks, nemiera tirdīti, klusēdami jau sen bija trijatā ieturējuši pusdienas, dzīvsudraba stabiņš, kā noburts plezdamies un augdams, spraucās laukā no blīvās sudTaba lodītes un sasniedza iedaļu četrdesmit komats divi. Tad sārtajā guļamistabā nemiers un grūtsirdība piepeši sāka kust un izplūst. Grūtsirdība bija atvēlusies kā pelēks kamols un nogūlusi uz segas, bet tagad tā pārvērtās dzeltenās stīgās, kas izstiepās kā ūdens augi straumē. Aizmirsās prakse un bailes par to, kas tālāk notiks, jo visu aizsedza šie ūdens augi. Plosīgā sāpe augšā, krūšu kreisajā pusē, kļuva trula un nekustīga. Karstumu nomainīja aukstums. Dedzinošā svece krūtīs brīžiem pārvērtās ledainā nazī, kas urbās kaut kur plaušās. Tādos brīžos Turbins mētāja galvu, grūda nost maisu un līda dziļāk zem segas. Sāpes brūcē atguva skaudrumu un atkal mocīja tik neganti, ka ievainotais nevilšus sausā un vārgā balsī sāka gausties. Bet, kad nazis pazuda un atkal atdeva savu vietu svilinošajai svecei, karstums izplūda pa ķermeni, palagiem, visu šauro alu zem segas un ievainotais lūdza dzert. Caur miglu pavīdēja te Nikolkas, te Jeļenas, te Lariosika sejas, tās pieliecās un klausījās. Acis visiem bija kļuvušas ārkārtīgi līdzīgas, drūmas un dusmīgas. Nikolkas stundeņa rādītāji tūliņ savilkās kopā un, tāpat kā Jeļenai, nostājās tieši uz pussešiem. Nikolka ik brīdi gāja uz ēdamistabu — gaisma šovakar nez kādēļ dega blāvi un nemierīgi — un raudzījās pulkstenī. Tikš … takš … pikti un brīdinoši piesmacis tikšķēja pulkstenis, un tā rādītāji atradās te uz deviņiem, te uz ceturksni pāri deviņiem, te uz pusdesmitiem …

—    Ek, ek, — Nikolka nopūtās un kā pusdzīva muša vilkās no ēdamistabas caur priekšnamu gar Turbina guļamistabu uz viesistabu, no turienes uz kabinetu un, atbīdījis baltos aizkariņus, pa balkona durvīm vēroja ielu … «Ka tikai ārsts nav nobijies … neatnāks vēl…» viņš prātoja. Stāvā un līkumotā iela bija tukšāka nekā visas šīs dienas, tomēr vairs nelikās tik baismīga. Un laiku pa laikam, klusi čīkstēdamas, garām aizbrauca važoņu kamanas. Taču reti… Nikolka saprata, ka laikam tpmēr vajadzēs iet… Un apsvēra, kā pierunāt Jeļenu.

—    Ja līdz pusvienpadsmitiem viņš neatnāks, es iešu pati ar Larionu Larionoviču, bet tu paliksi uzmanīt Aļošu … Klusē, lūdzams … Saproti jel, tev ir junkura fizionomija … Bet Lariosikam iedosim Aļošas privātās drēbes … Tad viņu kopā ar dāmu neaiztiks …

Lariosiks rosījās, izrādīdams gatavību uzupurēties un iet viens pats un aizgāja pārģērbties privātā uzvalkā.

Nazis pazuda pavisam, toties karstums pieņēmās spēkā — sakūra īstu tīfa karsoni, un tajā atnāca mazliet pabāls, jau vairākkārt pavīdējis Turbina dzīvei pilnīgi svešs cilvēka tēls. Tas bija ģērbies pelēkās drēbēs.

—    Zini, viņš laikam apmeta kūleni? Tas pelēkais? — Turbins piepeši izrunāja skaidri un stingri un vērīgi paraudzījās Jelenā. — Tas ir nepatīkami… Vispār īstenībā visi ir putni. Vajadzētu aizvākt uz silto pieliekamo un atstāt tur, siltumā varbūt atjēgtos.

—    Ko tu runā, Aļoša? — Jeļena izbijusies prasīja pieliekdamās, juzdama, kā no Turbina sejas viņai pretī dveš karstums. — Putns? Kas tas par putnu?

Melnajā privātuzvalkā Lariosiks izskatījās uzkumpis un plats, dzeltenie zābaku atloki bija noslēpti zem bikšu galiem. Viņš satrūkās, acis sāka žēli lūkoties apkārt.

Balansēdams uz pirkstgaliem, viņš izmetās no guļamistabas, cauri priekšnamam devās uz ēdamistabu, cauri bibliotēkai iesteidzās Nikolkas istabā un tur, bargi savēcinājis rokas, pieklupa pie sprosta, kas atradās uz rakstāmgalda, un uzmeta tam melnu pārsegu … Taču tas bija lieki — putns jau sen gulēja sprosta stūrī, savilcies spalvu kamoliņā, un klusēja, nejuzdams nekāda satraukuma. Lariosiks cieši aizvēra durvis uz bibliotēku un no tās uz ēdamistabu.

—    Nepatīkami… ak, cik nepatīkami, — Turbins nemierīgi runāja, raudzīdamies kaktā, — velti es viņu nošāvu … Tu paklausies … — Viņš pūlējās izvilkt veselo roku no segas apakšas … — Visprātīgāk ir pasaukt un paskaidrot, sak, ko tā skrien kā negudrs… Es, protams, uzņemos vainu… Viss pagalam un tik muļķīgi…

—    Ja, jā, — Nikolka smagi noteica, bet Jeļena nokāra galvu. Turbins sarosījās, grasījās celties sēdus, taču uznāca stipras sāpes, viņš ievaidējās, tad nikni noteica:

—    Tad aizvāciet! …

—    Varbūt iznest putnu virtuvē? Es gan to nosedzu, tas ir kluss, — Lariosiks uztraucies čukstēja Jeļenai.

Jeļena atmeta ar roku: «Nē, nē, tam nav nozīmes …» Nikolka apņēmīgā gaitā devās uz ēdamistabu. Mati viņam bija izpūruši, viņš paraudzīļās uz ciparnīcu: pulkstenis rādīja gandrīz desmit. Ēdamistabā ienāca satrauktā Aņuta.

—    Nu, kā jūtas Aleksejs Vasiļjevičs? — viņa jautāja.

—    Murgo, — dziļi nopūzdamies, atteica Nikolka.

—    Ak dievs, — Aņa nočukstēja, — par ko gan dakteris nebrauc?

Nikolka paskatījās viņā un atgriezās guļamistabā. Viņš noliecās Jeļenai pie auss un sāka viņu pārliecināt:

—    Kā nu redzi, bet es iešu viņam pakaļ. Ja viņa nav, tad jāsauc cits. Pulkstenis desmit. Uz ielas ir pavisam mierīgi.

—    Pagaidīsim līdz pusvienpadsmitiem, — galvu purinādama un vīstīdama rokas lakatā, Jeļena čukstus atbildēja, — citu saukt nav ērti. Es zinu, atnāks šis pats.

Tūliņ pēc desmitiem šaurajā guļamistabiņā novietojās smaga, neveikla un resna mortīra. Velns, kas tā par būšanu! Te vairs nebūs iespējams dzīvot. Tā ieņēma visu telpu no vienas sienas līdz otrai, tā ka kreisais ritenis spiedās klāt gultai. Te nav iespējams dzīvot, vajadzēs līst caur riteņa smagajiem spieķiem, tad saliekties līkumā un spraukties cauri otram ritenim labajā pusē, pie tam vēl ar mantām, bet to uz kreisās rokas sakrauts diezin cik. Velk roku pie zemes, padusē iegriezusies gluži kā virve. Aizvākt mortīru nav iespējams, viss dzīvoklis saskaņā ar rīkojumu kļuvis par mortīru novietni, un neattapīgais pulkvedis Mališevs un Jeļena, kas arī kļuvusi neattapīga un skatās caur riteņu spieķiem, nespēj neko uzsākt, lai aizvāktu lielgabalu vai vismaz nogādātu pašu slimo cilvēku citos ciešamākos eksistences apstākļos, kur nav nekādu mortīru. Šā nolādētā, smagā un saltā daikta dēļ viss dzīvoklis kļuvis par iebraucamo vietu. Zvaniņš pie durvīm bieži no- šķind … dzinn … un sāk nākt apmeklētāji. Pazibēja pulkvedis Mališevs, ērmots kā sāms, ar ausaiņu cepuri galvā un zeltītiem uzplečiem, un atstiepa līdzi veselu vīkšķi papīru. Turbins uz viņu sakliedza, un Mališevs pazuda lielgabala stobrā, bet viņa vietā uzradās Nikolka, kustīgs, neapķērīgs un muļķīgs savā iecir- tībā. Nikolka deva dzert, taču nevis aukstu, vijīgu strūklu no fontāna, bet lēja mutē pretīgu siltu ūdeni, kam bija skārda piegarša.

—    Pū … tādu draņķi… rimsties, — Turbins murmināja.

Nikolka te likās nobijies, te savilka uzacis, taču bija stūrgalvīgs un neveikls. Jeļena vairākas reizes

pārvērtās melnajā un liekajā Serjožas radiniekā Lariosikā un, atkal pārvērtusies atpakaļ par rudmataino Jeļenu, glaudīja ar pirkstiem Turbina pieri, bet no tā bija gaužām maz atvieglojuma. Jeļenas rokas, parasti siltas un veiklas, tagad brauca kā grābeklis gari un muļķīgi un darīja tieši to, ko nevajag un kas rada nemieru, tā miermīlīgam cilvēkam sagandēdamas dzīvi nolādētajā noliktavas pagalmā. Diez vai tā nebija Jeļenas vaina, ka sašautā Turbina ķermenis tika uzdurts uz mieta. Un turklāt vēl Jeļena … kas gan ar viņu noticis? … Sēdās uz mieta gala, un tas, smaguma spiests, sāka lēni griezties, līdz kļuva nelabi… Pamēģiniet vien dzīvot, ja apaļš miets griežas iekšā ķermenī! Nē, nē, nē, viņi ir neciešami! Un Turbins sauca, cik jaudas, taču atskanēja čuksts:

— Jūlija!

Tomēr Jūlija neiznāca no senlaicīgās' istabas, kur četrdesmito gadu portretā vīd zeltīti uzpleči, neuzklausīja slima cilvēka aicinājumu. Un nabaga slimo cilvēku būtu galīgi nomocījuši pelēkie stāvi, kas bija sākuši klīst pa dzīvokli un guļamistabu kā pilntiesīgi saimnieki, ja nebūtu atbraucis tas resnais vīrs ar zelta brillēm — uzstājīgs un ļoti prasmīgs. Viņa atnākšanai par godu guļamistabiņā parādījās vēl viens gaismas avots — dreboša stearīna svece vecā, smagā, melnā svečturī. Svece te spīdēja uz galda, te virzījās apkārt Turbinam, bet virs tās pa sienu klīda ķēmīgs Lariosiks, līdzīgs sikspārnim ar apgrieztiem spārniem. Svece sasvērās, notecēdama ar baltu stearīnu. Mazajā guļamistabiņā izplatījās asa joda, spirta un ētera smaka. Uz galda radās vesels jūklis spīdošu kārbiņu ar ugunīm niķelētajos sānos un veseli kalni teātra vates — ziemsvētku sniega. Resnais ar zeltītajām acenēm un siltajām rokām izdarīja Turbinam brīnumiešļircinājumu veselajā rokā, un pēc īsa brīža pelēkie stāvi mitējās ālēties. Mortīra tika izbīdīta verandā, un aiz stikliem un aizkariem tās melnais stobrs nepavisam nelikās briesmīgs. Kļuva vieglāk elpot, jo milzīgais ritenis bija aizvēlies prom un nevajadzēja līst starp spieķiem. Svece nodzisa, un no sienas pazuda stūrainais, ogļu melnais Larions, Lariosiks Suržanskis no Zitomiras, bet Nikolkas seja kļuva prātīgāka un vairs neizskatījās tik kaitinoši spītīga, varbūt tādēļ, ka cerībā uz resnā zeltabrilles māku rādītājs izkustējās no vietas un vairs tik nelokāmi un izmisīgi nerēgojās uz smailā zoda. Laiks bija pagājis atpakaļ no pussešiem uz četriem un četrdesmit minūtēm, bet ēdamistabas pulkstenis, kaut arī nespēja tam piekrist, kaut arī neatlaidīgi raidīja rādītājus arvien uz priekšu un uz priekšu, tomēr tagad tikšķēja bez vecišķās čērkstoņas un rūkņāšanas un, tāpat kā senāk, tīrā, solīdā baritonā sita — bimm! Un torņa pulkstenis kā Luija XIV brīnišķīgo gailu rotaļu cietoksnī nosita — bainm! … Pusnakts … klausies … pusnakts … klausies … Tas zvanīja it kā brīdinādams, un kaut kur sudrabaini un tīkami šķindēja āvas. Sargkareivji staigāja šurp turp un bija modri, jo torņus, trauksmes signālus un lielgabalus cilvēks, pats to neapzinādamies, radījis tikai vienam mērķim — lai apsargātu cilvēku mieru un pavardus. Tādēļ cilvēks karo, un īstenībā ne par ko citu nekad nevajag karot.

Egoiste Jūlija, samaitāta, taču valdzinoša sieviete, ir ar mieru ierasties vienīgi pie mierīga pavarda. Viņa arī parādījās, uz mazajām ķieģeļu kāpnītēm pazibēja viņas melnajā zeķē ieautā kāja, melnās, ar kažokādu apšūtās botes mala, un steidzīgajam soļu troksnim un drēbju čaukstoņai, šķindēdama kā zvaniņš, atsaucās gavote no turienes, kur debeszilajā dārzā pie ezera, savas slavas un apburoši krāšņo sieviešu klātbūtnes apreibināts, gozējās Luijs XIV.

*

Pašā pusnaktī Nikolka uzsāka ļoti svarīgu un, protams, ārkārtīgi nepieciešamu darbu. Vispirms viņš no virtuves atnāca ar netīru, mitru lupatu — un no Sārda- mas Namdara krūtīm pazuda vārdi:

Lai dzīvo Krievija …

Lai dzīvo patvaldība!

Sitiet Petļuru!

Pēc tam, Lariosikam dedzīgi darbojoties līdzi, tika veikti arī daudz svarīgāki pasākumi. No Turbina rakstāmgalda veikli un bez trokšņa tika izvilkts Aļošas brauniņš, divas aptveres un kārba patronu. Nikolka ieroci pārbaudīja un pārliecinājās, ka vecākais brālis sešas no septiņām patronām kaut kur izšāvis.

— Vareni… — Nikolka nočukstēja.

Par to, ka Lariosiks spētu kļūt nodevējs, protams, nevarēja būt ne runas. Inteliģents cilvēks vispār nekādā gadījumā nevar būt Petļuras pusē, kur nu vēl džentlmenis, kas parakstījis vekseļus par septiņdesmit pieciem tūkstošiem un sūta sešdesmit trīs vārdus garas telegrammas … Kā Naija-Tursa kolts, tā Aļošas brauniņš tika rūpīgi jo rūpīgi ieziesti ar mašīneļļu un petroleju. Lariosiks atrotīja piedurknes tāpat kā Nikolka un palīdzēja ieročus ieziest un iesaiņot garā, augstā no skārda taisītā karameļu kārbā. Vajadzēja rīkoties steigšus, jo katram kārtīgam cilvēkam, kurš piedalījies revolūcijā, ir lieliski zināms, ka visas varas izdara kratīšanu ziemu no pulksten diviem un trīsdesmit minūtēm naktī līdz sešiem piecpadsmit no rīta un vasaru no divpadsmitiem naktī līdz četriem no rīta. Un tomēr Lariosika dēļ darbs aizkavējās, jo viņš, apgūdams ar desmit patronām lādējamo Kolta sistēmas pistoli, ielika aptveri rokturī ačgārni, un, lai to izvilktu, vajadzēja krietni papūlēties un iztērēt pamatīgu daudzumu eļļas. Bez tam atklājās vēl otrs gluži negaidīts šķērslis: kārba, kurā tika salikti revolveri, Nikolkas un Alekseja uzpleči, piedurkņu uzšuves un troņmantnieka Alekseja ģīmetne, kārba, kas no iekšpuses bija izklāta ar para- finētu papīru un no ārpuses gar visām šuvēm aplipināta ar elektriskās izolācijas lentas strēmelēm, negāja cauri vēdlodziņam.

Paredzēts bija tā: ja jau slēpt, tad, kā pieklājas … Visi taču nav tādi stulbeņi kā Vasilisa. Kā noslēpt, to Nikolka bija izprātojis jau dienā. Trīspadsmitās mājas siena stāvēja gandrīz cieši klāt kaimiņu — vienpadsmitās mājas sienai, sprauga nebija platāka par aršīnu. Trīspadsmitajai mājai šajā sienā bija tikai trīs logi — viens no Nikolkas stūra istabas, divi no blakus esošās bibliotēkas, gluži lieki (gaisma tajos tikpat neiekļuva), un lejā mazs, nespodrs aizrestots lodziņš no Vasilisas pieliekamā, bet blakusmājas siena bija pilnīgi akla. Iedomājieties lielisku aršīnas platuma aizu, tumšu, no ielas pat nesaskatāmu un no pagalma puses nevienam nepieejamu, ja nu vienīgi nejausi ieklīdušiem puišeļiem. Un tieši puikas gados, spēlēdams laupītājus, Nikolka bija līdis šajā spraugā, klupdams uz ķieģeļu kau- dzēnf, un labi atcerējās, ka pa trīspadsmitās mājas sienu augšup līdz pašam jumtam stiepjas kāšu rinda. Agrāk, kad blakusmāja vēl nebija uzcelta, uz šiem kāšiem droši vien turējušās ugunsdzēsēju kāpnes, taču vēlāk tās bija novāktas. Bet kāši palikuši. Šovakar, izbāzis roku pa vēdlodziņu, Nikolka netaustījās ne divas sekundes, viņš tūliņ atrada kāsi. Skaidri un vienkārši. Bet, lūk, ar brīnišķīgu auklu, tā saukto cukura auklu trim kārtām krusteniski nosietā kārba ar aizmesto cilpu netika cauri vēdlodziņam.

—   Skaidrs, jāatver logs, — Nikolka noteica, raus- damies nost no palodzes.

Lariosiks uzslavēja Nikolkas prātu un attapību un tad lūkoja atvērt logu. Šis katorgas darbs vilkās vismaz pusstundu, piebriedušie logu ietvari negribēja vērties vaļā. Taču galu galā izdevās atvērt vispirms vienu, tad arī otru loga pusi, pie kam Lariosika pusē stiklā ieplīsa gara līkloču plaisa.

—    Nodzēsiet gaismu! — Nikolka nokomandēja.

Gaisma nodzisa, un istabā ieplūda briesmīgs aukstums. Nikolka līdz pusei izliecās laukā melnajā, apledojušajā spraugā un uzkabināja augšējo cilpu uz kāša. Kārba lieliski iekārās divas aršīnas garajā auklā. No ielas to nav iespējams pamanīt, jo trīspadsmitās mājas ugunsdrošā siena vērsta pret ielu slīpi, nevis taisnā leņķī un spraugu aizsedz augstu pakarinātā drēbnieka darbnīcas izkārtne. Ieraudzīt var vienīgi tad, ja ielien spraugā. Taču pirms pavasara neviens tajā nelīdīs, jo no pagalma puses priekšā saputinātas milzu kupenas, bet no ielas puses ir stiprs žogs, un, galvenais, ideāli ir tas, ka visu iespējams pārbaudīt, neatverot logu; jāizbāž tikai pa vēdlodziņu roka, un darīts: auklu var izmēģināt kā stīgu. Vareni!

Atkal iedegās gaisma, un, saspaidījis uz palodzes ķiti, kas Aņutai bija saglabājusies no rudens, Nikolka atkal aizzieda ciet loga spraugas. Pat tad, ja brīnumainā kārtā kārbu uzietu, arvien varētu atrunāties: «Piedodiet! Kam tad pieder šī kārba? Ak revolveri… troņmantnieks? …

Nekā tamlīdzīga! Nav ne jausmas. Velns zina kas to tur pakāris! Kāds būs uzlīdis pa jumtu un pakāris. Vai nu mazums visapkārt ļaužu? Tā jā, kungi. Mēs esam miermīlīgi cilvēki, gar troņmantniekiem mums nav daļas …»

— Ideāli iekārtots, dieva vārds, — Lariosiks jūsmoja.

Protams, ideāli! Manta tepat pie rokas un tomēr neatrodas dzīvoklī.

*

Bija pulksten trīs naktī. Acīm redzot, šonakt neviens neatnāks. Jeļena, kuras plaksti bija smagi un gurdeni, uz pirkstgaliem iznāca ēdamistabā. Nikolkam vajadzēja māsu nomainīt. Viņš būs nomodā no trim līdz sešiem, bet Lariosiks no sešiem līdz deviņiem.

Viņi sarunājās čukstus.

—   Tātad norunāts: tīfs, — Jeļena čukstēja, — ņemiet vērā, ka šodien jau bija ieskrējusi Vanda, interesējās, kas noticis Aleksejam Vasiļjevičam. Es teicu, ka laikam tīfs… Droši vien viņa nenoticēja, acis visu laiku šaudījās apkārt… Visu izprašņāja — kā mums klājoties, kur mūsējie bijuši, vai neesot kāds ievainots. Par ievainojumu neteikt ne vārda!

—   Nē, nē, nē, - Nikolka pat rokas savēcināja, — Vasilisa ir tāds bailulis, kāds pasaulē vēl nav redzēts! Ja kaut kas atgadīsies, viņš, glābdams savu ādu, izkladzinās katram, kurš pagadīsies, ka Aleksejs ievainots.

—    Nelietis, — Lariosiks izsaucās, — tas ir nekrietni!

Turbins gulēja pilnīgā miglā. Pēc iešļircinājuma viņa

seja bija gluži mierīga, vaibsti kļuvuši asāki un smalkāki. Nomierinošā inde plūda asinīs un sargāja. Pelēkie stāvi vairs nerīkojās kā pa savām mājām, bija izklīduši savās gaitās un galīgi aizvākuši lielgabalu. Ja ari kāds, pat gluži svešs, parādījās, tad tomēr izturējās pieklājīgi, cenzdamies saistīties ar cilvēkiem un lietām, kuru likumīgā vieta arvien bijusi Turbinu dzīvoklī. Reiz parādījās pulkvedis Mališevs, pasēdēja atzveltnes krēslā, taču viņa smaids šķita apliecinām, ka viss, lūk, esot labi un būšot vēl labāk, viņš vairs draudoši un baismīgi nerūca, arī istabu nepiedzina ar papīriem. Tiesa gan, viņš dedzināja dokumentus, taču neuzdrošinājās aizskart Turbina diplomu un mātes fotogrāfijas un dedzināja papīrus uz jaukas, gluži zilas spirta liesmiņas, bet tā ir nomierinoša uguns, jo tai parasti seko iešļircinājums. Bieži šķindēja zvaniņš pie Anžū kundzes durvīm.

—    Dzin… — Turbins teica, gribēdams zvaniņa šķindoņu pavēstīt tam, kurš sēdēja krēslā, bet sēdēja pēc kārtas te Nikolka, te nepazīstamais ar mongoļa acīm (pēc iešļircinājuma viņš neuzdrošinājās trakot), te vārgulīgais Maksims, drebošs un sirms. — Dzinn … — ievainotais maigi teica un no lokanajām ēnām veidoja kustīgu gleznu, tas bija mokoši un grūti, taču iznākums bija negaidīts, reizē līksms un sāpīgs.

Ēdamistabā steidzās pulkstenis, rādītājs riņķoja, un, kad tas, īss un plats, baltajā ciparnīcā tuvojās pieciem, iestājās pussnauda. Turbins šad tad sakustējās, atvēra piemiegtās acis un nesaprotami purpināja:

—    Pa kāpnītēm, pa kāpnītēm, pa kāpnītēm neuz- skriešu, spēki būs galā, pakritīšu… Bet viņai kājas- ašas… botītes.. . pa sniegu… Paliks pēdas… vilki… Dzinn … dzinn ..,

13

Šo «dzinn» Turbins pēdējoreiz bija dzirdējis, pa sētas durvīm bēgdams prom no diezin kur aizklīdušās un kairi smaržojošās Anžū kundzes veikala. Zvans. Kāds tikko bija ienācis veikalā. Varbūt savējais nomaldījies un atpalicis, tāpat kā Turbins, bet varbūt arī sve* šinieki — vajātāji. Šā vai tā — veikalā atgriezties nedrīkstēja. Tā būtu gluži lieka varonība.

Slidenie pakāpieni Turbinu noveda pagalmā. Te viņš skaidri saklausīja, ka šāvieni rīb pavisam netālu, kaut kur uz ielas, kas pa platu nogāzi veda lejup uz Kreš- čatiku, un varbūt arī pie muzeja. Te nu kļuva skaidrs, ka krēslainajā veikalā viņš drūmajām pārdomām bija izšķiedis pārāk daudz laika un Mališevs, ieteikdams Aleksejam pasteigties, bija zinājis, ko runā. Sirds sāka nemierīgi dauzīties.

Paraudzījies apkārt, Turbins pārliecinājās, ka aiz garās un bezgalīgi augstās dzeltenās mājas, kas bija devusi patvērumu Anžū kundzei, atradās milzīgs pagalms, kurš stiepās līdz pat zemai sienai, kas iežogoja blakus esošo dzelzceļa pārvaldes īpašumu. Turbins, acis piemiedzis, palūkojās apkārt un pāri klajumam devās tieši uz šo sienu. Izrādījās, ka tajā ir vārtiņi un Turbinam par lielu pārsteigumu tie nebija aizslēgti. Pa vārtiņiem viņš nokļuva pretīgajā pārvaldes pagalmā. Nejauki glūnēja pārvaldes muļķīgie logu caurumi, un bija skaidri jūtams, ka visa ēka izmirusi. Asfaltēts ceļš cauri skanīgai mājas velvei izveda ārstu uz ielas. Veclaicīgs pulkstenis pretējās mājas tornī rādīja tieši četri. Tikko jaušami sāka krēslot. Iela bija pilnīgi tukša. Priekšnojautu mākts, Turbins drūmi pavērās apkārt un devās nevis augšup, bet lejup pa ielu, uz turieni, kur skrajā skvērā slējās apsnigušie Zelta vārti. Viens vienīgs gājējs ar izbiedētu seju, ģērbies melnā mētelī, steidzās Turbinam pretī un nozuda.

Tukša iela jau pati par sevi atstāj drausmīgu iespaidu, bet nu vēl kaut kur pakrūtē urbās un smeldza priekšnojauta. Nikni viebdamies, lai pārvarētu neapņē- mību, — jāiet taču tik un tā, pa gaisu mājup aizlaisties nevar, — Turbins uzsita gaisā šineļa apkakli un sāka soļot.

Tad viņš aptvēra, kas viņu savā ziņā nomāca, — lielgabali bija pēkšņi apklusuši. Divas pēdējās nedēļas tie bija nemitīgi dunējuši visās malās, bet nu debesīs iestājies klusums. Toties pilsētā, un tieši tur, lejā, uz Kreš- čatika, skaidri dzirdēja šaujam zalvēs. Turbinam nu būtu vajadzējis no Zelta vārtiem iegriezties šķērsielā pa kreisi, un tad, turēdamies cieši aiz Sofijas katedrāles, viņš pa šķērsielām varētu pamazām vien nokļūt līdz savai ielai — Alekseja nogāzei. Ja Turbins tā būtu darījis, viņa dzīve ievirzītos pavisam citādi, tomēr viņš tā neizdarīja. Ir taču tāds spēks, kas liek reizēm kalnos paraudzīties lejup no krants … Velk uz vēsuma pusi… uz kranti. Tieši tā Turbinu vilka uz muzeju. Viņam vajadzēja visādā ziņā kaut iztālēm redzēt, kas tur, pie muzeja, notiek. Un Turbins nevis nogriezās šķērsielā, bet pagāja desmit liekus soļus un iznāca uz Vladimira ielas. Te tūliņ kaut kur viņā iekšā skaļi ieskanējās trauksme, un Mališeva balss pavisam skaidri čukstēja: «Bēdz!» Turbins pagrieza galvu pa labi un paskatījās tālumā uz muzeju. Viņš paguva ieraudzīt daļu baltās sienas, satumsušos kupolus, melnus, tālumā ņirbošus stāvus … neko vairāk viņš tik un tā nepaguva saskatīt.

Tieši viņam pretī pa nolaideno Proreznajas ielu no tālīnā sala dūmakā tītā Kreščatika, izklīduši pa ielu visā tās platumā, skrēja augšup cilvēki pelēkos zaldātu šineļos. Viņi bija tuvu — soļu trīsdesmit atstatumā. Vienā mirklī kļuva skaidrs, ka tie skrējuši jau ilgi un skrējiens tos nogurdinājis. Nebūt ne acis, bet kaut kāda neapzināta sirds kustība Turbinam lika saprast, ka tie ir petļurieši.

«Ie-kriti,» pakrūtē skaidri noteica Mališeva balss.

Tad vairākas sekundes izdzisa no Turbina dzīves, un, kas šai laikā notika, to viņš nezināja. Turbins atjēdzās tikai aiz stūra, uz Vladimira ielas, galvu viņš bija ierāvis plecos, un kājas viņu ātri nesa prom no liktenīgā Proreznajas ielas stūra, kur atrodas konfekšu veikals «Marķīze».

«Pie-spied, pie-spied, pie-spied, vēl… vēl…» deniņos sāka klauvēt asinis.

Kaut vēl brīdi aiz muguras būtu kluss! Kaut varētu pārvērsties par naža asmeni vai ielīst sienā! Pie-spied … Taču klusums izbeidzās — to pārrāva kaut kas pilnīgi nenovēršams.

—   Stāt! — Turbina saltajā mugurā iecirtās piesmakuši balss.

«Tā,» pakrūtē kaut kas pārtrūka.

—   Stāt! — balss nopietni atkārtoja.

Turbins atskatījās un uz mirkli pat apstājās, prātā bija iešāvusies aša negudra doma izlikties par mierīgu pilsoni. Eju, sak, savās gaitās … Lieciet mani mierā … Vajātājs bija soļu piecpadsmit attālumā un steigšus rāva no pleca šauteni. Līdzko ārsts pagriezās, vajātāja acīs parādījās izbrīns, un Turbinam šķita, ka tās ir greizas mongoļa acis. Ap stūri, aizslēgu raustīdams, izskrēja otrs. Pārsteiguma vietā pirmajam sejā parādījās neizprotams, ļauns prieks.

—    Ehē! — viņš uzsauca. — Paskat, Petro: virsnieks. — Tobrīd šis cilvēks izskatījās tā, it kā viņš būtu mednieks un pēkšņi pašā ceļa malā izlēktu zaķis.

«Kas tad tas? Kā viņš var zināt?» Turbinam galvā noblākšķēja kā āmura sitiens.

Šautene otrajam rokās pārvērtās mazā melnā caurumiņā, ne lielākā par desmit kapeiku gabalu. Tad Turbins juta, ka viņš pats kļūst par bultu uz Vladimira ielas un ka viņu pazudinās velteņi. Augšā un aiz muguras gaisā kaut kas šņākdams noplīkšķēja — š-šiū …

— Stāt! St… Ķeriet! — Atskanēja sprakšķis. — Ķeriet virsnieku! — pa visu Vladimira ielu nodārdēja un atbalsojās sauciens. Vēl divas reizes jautri nosprakšķēja šāvieni, sašķeldami gaisu.

Vajag tikai sākt cilvēku trenkt šāvienu krusā, un viņš pārvēršas gudrā vilkā; gaužām vājā un patiesi grūtos brīžos nevajadzīgā prāta vietā rodas gudrs zvēra instinkts. Kā vajāts vilks Turbins uz Maloprovaļnajas ielas stūra pameta skatienu atpakaļ un ieraudzīja, ka melnais caurumiņš aiz muguras ietērpjas pilnīgi apaļā un bālganā ugunī, un, paātrinājis gaitu, viņš iebrāzās Maloprovaļnajas ielā, jau otro reizi pēdējo piecu minūšu laikā spēji mainīdams savu likteni.

Instinkts teica: vajātāji ir apņēmīgi un neatlaidīgi, tie nerimsies, kamēr panāks, bet panākuši, bez šaubām, nošaus. Nošaus tādēļ, ka bēgu, kabatā nav neviena dokumenta, toties man ir revolveris un pelēks šinelis; nošaus tādēļ, ka bēgot var palaimēties vienreiz, var palaimēties otrreiz, bet trešoreiz — trāpīs. Tieši trešajā reizē. Tas ir zināms kopš senseniem laikiem. Tātad beigas; vēl pusminūte — un velteņi pazudinās. Tas ir neapstrīdami, bet, ja tā, — bailes taisni cauri visam ķermenim pa kājām saskrēja zemē. Bet pa kājām kā ledus- auksts ūdens augšup kāpa niknums un skrējienā plūda laukā pa muti gluži verdošs. Skriedams Turbins šķielēja kā īsts vilks. Divi pelēkie, tiem pakaļ vēl trešais iz- drāzās gar Vladimira ielas stūri, un visi trīs cits pēc cita nozibsnīja. Palēninājis skrējienu, Turbins, zobus atņirdzis, netēmēdams trīs reizes izšāva uz vajātājiem. Tad atkal pielika soli, neskaidri ieraudzījis sev priekšā pie pašas sienas līdzās notekcaurulei pazibam trauslu, melnu ēnu, juta, ka viņu it kā ar koka knaiblēm kāds parauj aiz kreisās paduses, un aiz šī iemesla viņš sāka skriet dīvaini, greizi, sāniski un nevienādi. Vēlreiz pagriezies atpakaļ, viņš bez steigas izšāva trīs lodes un pēc sestā šāviena pats sevi stingri brīdināja:

«Septīto — sev pašam. Rudmate Jeļena un Nikolka. Beigas. Mocīs. Izgraizīs uzplečus. Septīto sev pašam.»

Sāniski traukdamies uz priekšu, Turbins juta ko dīvainu: revolveris vilka lejup labo roku, bet it kā smagāka kļuva kreisā. Nekas nelīdzēs, būs jāapstājas. Tik un tā elpas vairs nav, nekur aizbēgt vairs neizdosies. Turbins tomēr izrāvās līdz līkumam šajā pasaules fantastiskākajā ielā, nozuda aiz stūra un uz īsu brīdi guva atelpu. Tālāk vairs cerību nav: noslēgts vienlaidus režģu žogs, lūk, milzīgi aizslēgti vārti, nākošie atkal ciet… Viņam ienāca prātā jautrā un muļķīgā paruna: «Nesaldē, bračiņ, nagus, laidies dibenā.»

Un tad, brīdī, kad notika brīnums, Turbins melnajā, apsūnojušajā sienā, kas blīvi nožogoja ciešo koku puduri dārzā, ieraudzīja viņu. Viņa bija pa daļai iekļāvušies sienā un, stiepdama rokas uz priekšu kā melodrāmā, šausmās plati ieplestām acīm mirdzot, sauca:

—    Virsniek! Šurp! Šurp! …

Velteņiem mazliet slīdot, Turbins, ar plati pavērtu un karsta gaisa pilnu muti elsodams, gausi pieskrēja klāt glābējām rokām un, sekodams tām, pa šauro vārtiņu spraugu ieklupa aiz melnās koka sienas. Un tūliņ viss pārvērtās. Melni ģērbtās sievietes aizcirsti, vārtiņi iekļāvās sienā, un tiem priekšā aizšāvās bulta. Sievietes acis piepeši atradās tuvu klāt Turbina acīm. Viņš tajās neskaidri saskatīja apņēmību, enerģiju un' melnu mirdzumu.

—    Skrieniet šurp! Skrieniet man pakaļ, — sieviete nočukstēja, pagriezās un skrēja prom pa šauru ķieģeļiem bruģētu celiņu. Turbins ļoti gausi dipināja viņai pakaļ. Pa kreisi pazibēja šķūnīšu sienas, un sieviete nogriezās. Pa labi kaut kāds balts, teiksmains teras- veida dārzs. Tieši priekšā zems žodziņš, sieviete pazuda otros vārtiņos, Turbins, cīnīdamies pēc elpas, steidzās pakaļ. Viņa aizcirta vārtiņus, acu priekšā pazibēja ļoti slaida kāja melnā zeķē, noplandīja svārku mala, un kājas sievieti viegli nesa augšup pa ķieģeļu kāpnītēm. Ar savu saasināto dzirdi Turbins saklausīja, ka aizmugurē, tur, no kurienes viņi steidza prom, palika iela un vajātāji. Klau … Klau … viņi pašlaik izdrāžas ap stūri

un meklē bēgli. «Kaut izglābtu … kaut izglābtu …» Turbins domāja, «bet laikam netikšu līdz galam… sirds.» Piepeši pašā kāpņu augšgalā viņš pakrita uz kreisā ceļgala un kreisās rokas. Apkārt viss viegli sagriezās. Sieviete pieliecās un satvēra Turbinu zem labās rokas…

— Vēl… vēl mazliet! — viņa uzsauca; ar drebošo kreiso roku atvēra trešos zemos vārtiņus, aiz piedurknes ievilka pa tiem meimurojošo Turbinu un steidzās tālāk pa mazu aleju. «Ir gan labirints… gluži kā par spīti,» Aleksejs pusnemaņā domāja, nokļuvis baltā dārzā, taču jau kaut kur augstu un tālu prom no liktenīgās Provaļnajas ielas. Viņš juta, ka sieviete viņu velk, ka viņa kreisais sāns un roka ir ļoti silti, bet viss ķermenis auksts un ledussaltā sirds tik tikko sitas. «Viņa izglābtu, bet nu es vairs nevaru — nav jaudas … kājas vairs neklausa …» Neskaidri pavīdēja apsnigušo ceriņkrūmu baltās, neskartās kupenas, durvis, veclaicīgs, stiklots, sniegā ieputināts lievenis. Noskrapstēja atslēga. Sieviete visu laiku atradās tepat, pie labajiem sāniem, un Turbins ar pēdējiem spēkiem, kā diedziņā piesiets, ievilkās viņai pakaļ stiklotajā lievenī. Tad atslēga noskrapšķēja otrreiz — un viņš nokļuva tumsā, kur viņu apņēma veca mitekļa smarža. Tumsā virs galvas iedegās pavisam nespodra uguntiņa, grīda zem kājām aizslīdēja pa kreisi… Pēkšņi gar acīm uz labo pusi aizpeldēja košzaļas skrandas ar ugunīgām apmalēm, un sirdij tūliņ kļuva vieglāk pilnīgā tumsā …

Blāvajā un nemiera pilnajā gaismā — virkne apdilušu zeltītu cepurīšu. Azotē plūst dzīvs aukstums, tādēļ ir vieglāk elpot, bet kreisajā piedurknē nepanesams, mikls un nedzīvs siltums. «Tur jau, lūk, ir tas iemesls. Esmu ievainots.» Turbins saprata, ka viņš guļ uz grīdas, sāpīgi atspiedis galvu pret kaut ko cietu un neērtu. Zeltītās cepurītes acu priekšā nozīmēja lādi. Aukstums kļuvis tik briesmīgs, ka elpu rauj ciet, — sieviete lej un šļakstina viņam sejā ūdeni.

— Dieva dēļ, — virs galvas ierunājās klusa krūšu balss, — norijiet, norijiet kādu malku! Jūs elpojat? Ko nu lai iesāk?

Glāze atsitās pret zobiem, un Turbins ar guldzienu norija malku stindzinoši auksta ūdens. Nu viņš pavisam tuvu ieraudzīja gaišas matu cirtas un melnum melnas acis. Sieviete, kas bija nometusies tupus Turbinam līdzās, nolika glāzi uz grīdas un, maigi satvērusi viņa pakausi, mēģināja Turbinu piecelt sēdus.

«Sirds taču sitas?» viņš nodomāja. «Laikam sāku atdzīvoties … varbūt nemaz neesmu zaudējis tik daudz asiņu. .. jācīnās.» Sirds pukstēja, taču trīsēdama, bieži, kā mezdama mezglus bezgalīgā pavedienā, un Turbins vārgā balsī teica:

—   Nē. Raujiet visu nost un, kā vien varat, tikai tūliņ uzlieciet žņaugu …

Viņa, pūlēdamās apjēgt, iepleta acis, tad saprata, uzšāvās kājās, metās pie skapja un izrāva no tā veselu kaudzi audekla.

Turbins, lūpu iekodis, domāja: «O, uz grīdas peļķes nav, liekas, par laimi, nebūs noplūdis daudz asiņu.» Ar sievietes palīdzību Aleksejs, visādi locīdamies, atbrīvojās no šineļa un uzslējās sēdus, cenzdamies nepievērst uzmanību reibonim. Sieviete mēģināja novilkt viņam frenci.

—    Šķēres, — Turbins sacīja.

Runāt bija grūti, trūka gaisa. Melnai zīda stērbelei noplīvojot, sieviete aizsteidzās un pa ceļam nometa cepuri un kažoku. Atgriezusies viņa notupās, un šķēres truli un mokoši griezās piedurknē, kas jau bija mikla un gluma no asinīm, tad sieviete pārplēsa piedurkni un novilka Turbinam frenci. Ar kreklu viņa tika galā ātri. Visa kreisā piedurkne bija piesūkusies sarkana, arī visi sāni gluži sarkani. Tad asinis sāka pilēt uz grīdas.

—    Plēsiet drošāk …

Krekls pārvērtās skrandās, un Turbins, baltu seju, līdz jostas vietai kails, dzeltens, notriepies ar asinīm, pilns gribas dzīvot, neļāvis samaņai zust vēlreiz, zobus sakodis, ar labo roku sapurināja kreiso plecu un caur zobiem izgrūda:

—   Paldies die … kauls vesels … Noplēsiet strēmeli vai saiti.

—   Saite ir, — sieviete priecīgi un vārgi atsaucās. Viņa aizskrēja, atgriezās un, plēsdama paciņu vajā, murmināja: — Un nav neviena, it neviena… Es viena pati…

Viņa atkal pietupās. Turbins ieraudzīja ievainojumu. Tas bija mazs caurumiņš augšdelmā, vairāk iekšpusē, kur roka piekļaujas ķermenim. No brūces sīkā straumītē tecēja asinis.

—   Mugurpusē ir? — viņš jautāja aprauti, lakoniski, instinktīvi taupīdams dvašu dzīvībai.

—    Ir, — viņa sabijusies atbildēja.

—    Nosieniet augšpus … te … izglābsiet.

Iedzēla vēl nekad nejusta sāpe, pa priekšnamu sāka virpuļot zaļi apļi, te kļaudamies cits citā, te vīdamies kopā. Turbins iekoda apakšlūpu zobos.

Sieviete aplika saiti, viņš ar zobiem un labo roku palīdzēja, un tā viņi par abiem nosēja roku virspus ievainojuma, savilkdami saiti dedzinošā mezglā. Asinis tūliņ pārstāja tecēt…

*

Sieviete viņu pārvietoja tā: Turbins notupās uz ceļiem un labo roku aplika viņai ap pleciem, tad viņa palīdzēja tam nostāties uz vārgajām, drebošajām kājām un veda, balstīdama ar visu augumu. Aleksejs visapkārt redzēja vēlas krēslas stundas tumšās ēnas ļoti zemā, veclaicīgā istabā. Bet, kad sieviete viņu nosēdināja uz kaut kā mīksta un putekļaina, līdzās viņai pie rokas uzdegās ar tumšsarkanu lakatu pārsegta lampa. Ietvarā pie sienas Turbins saskatīja rakstainu samtu, vīriešu divrindu svārka malu un dzelteni zeltainas epoletes. Stiepdama rokas pretī Turbinam un aiz satraukuma un piepūles smagi elsodama, viņa sacīja:

—   Man ir konjaks… Varbūt vajadzētu?… Konjaku? …

Viņš atbildēja:

—    Dodiet ātrāk …

Un atgāzās uz labā elkoņa.

Konjaks it kā palīdzēja, vismaz Turbinam sāka lik

ties, ka viņš nemirs, bet sāpes, kas grauž un griežas plecā, pārcietis. Sieviete, uz ceļiem nometusies, notina ar saiti ievainoto roku, noliecās zemāk pie Turbina kājām un novilka velteņus. Tad viņa atnesa spilvenu un garu, senatnīgi saldas smaržas piesātinātu japāņu halātu ar dīvainiem ziedu rakstiem.

—    Liecieties guļus, — viņa sacīja.

Turbins paklausīgi apgūlās, sieviete uzmeta viņam halātu, virsū uzsedza segu un nostājās pie šaurā turku dīvāna, ielūkodamās Aleksejam sejā.

Turbins sacīja:

—      Jūs… jūs esat brīnišķīga sieviete. — Brīdi klusējis, turpināja: — Es mazliet pagulēšu, kamēr atgriezīsies spēki, tad celšos un iešu mājās… Pacietiet vēl mazliet šo traucējumu.

Viņa sirdi pārņēma bailes un izmisums: «Kas ir ar Jeļenu? Ak dievs, ak dievs … Nikolka. Kālab gan vajadzēja iet bojā Nikolkam? Droši vien nogalināts…»

Sieviete klusēdama norādīja uz zemo logu, ko aizsedza ar bumbulīšiem apšūta stora. Tad Turbins skaidri saklausīja tālos un asos šāvienu sprakšķus.

—     Jūs uz vietas nošaus, varat nešaubīties, — viņa teica.

—      Tad … es baidos jūs … iegāzt… Ja nu atnāk… revolveris … asinis … tur, šinelī, — viņš nolaizīja sausās lūpas. Galva viņam viegli reiba no asiņu zaudējuma un no. konjaka. Sievietes sejā parādījās izbailes. Viņa pārdomāja.

—      Nē, — viņa kategoriski noteica, — nē, ja būtu sadzinuši pēdas, tad jau būtu šeit. Te ir tāds labirints, ka neviens neatradīs. Mēs izskrējām cauri trim dārziem. Tomēr viss tūliņ jānokopj …

Turbins dzirdēja šļakstam ūdeni, švīkstam drēbes, klaudzam skapjus …

Sieviete atgriezās, aiz spala nesdama divos pirkstos brauniņu, it kā tas būtu karsts, un apvaicājās:

—    Vai pielādēts?

Izvilcis veselo roku no segas apakšas, Turbins aptaustīja drošinātāju un atbildēja:

—    Nesiet droši, tikai aiz spala.

Viņa atgriezās vēlreiz un samulsusi teica:

—    Ja nu gadījumā kāds tomēr atnāktu… Jums vajadzēs novilkt arī jātnieka bikses .. . Jūs gulēsiet, es pateikšu, ka jūs esat mans sasirgušais vīrs …

Viebdamies, šķobīdams seju, viņš sāka pogāt vaļā bikses. Sieviete apņēmīgi pienāca klāt, notupās uz ceļiem un aiz saitēm izvilka bikses no segas apakšas un aiznesa prom. Viņa ilgi nenāca. Tikmēr Turbins ieraudzīja arku. īstenībā bija divas istabas. Griesti tik zemi, ka slaida auguma cilvēks, pastiepies pirkstgalos, sasniegtu tos ar roku. Tur dziļāk, aiz arkas, valdīja tumsa, tomēr tajā spīdēja veca pianīna lakotie sāni, laistījās vēl kaut kas, un, šķiet, tur atradās arī gumijkoks. Bet te atkal tas epoletes stūris portreta ietvarā.

Ak dievs, kāda senatne! … Viņš nespēja atraut skatienu no epoletēm. Svečturī rāmi dega tauku svece. Reiz bija miers, un nu tas ir nokauts. Gadi atpakaļ nenāks. Turbinam aiz muguras zemi, mazi lodziņi ūn iesāņus arī logs. Kas tā par dīvainu mājiņu? Viņa ir viena pati. Kas viņa ir? Izglāba … Miera nav… Tur šauj …

*

Viņa ienāca ar malkas klēpi uz rokas un ar troksni nosvieda to kaktā pie krāsns.

—    Ko- jūs darāt? Kāpēc? — Turbins dusmīgi noprasīja.

—    Man tik un ta vajadzēja iekurt, — sieviete atbildēja, un viņas acīs tikko jaušami pazibēja smaids,

—  es pati kurinu …

—    Panāciet šurp, — Turbins viņu klusi palūdza.

—    Redzat, es pat neesmu jums pateicies par visu, ko jūs… darījāt… Un kā gan lai patencinu … — Viņš pastiepa roku, saņēma sievietes pirkstus, viņa paklausīgi pievirzījās tuvāk, un viņš divreiz noskūpstīja viņas vājo delnu. Sievietes seja atmaiga, tajā it kā izzuda satraukuma ēna, un viņas acis šajā mirklī izskatījās neparasti skaistas.

—   Ja nebūtu jūsu, — Turbins turpināja, — viņi droši vien būtu mani nošāvuši.

—    Protams, — viņa atbildēja, — protams … Bet nu jūs nošāvāt vienu no viņiem ..,

Turbins paslēja augšup galvu.

—    Es nošāvu? — viņš pārjautāja, atkal juzdams vārgumu un reiboni.

—    Mhm. — Viņa labvēlīgi pamāja ar galvu un paraudzījās Turbīnā ar šausmu un ziņkāres pilnu skatienu. — Ak, cik tas ir briesmīgi… viņi gandrīz trāpīja arī man. — Sieviete nodrebinājās.

—    Jūs sakāt, nošāvu?

—    Nu jā … Viņi parādījās, bet jūs sākāt šaut, un pirmais nogāzās … Nu, varbūt jūs viņu ievainojāt… Jūs gan esat drosmīgs … Man šķita, ka zaudēšu samaņu . .. Jūs tikai paskrienat, izšaujat uz viņiem … un skrienat atkal… Jūs droši vien esat kapteinis?

—    Kā jums ienāca prātā, ka esmu virsnieks? Kāpēc jūs man uzsaucāt «virsniek»?

Viņai iezibējās acis.

—    Kā nu tas neienāks prātā, ja jums pie cepures kokarde. Kam vajadzīga tāda bravūra?

—    Kokarde? Ak dievs… es to … es … — Viņš atcerējās zvaniņa šķindoņu… noputējušo spoguli… — Visu noņēmu … bet kokardi aizmirsu! … Es neesmu virsnieks, — viņš teica, — esmu kara ārsts. Mani sauc Aleksejs Vasiļjevičs Turbins … Atļaujiet jautāt — kas esat jūs?

—    Mani sauc Jūlija Aleksandrovna Reisa.

—    Kāpēc jūs esat viena pati?

Sievietes atbilde skanēja it kā saspringti, un viņa novērsa skatienu sānis:

—    Mana vīra pašlaik te nav. Viņš ir aizbraucis. Un viņa mātes arī nav. Esmu viena pati… — Brīdi klusējusi, viņa piebilda: — Te ir auksti… Brrr… Tūliņ iekuršu krāsni.

*

Krāsnī iedegās malka, un tajā pašā laikā Turbina galvā uzliesmoja skaudras sāpes. Ievainojums klusēja, visas sāpes šķita koncentrējušās galvā. Tās sākās kreisajos deniņos, tad izplūda pa galvas virsu un pakausi. Pie kreisās uzacs sažņaudzās kāda dzīsliņa un raidīja uz visām pusēm trulu, nepanesamu sāpju apļus. Reisa tupēja uz ceļiem pie krāsns un ar kruķi bikstīja uguni. Mocīdamies sāpēs, te pievērdams, te atdarīdams acis, Turbins saskatīja atpakaļ atmestu galvu, ko no versmes sargāja balta roka, un gluži nenosakāmas krāsas matus, varbūt tie bija pelnu krāsā un tajos rotaļājās uguns atblāzma, varbūt zeltaini, bet uzacis bija kā ogles un arī acis melnas. Grūti pateikt — vai šis nepareizais profils un viegli izliektais deguns ir skaists vai nav. Nevarēja izprast, kas slēpjas acīs. Šķiet, bailes un nemiers, bet varbūt arī netikums … Jā gan, netikums.

Kad viņa tā sēž un versmes vilnis plūst viņai pāri, viņa liekas brīnišķa, valdzinoša. Glābēja.

*

Daudzas nakts stundas, kad versme krāsnī jau sen bija apdzisusi un tagad pārņēma roku un galvu, kāds skrūvēja galvvidū nokaitētu, karstu naglu un plosīja smadzenes. «Man ir drudzis,» Turbins sausi un bez skaņas atkārtoja un pats sev iegalvoja: «No rīta jāceļas augšā un jātiek uz mājām …» Nagla plosīja smadzenes un galu galā izkliedēja domas gan par Jeļenu, gan par Nikolku, gan mājām un Petļuru. Viss kļuva vienaldzīgs. Peturrā … Peturrā … Saglabājās tikai viena doma — kaut izbeigtos sāpes!

Jau vēlā nakts stundā Reisa mīkstās, ar kažokādu apšūtās kurpēs atnāca šurp un sēdēja pie Turbina, un atkal, aplicis roku viņai ap pleciem, viņš, spēkiem zūdot, soļoja cauri mazajām istabiņām. Pirms tam Jūlija bija saņēmusies un viņam teikusi:

—    Piecelieties, ja vien varat! Neliecieties par mani ne zinis. Es jums palīdzēšu. Pēc tam apgulsieties pavisam … Nu, ja nevarat…

Viņš atbildēja:

—    Nē, es aiziešu … tikai palīdziet man …

Viņa pieveda Turbinu pie noslēpumainās telpas mazajām durtiņām un tāpat aizveda atpakaļ. Likdamies gultā, drebuļos klabinādams zobus un manīdams, ka galva iežēlojusies un pierimusi, viņš sacīja:

—    Zvēru, es jums to neaizmirsīšu… Ejiet pie miera…

—    Klusējiet, es jums paglastīšu pieri, — Jūlija atbildēja.

Tad visa trulā un ļauna sāpe izplūda no galvas, satecēja no deniņiem sievietes liegajās rokās, bet pa tām un pa viņas augumu — grīdā, ko klāja biezs, putekļains paklājs, un tur izgaisa. Sāpju vietā pa visu augumu izlija vienmērīgs, šķebīgs karstums. Roka kļuva stinga un smaga, it kā būtu no čuguna, tāpēc Turbins to nekustināja, bet tikai aizvēra acis un ļāvās karstuma varai. Cik ilgi Turbins tā bija nogulējis, viņš nevarētu pateikt: varbūt piecas minūtes, bet varbūt arī daudzas stundas. Taču viņam likās, ka tā, ugunīs degdams, cilvēks var gulēt veselu mūžību. Kad Turbins lēnām atvēra acis, lai neizbiedētu blakus sēdošo sievieti, viņš ieraudzīja agrāko ainu: zem sarkanā abažūra vienmērīgi un vāri dega spuldzīte, izplatīdama rāmu gaismu, un viņam līdzās profilā sēdošā sieviete bija nomodā. Bēdīgi atstiepusi lūpu, kā to dara bērni, viņa raudzījās logā. Karstuma pārņemts, Turbins sakustējās, pastiepās uz viņas pusi…

—    Pieliecieties man tuvāk, — viņš teica. Balss bija kļuvusi sausa, vārga un augsta. Sieviete pagriezās pret Turbinu, viņas izbiedētās acis saspringa un iegrima ēnās. Turbins aplika labo roku ap Jūlijas kaklu, pievilka viņu sev klāt un noskūpstīja uz lūpām. Šķita, ka viņš būtu pieskāries kaut kam saldam un aukstam. Sieviete nelikās pārsteigta par Turbina rīcību. Tikai ciešāk ielūkojās viņa sejā. Tad ierunājās:

—    Ak, kāds jums drudzis! Ko nu mēs iesāksim? Jāizsauc ārsts. Bet kā lai to izdara?

—    Nevajag, — Turbins klusi atbildēja, — ārstu nevajag. Rīt celšos un iešu mājās.

—    Es tik ļoti baidos, — viņa čukstēja, — ka jums kļūs slikti. Kā es tad varēšu palīdzēt? Vairs neasiņo? — Viņa nemanāmi pieskārās nosaitētajai rokai.

—   Nē, nebaidieties, man nekas nenotiks. Liecieties gulēt.

—    Nē, nelikšos, — Jūlija'atbildēja un noglāstīja Turbina roku. — Drudzis, — viņa atkārtoja.

Turbins nenoturējās, atkal apskāva sievieti un vilka sev klāt. Viņa nepretojās. Turbins sievieti sev tuvināja, līdz viņa bija pilnīgi noliekusies un piekļāvusies viņam. Un Turbins cauri savam slimīgajam karstumam sajuta sievietes ķermeņa dzīvinošo un skaidro siltumu.

— Guliet un nekustieties, — viņa nočukstēja, — bet es jums glāstīšu galvu.

Jūlija apgūlās Turbinam līdzās, un viņš juta sievietes ceļgalu pieskārienu. Viņas roka sāka slīdēt no deniņiem uz matiem. Turbinam kļuva tik labi, ka viņš domāja vienīgi par to, kā palikt nomodā.

Un tad viņš aizmiga. Gulēja ilgi, mierīgi un saldi. Pamodies Turbins it kā aptvēra, ka laivā peld pa karstu upi, visas sāpes izgaisušas, un nakts aiz lodziņa pamazām bālē un bālē. Ne vien mājiņā, bet visā pasaulē un Pilsētā valdīja pilnīgs klusums. Pa aizkaru spraugām ieplūda stiklaina, bālgani zila gaisma. Turbinam līdzās

gulēja sieviete, sasilusi un skumja. Arī viņš aizmiga.

*

No rīta ap pulksten deviņiem nejaušs važonis gluži tukšajā Maloprovaļnajas ielā uzņēma divus braucējus — ārkārtīgi bālu vīrieti melnās privātdrēbēs un sievieti. Saudzīgi atbalstīdama vīrieti, kurš turējās viņai pie piedurknes, sieviete aizveda viņu uz Alekseja nogāzi. Nogāzē nebija nekādas kustības. Vienīgi pie trīspadsmitā nama parādes durvīm stāvēja važonis, kurš tikko bija atvedis dīvainu viesi ar čemodānu, aizsaini un sprostu.

14

Visi atradās. Neviens nebija gājis bojā, un viņi atradās jau nākošajā vakarā.

«Tas ir viņš,» atbalsojās Aņutai krūtīs, un sirds palēcās kā Lariosika putniņš. Pie sniega aizputinātā Turbinu virtuves lodziņa kāds no pagalma piesardzīgi pieklauvēja. Aņuta pieplaka pie rūts un pazina seju. Tas ir viņš, tikai ūsu vairs nav… Viņš … Aņuta ar abām rokām pieglauda melnos matus, atvēra durvis uz priekšnamu, bet no tā uz sniegoto pagalmu, un Mišlajevskis pēkšņi atradās viņai neparasti tuvu. Studenta mētelī ar jērādas apkakli un naga cepuri galvā … ūsas noskūtas… Taču acis pat priekšnama pustumsā var lieliski pazīt. Labā zaļu dzirkstīšu pilna kā Urālu dārgakmens, bet kreisā tumša… Augumā kļuvis tāds kā mazāks.

Aņuta ar drebošu roku aizkrampēja durvis, pie tam pazuda pagalms, bet gaismas strēles no virtuves izzuda tādēļ, ka Mišlajevska mētelis apvijās ap Aņutu un bezgala pazīstama balss čukstēja:

—   Sveika, Aņutočka … Jūs saaukstēsieties … Vai virtuvē neviena nav, Aņuta?

—    Neviena nav, — neapjēgdama, ko runā, un nezin kādēļ arī čukstus atbildēja Aņuta. «Viņš skūpsta, un lūpas saldumu jūt,» kairas tvīksmes pārņemta, viņa nodomāja, bet izdvesa: — Viktor Viktorovič… laidiet … Jeļenai…

—   Kas daļas Jeļenai… — pārmezdama dudināja balss, kas smaržoja pēc odekolona un tabakas, — kam jūs tā, Aņutočka …

—    Viktor Viktorovič, laidiet vaļā, es kliegšu, dieva vārds, — Aņuta kaisli teica un apvija rokas Mišlajevskim ap kaklu, — mums nelaime — Aleksejs Vasiļjevičs ievainots …

Skavas vienā mirklī atslāba.

—    Kā ievainots? Un Nikolajs?

—   Nikolajs sveiks un vesels, bet Aleksejs Vasiļjevičs ievainots.

Gaismas strēle no virtuves, durvis.

Ēdamistabā Jeļena, ieraudzījusi Mišlajevski, sāka raudāt un teica:

—   Vitjka, tu dzīvs … Paldies dievam … Bet, zini, mums … — Viņa sāka šņukstēt un norādīja uz Turbina durvīm. — Aleksejam četrdesmit… nejauks ievainojums …

—   Nolādēts, — Mišlajevskis atbildēja, atbīdījis naģeni uz paša pakauša, — kā tad tas gadījās?

Viņš pievērsās cilvēkam, kurš pie galda bija noliecies pār prāvu pudeli un kaut kādām spīdošām kārbām.

—    Atļaujiet jautāt — vai jūs esat ārsts?

—    Diemžēl ne, — atbildēja skumīga un neizteiksmīga balss, — neesmu ārsts. Atļaujiet stādīties priekšā: Larions Suržanskis.

*

Viesistaba. Durvis uz priekšnamu aizslēgtas un priekšā aizvilkta portjera, lai troksnis un balsu kņada netraucētu Turbinu. No viņa guļamistabas bija iznākuši un tikko aizbraukuši ārsts ar smailo bārdu un zelta pensneju, otrs, jauns, gludi skūtu seju, un, beidzot, sirms, vecs un gudrs profesors smagā kažokā un ar bajāru cepuri galvā — paša Turbina skolotājs. Jeļena ārstus pavadīja, un viņas seja likās pārakmeņojusies. Viņi bija daudzinājuši — tīfs, tīfs'… un piesaukuši nelaimi.

—    Bez ievainojuma — arī izsitumu tīfs…

Un dzīvsudraba stabiņš rādīja četrdesmit un … «Jūlija .. .» Guļamistabiņā sarkanīga versme. Klusums un klusumā neskaidri vārdi par kāpnītēm un zvaniņa skaņas «dzi-inn» …

*

—    Sveika būšana, cienītais kungs, — Mišlajevskis dzēlīgi čukstēja un nostājās ieplestām kājām. Šervinskis, tumši piesarcis, greizi noskatījās. Melnais uzvalks viņam piegulēja nevainojami; brīnišķīga veļa un tauriņa kaklasaite; kājās lakādas saišzābaki. «Kramskoja operas studijas mākslinieks.» Kabatā apliecība. — Ko tad jūs bez uzplečiem? … — Mišlajevskis turpināja.

—    «Vladimira ielā plīvo krievu karogi… Divas senegaliešu divīzijas ir Odesas ostā un serbu vietraudži arī… Brauciet, virsnieku kungi, uz Ukrainu un formējiet vienības!» … ka tevi nelabais!…

—    Ko tu piesienies? … — Šervinskis aizstāvējās.

—    Vai tad es esmu vainīgs? … Ko es tur varēju darīt? … Mani pašu tikko nenošāva. Izgāju no štāba pats pēdējais tieši dienas vidū, kad no Pečerskas parādījās ienaidnieka ķēdes.

—    Tu esi varonis, — Mišlajevskis atbildēja, — taču es ceru, ka viņa gaišība virspavēlnieks paguva aiziet ātrāk… Tāpat kā viņa gaišība hetmaņa kungs… sasper viņu jods… Uzdrošinos cerēt, ka viņam nekādas briesmas nedraud. Dzimtenei vajadzīgas viņu dzīvības. Starp citu, vai tu man nevari pateikt, kur īsti viņi atrodas?

—    Kam tev tas vajadzīgs?

—    Redzi, kam. — Mišlajevskis savilka labo roku dūrē un uzsita ar to pa kreisās rokas plaukstu. — Ja man pagadītos pa ceļam šie paši gaišības, es sagrābtu vienu aiz kreisās kājas, otru aiz labās, apgrieztu ar galvām uz leju un dauzītu viņus pret bruģi tikmēr, kamēr man apniktu. Bet jūsu štāba varzu derētu noslīcināt atejas bedrē …

Šervinskis kļuva sarkans kā uguns.

—    Nu, lūdzams, tomēr izsakies piesardzīgāk, — viņš iesāka, — esi izvēlīgāks vārdos … Ņem vērā, ka kņazs pameta arī štābiniekus. Divi adjutanti aizbrauca viņam līdzi, bet pārējie palika likteņa varā.

—    Vai tu zini, ka muzejā vēl kvern tūkstotis mūsējo, izsalkuši, ar ložmetējiem… Petļurieši taču viņus nospiedīs kā blaktis… Vai tu zini, kā krita pulkvedis Naijs? … Viņš bija vienīgais …

—    Liec mani mierā, lūdzu! … — ne pa jokam noskaities, uzkliedza Šervinskis..— Kas tas par toni?… Esmu tāds pats virsnieks kā tu!

—    Nu, kungi, rimstieties, — Mišlajevska un Šervinska strīdā iejaucās Karūsa, — tā ir gaužām muļķīga saruna. Ko gan tu viņam uzmācies … Izbeigsim, tam nav nekādas jēgas…

—    Klusāk, klusāk, — Nikolka nelaimīgs čukstēja, — viņa istabā var dzirdēt…

Mišlajevskis sakaunējās, paminstinājās.

—   Nu, neuztraucies, bariton. Es jau tāpat vien… Saproti taču pats ….

—    Diezgan dīvaini…

—    Pagaidiet, kungi, klusāk… — Nikolka ausij ās un ar kāju pabikstīja grīdu. Visi ieklausījās. Lejā, Vasilisas dzīvoklī, skanēja balsis. Varēja neskaidri dzirdēt, ka Vasilisa jautri un it kā mazliet histēriski iesmejas. Likās, viņam par atbildi kaut ko priecīgi un skaņi sauca Vanda. Brīdi valdīja klusums. Tad atkal mazliet pabubināja paklusas balsis.

—   Nu, tie tik ir zili brīnumi, — Nikolka dziļdomīgi noteica, — Vasilisam viesi… Viesi. Turklāt vēl tādā stundā. Sajukums kā pie Bābeles.

—   Jā, ir gan tips tas jūsu Vasilisa, — Mišlajevskis apliecināja.

Bija ap pusnakti, kad Turbins pēc morfija iešļircinājuma aizmiga, bet Jeļena atlaidās atzveltnes krēslā blakus viņa gultai. Viesistabā sanāca kara padome.

Tika nolemts, ka visiem nakti jāpaliek tepat. Pirmkārt, naktī pat ar kārtīgiem dokumentiem nav ko staigāt apkārt. Otrkārt, tā arī Jeļenai labāk — ja šāda vai tāda vajadzība… būs kas palīdz. Bet galvenais — šādos laikos daudz prātīgāk ir mājās nesēdēt, bet atrasties viesos. Un vēl svarīgāks iemesls ir tas, ka nav neka ko darīt. Bet te var saspēlēt vintu.

—   Vai jūs spēlējat? — Mišlajevskis apvaicājās La- riosikam.

Lariosiks nosarka, samulsa un šāva vaļā visu uzreiz, arī to, ka vintu viņš spēlējot gan, bet ļoti, ļoti vaji… Lai tikai vinu nerājot, kā Žitomirā rājuši nodokļu inspektori … Viņš pārcietis drāmu, bet šeit, pie Jeļenas Vasiļjevnas, viņa sirds atspirgstot, jo viņa, Jeļena Vasiļjevna, esot neizsakāmi brīnišķīgs cilvēks un te esot silti un mājīgi, sevišķi jauki esot krēmkrāsas aizkari pie visiem logiem, kas ļaujot cilvēkam justies pasargātam no ārējās pasaules … Bet tā, šī ārējā pasaule, atzīstiet paši, ir netīra, asiņaina un bezjēdzīga.

—    Vai jūs, ja drīkstu jautāt, nerakstāt dzejas? — Mišlajevskis apvaicājās, vērīgi nopētīdams Lariosiku.

—    Rakstu gan, — Lariosiks sarkdams kautrīgi noteica.

—    Tā … Piedodiet, ka es jūs pārtraucu … Tātad bezjēdzīga, jūs sakāt… Turpiniet, lūdzu …

—     Jā, bezjēdzīga, un mūsu ievainotās dvēseles meklē mieru, lūk, tieši aiz šādiem krēmkrāsas aizkariem …

—    Nu, vai zināt, kas attiecas uz mieru, tad nezinu, kā pie jums Zitomirā, bet te, Pilsētā, gan jūs to laikam neatradīsiet… Samērcē suku šņabī, citādi briesmīgi put. Vai sveces ir? Brīnišķīgi! Tādā gadījumā mēs jūs pierakstīsim par uzsācēju … Tieši piecatā ir visjaukākā spēlēšana…

—    Un Nikolka arvien vis jaukāk paspēlē, — piebilda Karūsa.

—          Ko nu zobojies, Fedja! Kurš tad pagājšreiz nospē- lējās zem galda? Tev pašam sanāca renonss. Ko trin mēli ap citiem?

—    Gaišzilie petļuriešu raibumi.. >

—   Dzīvot iespējams tikai aiz krēmkrāsas aizkariem. Nezin kāpēc visi par dzejniekiem smejas …

—    Dievs sargi… Kāpēc jūs manu jautājumu sapratāt tik ļauni? Man pret dzejniekiem nav nekādu iebildumu. Tiesa gan, dzejas es nelasu …

—    Un arī nekādas citas grāmatas ne, vienīgi artilērijas reglamentu un romiešu tiesību pirmās piecpadsmit lappuses… Lasot sešpadsmito, sākās karš, un viņš meta mieru …

—   Tie ir meli, neklausieties… Jūsu vārds un tēva vārds — Larions Ivanovičs?

Lariosiks paskaidroja, ka viņu saucot Larions Lario- novičs, bet viņam tik gauži patīkot visa šī sabiedrība, kas nemaz neesot sabiedrība, bet gan draudzīga ģimene, ka viņš ļoti vēlētos, lai viņu sauc vārdā vien par «La- rionu» — bez kāda tēvvārda … Protams, ja nevienam nekas neesot pretī.

—   Liekas tīri simpātisks puisis… — atturīgais Karūsa pačukstēja Šervinskim.

—    Nu, tad … sanāciet tuvāk … Kādēļ tā … Tie ir meli: ja vēlaties zināt, esmu lasījis «Karu un mieru» .., Tā nu patiesi ir grāmata. Izlasīju līdz pašām beigām — un ar baudu. Bet kāpēc? Tāpēc, ka to vis nav uzrakstījis kaut kāds nejēga, bet artilērijas virsnieks. Jums desmitnieks? Jūs ar mani… Karūsa ar Šervinski… Nikolka, spēlē laukā!

—   Tikai, dieva dēļ, nerājiet mani, — Lariosiks mazliet nervozi lūdza.

—    Ko niekus, nudien! Vai mēs kādi papuasi, vai? Laikam tur pie jums, Žitomirā, ir tādi nejauki nodokļu inspektori, tie jūs iebaidījuši… Mums cieņā korekts tonis.

—   Apžēlojieties, varat būt mierīgs, — Šervinskis sēzdamies piebalsoja.

—    Divi pīķi… Jā, kungi… tas grāfs Ļevs Nikola- jevičs Tolstojs, artilērijas poručiks, tas t kai bijis rakstnieks … Žēl, ka pameta dienestu … pas … būtu uz- kalpojies līdz ģenerālim … Taču labi ari tāpat, muiža viņam bija… Aiz gara laika var arī romānu

uzrakstīt… ziemu ne velna nav ko darīt… Muižā tas ir vienkārši. Bez trumpja …

—   Trīs kāravi, — Lariosiks bikli teica.

—    Pas, — atsaucās Karūsa.

—           Ko jūs tur teicāt? Jūs taču spēlējat lieliski. Jūs pelnāt uzslavu, nevis rājienu. Nu, ja jau trīs kāravi, tad mēs sakām — četri pīķi. Es pats tagad ar prieku apmestos muižā …

—          Četri kāravi, — ielūkojies kārtīs, Nikolka pateica Lariosikam priekšā.

—    Četri? Pas.

—    Pas.

Drebošajā stearīna sveču gaismā un papirosu dūmos satrauktais Lariosiks piepirka. Mišlajevskis pasvieda katram partnerim pa kārtij kā čaulītes no šautenes.

—          M-mazais pīķos, — viņš nokomandēja un uzmundrināja Lariosiku, — brašs zēns.

Kārtis no Mišlajevska rokām lidoja bez skaņas kā kļavas lapas. Šervinskis svieda kārtīgi, Karūsa — kad jau neveicas —ar asu vēzienu. Lariosiks nopūzdamies nolika lēni kā personas apliecību.

—    «Tēvišķa gādība», vecs joks, — Karūsa noteica.

Pēkšņi Mišlajevskis piesarka, uzsvieda kārtis uz

galda un, zvērīgi blenzdams Lariosikā, uzbļāva:

—   Kāda velna pēc tu siti manu dāmu? Larion?!

—          Vareni! Ha-ha-ha, — Karūsa ļauni nopriecājās, — bez nevienas!

Ap zaļo galdu sacēlās neganta kņada, un sveču liesmu mēlītes sāka raustīties. Klusinādams un mādams ar rokām, Nikolka metās aizvērt durvis un aizvilkt portjeru.

—           Es domāju, ka Fjodoram Nikolajevičam ir kungs, — gluži pamirdams, nočukstēja Lariosiks.

—           Kā var tā domāt… — Mišlajevskis pūlējās nekliegt, tādēļ no viņa rīkles plūda sēcieni, kas viņu darīja vēl briesmīgāku, — ja tu viņu pats ar savām rokām piepirki un atdevi man? Ko? Velns zina kas tas ir, — Mišlajevskis pagriezās pret visiem, — tas taču … Viņš meklējot mieru. Vai ne? Bet palikt bez nevienas kārts — vai tas kāds miers? Spēlē jāprot aprēķināt! Vajag taču kustināt smadzenes, tā vis nav dzejošana!

—    Pagaidi. Varbūt Karūsa …

—          Kas te var būt? Nekas te nevar būt, tikai blēņas. Piedodiet, mīļais, varbūt Zitomirā tā spēlē, bet velns zina kas tā par spēlēšanu!… Jūs neņemiet ļaunā … bet Puškins vai Lomonosovs, kaut arī rakstīja dzejas, tomēr tādus jokus nemūžam nebūtu atļāvušies… vai arī, teiksim, Nadsons.

—          Paliec klusu! Ko tu viņu strostē? Tā katram var gadīties.

—    Es jau to paredzēju, — Lariosiks murmināja …

—  Man neveicas …

-- Pagaidi! Klau …

Vienā mirklī iestājās pilnīgs klusums. Tālu prom virtuvē aiz daudzām durvīm šķindēja zvaniņš. Visi brīdi klusēja. Atskanēja papēžu klaudzoņa, vērās durvis, parādījās Aņuta. Priekšnamā pazibēja Jeļenas galva. Mišlajevskis pabungoja pa galdautu un noteica:

—    It kā mazliet par agru? Vai ne?

—          Jā, agri, — atsaucās Nikolka, gudrākais lietpratējs kratīšanas jautājumos.

—    Vai iet atvērt? — Aņuta bažīgi iejautājās.

—          Nē, Anna Timofejevna, — Mišlajevskis atbildēja, — pagaidiet, — viņš stenēdams piecēlās no atzveltnes krēsla, — vispār tagad es iešu ielaist, bet jūs nepūlieties…

—    Iesim abi, — sacīja Karūsa.

—          Nu, — Mišlajevskis sāka runāt un tūdaļ paskatījās tā, it kā stāvētu zaldātu vada priekšā, — tad tā, kungi. Tur tātad ir kārtībā … Ārstam — izsitumu tīfs un tā tālāk. Tu, Ļena, — māsa … Karūsa, tu vari būt mediķis — students … Laidies uz guļamistabu … Paņem tur kādu šļirci… Mūsu ir daudz. Nu, nekas…

Zvanīšana nepacietīgi atkārtojās, Aņuta sarāvās, un visi kļuva vēl nopietnāki.

—          Nav ko steigties, — Mišlajevskis teica un izvilka no kabatas bikšu mugurpusē mazu, melnu, rotaļlietai līdzīgu revolveri.

—    Tas nu ir lieki, — Šervinskis pietvīkdams sacīja,

—   es par tevi brīnos. Tu nu gan varētu būt piesardzīgāks. Kā tad tu gāji pa ielu?

—          Neuztraucies, — Mišlajevskis atbildēja nopietni un pieklājīgi, — gan nokārtosim. Ņem, Nikolka, un pa- zūdi prom pie virtuves durvīm vai vēdlodziņa. Ja būs petluriešu erceņģeļi, es noklepošos, tad aizlidini, tikai tā, lai vēlāk var atrast. Dārga manta, izbraukājusi kopā ar mani līdz Varšavas pievārtei… Tev viss kārtībā?

—          Vari neraizēties, — stingri un lepni atteica lietpratējs Nikolka, paņemdams revolveri.

—           Tātad, — Mišlajevskis iebadīja ar pirkstu krūtīs Šervinskim un teica: — Dziedonis, atnācis ciemos, — tad Karūsam, — mediķis, — tālāk Nikolkam, — brālis, — un Lariosikam, — īrnieks, students. Vai personas apliecība ir?

—          Man ir cara laika pase, — Lariosiks sacīja nobālēdams, — un Harkovas studenta apliecība.

—          Cara laiku pasi novākt, bet studenta apliecību uzrādīt.

Lariosiks sapinās portjerās, bet tad aizsteidzās.

—           Pārējie — sīkums, sievietes… — Mišlajevskis turpināja, — nu, kungi, vai dokumenti ir visiem? Kabatās nav nekā lieka? … Ei, Larion! … Paprasi tur — vai viņam nav ierocis?

—           Ei, Larion! — Nikolka uzsauca ēdamistabā. — Ierocis ir?

—          Nav, nav, lai dievs pasargā, — kaut kur atsaucās Lariosiks.

Zvans atkārtojās izmisīgi, ilgi un nepacietīgi.

—          Nu, lai dievs stāv mums klāt, — Mišlajevskis sacīja un gāja. Karūsa pazuda Turbina guļamistabā.

—          Likām pasjansu, — Šervinskis noteica un nopūta sveces.

Uz Turbinu dzīvokli veda trīs durvis. Pirmās no priekšnama uz kāpnēm, otrās — stikla, kas, patiesību sakot, noslēdza Turbinu mājokli. Lejā aiz stikla durvīm bija tumšais un aukstais parādes durvju gaitenis, kura sānos atradās Lisoviču durvis, bet gaiteņa galā durvis, kas veda uz ielu.

Durvis noklaudzēja, un Mišlajevskis lejā uzsauca:

—    Kas tur ir?

Augšā kāpnēs sev aiz muguras viņš juta kustamies kādus siluetus. Aiz durvīm atskanēja klusināta, žēla balss:

—           Zvanu tavu zvanīšanu… Vai te dzīvo Tālberga- Turbina? … Viņai telegramma … Atveriet. ..

«Tā gan,» pazibēja Mišlajevskim galvā, un viņš sāka slimīgi klepot. Viens no siluetiem augšā kāpnēs pazuda. Mišlajevskis piesardzīgi atbīdīja bultu, pagrieza atslēgu un atvēra durvis, atstādams priekšā ķēdi.

—          Dodiet telegrammu, — viņš teica, nostādamies iesāņus līdzās durvīm, lai tās viņu aizsegtu. Spraugā parādījās roka pelēkā piedurknē un pasniedza nelielu aploksnīti. Pārsteigtais Mišlajevskis ieraudzīja, ka tā patiesi ir telegramma.

—    Parakstieties, — nikni sacīja balss aiz durvīm.

Mišlajevskis aši paskatījās un ieraudzīja, ka uz ielas ir viens vienīgs cilvēks.

—          Aņuta, Aņuta, — Mišlajevskis mundri iesaucās, pilnīgi izveseļojies no bronhīta. — Atnes zīmuli!

Aņutas vietā pie viņa noskrēja Karūsa un pasniedza zīmuli. Uz strēmelītes, kas bija noplēsta no telegrammas kvadrātiņa, Mišlajevskis uzšņāpa — «Turb» un pačukstēja Karūšam:

—    Iedod divdesmit pieci…

Durvis noklaudzēja . .. Aizcirtās.

Apstulbušais Mišlajevskis kopā ar Karūsu kāpa augšā. Itin visi sanāca kopā. Jelena atlocīja kvadrātiņu un skaļā balsī mehāniski izlasīja vārdus:

«Lariosiku piemeklējusi briesmīga nelaime punkts Operetes aktieris Lipskis …»

—          Ak dievs, — iesaucās tumši piesarkušais Lariosiks. — Te tā ir!

—          Sešdesmit trīs vārdi, — Nikolka sajūsmā novaidējās, — skat, aprakstīta no vienas vietas.

—          Kungs dievs! — Jeļena izsaucās. — Kas tas īsti ir? Ak, piedodiet, Larion… ka sāku lasīt. Biju telegrammu pavisam piemirsusi…

—    Par ko te ir runa? — Mišlajevskis iejautājās.

—          Larionu pametusi sieva, — Nikolka iečukstēja viņam ausī, — tāds skandāls …

Dzīvoklī pēkšņi kā kalnu nogruvums atskanēja briesmīga dauzīšanās pie stikla durvīm. Aņuta iespiedzās. Jeļena nobālēja un atslīga pret sienu. Dauzīšanās bija tik neganta, šaušalīga un nejēdzīga, ka pat Mišlajevskim pārvērtās seja. Šervinskis, pats gluži bāls, atbalstīja Jeļenu… No Turbina guļamistabas atskanēja vaids.

—    Durvis … — Jeļena iekliedzās.

Sajaukuši savu stratēģisko plānu, pa kāpnēm lejup drāzās Mišlajevskis, aiz viņa Karūsa, Šervinskis un līdz, nāvei pārbiedētais Lariosiks.

—    Tas jau ir sliktāk, — Mišlajevskis murmināja.

Aiz stikla durvīm izslējās vientuļš, melns stāvs, dauzīšanās aprima.

—   Kas tur ir? — Mišlajevskis nodārdināja kā mantu glabātavā.

—   Dieva dēļ… Dieva dēļ… Atveriet, Lisovičs — es … Lisovičs! — siluets iesaucās. — Es esmu Lisovičs … Lisovičs …

Vasilisa izskatījās šausmīgs … Mati, kam vidū spīdēja iesārts plikums, bija saslējušies uz vienu pusi. Kaklasaite sagriezusies greizi, un žaketes stūri virinājās kā uzlauzta skapja durvis. Acis Vasilisam bija neprātīgas un duļķainas, it kā viņš būtu iedzēris indi. Inženieris parādījās uz apakšējā kāpiena, piepeši sagrīļojās un sabruka Mišlajevska rokās. Tas viņu satvēra un tikko spēja noturēt, pietupās uz kāpnēm un apjucis piesmakušā balsī uzsauca:

—    Karūsa! Ūdeni…

15

Bija vakars. Pulkstenis tuvojās vienpadsmitiem. Sakarā ar pēdējo dienu notikumiem jau tāpat paklusā iela kļuva tukša krietni agrāk nekā parasti.

Sniga rets sniedziņš, aiz loga vienmērīgi lidinājās pārsliņas, bet ietves malā akāciju zari, kas vasaru aizēnoja Turbinu logus, arvien vairāk noslīga uz leju zem savām sniega seģenēm.

Nepatikšanas un nomākta oma sākās jau ar pusdienām un turpinājās visu nejauko, krēslaino vakaru. Elektrība nezin kādēļ iedegās tikai ar pusgaismu, bet Vanda pusdienās bija pasniegusi smadzenes. Tas vispār ir šausmīgs ēdiens, bet, Vandas gatavotas, — vienkārši nebaudāmas. Pirms smadzenēm viņi ēda viru, kurai Vanda pielēja augu eļļu, un saīgušais Vasilisa piecēlās no galda ar mokošu domu, ka viņš nemaz nav pusdienas ēdis. Bet vakarā bija milzums darbu — un visi nepatīkami un grūti. Ēdamistabā ar kājām uz augšu

stāvēja ēdamgalds un uz grīdas gulēja žūksnis Ļebedja- Jurčika naudas.

—    Tu esi muļķe, — Vasilisa teica sievai.

Vanda pārvērtās sejā un atbildēja:

—    Es jau sen zināju, ka tu esi nekauņa. Tava izturēšanās pēdējā laikā kļuvusi vienkārši neciešama.

Vasilisam uzmācās grūti pārvarama vēlēšanās vilkt sievai no visa spēka pa seju tā, lai viņa atsprāgtu nost un atsistos pret bufetes stūri. Bet pēc tam vēl un vēlreiz un sist viņu tik ilgi, līdz šis nolādētais^ kaulainais radījums paliktu klusu, atzītu sevi par uzvarētu. Viņš — Vasilisa taču ir nomocījies, viņš galu galā strādā kā vērsis un prasa, prasa, lai mājās viņu paklausītu. Vasilisa sakoda zobus un savaldījās, Vandai nebūt nevarēja tik droši brukt virsū, kā varētu iedomāties.

—    Dari tā, kā es saku, — Vasilisa teica caur zobiem, — apjēdz taču, ka bufeti var atbīdīt no sienas, — un ko "tad? Bet šitas nevienam neienāks prātā. Pilsētā visi tā dara.

Vanda piekāpās, un abi^ ķērās pie darba — piestiprināja naudas zīmes ar spraudītēm pie galda apakšpuses.

Drīz vien tā visa bija kļuvusi raiba un izskatījās pēc zīda paklāja ar sarežģītiem rakstiem.

Vasilisa ar asinīm pielijušu seju pūzdams piecēlās kājās un pārlaida skatienu naudas klājienam.

—    Neērti, — Vanda sacīja, — tiklīdz ievajadzēsies viena papīriņa, galds jāgāž otrādi.

—    Gan apgāzīsi, rokas nenokritīs, — Vasilisa sēcošā balsī atbildēja, — labāk apgāzt galdu nekā zaudēt visu. Dzirdēji, kas pilsētā notiek? Sliktāk nekā pie boļševikiem. Runā, ka notiekot vispārējas kratīšanas, visu laiku meklējot virsniekus.

Vienpadsmitos vakarā Vanda no virtuves atnesa patvāri un visā dzīvoklī nodzēsa gaismu. No bufetes viņa izņēma maisiņu ar sakaltušu maizi un zaļā siera gabaliņu. Spuldzīte, kas atradās virs galda vienā no trīs- spuldžu lustras ligzdām, izstaroja nespodru, sarkanīgu gaismu, jo kvēldiegs nebija pietiekami nokaitēts.

Vasilisa košļāja kumosu frančmaizes, un zaļais siers viņu kaitināja, līdz asarām kā urdošas zobu sāpes. Pretīgais pulveris pie katra kodiena nevis nonāca mutē,bet kaisījās uz žaketes un kaklasaites. Neizprazdams, kas viņu nomoka, Vasilisa caur pieri raudzījās uz gremojošo Vandu.

—           Es brīnos, cik viegli viņi tikuši cauri, — Vanda ierunājās, pievērsdama skatienu griestiem, — biju pārliecināta, ka no viņiem kādu nošaus. Nē, visi atgriezušies, un tagad atkal dzīvoklis virsnieku pilns …

Citā reizē Vandas vārdi neatstātu uz Vasilisu nekāda iespaida, taču tagad, kad sirdi plosīt plosīja smeldze, viņam tie šķita neciešami zemiski.

—           Brīnos par tevi, — viņš atbildēja, novērsdams skatienu sānis, lai nebūtu jāuztraucas, — tu ļoti labi zini, ka būtībā viņi rīkojušies pareizi. Kādam taču vajadzēja aizstāvēt pilsētu pret šiem (Vasilisa klusināja balsi) neliešiem… Un turklāt tu veltīgi domā, ka viņi viegli tikuši cauri… Man liekas, Turbins …

Vanda ieurbās vīrā ar skatienu un sāka māt ar galvu.

—          Es pati, es pati tūliņ to aptvēru … Bez šaubām, viņš ir ievainots …

—          Nu, redz,, tātad nav ko priecāties — «viegli, viegli» …

Vanda aplaizīja lūpas.

—          Es nemaz nepriecājos, es tikai saku «viegli», bet man gan gribētos zināt, ja nu, nedod dievs, pie mums ierastos un tev kā mājas komitejas priekšsēdētājam pavaicātu, kas dzīvo virs jums. Vai viņi kalpoja hetmanim? Ko tu tad atbildēsi?

Vasilisa sarauca pieri un pašķielēja:

—          Varēs teikt, ka viņš ir ārsts… Galu galā — kā tad es varu zināt? Kā gan?

—    Gluži pareizi. Kā gan …

Te priekšnamā noskanēja zvans. Vasilisa nobālēja, bet Vanda pagrieza dzīslaino kaklu.

Vasilisa nošņaukājies cēlās augšā no krēsla un sacīja:

—          Zini ko? Varbūt tūliņ aizskriet pie Turbiniem, pasaukt viņus?

Vanda nepaguva atbildēt, jo tajā pašā mirklī zvans atskanēja atkal.

—          Ak mans dievs, — Vasilisa satraukts noteica, — nē, jāiet.

Vanda raudzījās izbaiļu pilnām acīm un virzījās vi

ņam pakaļ. Viņi atvēra durvis uz kopējo gaiteni. Vasilisa izgāja gaitenī, kas smaržoja pēc sala, durvīs parādījās Vandas šaurā seja ar ieplestām, raižu pilnām acīm. Viņai virs galvas spožajā vāciņā trešoreiz uzmācīgi nošķindēja elektriskais zvans.

Uz mirkli Vasilisam iešāvās prātā doma pieklauvēt pie Turbinu stiklotajām durvīm — kāds tūliņ iznāktu laukā, un nebūtu tik ļoti bail. Taču viņš neuzdrošinājās to darīt. Ja nu pēkšņi noprasa: «Kāpēc tu klauvēji? Ko? Tu no kaut kā baidies?» — un bez tam atplaiksnījās, tiesa gan, ļoti bāla cerība, ka tie varbūt nav viņi, bet tāpat vien kāds nejaušs apmeklētājs …

—   Kas… tur ir? — Vasilisa pie durvīm vārgi noprasīja.

Vasilisam pret vēderu tūliņ piesmakušā balsī atsaucās atslēgas caurums, bet Vandai virs galvas vēl un vēlreiz nošķindēja zvaniņš.

—    Taisi vaļā, — nočērkstēja caurums, — no štāba. Tu neej prom, citādi šausim cauri durvīm…

:— Ak die … — Vanda noelsās.

Vasilisa ar stīviem pirkstiem atbīdīja bultu, atcēla smago krampi un, pats nesaprazdams, kā, noņēma ķēdi.

—    Veicīgāk… — rupji noteica atslēgas caurums.

No āra tumsas Vasilisā paraudzījās pelēku debesu

stūrītis, akāciju rindas gals, sniegpārslas. Ienāca tikai trīs vīri, taču Vasilisam likās, ka to ir daudz vairāk.

—    Atļaujiet jautāt… kādā sakarībā?

—    Kratīšana, — vilka balsī atbildēja pirmais ienācējs un tūliņ sāka dīvaini mākties Vasilisam virsū. Gaitenis sagriezās, un Vandas seja apgaismotajās durvīs izskatījās stipri nopūderēta.

—    Tādā gadījumā, lūdzu, piedodiet, — Vasilisas balss skanēja bāli, neizteiksmīgi, — varbūt jums ir mandāts? Es galu galā esmu miermīlīgs iedzīvotājs… nesaprotu, kādēļ tad pie manis. Man nekā, — Vasilisam taisni neizturami gribējās kaut ko pateikt ukraiņu valodā, un viņš sacīja, — HēMa.

—    Ta gan jau redzēs, — pirmais atteica.

Atnācēju uzmācības spiests, Vasilisa kustējās kā pa sapņiem un svešos arī redzēja kā pa sapņiem. Pirmais Vasilisam nezin kādēļ atgādināja vilku. Seja šaura, acis maziņas, dziļi iegrimušas, āda pelēcīga, ūsu kušķi

saslējušies gaisā, un neskūtajos vaigos ievilkušās sausas rievas, viņš dīvaini šķielēja, blenza caur pieri, un pat te, šaurā telpā, varēja redzēt, ka viņš iet līganā zvēra gaitā, kā būtne, kas radusi kustēties pa sniegu un zāli. Viņš runāja drausmīgā, nepareizā valodā — jaukdams krievu un ukraiņu vārdus —, valodā, ko zina Pilsētas iedzīvotāji, kuri mēdz uzturēties Podolā, Dņepras krastā, kur vasaru ostā svelpj un griežas vinčas, kur vasaru noskranduši cilvēki no baržām izkrauj arbūzus … Vilkam galvā bija papaha, un tās sānos nokarājās zila, ar spīguļojošu pozamentu apšūta strēmele.

Otrs bija milzenis un piepildīja Vasilisas priekšnamu gandrīz līdz griestiem. Visu viņa seju klāja priecīgs, sievišķīgs sārtums, viņš bija jauns, un uz vaigiem viņam vēl nekas neauga. Galvā uzmaukta smaila ādas cepure ar kožu saēstām ausīm, mugurā pelēks šinelis, bet nedabiski mazajās kājās briesmīgas, novazātas čabatas.

Trešais bija ar iedubušu degunu, kam vienu pusi klāja strutaina, vāts, un ar sašūtu, rētas izķēmotu lūpu. Galvā uzmaukta veca virsnieku cepure ar nagu, sarkanu apmali un tumšāku laukumiņu kokardes vietā, mugurā — veclaicīgs zaldāta mundieris ar divām zaļi nosūbējušu vara pogu rindām, kājās melnas bikses, vīzes un biezas, pelēkas zaldāta zeķes. Viņa seja lampas gaismā likās divkrāsaina — vaska dzeltena un violeta, acis raudzījās ciešanu pilnas un ļaunas.

— Ta jau redzēs, ta jau redzēs, — vilks atkārtoja, — un ir mandāts lai.

To teikdams, viņš iebāza roku bikšu kabatā, izvilka nobružātu papīru un pagrūda to Vasilisam. Viena viņa acs iedzēla Vasilisam sirdī, bet otra, kreisā, šķielējošā, veikli ieurbās priekšnama lādēs.

Uz saburzītās ceturtdaļloksnītes ar zīmogu

Sečas 1. karaspēka vienības štābs bija ar ķīmisko zīmuli prāviem ķeburiem greizi uzrakstīts:

Tiek uzdots izdarīt kratīšanu pie pilsoņa Vasilija Li- soviča Alekseja nogāzē 13. Par pretošanos draud nošaušana.

Štāba priekšnieks Procenko.

Adjutants MikJuns.

Apakšā kreisajā stūrī nesalasāms zils spiedogs.

Tapešu puķes un zaļumu pušķi mazliet palēcās Vasilisam acīs, un, kamēr vilks atkal pievāca papīriņu, viņš sacīja:

—    Lūgtum, lūdzu, bet man nekā …

Vilks izņēma no kabatas melnu, ar mašīneļļu ieziestu brauniņu un pavērsa to pret Vasilisu. Vanda klusi iesaucās: «Ai!» Izkropļotajam rokā parādījās mašīneļļā spīdošs, garš un draudīgs kolts. Vasilisa salieca ceļgalus un mazliet pietupās, kļūdams augumā mazāks. Elektrība nezin kāpēc uzliesmoja spoži balta un priecīga.

—   Cik dzīvoklī cilvēku? — vilks piesmakušā balsī noprasīja.

—   Neviena nav, — atbildēja Vasilisa ar baltām lūpām, — tikai es un sieva.

—    Nu, puiši, — skatās, tikai aši, — vilks piesmacis uzsauca, pievērsdamies saviem pavadoņiem, — laika maz.

Milzis tūliņ sapurināja lādi kā sērkociņu kārbiņu, bet izkropļotais, kājas švīkādams, metās pie krāsns. Revolveri nozuda. Izkropļotais ar dūrēm padauzīja pa sienu, ar troksni* atgrūda krāsns aizslietni, no melnajām durtiņām uzvēdīja skops siltums.

—    Šaujamais ir? — vilks noprasīja.

—    Goda vārds … apžēlojieties, kādi man šaujamie …

—   Mums nav, — Vandas ēna vienā elpas vilcienā apstiprināja.

—    Labāk teic klaji, citādi, pats tak izlasīji, — nošaušana! — vilks iespaidīgi noteica …

—    Jā, nudien … kur lai es to būtu ņēmis?

Kabinetā iedegās zaļā lampa, un Aleksandrs II, sašutis līdz savas čuguna sirds dziļumiem, noraudzījās uz trim svešajiem. Kabineta zaļajā gaismā Vasilisa pirmoreiz mūžā izjuta, kā, draudīgi reibinādams galvu, nāk virsū ģībonis. Visi trīs vispirms ķērās pie tapetēm. Milzis vieglītēm, kā rotaļādamies veseliem blāķiem meta grāmatas rindu pēc rindas nost no plauktiem, un sešas rokas sāka taustīties gar sienu, izklaudzinādamas to … Bum … bum … dobji dunēja siena. Tuk! piepeši atsaucās slēptuves plātnīte. Vilka acīs iemirdzējās prieks.

—    Ko es teicu? — viņš apslāpēti nočukstēja. Milzis ar smagajām kājām pārplēsa sēdekļa ādu, izslējās turpat vai līdz griestiem, viņa pirkstos kaut kas nokrakšķēja, pārplīsa, un viņš izrāva no sienas plātnīti. Papīrā ietītais un krusteniski pārsietais sainītis atradās vilka rokās. Vasilisa sagrīļojās un atslējās pret sienu. Vilks sāka šūpot galvu un šūpoja ilgi, noskatīdamies pamirušajā Vasilisā.

—    Ko tad tu, maita, melo? — viņš rūgti ierunājās. — Nekā nav, nekā nav, ak tu, suņa dvēsele! Teici, ka nav, — bet pats sienā nobēdzinājis naudu? Tevi tak jāšauj nost!

—    Ko jūs runājat! — Vanda iekliedzās.

Ar Vasilisu notika kaut kas dīvains, viņš piepeši sāka drudžaini smieties, un šie smiekli bija drausmīgi, jo Vasilisas zilajās acīs lēkāja šausmas, bet smējās tikai lūpas, deguns un vaigi.

—    Apžēlojieties, kungi, nekāda dekrēta taču nav bijis! Tur ir daži bankas papīri un lietiņas … Naudas jau pavisam maz … Paša pelnīta … Tagad taču cara nauda tik un tā anulēta …

Vasilisa runāja un raudzījās vilkā tā, it kā tas izraisītu viņā milzīgu sajūsmu.

—    Tevi vajadzētu arestēt, — vilks pamācoši noteica, pakratīja sainīti un iebāza to noskrandušā šineļa bez- dibenīgajā kabatā. — Nu, puiši, ķeras pie atvilktnēm!

No atvilktnēm, kuras, atvēra pats Vasilisa, lidoja laukā papīru blāķi, zīmogi, spiedodziņi, kartītes, spalvaskāti, etvijas. Papīra lapas kaisījās pa zaļo paklāju un galda sarkano vadmalu, čaukstēdamas bira uz grīdas. Kroplais apgāza otrādi grozu. Viesistabā sienas tika izklaudzinātas pavirši, kā negribot. Milzis norāva paklāju un padauzīja ar kājām grīdu, tā ka uz parketa palika ērmīgas, it kā iededzinātas pēdas. Tuvojoties naktij, elektrība iedegās spilgti, šķiezdama priecīgu gaismu, un gramofona taure spoži laistījās. Vasilisa, kājas vilkdams, šļūcinādams slāja pakaļ trim svešajiem. Viņu bija pārņēmis truls miers, un domas plūda mazliet skaidrāk. Guļamistabā acumirklī iestājās haoss: no spoguļ- skapja kaudzēm vēlās ārā segas un palagi, matracis tika apgriezts otrādi. Milzis piepeši apstājās, kautrīgs smaids atplauka viņa sejā, un skatiens kavējās pie grīdas. Zem izvandītās gultas rēgojās Vasilisas jaunie šev- roādas zābaki ar lakotiem purngaliem. Milzis pasmaidīja, bikli atskatījās uz Vasilisu.

—    Kādi skaisti zābaki, — viņš teica smalkā balsī, — kas zina, būs arī man pa kājai.

Vasilisa vēl nebija izdomājis, ko lai atbild, kad milzis noliecās un maigi paņēma rokās zābakus. Vasilisa nodrebēja.

—    Tie ir no ševroādas, kungs, — viņš teica, pats neapjēgdams, ko runā.

Vilks pagriezās pret Vasilisu, šķielējošās acīs pazibēja rūgts naids.

—    Turi muti, gnīda, — viņš drūmi teica. — Turi muti! — atkārtoja vēlreiz, piepeši iesvildamies niknumā. — Tu mums pasaki paldies, ka nenošāvām tevi kā zagli un bandītu — par dārglietu bēdzināšanu. Turi muti, — viņš turpināja, acīm draudīgi zvērojot, un mācās virsū gluži bālajam Vasilisam. — Sakrājis mantu, uzaudzējis treknu mūli, sārts kā cūka, — bet vai tu ar redzi, kā krietniem ļaudīm jāstaigā apkārt? Redzi? Viņam apsaldētas kājas, apavi beigti, viņš tavā vietā ierakumos utis baroja, bet tu sēdēji dzīvoklī un spēlēji gramofonu. U-uh, kuces dēls, — vilkam acīs pazibēja vēlēšanās gāzt Vasilisam pa ausi, viņš atvēzēja roku. Vanda iekliedzās: «Ko jūs darāt…» Vilks neuzdrīkstējās iesist cienīgajam Vasilisam un tikai iegrūda viņam dūri krūtīs. Bālais Vasilisa sagrīļojās, sajuzdams krūtīs asas sāpes un smeldzi no kaulainās dūres trieciena.

«Te nu bija revolūcija,» viņa sārtajā un glīti apcirptajā galvā pazibēja doma, «jauka revolūcija. Viņus visus vajadzētu pakārt, bet nu ir par vēlu …»

—    Vasiļko, aun kājās, — vilks sirsnīgi uzrunāja milzi. Tas apsēdās uz atsperu matrača un nometa savas čabatas. Uz biezajām, pelēkajām zeķēm zābakus nevarēja uzvilkt. — Iedod kazakam zeķes, — vilks stingri pavēlēja Vandai. Tā veikli notupās pie dzeltenā skapja apakšējās atvilktnes un izņēma prasīto. Milzis novilka pelēkās zeķes, atsegdams pēdas ar sarkanīgiem pirkstiem un melnām vātīm, un uzstīvēja Vandas iedotās. Ar pūlēm uzdabū ja kājās zābakus, kreisā zābaka saite stirkšķēdama pārtrūka. Sajūsmā smaidīdams kā bērns, milzis sasēja satrūkušo saiti un piecēlās kājās. Un tūliņ kaut kas it kā atslāba saspīlētajās attiecībās starp šiem pieciem cilvēkiem, kas cits citam nopakaļ staigāja pa dzīvokli. Saspīlējums izzuda. Tas ar izķēmoto seju, pametis skatienu uz zābakiem milža kājās, piepeši veikli nocēla Vasilisas bikses, kas karājās uz naglas blakus mazgājamam galdiņam. Vilks tikai vēlreiz aizdomīgi atskatījās uz Vasilisu — vai neteiks kaut ko —, taču Vasilisa un Vanda klusēja, un abu sejas bija gluži vienādi baltas un ar milzīgām acīm. Guļamistaba sāka atgādināt gatavu apģērbu veikala stūrīti. Izķēmotais stāvēja tikai svītrotās, skrandainās apakšbiksēs un aplūkoja Vasilisas bikses pret gaismu.

—    Dārga manta, ševiots … — viņš caur degunu noteica, atsēdās zilajā atzveltnes krēslā un sāka vilkt bikses kājās. Vilks apmainīja netīro karavīra blūzi pret Vasilisas pelēko žaketi, turklāt kabatās atrastos papīrus atdeva Vasilisam, teikdams: «Te kaut kādi papīriņi, šejiet, kungs, kazi, noderīgi.» No galda viņš paņēma globusa formā darinātu stikla pulksteni ar trekniem, melniem romiešu cipariem.

Vilks uzstīvēja mugurā šineli, un zem tā varēja saklausīt, kā tikšķēdams gāja pulkstenis.

—    Pulkstenis ir vajadzīga manta. Bešā tikpat kā bez rokām, — vilks teica izķēmotajam, kļūdams arvien pielaidīgāks pret Vasilisu, — naktī var paskatīties, cik rāda, — traki derīga manta.

Tad visi sāka iet un cauri viesistabai devās uz kabinetu. Vasilisa un Vanda abi blakus klusēdami soļoja nopakaļ. Kabinetā vilks šķielēdams kaut ko pārdomāja, tad sacīja Vasilisam:

—    Jūs, kungs, dodiet mums kvīti… (Kāda doma viņam darīja raizes, pierē bija iegūlušas dziļas krunkas.)

—    Ko? — Vasilisa nočukstēja.

—    Kvīti, ka esat mums izsniedzis mantas, — vilks paskaidroja, raudzīdamies uz zemi.

Vasilisam seja pārvērtās, vaigi sasarka.

—    Bet kā tad … Es tak (Viņš gribēja iesaukties: «Kā, man jādod vēl arī kvīts?!» — taču viņš neizteica vis šos, bet citus vārdus.) … jūs … jums, tā sakot, pienākas parakstīties…

—    Ek, nošaut tevi kā suni! U-ū, asinssūcējs… Zinu gan, ko tu domā. Zinu. Ja būtu tava vara, tu mūs sašķaidītu kā prusakus. Ū-ū, redzu, pa labam ar tevi nevarēs sarunāt. Puiši, lieciet viņu pie sienas! Ek, kā vilkšu…

Saniknots viņš nervozi piespieda Vasilisu pie sienas, sagrābis ar roku pie rīkles, tā ka inženieris uzreiz kļuva sarkans.

—    Ai! — Vanda šausmās iekliedzās un sagrāba vilku aiz rokas. — Ko jūs darāt! Apžēlojieties … Vasja, raksti jel, raksti…

Vilks palaida vaļā inženiera kaklu, un apkaklīte spraukšķēdama atlēca nost kā atsperes sviesta. Vasilisa pats nemaz nemanīja, kā bija apsēdies atzveltnes krēslā. Rokas viņam drebēja. Viņš izplēsa no bloknota lapiņu, iemērca spalvu. Iestājās klusums, un tajā varēja sadzirdēt, kā vilkam kabatā tikšķ stikla globuss.

—    Kā tad lai raksta? — Vasilisa prasīja vārgā, piesmakušā balsī.

Vilks pārdomāja, pamirkšķināja acis.

—    Rakstiet… pēc Sečas karaspēka vienības štāba rīkojuma… mantas… mantas… daudzumā… visā pilnībā nodevu …

—    Kādā daudz… — Vasilisa nopīkstēja, taču tūliņ aprāvās.

—    … Nodevu kratīšanas laikā. Un nekādas pretenzijas neceļu. Un parakstieties …

Te nu Vasilisa saņēma pēdējās drosmes paliekas un, acis novērsis, iejautājās:

—    Bet kam?

Vilks aizdomīgi noskatījās uz Vasilisu, taču niknumu apvaldīja un tikai nopūtās.

—    Rakstiet: visu saņem… saņēma Bezdievis (viņš brīdi padomāja, paraudzījās kroplajā)… Strupdegunis un atamans Viesulis.

Vasilisa, ar miglainu skatienu raudzīdamies papīrā, rakstīja priekšā teikto. Pabeidzis viņš paraksta vietā uzvilka drebošu «Vasilis» un pasniedza papīru vilkam. Tas paņēma lapiņu un sāka to pētīt.

Tobrīd tālu augšā kāpnēs norībēja stiklotās durvis, bija dzirdami soļi un atskanēja Mišlajevska balss.

Vilka seja spēji izmainījās, satumsa. Viņa pavadoņi sarosījās. Vilks kļuva sarkans un klusi uzsauca: «Cst.» Viņš izvilka no kabatas brauniņu un pavērsa to pret

Vasilisu, un inženiera sejā pavīdēja mocekļa smaids. Aiz durvīm gaitenī bija dzirdami soļi un izsaucieni. Tad varēja saklausīt, kā noklaudz bulta un krampis, nožvadz ķēde — kāds aizslēdza durvis. Aizsteidzās soļi, atskanēja vīrieša smiekli. Beidzot noblākšķēja stikla durvis, soļu troksnis pagaisa kaut kur augšā un viss apklusa. Kroplais izgāja priekšnamā, pieliecās pie durvīm un ieklausījās. Atgriezies viņš zīmīgi saskatījās ar vilku, un visi trīs, cits citu grūstīdami, sāka virzīties uz priekšnamu. Tur milzis pakustināja pirkstus šaurajos zābakos un noteica:

—    Būs salti.

Viņš uzvilka Vasilisas galošas.

Vilks pagriezās pret Vasilisu un, acīm šaudoties, laipnā balsī ierunājās:

—   Tad nu tā, kungs… Jūs nevienam nestāstiet, ka mēs pie jums bijām. Ja lūkosiet mūs nosūdzēt, mūsu puiši jūs nomiegs. No dzīvokļa ārā līdz rītam neejiet, par to bargi soda …

—   Lūgtum piedošanu, — iedubušais deguns noņurdēja pūžņainā balsī.

Sārtsejainais milzis neteica nekā, tikai bikli paskatījās Vasilisā un iesānis, priecīgi — uz spīdīgajām galošām. Pa gaiteni no Vasilisas dzīvokļa līdz parādes durvīm visi trīs nez kādēļ gāja uz pirkstgaliem, ātri, grūstīdamies. Noklaudzēja bulta un krampis, pavīdēja tumšās debesis, un Vasilisa ar aukstām rokām atkal aizdarīja durvis, galva viņam griezās un mirkli likās, ka viss notiek sapnī. Sirds it kā pamira, tad sāka dauzīties kā negudra. Priekšnamā skaļi raudāja Vanda. Viņa atkrita uz lādes, atsitās ar galvu pret sienu, pāi vaigiem viņai bira lielas asaras.

—    Ak dievs! Kas tas īsti bija? … Ak dievs! Ak dievs! Vasja… Gaišā dienas laikā. Kas gan pasaulē notiek? …

Vasilisa drebēja viņas priekšā kā lapa, inženiera seja bija sašķobīta.

—   Vasja, — Vanda izsaucās, — zini… Tas nebija nekāds štābs, ne pulks. Vasja! Tie bija bandīti!

—   Es pats, pats sapratu, — Vasilisa murmināja, izmisumā plātīdams rokas.

—         Kungs dievs! — Vanda sauca. — Jāskrien ātrāk, tūlīt, tūlīt uz vietas, tūlīt uz vietas jāziņo, jāķer viņi rokā. Jāķer! Svētā dievmāte! Visas mantas! Visas! Visas! Un kaut jel kāds, kaut jel kāds . .. Ko? … — Viņa sāka trīcēt, novēlās no lādes uz grīdas un aizsedza seju ar rokām. Mati viņai izjuka, blūzei uz muguras atsprāga pogas.

—    Uz kurieni tad, uz kurieni? … — Vasilisa jautāja.

—          Mans dievs, uz štābu, uz vārtu! Jāiesniedz ziņojums. Ātrāk! Kā gan tas varēja notikt?!

Vasilisa mīņājās uz vietas, pēkšņi skriešus metās uz durvīm. Viņš atdūrās pret stikla šķērsli un sāka to dauzīt.

*

Visi, izņemot Šervinski un Jeļenu, bija sapulcējušies Vasilisas dzīvoklī. Lariosiks bāls stāvēja durvīs. Mišlajevskis, kājas iepletis, paraudzījās nepazīstamo apmeklētāju pamestajās čabatās un kankaros, tad pagriezās pret Vasilisu.

—          Beigts un pagalam. Tie bijuši bandīti. Pateicieties dievam, ka palikāt dzīvi. Patiesību sakot, esmu pārsteigts, ka tik viegli esat tikuši cauri.

—          Dievs tēvs… ko viņi ar mums izdarījuši! — Vanda sacīja.

—    Viņi man draudēja ar nāvi.

—          Sakiet paldies, ka viņi savus draudus nav izpildījuši. Pirmo reizi redzu ko tamlīdzīgu.

—    Tīri nostrādāts, — Karūsa klusi apstiprināja.

—    Ko nu lai iesāk? … — vārgi iejautājās Vasilisa.

—   Skriet žēloties? … Uz kurieni? … Dieva dēļ, Viktor Viktorovič, dodiet padomu!

Mišlajevskis nokrekstējās un padomāja.

—          Es jums neiesaku iet kaut kur žēloties, — viņš teica, — pirmkārt, viņus nenoķers — tas ir viens. — Viņš pielieca garo pirkstu, — otrkārt…

—          Vasja, vai atceries, viņi teica, ka nošaušot, ja tu kaut kur ziņosi.

—   Tās nu ir blēņas, — Mišlajevskis sarauca pieri,

—   neviens jūs nost nešaus, bet es saku — viņus nenoķers, un neviens vispār nemēģinās to darīt, un, otrkārt, — viņš nolieca otru pirkstu, — jums taču būs jāziņo, ka nolaupīta, kā jūs sakāt, cara laika nauda … Nu, un jūs paziņosiet tur, tajā viņu štābā, vai kur citur, bet šie jums, kas zina, var sarīkot otru kratīšanu.

—   Iespējams, pilnīgi iespējams, — apstiprināja lielais speciālists Nikolka.

Satriektais, pēc ģīboņa ar ūdeni aplietais Vasilisa nokāra galvu, Vanda klusi iešņukstējās, atslējusies pret stenderi, un visiem kjuva viņu žēl. Lariosiks pie durvīm smagi nopūtās un izvalbīja miglainās acis.

—    Redz, kā tas ir, katram savas bēdas, — viņš nočukstēja.

—    Kā tad viņi bija apbruņojušies? — Nikolka apvaicājās.

—   Ak kungs! Diviem bija revolveri, bet trešajam … Vasja, vai trešajam nekā nebija?

—    Diviem bija revolveri, — Vasilisa vārgi apliecināja.

—    Vai neievērojat, kadi? — Nikolka lietišķi centas izdibināt.

—    Tad es jau nezinu, — Vasilisa nopūties atbildēja, — es tās sistēmas nepazīstu. Viens bija liels, melns, otrs mazs, melns, ar ķēdīti.

—    Ķēdīte, — Vanda nopūtās.

Nikolka sarauca pieri un iesānis kā putns paskatījās Vasilisā. Viņš pamīņājās uz vietas, tad nemierīgi sakustējās un veicīgi devās uz durvīm. Nikolkam pakaļ slāja Lariosiks. Viņš vēl nebija ticis līdz ēdamistabai, kad no Nikolkas istabas atskanēja stikla šķindoņa un kliedziens. Lariosiks traucās turp. Nikolkas istabā spoži spīdēja gaisma, pa atvērto vēdlodziņu plūda iekšā aukstums un rūtī rēgojās pamatīgs caurums, ko Nikolka bija izdauzījis ar ceļgaliem, izmisumā nogāzdamies no palodzes. Nikolkas skatiens maldījās apkārt.

—    Vai tiešām? — Lariosiks iebrēcās, pasliedams rokas gaisā. — Tā ir tīrā burvestība!

Nikolka izmetās no istabas, izjoņoja cauri bibliotēkai, cauri virtuvei, garām apstulbušajai Aņutai, kas uzsauca: «Nikol, Nikol, kur tu bez cepures? Apžēliņ, vai vēl kas lēcies? …» Un viņš caur priekštelpu izdrāzās pagalmā. Aņuta, krustus mezdama, aizkrampēja priekšnama durvis, ieskrēja virtuvē un pieplaka pie loga, taču Nikolka acumirklī nozuda skatienam.

Viņš spēji pagriezās pa kreisi, nodrāzās lejā un apstājās pie kupenas, kas aizblīvēja ieeju spraugā starp māju sienām. Kupena bija gluži neskarta. «Nekā nesaprotu,» Nikolka izmisis murmināja un drosmīgi metās kupenā. Viņam šķita, ka noslāps. Nikolka ilgi kārpījās pa sniegu, spļaudījās un sprauslāja, beidzot uzveica sniega šķērsli un, gluži balts iespraucies mežonīgajā spraugā, paskatījās uz augšu un ieraudzīja: tur augšā, kur pa viņa istabas liktenīgo logu spīdēja laukā gaisma, rēgojās melnās kāšu galviņas un to smailās, tumšās ēnas, bet kārbas nebija.

Ar pēdējo cerību, ka varbūt pārtrūkusi cilpa, Nikolka, ik brīdi krizdams ceļos, rakņājās pa sadauzītajiem ķieģeļiem. Kārbas nebija.

Piepeši Nikolkam galvā atausa gaisma. — Ah-ā, — viņš iesaucās un līda tālāk uz žogu, kas spraugu norobežoja no ielas. Nikolka nokļuva līdz žogam un pagrūda dēļus, tie atlēca vaļā, un pavērās plats caurums uz melno ielu. Viss skaidrs … Bandīti atplēsuši dēļus, kas atradās pret spraugu, ienākuši šeit un, s-a-protu gan, pat gribējuši ielīst pie Vasilisas caur pieliekamo, taču tur logam priekšā restes.

Nikolka, aplipis ar sniegu no galvas līdz kājām, klusēdams ienāca virtuvē.

—    Ak kungs, ļauj kaut notīrīt… — Aņuta izsaucās.

—    Liecies mierā, dieva dēļ, — Nikolka atbildēja un iegāja istabās, trīdams sastingušās rokas gar biksēm. — Larion, krauj man pa ģīmi, — viņš uzrunāja Lario- siku. — Tas sāka mirkšķināt acis, tad izvalbīja tās un noteica:

—    Ko niekus, Nikolaj? Kādēļ gan padoties tādam izmisumam? — Viņš bikli pārvilka ar rokām Nikolkam pār muguru un sāka ar piedurkni traust nost sniegu.

—    Nemaz nerunājot par to, ka Aļoša man noraus galvu, kad, dievs dos, būs atkal vesels, — Nikolka turpināja, — bet pats galvenais … Naija-Tursa kolts! … Labāk būtu nošāvuši mani pašu, nudien! … Nu dievs mani sodījis, tāpēc ka zobojos par Vasilisu. Vasilisas gan žēl, taču saproti, ka viņi ar to pašu revolveri šo ari apstrādājuši. Kaut gan īstenībā viņu varēja aptīrīt kā brāli arī bez kāda revolvera… Tāds nu viņš reiz ir. Ek… Redzi, kā notiek. Ņem papīru, Larion, līmēsim ciet logu.

*

Nakti no spraugas ar naglām, cirvi un āmuru rokās izlīda Nikolka, Mišlajevskis un Lariosiks. Sprauga bija cieši aiznaglota ar īsiem dēlīšiem. Pats Nikolka trakās dusmās sita garās, resnās naglas tā, lai asie gali otrā pusē līstu laukā. Pēc tam viņi ar svecēm rokās gāja uz verandu, bet tad caur auksto pieliekamo Nikolka, Mišlajevskis un Lariosiks uzlīda bēniņos. Tur, virs dzīvokļa, viņi, briesmīgi rībinādamies, izložņāja malu maliņas, līkņādami starp siltajiem dūmeņiem un izžauto veļu, un aiznagloja ciet jumta lodziņu.

Uzzinājis par ekspedīciju uz bēniņiem, Vasilisa izrādīja par to ļoti dzīvu interesi, pievienojās tai un lodāja starp sijām, atzīdams par pareiziem visus Mišlajevska pasākumus.

—    Cik žēl, ka jūs nedevāt mums nekādu ziņu. Vajadzēja Vandu Mihailovnu atsūtīt pie mums pa virtuves kāpnēm, — Nikolka runāja, pilinādams no sveces stearīnu.

—    Nu, brāl, tas nav tik vienkārši, — atsaucās Mišlajevskis, — kad viņi jau dzīvoklī, tad, draugs, izredžu vairs tikpat kā nekādu. Domā, viņi nemēģinātu aizstāvēties? Un kā vēl! Pirms tu iekļūtu dzīvoklī, dabūtu lodi vēderā. Un cauri būtu ar tevi. Tā gan, kungi. Bet, lūk, nelaist iekšā — tā ir pavisam cita runa.

—   Viņi draudēja šaut caur durvīm, Viktor Viktorovič, — Vasilisa sirsnīgi sacīja.

—    To viņi nemūžam nebūtu darījuši, — Mišlajevskis atteica, klaudzinādams ar āmuru, — nekādā gadījumā. Baidītos uzlaist sev kaklā visu ielu.

Vēlāk naktī Karūsa Lisoviču dzīvoklī tika lutināts kā Luijs XIV. Pirms tam bija norisinājusies šāda saruna.

—    Neviens vairs šodien nenāks, ko niekus! — Mišlajevskis sacīja.

—          Nē, nē, nē, — stāvēdami kāpnēs, viens par otru attrauca Vanda un Vasilisa, — mēs lūgšus lūdzam jūs vai Fjodoru Nikolajeviču, esiet tik labi! .,. Vai jums tas grūti? Vanda Mihailovna pacienās ar tēju. Ērti apguldīsim. Ļoti lūdzam nākamnakt arī. Apžēlojieties, dzīvoklī neviena vīrieša!

—   Es neparko nevarēšu aizmigt, — Vanda apstiprināja, tīdamās dūnvilnas lakatā.

—   Man ir konjaciņš — sasildīsimies, — Vasilisa piepeši itin nebēdnīgi noteica.

—    Paliec, Karūsa, — Mišlajevskis sacīja.

Tālab arī Karūsa tika lutināts. Smadzenes un vira ar augu eļļu, kā jau to varēja sagaidīt, bija tikai simptoms derdzīgajai skopuma slimībai, ar kuru Vasilisa bija inficējis savu sievu. Patiesībā dzīvokļa dziļumos slēpās dārgumi, un par tiem zināja vienīgi Vanda. Ēdamistabā uz galda parādījās burka ar marinētām sēnēm, teļa cepetis, ķiršu ievārījums un īsts lielisks Šus- tova konjaks ar zvanu uz etiķetes. Karūsa pieprasīja glāzīti arī Vandai Mihailovnai un ielēja viņai.

—    Pilnu ne, pilnu ne, — Vanda sauca.

Vasilisa, pārgalvīgi atmetis ar roku, paklausīdams Karūsam, izdzēra vienu glāzīti.

—   Tikai neaizmirsti, Vasja, ka tev tas ir kaitīgi, — Vanda maigi sacīja.

Kad Karūsa bija autoritatīvi paskaidrojis, ka konjaks nevar kaitēt absolūti nevienam un ka to kopā ar pienu pat lieto pret mazasinību, Vasilisa izdzēra otru glāzīti, un viņa vaigi kļuva sārti, bet uz pieres izspiedās sviedri. Karūsa izdzēra piecas glāzītes, un viņu pārņēma ļoti jauks noskaņojums. «Ja šo sievišķi uzbarotu, tas nemaz nebūtu tik neglīts,» Karūsa prātoja, noraudzīda- mies Vandā.

Tad viņš uzlielīja Lisoviču dzīvokļa plānojumu un apsvēra jautājumu par signalizāciju uz Turbinu dzīvokli: viens zvans no virtuves, otrs no priekšnama. Tiklīdz kaut kas atgadās — augšā atskan zvans. Un, lūdzu, durvis ies atvērt Mišlajevskis, tas būs pavisam kas cits.

Karūsa ļoti slavēja dzīvokli: tas bija gan ērts, gan labi mēbelēts, tikai — auksts.

Naktī Vasilisa pats atnesa malku un iekūra viesistabā krāsni. Karūsa izģērbies gulēja uz tahtas starp diviem lieliskiem palagiem un jutās ļoti mājīgi un labi.

Vasilisa kreklā, virs kura stiepās bikšturi, iznāca pie viņa un apsēdās atzveltnes krēslā, teikdams:

—    Nenāk miegs, vai zināt. Vai neatļausiet ar jums mazliet patērzēt?

Krāsns beidza degt, Vasilisa, apaļš un nomierinājies, sēdēja krēslā, nopūtās un tērgāja:

—    Tā ja, Fjodor Nikolajevič. Viss, kas iemantots neatlaidīgā darbā, vienā vakarā pazuda sazin kādu neliešu kabatās … vārmācīgā kārtā … Nedomājiet, ka es noliedzu revolūciju, nebūt ne, es lieliski izprotu vēsturiskos cēloņus, kas to visu izraisīja.

Tumšsārta atblāzma plaiksnījās Vasilisas sejā un bikšturu sprādzēs. Karūsa, kuru konjaks bija padarījis tīkami gurdenu, sāka snaust, pūlēdamies saglabāt sejā laipnas uzmanības izteiksmi…

—    Taču sakiet — vai tā nav? Pie mums Krievijā, kas neapšaubāmi ir stipri atpalikusi zeme, revolūcija jau pārvērtusies Pugačova dumpī… Jo kas tad īsti notiek … Pāris gadu laikā mēs esam zaudējuši katru likuma atbalstu, mūsu cilvēka un pilsoņa tiesību minimālo aizstāvību. Angļi saka …

—    Mhm, angļi… tie, protams, — Karūsa nomurmināja, juzdams, ka starp viņu un Vasilisu sāk rasties mīksta siena.

—    Kur te nu vairs «tavs nams — tavs cietoksnis», ja cilvēks pats savā dzīvoklī aiz septiņām atslēgām vairs nevar būt drošs, ka tāda pati banda kā tā, kas pie manis ieradās šodien, neatņem viņam mantu un, kas zina, arī dzīvību?!

—   Jānodrošinās ar signalizāciju un aizvirtņiem, — Karūsa miegainā balsī ne visai trāpīgi atbildēja.

—    Ak, Fjodor Nikolajevič! Ko nu te, mīļais, var līdzēt signalizācija vien! Ne ar kādu signalizāciju nav iespējams apturēt sabrukumu un pagrimumu, kas tagad perinās cilvēku dvēselēs. Apžēlojieties, signalizācija var līdzēt atsevišķā gadījumā. Bet ja nu tā samaitājas?

—    Izlabosim, — laimīgais Karūsa atbildēja.

—    Bet nevar taču visu dzīvi dibināt uz signalizāciju un nez kādiem revolveriem. Tas nav būtiskais. Es runāju vispār, tā sakot, kopumā. Būtiskais ir tas, ka iz zudis pats galvenais — cieņa pret privāto īpašumu. Bet, ja tā, tad viss pagalam. Tādā gadījumā mēs aiziesim bojā. Es pēc dabas esmu pārliecināts demokrāts un pats cēlies no tautas. Mans tēvs bija vienkāršs desmitnieks uz dzelzceļa. Viss, ko jūs šeit redzat, un viss, ko šodien man atņēma tie blēži, ir tikai paša spēkiem sastrādāts un iemantots. Un ticiet, es nekad neesmu aizstāvējis veco režīmu, tieši otrādi, es jums klusībā atzīšos, ka piederu pie kadetu partijas, taču tagad, kad pats savām acīm esmu redzējis, par ko tas viss izvēršas, varu jums apzvērēt, ka manī mostas baiga pārliecība, ka glābt mūs var tikai viens … — Kaut kur no mīkstā plīvura, kas apņēma Karūsu, skanēja čuksti… — Patvaldība. Jā gan… Visbargākā diktatūra, kādu vien spējam iedomāties … Patvaldība …

«Ek, kā nu laiž vaļā,» svētlaimīgais Karūsa nodomāja. «N-nu jā, patvaldība — tā ir āķīga būšana.» — Aha-mm … — viņš noteica kā caur vati.

—    Ak, bu-bu-bu-bu, habeas corpus, ak, bu-bu-bu- bu… Ai, bu-bu … — bubināja balss caur vati, — ai, bu-bu-bu, velti viņi iedomājas, ka tāda kārtība var ilgi pastāvēt, ai, bu-bu-bu, un turklāt ilgus gadus. Nē, kungi! Ilgus gadus tā neturpināsies, un būtu jau ari smieklīgi domāt, ka …

—    Ivangorodas cietoksnis, — Vasilisu negaidot pārtrauca kritušais komandants ar papahu galvā.

—    Ilgus gadus!

—    Arī Ardagana un Kara, — Karūsa miglā apstiprināja.

—    Ilgus gadus!

Kā no tālienes atskanēja Vasilisas sīkais, godbijīgais smiekliņš.

—    Ilgus gadus! —

līksmi nodziedāja balsis Karūsam galvā.

16

Ilgus ga-adus. Ilgus gadus. Ilgu-u-u-u-us ga-a-a-dus… —

skandināja slavenā Tolmaševska kora deviņi basi. . I-i-ilgu-u-u-u-us ga-a-a-a-adu-us … — piebalsoja dzidrie diskanti.

Ilgus … Ilgus … Ilgus … — paceldamies soprānā, koris uzmeta skaņas līdz pašam kupolam.

—    Skat! Skat! Pats Petļura …

—    Veries, Ivan …

—    Ak tu, stulbeni… Petļura jau ir laukumā ..,

Luktās simtiem galvu drūzmējās cita pie citas, spiedās cita citai priekšā, liecās pāri margām starp senlaicīgām kolonnām, kas apgleznotas ar melnām freskām. Grozīdamies, uzbudinādamies, spiezdami un grūstīdami cits citu, cilvēki spraucās pie margām, cenzdamies paraudzīties lejup, katedrāles dziļumos, bet simtiem galvu kā dzelteni āboli kārstījās pāri margām blīvā, trīskāršā slānī. Tur, dziļi lejā, viļņoja smacīgs tūkstošgalvains pūlis, un virs tā peldēja karsti sviedri un tvaiki, vīraka dūmi, neskaitāmu sveču izgarojumi un smago ķēdēs iekarināto lampādu kvēpi. Riņķiem čirkstot, slīdēja smags zilpelēks aizkars un aizsedza ar griezumiem rotātos, izmargotos cara vārtus, kas bija kaldināti no sensena metāla un tikpat tumši un drūmi kā visa drūmā Sofijas katedrāle. Kroņlukturī sprakšķēja un zvārojās sveču liesmu šķēpi, raidīdami augšup dūmu strūkliņas. Liesmiņām trūka gaisa. Sānu altārī valdīja neiedomājama kņada. Pa altāra sānu durvīm uz izmīdītajām granīta plātnēm bira laukā zeltīti garīdznieku tērpi, plandījās plecu saites. No apaļām kartona kārbām izlīda violetas garīdznieku galvassegas, no sienām tika ņemti nost līganie baznīcas karogi. Kaut kur ļaužu blīvā rūca protodiakona Serebrjakova varenais bass. Garīdznieka tērps bez galvas un rokām uzkumpis lidinājās pār pūli, iegrima tajā, un pēc tam gaisā izslējās vatētā virstērpa viena piedurkne, tad otra. Sagriezdamies grīstē, uzplī- voja rūtaini lakati.

—   Arkādija tēv, nosieniet ciešāk vaigus, nikni salst, atļaujiet, es jums palīdzēšu.

Baznīcas karogi durvīs klanījās kā uzvarētu pulku karogi, garām paslīdēja brūnas svēto sejas un noslēpumaini, zeltā izšūti vārdi, pa grīdu vilkās stērbeles.

—    Dodiet ceļu …

—    Ak tu kungs, kur tad?

—    Maņka! Nospiedīs …

—           Par ko īsti? (Bass, čuksti.) Par Ukrainas tautas republiku?

—    Ta velns viņu sazin. (Čuksti.)

—    Tik gudrs atnācis, tik aizgājis …

—    Uzmanās …

Ilgus gadus! — koris sāka dziedāt, pieskandinādams visu baznīcu … Resnais, sarkansejainais Tolmaševskis nodzēsa tievo vaska sveci un iebāza kabatā kamertoni. Koris garos, brūnos tērpos ar zeltītu pozamentu, šūpojoties diskantu baltmatainajām galviņām, kas izskatījās plikpaurainas, līgojot basu zirdziskajām galvām un ādamāboliem, sāka plūst prom no tumšās, drūmās luktas. Nevaldāmā mutuļojošā straumē no visām kāpņu telpām čalodami plūda cilvēki, sablīvēdamies arvien ciešāk un spiezdamies cits citam virsū.

No sānu altāra plūda laukā koristu tērpi, kā zobu sāpēs apsietas galvas ar mulsām acīm un mazas violetas kartona cepurītes. Katedrāles pārzinis Arkādija tēvs, vārgs maza auguma cilvēciņš, virs pelēkrūtainā lakata uzmaucis pusdārgakmeņos mirdzošo mitru, tipinādams sīkiem solīšiem, peldēja līdzi straumei. Acis garīdzniekam bija izmisuma pilnas, bārdiņa trīsēja.

—    Būs krusta gājiens. Žiglāk, Mitjka!

—    Rāmāk, jūs tur! Kur lienat? Nospiedīsiet popus …

—    Nebūs liela nelaime.

—    Pareizticīgie! Bērnu spiež nost…

—    Nekā nevar saprast…

—          Ja nevarat saprast, būtu gājuši mājās, jo tad jums te nav ko meklēt…

—    Maks pagalam!

—          Piedodiet, viņi taču ir sociālisti. Vai ne? Kam tad viņiem vajadzīgi popi?

—    Gan redzēsiet.

—          Iedod tik popam zilo papīrīti, viņš pat velnam liturģiju nolasīs.

—          Labāk būtu gājuši uz tirgu izdauzīt žīdu bodes, īstā reize …

—    Es jūsu valodā nerunāju.

—    Sieviete smok nost, sieviete .,,

—    A-ā-ā-ā … A-ā-ā-ā …

No kolonnu norobežotajām sānu telpām, no luktāin, no pakāpiena uz pakāpienu plecu pie pleca, neļaujot ne pagriezties, ne pakustēties, pūlis nesa cilvēkus uz durvīm un grūstīja. Vecajās freskās, dejodami un stabules spēlēdami, pa sienu garām slīdēja brūni nezināma gadsimta muzikanti ar resniem stilbiem. Ogļskābes, dūmu un vīraka pusnoslāpētais, apdullušais pūlis švīkstēdams un dunēdams vēlās pa visām ejām. Ik pa brīdim ļaužu biezumā atskanēja aprauti, sāpīgi sieviešu kliedzieni. Kabatas zagļi, tinušies melnās šallēs, strādāja spraigi, sviedriem vaigā, likdami savām ievingrinātajām, virtuozajām rokām slīdēt sablīvētās cilvēku miesas salipušajā masā. Švīkstēja tūkstošiem kāju, pūlis čukstēja, šalca.

—    Ak dieviņ tētīt…

—    Kungs Jēzus Kristus … Svētā dievmāte …

—    Nekāda prieka no nāciena. Kas te īsti notiek?

—    Kaut tevi, nekrietneli, nospiestu kā mušu…

—          Pulkstenis, mīlīši, sudraba pulkstenis, brālīši mani! Tikai vakar nopirku …

—   Jāteic, te tev nu bija liturģija …

—          Ļautiņi mīļie, kādā valodā tad dievkalpojumu noturēja, netieku gudra.

—   Dievvārdu valodā, krustmāt.

—          Tagad stingri noteikšot, lai maskaviešu valodu vairs nedzirdētu.

—          Kā tad tā, sakiet, lūdzami, — kā tā? Nu vairs ne dzimtajā pareizticīgo valodā neļaus runāt?

—          Izrāva auskarus ar visu miesu. Pusi auss noplēsa … '

—   Turiet boļševiku, kazaki! Spiegs! Boļševiku spiegs!

—    Te jums nav Krievija, cienītais.

—    Dieviņ tētīt, ar astēm … Redzi, Marusja, tresoti.

—    Man ne-labi…

—    Sievietei nelabi.

—          Visiem, mīļā, nelabi. Visai tautai ārkārtīgi slikti. Aci, aci izbakstīsiet, ko spiežaties virsū! Ko trakojat, sasodītās?!

—    Prom! Uz Krieviju! Arā no Ukrainas!

—          Ivan Ivanovič, te gan būtu derējušas policijas nodaļas, atcerieties, kā bija divpadsmitā gada svētkos. Ai, jā, jā!

—    Ak jūs ilgojaties pēc asiņainā Nikolaja? Zinām, zinām, kādas domas jūs perināt galvā.

—    Kristus dēļ, lieciet mani mierā. Es jūs neaiztieku.

—    Ak kungs, kaut ātrāk tiktu laukā … Svaigu gaisu ieraut.

—    Līdz durvīm netikšu. Nobeigšos.

Pūlis, virpuļos griezts un svaidīts, ar joni lauzās laukā pa galveno izeju, cilvēki zaudēja cepures, klaigāja, meta krustus. Pa otru sānu eju, kur acumirklī tika izspiesti divi stikli, izvēlās sudrabā un zeltā mirguļojošais, saņurcītais un apdullušais krusta gājiens un koris. Melnajā jūklī peldēja zeltīti plankumi, rēgojās garīdznieku galvassegas un mitras, baznīcas karogi slīpi līda caur stikliem, izslējās taisni un virzījās tālāk.

Stingri sala. Pilsēta tinās dūmakā. Bez mitas spalgi čirkstēja tūkstošiem kāju mīdītais sniegs katedrāles pagalmā. Atdzisušajā gaisā plīvoja salta dūmaka un cēlās augšup līdz zvanu tornim. Smagais zvans Sofijas katedrāles lielajā zvanu tornī dimdēja, pūlēdamies apslāpēt šo nejēdzīgo, klaigājošo kņadu. Mazākie zvani cits caur citu aizgūtnēm vankšķēja bez kādas kārtības, it kā zvanu tornī būtu uzlīdis pats nelabais, pats velns garīdznieka virstērpā, un, jokus dzīdams, sacēlis jandāliņu. Daudzstāvainajā tornī, kurš reiz ar trauksmes zvaniem bija sagaidījis greizacainos tatārus, melnajās ailēs starp spraišļiem varēja saskatīt, kā raustās un rej mazie zvani, gluži kā nikni suņi pie ķēdes. Sals čirkstēja, kūpēja. Ļaudis pajuka, lika mieru cits citam un kā melna masa piepildīja katedrāles pagalmu.

Svētie vīri, par spīti spīvajam salam, ar atsegtām galvām, gan kailām kā nobrieduši ķirbji, gan biezu rūsganu matu klātām, jau bija sasēdušies pa turku modei cits citam blakus gar bruģēto celiņu uz Sofijas vecā zvanutorņa plato caurstaigājamo eju un dobjās balsīs dziedāja.

Akli liras spēlmaņi žēli vilka gaudulīgu dziesmu par pastaro tiesu, un noskrandušas naģenes gulēja ar dibeniem uz leju, un tajās kā lapas krita nospeķoti rubļi un spīdēja apbružāti desmit kapeiku gabali.

Ai, kad pasaulei gals būs pienācis, Tad jau pastarā diena tuvosies .,.

No čirkstošā sniega augšup kāpa šausmīgas, sirdi plosošas pīkstulīgas deguna skaņas, kas lauzās laukā no dzeltenzobainām bandūrām ar greiziem rokturiem.

—           Brālīši, māsiņas, paraugieties uz manu kroplumu. Ziedojiet, Kristus dēļ, kādu nieku savā žēlsirdībā.

—          Skrienam uz laukumu, Fedosej Petrovič, citādi nokavēsim.

—    Notiks aizlūgums.

—    Krusta gājiens.

—           Pateicības dievkalpojums par Ukrainas tautas armijas revolucionārajiem ieročiem dāvāto uzvaru un panākumiem.

—          Apžēlojieties — kas par uzvarām un panākumiem? Ir taču jau uzvarējuši.

—    Būs vēl jaunas uzvaras.

—    Notiks karagājiens.

—    Uz kurieni tad?

—    Uz Maskavu.

—    Uz kādu Maskavu?

—    Uz to pašu veco.

—    Par augstu mērķēts.

—          Kā jūs teicāt? Atkārtojiet — kā jūs teicāt? Puiši, klausieties, ko viņš saka!

—    Es neko neesmu teicis.

—    Turiet, turiet viņu, zagli, turiet!!

—           Marusja, skrien uz tiem vārtiem, te netiksim cauri! Runā, Petļura esot laukumā. Jāredz taču.

—    Muļķe, Petļura ir katedrālē.

—    Tu pati esi muļķe. Viņš jājot baltā zirgā.

—    Slava Petļuram! Slava Ukrainas tautas republikai!

—          Bim … bim … bim … Bim-bim-bim … Dzinn- bam-bam. Bim-bam-bam, — plosījās zvani.

—           Nepaej iet garām bāreņiem, pareizticīgie pilsoņi, labie ļautiņi… Neredzīgajam… Nevarīgajam…

Melns cilvēka stāvs bez kājām un ar ādu apšūtu pakaļpusi, līdzīgs samītai vabolei, ložņāja starp ļaužu kājām, ar cimdiem ķerdamies izmīdītajā sniegā. Kroplie un tizlie bija atseguši vātis uz zili nosalušajiem stumbeņiem, drebināja galvas kā tika slimnieki vai paralī- tiķi, pārgrieza baltas acis, izlikdamies akli. Nolādētās liras pūlī čīkstēja kā ratu riteņi, vaidēja un kauca, nomocīdamas dvēseli, satriekdamas sirdi, atgādinādamas nabadzību, viltu, bezcerību, stepju bezgalīgo mežonību.

—    Nāc atpakaļ, sērdieni, kam pasaulē klīsti…

Pinkainas, trīcošas večas, uz ķeģiem balstīdamās,

stiepa uz priekšu izkaltušas, kā ar pergamentu pārvilktas rokas un gaudoja:

—    Skaistais brašuli! Lai dievs tev dod veselību!

—    Kundzenīt, pažēlo veceni, nelaimīgu sērdieni.

—    Labie ļautiņi, dievs kungs jums atmaksās…

Katedrāles pagalmā kā melni ūdeņi plūda noplukušas sieveles izmītās kurpēs, sievietes garos virssvārkos un ausainām aubēm galvās, zemnieki ar aitādas papa- hām, sārtvaidzes meitenes, atvaļināti ierēdņi ar putekļainiem kokardu plankumiem, pavecākas sievas ar kupliem, izrieztiem vēderiem, kustīgi puiši, kazaki šineļos un astainās cepurēs ar krāsainām — zilām, sarkanām, zaļām, aveņkrāsas virsām, zeltītām vai sudrabotām tresēm un zeltītiem zārku pušķiem, bet katedrāles durvis vēla laukā aizvien jaunus un jaunus cilvēku viļņus. Svaigajā gaisā krusta gājiens atguva možumu, atdzērās spēkus, pārkārtojās, sasparojās, un atsegtās, un rūtainos lakatos ievīstītās galvas, mitras un garīdznieku galvassegas, diakonu mežonīgās krēpes, mūku cepurītes, smailie krusti zeltītos kātos, pestītāj a-Kristus, dievmātes un Jēzus bērna attēli sāka virzīties prom stingrā ierindā un kārtībā, un plandīja astainie, ar slāvu rakstiem izšūdinātie zelta un aveņkrāsas karogi griezumiem rotātos un apkaltos kātos.

Nav tā pelēka migla, kas čūškas gaitā pa pilsētu ložņā, nav tās brūnganas duļķu upes, kas plūst senatnīgajās ielās, — tur uz parādi vecās Sofijas laukumā soļo neskaitāmie Petļuras pulki.

Ar tauru skaņām satricinādama salto gaisu, šķindinādama spožos šķīvjus, pirmā blīvās rindās aizsoļo zilā divīzija, sašķeļot melno ļaužu straumi.

Zilos županos ģērbti, aizsoļo galīcieši, braši pabīdījuši uz vienas auss jērādas cepures ar zilām virsām. Pāris divkrāsainu karogu, noliekti starp kailiem zobeniem, slīdēja nopakaļ blīvajam pūtēju orķestrim, bet aiz karogiem, vienmērīgi mīdīdami dzirkstošo sniegu, dūšīgi spēra soļus zaldāti labas — kaut ari vācu — vadmalas vamžos. Aiz pirmā bataljona nāca melni stāvi garos, ar siksnām apjoztos halātos un bļodām galvās, un kā dzeloņains padebesis uz parādi līda brūna durkļu biežņa.

Kā vienlaidus straume plūda pelēkie, apbružātie Se- čas strēlnieku pulki. Cita aiz citas maršēja haidamaku kājnieku vienības, un bataljonu atstarpēs, augstu līgodamies seglos, jāja brašie pulku, vienību un rotu komandieri. Zeltītas taures raibajā straumē pļerkstoši auroja bravūrīgus uzvaras maršus.

Aiz kājnieku ierindas vieglā riksī, seglos cilādamies; aiztraucās jātnieku pulki. Sajūsminātajam ļaužu pūlim acis apžilbināja saņurcītās, uz vienas auss piešķiebtās papahas ar zilām, zaļām, sarkanām virsām un zeltītiem pušķīšiem.

Pīķi, kuru cilpas bija uzmauktas uz labās rokas, cilājās kā adatas. Starp jātnieku rindām snaikstījās līksmi žvadzoši zižļi, un komandieru un taurētāju zirgi, tauru skaņu satraukti, rāvās uz priekšu. Bolbotuns, jautrs un apaļš kā bumba, rikšos jāja vienības priekšgalā, pavērsis pretī salam zemo, taukaini spīdošo pieri un tuklos, smaidīgos vaigus. Rudā ķēve, šķielēdama ar asiņu pielijušu aci, laužņus kodīdama un putas šļakstīdama, slējās pakaļkājās, nemitīgi mētādama sešpudīgo Bolbo- tunu; zobena maksts lēkāja, līkais zobens žvadzēja, un pulkvedis viegli spieda piešus zirga stāvajos, nervozajos sānos.

Un kā brāļi pulkā Vecākie ar mums! —

rikšos jādami un seglos cilādamies, braši dziedāja staltie haidamaki, dažādu krāsu matu cekuliem plīvojot.

Ložu caururbtajam dzeltenzilajam karogam plandot un harmonikām rūcot, garām aizrikšoja milzīgā zirgā sēdošā melnīgsnējā, smailūsainā pulkveža Kozira-Leško pulks. Pulkvedis bija drūms, skatījās greizi un pletnēja ērzeļa krustus. Viņam bija par ko skaisties — Naija- Tursa zalves dūmakainajā rītā pie Brestļitovskas dzelzceļa pārmijas bija iznīcinājušas Kozira labākos vadus, un pulks jāja rikšos, un laukumā parādījās sarukusi un izretināta ierinda.

Koziram sekoja brašā Melnās jūras jātnieku vienība, kas lepojās ar hetmaņa Mazepas vārdu un nebija cietusi nekādus zaudējumus. Pie Poitavas slavenais hetmanis gandrīz bija pazudinājis imperatoru Pēteri, un tagad viņa vārds ar zeltītiem burtiem zaigoja uz zila zīda.

Cilvēku jūra skalojās gar namu pelēkajām un dzeltenajām sienām, ļaudis spiedās uz priekšu, rausās uz stabiņiem ietves malā, puišeļi rāpās laternu stabos un sēdēja tur uz šķērskokiem, stāvēja uz jumtiem, svilpa, sauca: urā … urā …

—    Slava! Slava! — kliedza cilvēki uz ietvēm.

Aiz balkonu un logu stikliem rēgojās neskaitāmas plakanas sejas.

Važoņi balansēdami trausās uz kamanu bukām, vicinādami pātagas.

—    Melsa par bandām … Te tev nu bija bandas! Urā!

—    Slava! Slava Petļuram! Slava mūsu tētiņam!

—    Ur-rā …

—          Maņa, skaties, skaties … Pats Petļura, rau, jāj pelēkā zirgā. Kāds skaistulis …

—    Ko nu, kundzīt, tas ir pulkvedis.

—   Ak tā? Bet kur tad Petļura?

—    Petļura pilī pieņem franču sūtņus no Odesas.

—    Ko niekus, godātais? Kas par sūtņiem?

—          Pjotr Vasiļjevič, stāsta (čukstus), Petļura esot Parīzē, nu, vai redzat?

—    Te nu bija bandas … Miljons vīru.

—          Kur tad Petļura? Mīlīši, kur ir Petļura? Ļaujiet kaut aci uzmest!

—    Petļura, cienītā, pašlaik laukumā pieņem parādi.

—          Kas par blēņām! Petļura ir Berlīnē vizītē pie prezidenta sakarā ar savienības noslēgšanu.

—          Pie kāda prezidenta?! Ko jūs, cienītais, izplatāt provokatoriskas ziņas?

—    Pie Berlīnes prezidenta … Sakarā ar republiku…

—           Redzējāt? Redzējāt? Cik cienīgs … Viņš brauca karietē pa Riļskas šķērsielu. Ar sešiem zirgiem …

—    Sakiet, lūdzu, — vai tad viņi tic arhierejiem?

—          Es nesaku — tic vai netic… Es teicu — brauca un vairāk neko. Domājiet, kā gribat…

—    Bet popi taču pašlaik notur dievkalpojumu …

—    Ar popiem drošāk …

—    Petļura. Petļura. Petļura. Petļura. Petļura …

Rībēja briesmīgie, smagnējie riteņi, grabēja kastes,' aiz desmitiem jātnieku vienību bezgalīgā virknē stiepās artilērija. Tika vestas strupās, resnās mortīras, ripoja slaidās haubices; uz kastēm sēdēja jautras, labi paēdušas, uzvaras lepnuma pārņemtas apkalpes, braucēji cēli un mierīgi vadīja pajūgus. Saspringuši, izstiepušies soļoja labi baroti spēcīgi milzu zirgi ar platiem krustiem un pie darba pieradušie, grūsnām blusām līdzīgie zemnieku zirģeļi. Klusi rībēdama, ripoja kalnu kavalērijas vieglā artilērija, lielgabaliņi lēkāja, staltu jātnieku aplenkti.

—   Ak … ak … te tev nu bija piecpadsmit tūkstoši… Kā tad mums stāstīja tādus melus! Piecpadsmit… bandīts … dezorganizācija … Ak kungs, ne gala, ne malas. Vēl viena baterija … vēl viena, vēl…

Pūlis stumdīja un grūstīja Nikolku, un viņš, iebāzis savu putna degunu studenta šineļa apkaklē, beidzot ietrausās kādā sienas nišā un palika tur. Nišā jau stāvēja kāda jautra sievele ar velteņiem kājās un priecīgi teica Nikolķam:

—   Turieties pie manis, kundziņ, bet es pie mūra, citādi novelsimies.

—   Paldies, — Nikolka drūmi nosēca apsarmojušajā apkaklē, — es pieķeršos te pie āķa.

—   Kur tad pats Petļura? — pļāpīgā sievele tērgāja. — Ai, kā gribas redzēt Petļuru! Stāsta, esot brīnum skaists.

—   Jā, — Nikolka nenoteikti norūca aitādas apkaklē, — brīnum skaists. — «Vēl viena baterija… Re, velns … Jā, jā, tagad es saprotu …»

—   Stāsta, viņš esot automobilī braucis šite garām … Vai jūs neredzējāt?

—   Viņš ir Viņņicā, — Nikolka atbildēja dobjā un sausā balsī, kustinādams zābakos nosalušos pirkstus. «Kāda velna pēc neuzvilku velteņus? Tas tik ir sals!»

—    Skat, skat, Petļura!

—    Kāds Petļura, tas ir vartas priekšnieks.

—   Petļuras rezidence ir Belaja Cerkovā. Tā tagad būšot galvaspilsēta.

—   Vai tad Pilsētā viņš neieradīsies — atļaujiet jums pavaicāt?

—    Kad vajadzēs, tad ieradīsies.

—    Tā, tā, tā …

Žvadzoņa, žvadzoņa, žvadzoņa. No Sofijas laukuma skanēja šurp turku bungu dobjā rīboņa, bet pa ielu, no ambrazūras draudīgi slaistīdamas ložmetējus, smagos torņus līgodamas, jau līda četras briesmīgas bruņu mašīnas. Taču sārtvaidzīgais entuziasts Straškevičs tur vairs nesēdēja. Sastingušais Straškevičs vēl arvien gulēja nenovākts Pečerskā, Marijas parkā, tūlīt aiz vārtiem, un vairs nepavisam nebija sārts, bet pelēki dzeltens. Pierē Straškevičam bija caurumiņš, otrs, apkaltis, aiz auss. Entuziasta basās kājas rēgojās laukā no sniega, un ar stiklainajām acīm viņš cauri kailajiem kļavu zariem vērās tieši debesīs. Apkārt bija ļoti kluss, parkā nevienas dzīvas dvēseles, un arī uz ielas reti kāds parādījās, mūzika no vecās Sofijas laukuma šurp neatplūda, tādēļ entuziasta seja izskatījās pavisam mierīga.

Bruņu mašīnas rūkdamas, caur pūli lauzdamās, aizslīdēja līdzi straumei uz turieni, kur sēdēja Bogdans Hmeļņickis un, pret debesīm melnēdams, ar zizli norādīja uz ziemeļaustrumiem. Zvana skaņas kā biezs, eļļains vilnis vēl arvien vēlās pār sniegotajiem pakalniem un pilsētas jumtiem, un bungas ļaužu masās rībēja un rībēja, un līksmā uzbudinājuma satracinātie puišeļi rāpoja ap melnā Bogdana zirga kājām. Bet pa ielām, ķēdes žvarkstinādamas, jau ripoja smagās mašīnas, un kravas kastēs brauca meičas ar salmu vainagiem galvās, ģērbušās ukraiņu plikādas kažociņos, no kuriem rēgojās laukā raibi lakati, brauca kažociņos un platās zilās biksēs ģērbušies puiši, saskanīgi un klusi dziedādami …

Bet Riļskas šķērsielā tikmēr norībēja zalve. Pirms zalves pūlī vērpetē sagriezās sieviešu spiedzieni. Kāds skrēja prom, brēkdams:

—   Ai, briesmas!

Kāda aiztrūkstoša, piesmakusi balss aizgūtnēm kliedza:

—   Es zinu. Turiet viņus! Virsnieki. Virsnieki. Virsnieki … Es viņus redzēju ar uzplečiem!

Radas desmitās vienības vadā, kurš gaidīja savu kārtu iziet laukumā, puiši steigšus nolēca no zirgiem, iespiedās pūlī un kādu sagrāba. Sievietes kliedza. Aiz rokām satvertais kapteinis Pļeško vārgi un žēli sauca:

— Es neesmu virsnieks. Nekas tamlīdzīgs. Nepavisam. Ko jūs darāt? Esmu bankas kalpotājs.

Viņam blakus sagrāba vēl kādu, tas nobālis klusēja un mēģināja izrauties . .7

Pēc tam cilvēki, cits citu grūzdami, sāka gāzties no šķērsielas kā no pārplēsta maisa. Tie skrēja, aiz šausmām zaudējuši jēgu. Atbrīvojās pilnīgi balta vieta, kur rēgojās viens vienīgs plankums — kāda pamesta cepure. Šķērsielā noplaiksnījās uguns un noblīkšķēja šāviens, un trīskārt sevi noliegušais kapteinis Pļeško samaksāja meslus par savu patiku noskatīties parādes. Rokas izpletis, viņš augšpēdus nogāzās pie dārziņa Sofijas baznīcas mājas priekšā, bet otrs, nerunīgais, uzkrita viņam uz kājām un atsitās ar seju pret ietvi. Un tūlīt laukuma stūrī nošķindēja šķīvji, atkal trokšņodami atplūda ļaudis un iedārdējās orķestris. Asi noskanēja uzvaroša balss: «Soļos — marš!» Un, astainajām tresēm spīdot, Radas jātnieku vienība sāka rindu pēc rindas virzīties uz priekšu.

*

Gluži negaidot spraugā starp katedrāles kupoliem pelēkais fons sašķēlās, un blāvajā miglā piepeši parādījās saule. Tā bija tik liela, kādu Ukrainā vēl neviens nekad nebija redzējis, un koši sarkana kā tīra asins. No lodes, kas vāri mirguļoja cauri padebešu aizkaram, vienmērīgi un tālu stiepās sarecējušu asiņu un limfas strēles. Sofijas galveno kupolu saule krāsoja asinssarkanu, bet pār laukumu no šī kupola nogūla dīvaina ēna, kurā Bogdans kļuva violets, bet klīstošo ļaužu pūlis vēl melnāks, vēl biezāks un juceklīgāks. Un bija redzams kā, uz kāpnēm uzrausušies, ap klinti snaikstījās pelēki, ar smagām siksnām apjozti un durkļiem bruņoti vīri, pūlēdamies nodauzīt uzrakstu, kas rēgojās uz melnā granīta. Taču durkļi velti slīdēja pār akmeni un lēca nost no tā. Bet auļojošais Bogdans pikti rāva zirgu nost no klints, cenzdamies aizjoņot prom no tiem, kas bija smagi uzgūluši uz zirga kājām. Tieši pret sarkano saules lodi pavērstā seja izskatījās nikna, un viņš, tāpat kā līdz šim, ar zizli norādīja tālumā.

Un, tad iepretī Bogdanam uz strūklakas slidenās apledojušās malas pāri dūcošajam, viļņojošajam pūlim rokas uzcēla kādu cilvēku. Viņam mugurā bija tumšs mētelis ar ādas apkakli, bet cepuri, par spīti salam, viņš noņēma un turēja rokās. Laukums vēl arvien dūca un mudžēja kā skudru pūznis, taču Sofijas zvanu tornis jau bija apklusis, un mūzika pa sala stindzinātajām ielām aizplūda uz visām pusēm. Ap strūklaku sablīvējās milzu pūlis.

—    Petjka, Petjka! Kas tur pacelts gaisā? …

—    Laikam Petļura.

—    Petļura saka runu …

—    Ko jūs muldat… Tas ir vienkārši orators …

—    Marusja, orators. Skaties .,. Skaties …

—    Lasa deklarāciju …

—    Nē, viņš nolasīs Universālu.

—    Lai dzīvo brīvā Ukraina!

Augšup paceltais cilvēks ar iedvesmu paraudzījās pāri tūkstošgalvainajam pūlim tālē, kur arvien skaidrāks spraucās laukā saules disks, pārliedams krustus ar biezu sarkanīgu zeltu, tad pamāja ar roku un paklusi uzsauca:

—    Slava tautai!

—    Petļura … Petļura.

—    Kas par Petļuru! Nestāstiet pasakas!

—    Vai nu Petļura kāps uz strūklakas?

—    Petļura ir Harkovā.

—    Petļura tikko aizbrauca uz banketu pilī…

—    Nemelsiet niekus, nekādu banketu nebūs.

—           Slava tautai! — atkārtoja cilvēks, un tūliņ gaišo hiatu šķipsna palēcās un nokrita viņam uz pieres.

—    Klusāk!

Gaišā cilvēka balss kļuva spēcīgāka un skaidri sadzirdama cauri dunoņai un sniega čirkstoņai, cauri rūkoņai un dārdoņai un attālajai bungu rīboņai.

—    Vai redzējāt Petļuru?

—    Ak kungs, protams, nupat.

—    Ak, laimīgā! Kāds tad viņš ir? Kāds?

—           Ūsas melnas un uz augšu kā Vilhelmam, galvā bruņu cepure. Tad, re, tur jau viņš ir, rau, skatieties, skatieties, Marja Fjodorovna, re, re, tur viņš jāj …

—           Ko jūs te taisāt provokāciju! Tas ir Pilsētas ugunsdzēsēju komandas priekšnieks.

—    Petļura, kundzīt, ir Beļģijā.

—    Ko tad viņš Beļģijā meklē?

—    Nostiprina savienību ar sabiedrotajiem…

—          Tad ne jau. Viņš nupat eskorta pavadībā aizbrauca uz Domi.

—    Kāpēc?…

—    Zvērests …

—    Vai tad viņš dos zvērestu?

—    Kālab tad viņš? Viņam dos zvērestu.

—    Nu, es drīzāk nomiršu (čukst), bet nezvērēšu …

—          Jums jau nemaz nevajadzēs zvērēt… Sievietes atstās mierā.

—    Zīdus gan ne, tas nu ir tiesa …

—    Un virsniekus arī ne. Tiem visiem zarnas izlaidīs.

—    Un muižniekiem tāpat. Nost!

—    Klusāk!

Gaišais cilvēks ar dziļām skumjām un reizē ar apņēmību acīs norādīja uz sauli.

—           Jūs, pilsoņi, brāļi un biedri, dzirdējāt, — viņš sāka runāt, — kā dziedāja kazaki: «Un kā brāļi pulkā vecākie ar mums!» Ar mums. Ar mums viņi ir! — cilvēks piesita ar cepuri sev pie krūtīm, pār kurām kā milzīgs vilnis sārtoja lenta. — Ar mums! Jo viņi nāk no tautas, tautā dzimuši, tautā arī nomirs. Kopā ar mums viņi sala sniegā Pilsētas aplenkuma laikā un nu to ir varonīgi ieņēmuši, un sarkanais karogs jau pland pār šiem torņiem….

—    Urā!

—           Vai tad sarkanais? Ko viņš tur runā? Dzeltenzilais taču.

—    Sarkans tak ir boļševikiem.

—    Klusāk! Slava!

—    Viņš slikti runā ukrainiski…

—           Biedri! Jums tagad ir jauns uzdevums — izveidot un nostiprināt jauno neatkarīgo Republiku visu darbaļaužu — strādnieku un zemkopju laimei, jo vienīgi viņiem, kas lējuši savas asinis un sviedrus par mūsu dzimto zemi, ir tiesības uz to!

—    Taisnība! Slava!

—    Tu dzirdēji, par «biedriem» uzrunāja. Brī-īnums.

—    Klu-sāk!

—     Tādēļ, dārgie pilsoņi, līksmajā tautas uzvaras stundā nodosim šeit zvērestu, — acis runātājam iemirdzējās, viņš arvien trauksmaināk stiepa rokas pret mākoņainajām debesīm, un viņa valodā arvien retāk ieskanējās ukraiņu vārdi, — un apņemsimies, ka neno- liksim ieročus, kamēr brīvības simbols — sarkanais karogs — neplīvos pār darbaļaudīm visā pasaulē.

—    Urā! Urā! Urā! … Inter …

—    Vasjka, turi muti! Jucis esi, vai?

—    Mierā, Ščur, klusāk!

—     Nudien, Mihail Semjonovič, nevaru novaldīties — uz cīņu … darba …

Melnā oņeginiskā vaigu bārda noslēpās biezajā bebrādas apkaklē, un varēja vienīgi redzēt, cik satrauktus skatienus sāņus meta pūlī iespiestā sajūsminātā autobraucēja acis, kas pavisam dīvainā kārtā atgādināja naktī uz četrpadsmito decembri kritušā praporščika nelaiķa Špoļanska acis. Dzeltenā cimdā tērptā roka pastiepās un sažņaudza Ščura roku …

—     Labi. Labi, būšu kluss, — Ščurs murmināja, ar acīm ieurbdamies gaišajā cilvēkā.

Bet tas, jau valdīdams pār sevi un tuvākajām rindām pūlī, uzsauca:

—     Lai dzīvo strādnieku, zemnieku un kazaku deputātu padomes! Lai dzīvo …

Saule pēkšņi apdzisa — un pār Sofiju un kupoliem nogūlās ēna; asi iezīmējās Bogdana un arī runātāja seja. Varēja redzēt, kā lēkā gaišais cekuls uz viņa pieres…

—    Aa-a. Aa-a-a, — pūlī sacēlās kņada …

—      … strādnieku, zemnieku un sarkanarmiešu deputātu padomes. Visu zemju proletārieši, savienojieties .

—    Kā? Kā? Ko?! Slava!

Aizmugurējās rindas vairākas vīriešu balsis un vēl kāda smalka un skanīga balss sāka dziedāt «Ja es miršu, tad …».

—     Ur-rā! — citā vietā skanēja jūsmīgs sauciens. Vēl kaut kur citur pūlis pēkšņi sagriezās vērpetē.

—     Grābiet viņu ciet! Grābiet ciet! — iekliedzās aiz- lūzusi, nikna un raudulīga vīrieša balss. — Grābiet ciet!

Tā ir provokācija! Boļševiks! Moskalis! Turiet! Vai nedzirdējāt, ko viņš teica …

Kāds noplaukšķināja gaisā rokas. Runātājs sasvērās uz sāniem, tad pazuda viņa kājas, vēders, pēc tam ari galva, apsegdamās ar cepuri.

—    Turiet! — atsaukdamies pirmajam, iebrēcās vēl kāds smalkā tenorā. — Tas nerunā pareizi. Ņemiet viņu ciet, puiši, ņemiet ciet, pilsoņi!

—    Pag, pag, pag! Stāvi! Kurš? Kuru noķērāt? Ko? Neviena!

Smalkās balss īpašnieks metās uz strūklakas pusi, plātīdamies ar rokām, it kā ķertu lielu, glumu zivi. Taču neapķērīgais Ščurs miecētas ādas puskažociņā un ar ausaiņu cepuri galvā sāka pīties tam pa kājām, saukdams: «Ķeriet!» — un piepeši iebrēcās:

—    Paga, ļautiņi, pulkstenis nosperts!

Kāds uzmina uz kājas sievietei, un tā baismīgā balsi ievaimanājās.

—    Kam pieder pulkstenis? Kur? Melo —« nekur tu nespruksi!

Kāds no mugurpuses sagrāba smalkās balss īpašnieku aiz jostas un turēja, tajā brīdī, lielas, saltas plaukstas cirsta, savu pusotru mārciņu smaga pļauka aizsita viņam degunu un muti.

—    Up! — smalkās balss īpašnieks norīstījās, kļuva bāls kā nāve un juta, ka cepures vairs galvā nav. To pašu brīdi viņu ķēra otra velnišķi griezīga pļauka, un kaut kur augstu, augstu kāds ieaurojās:

—    Te ir tas zaglis, nelietis, maitasgabals. Sitiet viņu!

—    Ko jūs darāt?! — smalkā balss iegaudojās. — Par ko jūs mani sitat?! Es neesmu zaglis! Neesmu zaglis! To boļševiku vajag ņemt ciet! A-ai! — viņš gaudoja…

—    Ak dievs, ak dievs, Marusja, skriesim ātrāk prom! Kas te īsti notiek?

Pūlis pie pašas strūklakas mutuļoja un plosījās, kādu sita, kāds brēca, ļaudis pajuka, un galvenais — pazuda runātājs. Pazuda brīnumainā kārtā, kā uz burvja mājienu, kā zemē iekritis. Kādu izgrūda laukā no mutuļa, tomēr nekā, tam viltus runātājam bija melna cepure, kamēr šis izsprāga no pūļa ar papahu galvā. Jau pēc trim minūtēm mutulis norima pats no sevis, kā nebi

jis, jo uz strūklakas malas jau cēla augšā jaunu runātāju, un viņā klausīties no visām pusēm spiedās turpat vai divtūkstoš cilvēku liels pūlis, sagulsnēdamies ap vidū stāvošo kodolu.

*

Pie puķu dārziņa baltajā šķērsielā, no kuras ziņkārīgais pūlis jau bija aizplūdis aizmaršējošam karaspēkam pakaļ, lielais smējējs Ščurs vairs neizturēja un ar joni nosēdās tieši uz ietves.

—    Ai, es vairs nevaru, — viņš smējās, sakampis ar rokām vēderu. Ščurs locījās nevaldāmos smieklos, un mutē viņam zibēja balti zobi, — aiz smiekliem plīsīšu, nudien. Kā viņi to kaustīja, kungs Jēzus!

—     Nav vis daudz ko sēdēt, Ščur, — sacīja viņa ceļa biedrs, nepazīstamais ar bebrādas apkakli, kurš līdzinājās slavenajam nelaiķa praporščikam un «Magnēta Trioleta» priekšsēdētājam Spoļanskim kā viena ūdens lāse otrai.

—    Tūlīt, tūlīt, — Ščurs sarosījās, sliedamies kājās.

—    Mihail Semjonovič, dodiet papirosu, — teica otrs Ščura ceļa biedrs, slaids vīrietis melnā mētelī. Viņš atstūma papahu pakausī, un pār uzaci noslīdēja gaišā matu cirta. Viņš smagi pūta un elsa, it kā viņam salā būtu karsti.

—    Nu? Ir gan sagribējies? — nepazīstamais laipni apvaicājās, atsita vaļā mēteļa malu un, izvilcis nelielu zelta etviju, piedāvāja gaišmatim vācu papirosu bez iemutes; tas aizsmēķēja, aizlikdams rokas kā vairogu priekšā sērkociņa liesmiņai, un, tikai dūmus izpūtis, noteica:

—    Uh! Uh!

Tad visi trīs saka ātri iet, nogriezās ap stūri un pazuda.

No laukuma šķērsieliņā straujā gaitā ienāca divi studenti. Viens neliela auguma, plecīgs un kārtīgs, spīdīgās gumijas galošās. Otrs slaids, platiem pleciem, garām, taisnām kājām un turpat vai asi garu soli.

Apkakles abiem uzslietas līdz pašām naģeņu malām, bet slaidajam pat skūtā virslūpa apslēpta šallē; kāds tur brīnums — salst taču. Abi kā pēc komandas pagrieza galvas, uzmeta skatienu kapteiņa Pļeško līķim un tam otram, kurš ar seju lejup bija sakņupis uz iz- rieztajiem ceļgaliem, un, nebilduši ne vārda, pagāja garām.

Vēlāk, kad studenti no Riļskas šķērsielas iegriezās Zitomiras ielā, slaidais pievērsās mazajam un piesmakušā tenorā noteica:

—    Redzēji velnu? Vai redzēji, es tev prasu.

Mazais neko neatbildēja, tikai sarāvās un nostenējās, it kā viņam piepeši būtu iesāpējies zobs.

—    Neaizmirsīšu, kamēr vien būšu dzīvs, — slaidais turpināja, sperdams platus soļus, — mūžam atcerēšos.

Mazais klusēdams soļoja viņam iepakaļ.

—    Paldies par mācību. Nu, ja man kādreiz patrāpīsies tas maita … hetmanis … — No šalles skanēja sē- cieni, — es viņu, — slaidais izgrūda briesmīgu neķītru lamuvārdu un nepabeidza sakāmo. Abi iznāca uz Lielās Zitomiras ielas, kur viņiem ceļu aizšķērsoja kāda procesija, kas virzījās uz Vecpilsētas iecirkni, kam bija arī sargtornis. Īstenībā no laukuma ceļš būtu taisns un īss, taču Vladimira ielu vēl aizšķērsoja kavalērija, kas nebija paguvusi aiziet no parādes, un procesijai vajadzēja mest līkumu tāpat kā visiem.

To ievadīja bars puišeļu. Viņi skrēja, lēca atmuguriski un griezīgi svilpa. Tad pa nobradāto bruģi soļoja cilvēks vaļā atrautā, saplēstā mētelī un bez cepures, viņa skatiens šausmās un izmisumā klīda apkārt. Seja viņam bija asiņaina, bet no acīm bira asaras. Cilvēks vaļā atrautajā mētelī pavēra plato muti un kliedza smalkā, taču gluži aizsmakušā balsī, jaukdams krievu un ukraiņu vārdus:

—    Jums nav tiesību! Es esmu pazīstams ukraiņu dzejnieks. Mani sauc Gorbolazs. Esmu sastādījis ukraiņu dzejas antoloģiju. Es žēlošos Radas priekšsēdētājam un ministram. Tas ir kas nedzirdēts!

—   Sitiet viņu, maitasgabalu, kabatzagli, — kliedza no ietves.

—    Es, —: pilnā rīklē izmisīgi kliegdams un grozīdamies uz visām pusēm, sauca asiņainais, — mēģināju aizturēt boļševiku provokatoru…

—    Ko, ko, ko, — skanēja no ietvēm.

—    Ko tur ved?

—    Atentāts pret Petļuru.

—    Ejiet nu?!

—    Viņš, kuces bērns, šāvis uz mūsu tētiņu.

—    Bet viņš tak ir ukrainis.

—          Draņķis, ne ukrainis, — kāds bass noducināja, — spēris makus.

—    F-juit, — puišeļi nievājoši nosvilpa.

—    Kas te notiek? Ar kādām tiesībām?

—          Noķerts boļševiku provokators. Tāds maita jāsit uz vietas nost.

Asiņainajam aiz muguras vēlās satrauktais pūlis, pazibēja papaha ar zelttresainu asti un divi šauteņu stobri. Kāds, cieši apjozies ar košu jostu, gāzelīgā gaitā soļoja blakus asiņainajam un paretam, kad tas kliedza sevišķi skaļi, ar dūri automātiski uzblieza viņam pa kaklu; tad nelaimīgais arestants, kurš bija gribējis notvert nenotveramo, aprima un sāka nevaldāmi, tomēr klusi raudāt.

Abi studenti palaida procesiju garām. Kad tā jau bija gabalā, slaidais paķēra mazo zem rokas un ļauna prieka pilnā balsī čukstēja:

—           Tas viņam derēja, tas viņam derēja. Uzreiz kļuva vieglāk ap sirdi. Nu, to es tev sacīšu, Karūsa, tie boļševiki ir veikli zeļļi. Goda vārds — veikli. Tas tik bija labi nostrādāts! Redzēji, cik smalki viņi aizgādāja projām savu runātāju? Un drosmes viņiem netrūkst. Tieši drosmes dēļ man boļševiki patīk, sasper jods.

Mazais klusi noteica:

—    Ja tagad nedabūjam iedzert, tad jāiet vai kārties.

—          Tā ir vērtīga doma. Nudien, vērtīga, — slaidais sparīgi apstiprināja. — Cik tev turas?

—    Divi simti.

—          Man ir simt piecdesmit. Ieiesim pie Tamāras, paņemsim pusotra …

—    Ciet.

—    Gan atvērs.

Abi pagriezās uz Vladimira ielas pusi, aizgāja līdz divstāvu mājelei ar izkārtni:

«Pārtikas preču tirgotava», bet blakus «Pagrabs — Tamāras pils».

Nokāpuši pa kāpnītēm lejā, abi sāka piesardzīgi klauvēt pie stikla dubultdurvīm.

Nikolka piepildīja savu loloto nodomu, kas viņam nedeva miera visas šīs trīs dienas, kad ģimenē kā akmeņi birtin bira notikumi, nodomu, kas bija saistīts ar pēdējiem, mīklainajiem sniegā saļimušā Naija-Tursa vārdiem. Taču tādēļ viņam visu dienu pirms parādes vajadzēja skraidīt pa pilsētu un apmeklēt vismaz deviņas adreses. Un, tā skraidot, Nikolka jau daudzkārt bija zaudējis dūšu, gribējis visu pamest, taču atkal saņēmies un tomēr sasniedzis mērķi.

Pašā nomalē, Lietuvas ielā, mazā mājelē viņš sameklēja kādu puisi no družīnas otrās nodaļas un no viņa uzzināja Naija adresi, vārdu un tēva vārdu.

Stundas divas Nikolka cīnījās ar viļņojošo cilvēku jūru, pūlēdamies šķērsot Sofijas laukumu. Taču laukumu šķērsot viņam neizdevās, tas nebija iespējams. Tad pārsalušais Nikolka zaudēja kādu pusstundu, pūlēdamies izkļūt no ciešajām spīlēm un atgriezties izejas punktā — pie Mihaila klostera. No turienes viņš, mezdams lielu līkumu, mēģināja pa Kosteļņajas ielu nokļūt lejā uz Kreščatiku un tad aplinkus pa apakšējām ielām uz Maloprovaļnaju. Izrādījās, ka arī tas nav iespējamsl Augšup pa Kosteļnaju, tāpat kā visur, blīvā līčloču ierindā uz parādi soļoja karaspēks. Tad Nikolka meta vēl lielāku un tālāku līkumu un gluži viens nonāca Vladimira kalnā. Viņš skrēja pa terasēm un alejām, virzīdamies uz priekšu starp baltām sniega sienām. Nikolka nokļuva arī klajumiņos, kur sniega bija mazāk. No terasēm varēja redzēt sniega jūrā iegrimušo Cara dārzu, kalnos, kas atradās iepretim, bet tālāk pa kreisi, aiz ziemīgo krastu ieskautās baltās un cienīgās Dņepras, — bezgalīgos dziļā ziemas mierā ieslīgušos Čerņigovas klajumus.

Valdīja miers un pilnīgs klusums, taču Nikolkam nebija laika to izbaudīt. Cīnīdamies cauri sniegam, viņš uzveica terasi pēc terases un tikai retumis nobrīnījās par to, ka šur tur sniegs bija nomīdīts un varēja samanīt pēdas, tātad kāds klaiņoja pa Kalnu arī ziemā.

Beidzot Nikolka, nogājis lejup pa aleju, atviegloti nopūtās, ieraudzīdams, ka uz Kreščatika karaspēka

nav, un steidzās uz ilgoto, meklēto vietu. «Maloprovaļ- naja 21.» Tāda bija Nikolkas izdibinātā adrese, un ta, nekur nepierakstīta, bija cieši iespiedusies viņam prātā.

*

Nikolka uztraucās un baiļojās… «Pēc kā lai jautā un kādā veidā to labāk izdarīt? Es nekā nezinu…» Viņš piezvanīja pie durvīm sētas mājā, kas atradās dārza pirmajā terasē. Ilgi neviens neatsaucās, taču beidzot atskanēja šļūcoši soļi, un durvis ar priekšā aizliktu ķēdi mazliet pavērās. Spraugā paraudzījās sievietes seja ar pensneju un no priekšnama tumsas skarbi noprasīja:

—    Kas jums vajadzīgs?

—          Atļaujiet jautāt… Vai te dzīvo Naija-Tursa ģimene?

Sievietes seja kļuva pavisam nelaipna un drūma, nozibēja pensneja stikli.

—    Nekādu Tursu te nav, — sieviete teica zemā balsī.

Nikolka piesarka, samulsa un kļuva bēdīgs …

—    Šis taču ir piektais dzīvoklis …

—          Ir gan, — sieviete atbildēja nelabprāt un aizdomīgi, — sakiet, kas jums vajadzīgs.

—    Man teica, ka Tursi dzīvojot te …

Seja paliecās spraugai tuvāk un pārlaida dārziņam pētošu skatienu, pūlēdamās izdibināt, vai Nikolkam aiz muguras nestāv vēl kāds … Tagad Nikolka varēja saskatīt dāmas pilnīgo dubultzodu.

—    Ko jums īsti vajag? … Pasakiet man.

Nikolka nopūtās un, paskatījies apkārt, teica:

—          Es nāku sakarā ar Fēliksu Feliksoviču… man ir ziņas.

Seja pilnīgi pārvērtās. Sieviete samirkšķināja acis un noprasīja:

—    Kas jūs esat? /

—    Students.

—          Pagaidiet šeit, — durvis aizcirtās, un soļi apklusa.

Pēc brītiņa aiz durvīm noklaudzēja papēži, durvis

atvērās pilnīgi un ielaida Nikolku. Priekšnamā gaisma iekļuva no viesistabas, un Nikolka varēja saredzēt mīksta plīša atzveltnes krēsla malu, bet tālāk dāmu ar pensneju. Nikolka noņēma cepuri, un tajā pašā brīdī viņa priekšā parādījās cita dāma, kalsna, neliela auguma un ar vītuša skaistuma pēdām sejā. Pēc dažām sīkām un nenoteiktām pazīmēm, varbūt pēc deniņiem, varbūt pēc matu krāsas, Nikolka noprata, ka tā ir Naija māte, un sajuta šausmas — kā lai viņš pasaka … Dāma pievērsa Nikolkam stūrgalvīgas, mirdzošas acis, un viņš apjuka vēl vairāk. Blakus parādījās vēl viena sie-/ viete, liekas, jauna un arī ļoti līdzīga.

—    Nu, stāstiet taču, stāstiet… — māte uzstāja.

Nikolka sažņaudza cepuri, pievērsa skatienu dāmai

un iesāka:

—    Es … es …

Kalsnā dāma — Naija māte — uzmeta Nikolkam tumšu un, kā viņam likās, naida pilnu skatienu un piepeši spalgi iekliedzās, tā ka durvju stikli Nikolkam aiz muguras nodžinkstēja:

—    Fēlikss nogalināts!

Viņa sažņaudza dūres, sakratīja tās Nikolkam pie pašas sejas un kliedza:

—    Nogalināts … Irina, vai dzirdi? Fēlikss nogalināts!

Nikolkam šausmās aizmiglojās acis, un viņš izmisis

nodomāja: «Es taču neko netiku teicis… Ak dievs!» Resnā dāma ar pensneju acumirklī Nikolkam aiz muguras aizcirta durvis. Tad ātri, ātri piesteidzās klāt kalsnajai dāmai, apskāva tās plecus un sāka steigšus čukstēt:

—    Nu, Marja Francevna, nu, mīlulīt, nomierinieties … — Viņa pieliecās klāt Nikolkam un prasīja: — Bet varbūt tā nemaz nav? … Ak kungs … Pasakiet taču … Vai patiesi?

Nikolkam nebija ko atbildēt… Viņš tikai izmisis skatījās savā priekšā un atkal ieraudzīja sēdekļa malu.

—    Klusāk, Marja Francevna, klusāk, mīļā… Dieva dēļ… Izdzirdēs vēl… Dieva prāts … — resnā dudināja.

Naija-Tursa māte atmuguriski sāka slīgt lejup un kliedza:

—          Četrus gadus! Četrus gadus! Es vienmēr gaidu un gaidu… Gaidu! — Tad jaunā Nikolkam gar plecu metās pie mātes un satvēra viņu. Nikolkam būtu vajadzējis palīdzēt, taču viņš piepeši sāka krampjaini un nevaldāmi raudāt un nespēja rimties.

*

Logiem priekšā aizvilkti aizkari, viesistabā valda puskrēsla un pilnīgs klusums, kurā pretīgi ož pēc zālēm …

Klusumu beidzot pārtrauca jaunā — tā bija Naija- Tursa māsa. Viņa pagriezās nost no loga un tuvojās Nikolkam. Viņš piecēlās no krēsla, vēl arvien turēdams rokās cepuri, ar kuru šajos drausmīgajos apstākļos nesaprata, ko iesākt. Māsa neviļus pieglauda melno matu cirtu, lūpas nodrebēja, un viņa iejautājās:

—    Kā tad viņš mira?

—    Viņš nomira, — Nikolka atbildēja savā visjaukākajā balsī, — viņš, vai zināt, mira kā varonis … Kā īsts varonis … Visus junkurus vēl īstajā brīdī, pašā pēdējā mirklī, aiztrieca prom, bet pats, — Nikolka stāstīdams raudāja, — bet pats viņus sedza ar uguni. Arī mani tik tikko nenošāva kopā ar viņu. Mēs nokļuvām ložmetēju ugunī, — Nikolka, asarām ritot, stāstīja, — mēs … palikām tikai divi, un viņš mani dzina prom un rāja, un šāva no ložmetēja … No visām pusēm nāca virsū kavalērija, jo mēs bijām iedzīti slazdā. Visapkārt ienaidnieks.

—    Bet ja nu viņu tikai ievainoja?

—    Nē, — Nikolka noteikti atbildēja un sāka ar netīru mutautiņu slaucīt acis, degunu un muti, — nē, viņš ir nošauts. Es pats viņu aptaustīju. Lodes bija trāpījušas galvā un krūtīs.

*

Kļuva vēl tumšāks, no blakusistabas neskanēja ne mazākais troksnītis, jo Marija Francevna bija apklususi, bet viesistabā, sanākuši cieši kopā, sačukstējās pārējie trīs: Naija māsa Irina, resnā dāma ar pensneju — dzīvokļa saimniece Lidija Pavlovna, kā Nikolka bija uzzinājis, un pats Nikolka.

—     Man līdzi naudas nav, — Nikolka čukstēja, — ja vajag, es tūliņ aizskriešu pakaļ, un tad brauksim.

—     Naudu es tūliņ iedošu, — Lidija Pavlovna ducināja, — nauda ir sīkums, tikai jūs, dieva dēļ, mēģiniet tur kaut ko panākt. Irina, nesaki viņai ne vārda par to, kur un kā … Nemaz nezinu, ko lai iesāk …

—     Es braukšu viņam līdzi, — Irina čukstēja, — un mēs to izdarīsim. Sakiet mātei, ka viņš guļ kazarmās un vajadzīga atļauja, lai dabūtu viņu redzēt.

—    Jā, jā … Tā būs labi… tā būs labi…

Resnā tūdaļ sīkiem solīšiem aizsteidzās uz blakusistabu, un no turienes skanēja viņas čukstošā, pārliecinošā balss:

—     Marija Francevna, nu, guliet taču, Kristus dēļ… Viņi tūliņ aizbrauks un visu noskaidros. Tas junkurs pastāstīja, ka viņš guļot kazarmās.

—     Uz nārām? … — skanīgā un, kā Nikolkam atkal šķita, naida pilnā balss prasīja.

— Nē taču, Marja Francevna, kapličā, viņš guļ kapličā …

—    Varbūt guļ ielas malā un viņu grauž suņi?

—     Ak, Marja Francevna, kādēļ jūs tā runājat… Guliet mierīgi, es jūs lūdzu …

—     Māte pa šīm trim dienām gluži kā sajukusi… — Naija māsa nočukstēja, atkal pameta atpakaļ nepaklausīgo matu cirtu un paraudzījās kaut kur tālumā garām Nikolkam, — bet tagad viss ir nieks.

—     Es braukšu viņiem līdzi, — otrā istabā atskanēja balss.

Māsa tūlīt satrūkās un aizskrēja.

—     Māt, māt, tu gan nebrauksi! Tu nebrauksi. Junkurs atsakās palīdzēt, ja tu brauc līdzi. Viņu var arestēt. Guli, guli, es tevi lūdzu …

—      Nu, Irina, Irina, Irina, Irina, — atskanēja no blakusistabas, — viņš ir nogalināts, viņš ir nogalināts; bet kas būs ar tevi? Ko tu iesāksi? … Tu, Irina … Un, ko lai iesāku es, ja Fēliksa nav? Kritis … Un guļ sniegā … Vai tu domā… — Atkal atskanēja elsas, nočīkstēja gulta un bija dzirdama saimnieces balss:

—     Nu, Marja Francevna, nu, manu dārgumiņ, valdieties, valdieties…

— Ak dievs, ak dievs, — jaunā noteica un ātri izskrēja cauri viesistabai. Nikolka, sajuzdams šausmas un izmisumu, apjucis domāja: «Un, ja nu neatradīsim, ko tad?»

*

Pie visbriesmīgākajām durvīm, kur, neraugoties uz salu, jau bija jūtama pretīga, uzmācīga smaka, Nikolka apstājās un teica:

—    Jūs varbūt pasēdēsiet tepat… Jo… Jo tur tā ož, ka jums var kļūt nelabi.

Irina paraudzījās uz zaļajām durvīm, tad uz Nikolku un atbildēja:

—    Nē, es iešu jums līdzi.

Nikolka pavilka smagās durvis aiz roktura, un abi iegāja iekšā. Sākumā valdīja tumsa. Tad pavīdēja bezgalīgas tukšu drēbju pakaramo rindas. Pie griestiem karājās nespodra lampa.

Nikolka bažīgi pavērās atpakaļ uz savu pavadoni, taču tā itin mierīgi nāca viņam blakus, vienīgi viņas seja bija bāla un uzacis sarauktas. Tāda viņa Nikolkam atgādināja Naiju-Tursu, tiesa gan, līdzība ātri pagaisa — Naija seja izskatījās stingra, vienkārša un vīrišķīga, bet māsa bija skaistule, taču citāda nekā krievietes, laikam gan cittautiete. Brīnišķīga, lieliska meitene.

Smaka, no kuras Nikolka tik ļoti baidījās, bija visur. Oda grīdas, sienas un koka pakaramie. Šī smaka bija tik pretīga, ka to varēja pat saskatīt. Sienas šķita glumas un lipīgas, pakaramie taukaini spīdēja, grīdas it kā sedza trekna kārta, bet gaiss bija biezs, šķebīgs un pu- vekļains. Pie pašas smakas tomēr varēja itin ātri pierast, nevajadzēja tikai daudz skatīties apkārt un domāt. Pats galvenais — nedomāt, citādi tūliņ būs klāt nelabums. Parādījās kāds mētelī ģērbies students un pazuda. Pa kreisi no pakaramajiem čīkstēdamas atvērās durvis, un pa tām iznāca cilvēks ar stulmu zābakiem kājās. Nikolka paskatījās uz viņu un ātri novērsās, lai nebūtu jāredz viņa svārki. Tie spīdēja tāpat kā pakaramie, un spīdēja ar šī cilvēka rokas.

—    Ko jums vajag? — vīrs stingri noprasīja.

—    Mēs atnācām, — Nikolka sāka runāt, — darīšanās. Mums vajadzētu satikt pārzini… Mums jāatrod kāds nogalinātais. Viņš laikam gan atrodas šeit?

—    Kāds nogalinātais? — vīrs noprasīja un paraudzījās caur pieri…

—    Pirms trim dienām viņu tepat uz ielas nošāva…

—    Aha, tad jau junkurs vai virsnieks … Un ceļā gadījās haidamaki. Kas viņš tāds ir?

Nikolka baidījās teikt, ka Naijs-Turss patiesi bijis virsnieks, un tādēļ atbildēja:

—    Nu jā, arī viņu nošāva …

—    Viņš bija hetmaņa mobilizēts virsnieks, — Irina iejaucās, — Naijs-Turss, — un viņa pievirzījās svešajam tuvāk.

Tam, acīm redzot, likās vienalga, kas Naijs-Turss tāds bijis, viņš iesānis paraudzījās Irinā un, izklepojies un uz grīdas nospļāvies, atteica:

—    Nezinu, ko lai iesāk. Nodarbības jau beigušās, un zālēs neviena nav. Pārējie sargi aizgājuši. Meklēt ir grūti. Ļoti grūti; Jo līķi aizvākti uz apakšējām noliktavām. Grūti, gaužām grūti…

Irina Naija atvēra rokassomiņu, izņēma naudas zīmi un pasniedza sargam. Nikolka aizgrieza galvu, baidīdamies, ka godīgais sargs pret to protestēs. Taču sargam iebildumu nebija …

—    Paldies, jaunkundz, — viņš teica un kļuva rosīgs, — atrast var. Tikai vajadzīga atļauja. Ja profesors atļaus, varēsiet līķi dabūt.

—   Bet kur tad var satikt profesoru?… — Nikolka prasīja.

—    Viņš ir tepat, tikai aizņemts. Es nezinu … vai pateikt? …

—    Esiet tik labs, pasakiet viņam tūlīt, — Nikolka lūdza, — es viņu, to nogalināto, tūliņ pazīšu …

—    Pateikt var, — sargs atbildēja un veda abus tālāk. Pa kāpnītēm viņi nokļuva gaitenī, kur smaka kļuva vēl neciešamāka. Tad gāja pa gaiteni, pagriezās pa kreisi, un tur smaka samazinājās un kļuva gaišāks, jo gaiteni nosedza stikla jumts. Te durvis gan pa labi, gan pa kreisi bija baltas. Pie vienām no tām sargs apstājās, pieklauvēja, tad noņēma cepuri un devās iekšā.

Gaitenī bija kluss un caur jumtu iespīdēja gaisma. Attālākais gaiteņa kakts sāka tīties krēslā. Sargs iznāca un teica:

—    Ieejiet šeit.

Nikolka devās iekšā un viņam pakaļ arī Irina Naija… Viņš noņēma cepuri un vispirms milzīgajā istabā ieraudzīja melnu spīdīgu aizkaru četrstūrus, ļoti spēcīgas, asas gaismas kūli, kas krita uz galda, un gaismā melnu bārdu un nogurušu, krunkainu seju ar kumpu degunu. Tad Nikolka nomākts pārlaida skatu sienām. Pustumsā zalgoja bezgalīga skapju rinda, un tajos rēgojās visādi ērmi, tumši un dzelteni kā šausmīgas ķīniešu figūras. Tālāk Nikolka ieraudzīja vēl kādu stalta auguma cilvēku, zinātnes kalpu ar ādas skoteli un melniem cimdiem. Šis cilvēks bija noliecies pār garu galdu, uz kura kā lielgabali stāvēja mikroskopi, mirdzinādami spoguļus un apzeltījumu gaismā, ko izstaroja zemu nolaista spuldze zaļā kupolā.

—    Ko vēlaties? — profesors jautāja.

Pēc bārdas un nogurušās sejas Nikolka noprata, ka tieši šis ir profesors, bet otrs kāds mazāks gars, droši vien palīgs.

Nikolka noklepojās, arvien vēl raudzīdamies uz asās gaismas kūli, ko meta neparasti izliekta, spoža spuldze, un uz pārējo — uz pirkstiem, kas no tabakas kļuvuši dzelteni, uz drausmīgo, pretīgo murskuli, kas atradās profesoram priekšā, — cilvēka kaklu un zodu, kur cita nekā nebija kā tikai dzīslas un cīpslas un kas bija piespraudīts un apkarināts ar desmitiem spožu āķīšu un šķērīšu …

—    Jūs esat radinieki? — profesors vaicāja. Viņam bija dobja balss, kas piederējās nogurušajai sejai un melnajai bārdai. Profesors pacēla galvu un piemiegtām acīm paraudzījās uz Irinu Naiju, viņas zvērādu kažociņu un botēm.

—    Es esmu viņa māsa, — Naija teica, cenzdamās neskatīties uz to, kas atradās profesora priekšā.

—    Redzat nu, Sergej Nikolajevič, cik tas viss sarežģīti. Šis nav pirmais gadījums … Un iespējams arī, ka viņš nemaz vēl nav pie mums. Līķus taču veda arī uz parasto morgu?

—   Iespējams gan, — atsaucās garais, nomezdams sāņus kādu instrumentu…

—    Fjodor! — profesors uzsauca …

*

—   Nē, tur jūs… Tur jūs nevarat… Es pats… — bikli sacīja Nikolka …

—    Paģībsiet, jaunkundz, — sargs apstiprināja. — Jūs, — viņš piebilda, — varat pagaidīt te.

Nikolka paveda Fjodoru sānis, iedeva viņam vēl divas naudaszīmes un lūdza pasniegt jaunkundzei tīru ķeblīti. Sargs, mahorku kūpinādams, iznesa tabureti no kādas telpas, kurā atradās zaja lampa un skeleti.

—    Jūs, jaunskungs, mediķis neesat? Mediķi, tie pierod uzreiz, — un, atvēris lielās durvis, sargs noklak- šķināja slēdzi. Augšā, zem stikla griestiem, iedegās lodveida lampa. No istabas plūda smaga dvaka. Rindās baltoja cinkoti galdi. Tie bija tukši, un kaut kur pakšķēdams izlietnē pilēja ūdens. Zem kājām dobji dunēja akmens grīda. Mocīdamies smirdoņā, kas te droši vien iezīdusies uz mūžīgiem laikiem, Nikolka gāja, pūlēdamies nedomāt. Kopā ar Fjodoru viņš pa nākošajām durvīm nokļuva pavisam tukšā gaitenī, kur sargs iededza mazu spuldzīti, un tad pagāja vēl mazliet uz priekšu. Sargs atbīdīja smagu bultu, atvēra čuguna durvis un atkal noklakšķināja slēdzi. Nikolku apņēma aukstums. Melnās telpas stūros stāvēja milzīgi cilindri, kas līdz augšai un pat ar kaudzi bija pilni ar cilvēku miesas gabaliem un lēveriem, ādas strēmelēm, pirkstiem, sašķaidītiem kauliem. Nikolka rīstīdamies novērsās, bet sargs viņam teica:

—    Paostiet, jaunskungs.

Nikolka aizvēra acis un no pudelītes kāri ievilka degunā neciešami kodīgo ožamā spirta smaku.

Acis piemiedzis, viņš kā pusmiegā redzēja Fjodora pīpē uzliesmojam uguntiņu un juta degošās mahorkas saldeno smaržu. Fjodors ilgi noņēmās ar atslēgu pie lifta stiepļu pinuma, beidzot atvēra durtiņas — un abi nostājās uz platformas. Fjodors parāva rokturi, un platforma čīkstēdama slīdēja lejup. Pretī plūda ledains aukstums. Platforma apstājās. Viņi iegāja milzīgā noliktavā. Nikolka it kā pa miglu ieraudzīja vēl nekad neredzētu ainu. Sakrauti grēdā kā malkas pagales, cits uz cita gulēja kaili cilvēku ķermeņi, kas izplatīja nepanesamu, smacējošu smirdoņu, ko nespēja atvairīt pat ožamais spirts. Pretī rēgojās stingo vai ļengano kāju pēdas. Sieviešu galvas gulēja ar sapinkātiem, izpūrušiem matiem, bet krūtis bija plakanas, saņurcītas un zilu plankumu klātas.

—    Nu, tagad pavandīsim, bet jūs skatieties, — sargs pieliekdamies teica. Viņš satvēra aiz kājas sievietes līķi, un glumais ķermenis ar klaudzienu itin viegli noslīdēja uz grīdas. Nikolkam sieviete šķita baismīgi skaista kā ragana un lipīga. Acis viņai bija vaļā un raudzījās tieši Fjodorā. Nikolka ar pūlēm atrāva skatienu no brūces, kas apjoza sievietes augumu kā sarkana lenta, un novērsās. Viņam bija nelabi un reiba galva, domājot par to, ka vajadzēs pārcilāt visu šo blīvo sa- lipušo līķu grēdu.

—   Nevajag. Pagaidiet, — viņš vārgi uzsauca Fjodoram un iebāza pudelīti kabatā, — redz, kur ir. Atradu. Viņš ir virspusē. Rau, šeit!

Fjodors tūdaļ devās turp balansēdams, lai nepaslī- dētu uz grīdas, satvēra Naiju-Tursu aiz galvas un spēcīgi parāva. Šķērsām pāri Naijam uz mutes gulēja plakana sieviete ar platām gūžām, un viņai uz pakauša matos nespodri kā stikla lauska spīguļoja aizmirsta lēta ķemme. Fjodors pie viena to veikli izrāva, iemeta skoteles kabatā un satvēra Naiju aiz padusēm. Tam galva, izslīdējusi no grēdas, sazvārojās, atgāzās, un smailais, neskūtais ^ods paslējās augšup, viena roka noslīdēja uz grīdas.

Fjodors nenometa Naiju tā, kā bija metis sievieti, bet, saliekdams jau atslābušo ķermeni, saudzīgi zem padusēm pagrieza ar seju pret Nikolku, ta ka Naija kājas sāka šļūkt pa grīdu, tad teica:

—   Skatieties nu — vai ir tas pats? Ka paņemam īsto …

Nikolka paraudzījās tieši Naija atvērtajās, stiklainajās acīs, un tās atbildēja ar tukšu skatienu. Naija kreiso vaigu klāja tikko manāms zaļgans plankums, bet uz krūtīm un vēdera bija izplūduši un sarecējuši plati, tumši traipi, acīm redzot, asinis.

— Tas ir viņš, — Nikolka noteica.

Fjodors tāpat aiz padusēm uzvilka Naiju uz lifta platformas un nolaida viņu zemē Nikolkam pie kājām. Mirušā rokas gulēja izpletušās un zods atkal paslējās gaisā. Fjodors ienāca arī pats, pavilka rokturi, un platforma sāka celties augšup.

*

Tajā pašā naktī kapličā viss bija izdarīts tā, kā vēlējās Nikolka, un viņa sirdsapziņa bija pilnīgi mierīga, tomēr prāts skumjš un nelokāms. Anatomikuma kailā un drūmā kapliča bija kļuvusi gaišāka. Nepazīstama cilvēka zārkam, kas atradās kaktā, uzlika vāku, un blakus guļošais smagnējais, netīkamais un šausminošais kaimiņš netraucēja Naija mieru. Pats Naijs zārkā izskatījās krietni priecīgāks un možāks.

Naijs — apmierināto un valodīgo sargu nomazgāts, Naijs — tīrs, ietērpts frencī bez uzplečiem, Naijs ar vainagu uz pieres, triju sveču apmirdzēts, un, galvenais, Naijs ar aršīnu garo raibo Jura krusta lentu, ko Nikolka pats ar savām rokām bija palicis viņam zem krekla, uz saltajām, valkanajām krūtīm. Sirmā māmuļa pavērsa trīsošo galvu prom no trim sveču liesmiņām, paskatījās Nikolkā un sacīja:

— Dēls. Lai tev paldies.

No šiem vārdiem Nikolka atkal sāka raudāt un izgāja no kapličas laukā, sniegā. Pāri sniegotajam anatomikuma pagalmam pletās nakts, mirguļoja zvaigžņu krustiņi un blāvo ja Piena Ceļš.

18

Divdesmit otrā decembra dienā Turbinam sākās agonija. Šī diena bija miglaina, balta, tuvo — pēc divām dienām svinamo ziemsvētku spožuma piestarota. Ziemsvētku spožums it īpaši bija samanāms viesistabas mirdzošajā parketa grīdā, ko iepriekšējā vakarā kopīgiem spēkiem klusām bija berzuši un spodrinājuši Aņuta, Nikolka un Lariosiks. Ziemsvētkus vēstīja arī svētbilžu lampiņu režģīši, kurus bija nospodrinājusi Aņuta. Un, beidzot, smaržoja skujas un ar savu zaļumu iegaismoja istabas kaktu līdzās raibi tērptajam Valentīnam, kurš likās uz mūžīgiem laikiem aizmirsts virs atvērtās klaviatūras …

Par māsu tevim lūdzos …

Pret dienas vidu Jeļena mazliet grīļīgā gaitā iznāca pa Turbina istabas durvīm un klusēdama izgāja cauri ēdamistabai, kur, ne vārdiņa nebilzdami, sēdēja Karūsa, Mišlajevskis un Lariosiks. Jeļenai ejot gārām, neviens no tiem pat nepakustējās, baidīdamies palūkoties viņas sejā. Jeļena aizvēra savas istabas durvis, un smagā portjera tūliņ nekustīga nostājās vietā.

Mišlajevskis sakustējās.

—    Redz, — viņš piesmacis čukstēja, — komandieris visu izdarīja labi, tikai ar Aļošu viņam izdevās greizi…

Karūsa un Lariosiks neko nepiebilda. Lariosiks sāka mirkšķināt acis, un uz vaigiem viņam nogūla mēļas ēnas. _

—    E… velns, — Mišlajevskis vēl piemetināja, piecēlās un gāzelēdamies pielavījās pie durvīm, tad šaubīdamies apstājās, pagriezās atpakaļ, pameta ar acīm uz Jeļenas durvīm. — Klausieties, puiši, jūs pieskatiet… Citādi…

Viņš pamīņājās uz vietas un izgāja bibliotēkas istabā, tur viņa soļi noklusa. Pēc brīža no Nikolkas istabas atskanēja Mišlajevska balss un vēl kādas savādas, smeldzīgas skaņas.

—    Nikolka raud, — Lariosiks izmisušā balsī nočukstēja, nopūtās, uz pirkstgaliem piegāja pie Jeļenas istabas durvīm, noliecās pie atslēgas cauruma, taču neko nevarēja saskatīt. Viņš bezpalīdzīgi atskatījās uz Karūsu un plātīja rokas, rādīdams jautājošus žestus. Karūsa pienāca pie durvīm, sastomījās, bet tad tomēr lē- nītiņām vairākas reizes ar nagu pieklaudzināja un klusi teica:

—    Jeļena Vasiļjevna, paklau, Jeļena Vasiļjevna …

— Ak, neraizējieties, — aiz durvīm atskanēja Jeļenas balss, — iekšā nenāciet.

Karūsa atsprāga no durvīm — un Lariosiks arī. Abi atgriezās savās vietās — uz krēsliem pie Sārdamas krāsns — un apklusa.

Nedz Turbiniem, nedz arī tiem, kas ar Turbiniem bija ciešām un nesaraujamām saitēm saistīti, Alekseja istabā nebija ko darīt. Tur jau tāpat tikko pietika vietas trim vīriešiem. Tur atradās tas pats lācīgais ārsts ar zelta brillēm, otrs, jauns, skūtu seju un stalts, pēc izskata drīzāk gvards nekā ārsts, un, beidzot, trešais — sirmais profesors. Profesora gudrība tūliņ atklāja viņam pašam un Turbinu ģimenei bēdīgo patiesību, tiklīdz viņš sešpadsmitajā decembrī bija te ieradies. Profesors visu saprata un tūliņ pateica, ka Turbinam ir tīfs. Un cauršautais ievainojums kreisās rokas padusē dīvainā kārtā uzreiz atvirzījās otrajā vietā. Tikai pirms stundas profesors kopā ar Jeļenu bija iznācis no viesistabas un tur uz Jeļenas neatlaidīgo jautājumu, ko pauda ne vien .viņas vārdi, bet arī sausās acis, sasprēgājušās lūpas un izjukušās matu cirtas, bija atbildējis, ka cerību maz, un, raudzīdamies Jeļenai acīs kā cilvēks, kas daudz, daudz pieredzējis un tāpēc visiem jūt līdzi, vēl piebildis — «gaužām maz». Visiem, arī Jeļenai, bija gluži skaidrs, ka tas nozīmē — cerību vairs nav, tātad Turbins mirst. Pēc tam Jeļena atgriezās brāļa guļamistabā un ilgi stāvēja, raudzīdamās viņa sejā, un tad ari pati labi saprata, ka cerību patiesi nav. Pat bez sirmā un labsirdīgā večuka zināšanām varēja redzēt, ka ārsts Aleksejs Turbins mirst.

No viņa vēl plūda karstums, tomēr tas jau likās svārstīgs un nenoturīgs, tāds, kas ik mirkli var apdzist. Un Turbina sejā jau sāka parādīties savāds vaska dzeltenums, bet deguns bija pārvērties, kļuvis plānāks, un kaut kāda bezcerīga rieva bija iegūlusi pie deguna izliekuma, kas tagad likās sevišķi manāms. Jeļenai kājas kļuva aukstas, un strutu un kampara izgarojumu piesātinātajā guļamistabas gaisā viņu pārņēma neskaidra smeldze. Taču tas drīz vien pārgāja.

Turbina krūtis kaut kas spieda kā akmens, viņš elpoja sēkdams, caur atieztajiem zobiem raudams iekšā lipīgo gaisu, kas netika plaušās. Aleksejs jau sen bija

zaudējis samaņu un neredzēja un nesaprata, kas ap viņu notiek. Jeļena brīdi stāvēja un skatījās. Profesors pieskārās viņai pie rokas un pačukstēja:

—   Ejiet vien, Jeļena Vasiļjevna, mēs paši visu izdarīsim.

Viņa paklausīja un tūdaļ izgāja laukā. Taču profesors nekā vairs darīt netaisījās.

Viņš novilka uzsvārci, ar mitrām vates pikām noberzēja rokas un vēlreiz ieskatījās Turbina sejā. Zilganās ēnas ap lūpu kaktiņiem un degunu kļuva tumšākas.

—    Nekādu cerību, — profesors ļoti klusi iečukstēja ausī ārstam ar skūto seju, — jūs, dakteri Brodovič, palieciet pie viņa.

—    Kamparu? — Brodovičs čukstus jautāja.

—    Jā, jā, jā.

—    Parasto devu?

—    Nē, — profesors paraudzījās laukā pa logu un padomāja, — trīs gramus uzreiz. Un biežāk. — Vēl padomājis viņš piebilda: — Piezvaniet man uz klīniku, ja viss beidzas bēdīgi, — šos vārdus profesors čukstēja ļoti piesardzīgi, lai Turbins nesadzirdētu pat caur murgu un miglas aizkaru. — Ja tas nenotiks, es tūliņ pēc lekcijas atbraukšu.

*

Gadu no gada, kamēr vien Turbini spēja atcerēties, viņu mājās svētbilžu lampiņas tika iededzinātas divdesmit ceturtā decembra krēslas stundā, bet vakarā viesistabā zaļajos egles zaros iemirdzējās kustīgas, siltas uguntiņas. Taču šoreiz ļaunā šāviena brūce un sēcošais tīfs visu pārvērta un sajauca, tie pasteidzināja dzīvi, lika svētbilžu lampiņām iedegties agrāk. Aizvērusi durvis uz ēdamistabu, Jeļena piegāja pie skapīša blakus gultai, paņēma no tā sērkociņus, uzkāpa uz krēsla un iededzināja uguntiņu smagajā ķēdītēs paka- rinātajā lampā, kas karājās pie vecas svētbildes smagā ietvarā. Kad liesmiņa bija iedegusies un sāka izstarot gaismu, vainadziņš virs dievmātes melnīgsnējās sejas ieguva zeltainu mirdzumu — un viņas acis kļuva laipnas. Sānis noliektā galva raudzījās Jeļenā. Abos logu četrstūros vīdēja balta, klusa decembra diena, kaktā plīvojošā liesmiņa radīja svētvakara noskaņu. Jeļena nokāpa no krēsla, nometa no pleciem lakatu un noslīga uz ceļiem. Viņa pabīdīja tālāk tepiķa malu, atbrīvoja sev spožā parketa stūrīti un klusēdama pirmoreiz paklanījās līdz zemei.

Ēdamistabai cauri izgāja Mišlajevskis, viņam pakaļ Nikolka ar nobālušiem plakstiem. Abi iegāja Turbina istabā. Atgriezies ēdamistabā, Nikolka pārējiem teica:

—    Mirst… — un ievilka elpu.

—    Paklau, — Mišlajevskis ieminējās, — vai nevajadzētu pasaukt garīdznieku? Kā tu domā, Nikol?… Vai nu viņš tā — bez grēku nožēlas …

—    Jāparunā ar Ļenu, — Nikolka bailīgi atbildēja, — bez viņas to nevar izlemt. Ka tikai ar viņu arī kaut kas negadās ….

—    Un ko saka ārsts? — iejautājās Karūsa.

—    Ko tad lai saka! Tur vairs nav ko teikt, — Mišlajevskis nosēca.

Viņi ilgu laiku bažīgi sačukstējās, un bija dzirdams, kā nopūtās bālais, nomāktais Lariosiks. Viņi vēlreiz devās pie ārsta Brodoviča. Tas iznāca priekšistabā, aizsmēķēja papirosu un čukstus teica, ka tā ir agonija, ka garīdznieku, protams, var pāsaukt, ka viņam tas vienalga, jo slimais tikpat ir bez samaņas, tādēļ garīdznieka ierašanās tam nevar kaitēt.

—    Klusu grēksūdzi…

Tā viņi sačukstējās, sačukstējās, tomēr vēl arvien nevarēja izšķirties un pieklauvēja pie Jeļenas durvīm, bet viņa, durvis neatvērdama, čukstus atbildēja: «Ejiet pagaidām prom .;. es drīz nākšu …»

Un viņi aizgāja.

Jeļena, ceļos nometusies, drūmi raudzījās robotajā vainadziņā virs dievmātes nomelnējušā vaiga ar skaidrajām acīm un, rokas uz priekšu izstiepusi, čukstēja:

—    Pārāk daudz bēdu uzreiz tu mums sūti, māte aizstāve. Viena gada laikā ģimene iznīks. Kāpēc? … Tu mums atņēmi māti, vīra man nav un arī nebūs, to esmu sapratusi. Tagad jau tas man ir pilnīgi skaidrs. Un nu tu gribi atņemt arī vecāko brāli. Kāpēc gan? … Kā lai mēs ar Nikolu divi vien dzīvojam? … Paskaties, kas notiek visapkārt, jel paskaties … Māte aizstāve, vai pa-

tieši tu neapžēlosies? … Var jau būt, ka esam slikti cilvēki, — bet kādēļ tu mūs sodi tik bargi?

Viņa atkal paklanījās līdz zemei un kaismīgi pieskārās ar pieri pie grīdas, pārmeta krustu un, no jauna stiepdama rokas uz priekšu, sāka lūgties:

—    Uz tevi vienīgo mēs vēl ceram, šķīstā jaunava. Uz tevi. Lūdz savu dēlu, lūdz dievu to kungu, lai viņš liek notikt brīnumam …

Jeļenas čuksti kļuva arvien kvēlāki, viņa jauca vārdus, taču viņas valoda nepārtrūka, tā plūda vienā plūdumā. Viņa arvien biežāk kļāva pieri pie grīdas, tad atmeta galvu, lai nokratītu no sejas gar ķemmi izslīdējušo, pār acīm nokritušo matu šķipsnu. Diena logu četrstūros dzisa, arī baltais vanags nozuda mijkrēslī, nesaklausīta izskanēja plinkšķošā gavote pulksten trijos, un gluži nedzirdams atnāca tas, kuru Jeļena lūdzās ar melnīgsnējās jaunavas starpniecību. Viņš parādījās blakus atdarītajām kapenēm, pilnīgi augšāmcēlies, žēlsirdības pilns un basām kājām. Jeļena dziļi jo dziļi ievilka elpu, uz vaigiem parādījās plankumi, acīs ielija gaišums, un viņa bez asarām iešņukstējās. Viņa pie- kļāva pie grīdas pieri un vaigu, tad, dedzīgi sliedamās augšup, tiecās pretī uguntiņai, vairs nejuzdama zem ceļiem cieto grīdu. Liesmiņa uzplandīja, tumšā seja griezumiem rotātajā ietvarā manāmi atdzīvojās, bet acis izvilināja Jeļenai arvien jaunus un jaunus vārdus. Aiz durvīm un logiem valdīja pilnīgs klusums, diena strauji satumsa, un vēlreiz uzpeldēja parādība — debesu jumola stiklainā gaisma, nekad neredzēti sarkan- dzelteni smilšu kalni un eļļas koki, un sirdī uzvēdīja melns, mūžsens katedrāles klusums un saltums.

—    Māte aizstāve, — Jeļena, kā ugunī kaisdama, murmināja, — izlūdzies no viņa. Tur viņš ir. Vai tev tas grūti? Iežēlojies par mums! Iežēlojies! Tuvojas tavas dienas, tavi svētki. Varbūt viņš izdara kādu labu darbu, un arī tev es lūdzos piedošanu par saviem grēkiem. Lai neatgriežas Sergejs … Ja gribi viņu man atņemt, tad dari to, bet brāli gan nesodi ar nāvi… Mēs visi esam grēcīgi savās sirdīs, bet nesodi mūs. Nesodi! Tur viņš ir, tur viņš ir …

Liesma sašķēlās, un viens no stariem izstiepās garš, garš, līdz pat Jeļenas sejai. Te pēkšņi viņas neprātīgās

acis šķita redzam, ka sejā, ko ieskāva zeltītais galvas auts, paveras lūpas, bet acis kļūst tik neredzēti skaistas, ka Jeļenas sirdi sagrāba bailes un reibinošs prieks, viņa noslīga uz grīdas un palika guļam.

*

Kā sauss vējš visam dzīvoklim pāršalca satraukums, kāds uz pirkstgaliem izskrēja cauri ēdamistabai. Vēl kāds pagrabinājās gar durvīm, un atskanēja čuksti: «Jeļena . .. Jeļena … Jeļena …» Ar delnas virspusi berzēdama auksto, miklo pieri un atbīdīdama matu cirtu, Jeļena piecēlās, truli kā vājprātīga raudzīdamās savā priekšā un vairs neskatīdamās uz spožo kaktu, ar gluži saltu sirdi devās uz durvīm. Kāds tās atvēra pats, nesagaidījis atļauju, un starp portjerām Jeļenas priekšā stāvēja Nikolka. Ieraugot Jeļenu, Nikolkam acis šausmās iepletās, elpa aizcirtās.

— Zini, Jeļena … tikai nebaidies … nebaidies … aizej uz turieni… šķiet, ka …

pirkstos miesas paliekas un iedūra Turbinam rokā mazas šļircītes adatu. Ārstam uz pieres izspiedās sīkas sviedru lāsītes. Viņš bija satraukts un aizkustināts.

19

Peturrā. Viņa varas laiks Pilsētā turpinājās četrdesmit septiņas dienas. Pāri Turbinu ģimenei ātri aiztrau- cās ledū kaltais un sniegos ieputinātais 1919. gada janvāris, atsteidzās februāris un sagrieza puteņu vērpetes.

Otrajā februārī pa Turbinu dzīvokli staigāja kāds melns stāvs ar noskūtu galvu, ko sedza melna zīda cepurīte. Turbins bija piecēlies no miroņiem. Viņš izskatījās krasi pārmainījies. Sejā pie mutes kaktiņiem droši vien uz mūžīgiem laikiem bija iegūlušas divas rievas, āda vaska dzeltenumā, acis iegrimušas ēnās un uz visiem laikiem kļuvušas nopietnas un drūmas.

Tāpat kā pirms četrdesmit septiņām dienām, Turbins piespieda seju viesistabā pie loga rūts un klausījās, un, tāpat kā toreiz, kad logos vīdēja siltas uguntiņas, sniegs un operas aina, arī tagad varēja saklausīt klusus tālus lielgabalu dārdus. Skarbi saraucis pieri, Turbins ar visu auguma svaru uzgūla uz spieķa un noraudzījās uz ielu. Viņš pamanīja, ka dienas brīnumainā kārtā kļuvušas garākas un gaismas bija vairāk, kaut gan aiz loga, sijādams miljoniem sniegpārslu, griezās putenis.

Zem zīda cepurītes raisījās skarbas, skaidras un skumjas domas. Galva uz pleciem likās tukša un viegla kā sveša kārba, un domas riesās it kā no ārpuses un tādā secībā, kā tām pašām patika. Turbins priecājās, ka var vienatnē stāvēt pie loga un skatīties …

«Peturrā… Ne vēlāk kā šonakt tas piepildīsies, Pe- turras vairs nebūs … Bet vai viņš maz ir bijis? … Vai tas viss man nav rādījies sapņos? Nav zināms, un pārbaudīt nav iespējams. Lariosiks ir ļoti jauks. Viņš ģimenē netraucē, nē, drīzāk gan ir nepieciešams. Jāpasaka viņam paldies par kopšanu… Un Šervinskis? Velns viņu sazina … Tīrā sodība ar tiem sieviešiem. Jeļena ar viņu sasaistīsies, tas nu ir skaidrs … Un kas no viņa ir? Ja nu vienīgi balss? Tā viņam lieliska, taču balsi galu galā var klausīties arī tāpat — nesalaulājoties, vai nav tiesa. .. Ekp vienalga! Un kas tad nav vienalga? Jā, tas pats Šervinskis stāstīja, ka viņiem pie papahām esot sarkanas zvaigznes … Pilsētā laikam gan notiks visādas šausmas? O jā … Tātad šonakt… Droši vien pa ielām jau brauc vezumu rindas. Un tomēr es iešu, iešu dienā . .. Un aiznesīšu … Dzinn! Ķeriet! Es esmu slepkava. Nē, es viņu nošāvu kaujā. Varbūt ievainoju … Ar ko gan kopā viņa dzīvo? Kur ir viņas vīrs? Dzinn! Mališevs. Kur viņš tagad ir? Kā akā iekritis. Un Maksims … Aleksandrs Pirmais?»

Domas raisījās, taču tās pārtrauca zvaniņš. Dzīvoklī neviena cita nebija kā tikai Aņuta, visi bija aizgājuši uz Pilsētu, steigdamies paveikt dažādas darīšanas vēl pie gaismas.

—    Ja tas būs pacients, tad ielaid, Aņuta.

—    Labi, Aleksej Vasiļjevič.

Kāds Aņutai pakaļ kāpa augšup pa kāpnēm, priekšnamā novilka mēteli ar kazādas apkakli un ienāca viesistabā.

—    Lūdzu, — Turbins sacīja.

No sēdekļa piecēlās jauns, novājējis un dzeltenīgs cilvēks, ģērbies pelēkā frencī. Viņa skatiens bija neskaidrs un sasprindzināts. Turbins, uzvilcis baltu halātu, pavirzījās sānis un ielaida jauno cilvēku kabinetā.

—    Sēdieties, lūdzu! Ar ko varu pakalpot?

—   Man ir sifiliss, — piesmakušā balsī sacīja apmeklētājs un paraudzījās Turbinā tieši un drūmi.

—    Vai esat jau ārstējies? _

—   Esmu, tikai slikti un nekārtīgi. Ārstēšanās maz vien līdzēja.

—    Kurš jūs sūtīja pie manis?

—   Nikolaja Labsirdīgā baznīcas pārzinis tēvs Aleksandrs.

—    Kas?

—    Tēvs Aleksandrs.

—    Vai tad jūs viņu pazīstat? …

—   Biju pie viņa uz grēksūdzi, un saruna ar svēto sirmgalvi sniedza man garīgu atvieglojumu, — apmeklētājs paskaidroja, raudzīdamies debesīs. — Man nevajag ārstēties … Tā es biju iedomājies. Domāju, ka pacietīgi jāpanes pārbaudījums, ko dievs man uzsūtījis par manu šausmīgo grēku, taču svētais tēvs mani pārliecināja, ka spriežu nepareizi. Un es viņam paklausīju.

Turbins ārkārtīgi uzmanīgi ielūkojās pacienta redzokļos un vispirms pārbaudīja refleksus. Taču kazādas mēteļa īpašnieka redzokļi izrādījās normāli, tikai melnu skumju pārpilni.

—   Nu tā, — Turbins teica, nomezdams āmuriņu, — jūs, acīm redzot, esat reliģiozs cilvēks.

—   Jā, es caurām dienām un naktīm domāju par dievu un lūdzu viņu. Dievs ir mans vienīgais glābiņš un mierinājums.

—   Tas, protams, ir ļoti labi, — Turbins atsaucās, nenovērsdams skatienu no slimnieka acīm, — un es pret to izturos ar cieņu, tomēr gribu jums kaut ko ieteikt: pa ārstēšanās laiku gan atturieties mūžīgi domāt par dievu. Redzat, šī doma jums sāk pārvērsties par apmātību. Bet jūsu stāvoklī tas ir kaitīgi. Jums nepieciešams svaigs gaiss, kustības un miegs.

—    Naktīs es lūdzu dievu.

—   Nē, šo kārtību vajadzēs mainīt. Lūgšanu stundas būs jāsaīsina. Tās jūs nogurdina, bet jums nepieciešams miers.

Slimais padevīgi nolaida acis.

Viņš stāvēja kails Turbina priekšā un ļāvās apskatei.

—    Kokaīnu esat lietojis?

—    Starp visām nejaucībām un netiklībām, kādām biju nodevies, bija arī šī. Tagad vairs nelietoju.

«Velns viņu sazina… ka tikai nav blēdis … varbūt izliekas; jāuzmana, lai priekšnamā nepazūd kāds kažoks.»

Ar āmuriņa rokturi Turbins slimajam uz krūtīm uzvilka jautājuma zīmi. Baltā zīme pārvērtās sarkanā.

—   Jums jāizbeidz aizraušanās ar reliģiskiem jautājumiem. Vispār mazāk nododieties dažādām drūmām pārdomām. Ģērbieties ciet. No rītdienas sākšu jums iešļircināt dzīvsudrabu, bet pēc nedēļas izdarīsim pirmo infūziju.

—    Labi, dakter.

—   Kokaīnu lietot nedrīkst. Dzert nav atļauts. No sievietēm jāatturas…

—   Esmu atteicies no sievietēm un visām indēm. Esmu atteicies arī no ļauniem cilvēkiem, — slimais teica, kreklu aizpogādams, — manas dzīves ļaunais ģēnijs, antikrista priekštecis, aizbrauca uz velna pilsētu.

—    Tā, mīļais, nevar, — Turbins novaidējās, — tā jūs nonāksiet psihiatriskajā slimnīcā. Par kādu antikristu jūs runājat?

—    Es runāju par viņa priekšteci Mihailu Semjono- viču Špoļanski, cilvēku ar čūskas acīm un melnu vai- gubārdu. Viņš aizbrauca uz antikrista valstību, uz Maskavu, lai dotu signālu un vestu sātana karapulkus uz Pilsētu par sodību tās grēcīgajiem iedzīvotājiem. Kā citkārt Sodomā un Gomorā …

—    Vai par sātana karapulkiem jūs saucat boļševikus? Pareizi. Un tomēr tā nedrīkst… Jūs dzersiet bromu. Trīs reizes dienā pa ēdamkarotei…

—    Viņš ir jauns. Taču nekrietnības viņam vairāk nekā tūkstošgadīgam velnam. Viņš pavedina sievas uz izvirtību, jaunekļus uz netikumiem, un jau skan, jau skan grēcinieku pulku kaujas taures un pāri laukiem rēgojas viņa pēdās nākošā sātana vaigs.

—    Trocka, vai?

—    Jā, tāds ir vārds, ko viņš pieņēmis. Bet viņa īstais , vārds ebreju valodā skan Avāddon, bet grieķu valodā Apollion, kas nozīmē — pazudinātājs.

—    Es jums saku nopietni, ja jūs šīs valodas neizbeigsiet, tad pieraugiet… jums veidojas mānija …

—   Nē, dakter, es esmu normāls. Cik jūs, dakter, ņemat par savu svēto darbu?

—    Apžēlojieties, ko jūs ik uz soļa lietojat vārdu «svēts»! Es savā darbā neko īpaši svētu nesaskatu. Par ārstēšanas kursu ņemu tāpat kā citi. Ja ārstēsieties pie manis, atstājiet iemaksu.

—    Ļoti labi.

Slimnieks atpogāja frenci.

—    Varbūt jums ir maz naudas, — Turbins nomurmināja, raudzīdamies uz nobružātajiem bikšu ceļgaliem. «Nē, blēdis viņš nav… nē … taču prātā sajuks.»

—   Nekas, dakter, gan atradīsies. Jūs savā veidā atvieglojat cilvēcei dzīvi.

—   Un dažkārt visai sekmīgi. Bromu, lūdzu, lietojiet kārtīgi.

—    Pilnīgu atvieglojumu mēs, cienījamo dakter, iegūsim vienīgi tur, — slimais ar iedvesmu norādīja uz baltajiem griestiem. — Bet tagad mūs visus gaida mocības, kādas vēl neesam pieredzējuši… Un tās sāksies gaužām drīz.

—- Nu, pazemīgi pateicos. Esmu jau diezgan mocījies.

—   Tā nedrīkst iepriekš sacīt, dakter, ai, tā nedrīkst, — slimais murmināja, priekšnamā stīvēdams mugurā kazas ādu, — jo stāv rakstīts: trešais eņģelis izlēja biķeri ūdens avotos, un tapa asinis.

«Kur es to esmu jau dzirdējis … Ak, nu protams, viņš taču no sirds izrunājies ar garīdznieku. Tiem nu gan abiem lieliski saskanēja — taisni prieks!»

—   Es jums nopietni iesaku, mazāk lasiet apokalipsi … Atkārtoju vēlreiz, jums tas nāk par ļaunu. Man ir tas gods — atvadīties. Rīt, lūdzu, sešos. Aņuta, lūdzu, pavadi…

—    Jūs taču neatteiksieties to pieņemt… Man gribas manas dzīvības glābējai kaut ko atstāt par piemiņu… Tā ir manas mirušās mātes rokassprādze …

—    Nevajag… Par ko gan… Es negribu, — Reisa atbildēja un ar roku atvairīja Turbinu, taču viņš neatlaidās un virs bālās delnas sasprādzēja smago, tumšo kaldināto aproci. Tā padarīja roku vēl gleznāku, un pati Reisa viņam šķita vēl skaistāka … Pat krēslā varēja saskatīt, kā viņas seja pietvīkst.

Turbins nenovaldījās, ar labo roku apskāva Reisas kaklu, pievilka viņu sev klāt un vairākas reizes noskūpstīja uz vaiga… Te no viņa novājējušās rokas izslīdēja spieķis un ar troksni nokrita blakus galda kājai.

—    Ejiet… — Reisa nočukstēja, — ir laiks … Ir laiks. Pa ielām brauc vezumnieki. Pieraugiet, ka jums kas nenotiek!

—    Jūs man esat kļuvusi mīļa, — Turbins čukstēja. — Atļaujiet man atnākt pie jums vēl kādreiz.

—    Atnāciet…

—    Sakiet — kāpēc jūs esat viena un kas tā par ģīmetni tur uz galda? Tas melnmatis ar vaigu bārdu.

—   Tas ir mans brālēns… — Reisa atteica un nodūra acis.

—    Kā viņu sauc?

—    Kādēļ jums tas jāzina?

—    Jūs mani izglābāt… Es gribu zināt.

—          Es jūs izglābu, un jums ir tiesības zināt. Viņu sauc Špoļanskis.

—    Vai viņš ir šeit?

—          Nē, viņš aizbrauca … Uz Maskavu. Cik jūs esat ziņkārīgs!

Turbinam krūtīs kaut kas nodrebēja, un viņš ilgi noraudzījās melnajā vaigu bārdā un melnajās acīs… Nepatīkama, smeldzoša doma aizkavējās ilgāk par citām, kamēr viņš pētīja «Magnēta Trioleta» priekšsēdētāja pieri un lūpas. Taču doma bija neskaidra … Priekštecis. Šis nelaimīgais kazādas mētelī. .. Kas mani urda? Kas tā smeldz? Kāda man daļa! Sātāna karotāji… Ak, vienalga … Kaut tikai varētu vēl nākt šurp, uz šo dīvaino un kluso mājiņu, kur portretā vīd zeltītas epoletes.

—    Ejiet. Ir laiks.

*

—    Nikolka? Tu?

Abi brāļi gandrīz vai saskrējās noslēpumainā dārza apakšējā terasē pie kādas citas mājiņas. Nikolka nezin kādēļ samulsa, kā pieķerts nozieguma vietā.

—           Es, Aļoša, biju pie Naijiem-Tursiem, — viņš paskaidroja un izskatījās tāds, itin kā būtu notverts uz žoga, ābolus zogam.

—    Nu, tas jau labi. Viņam palika māte?

—    Un zini, Aļoša, māsa arī. .. Vispār.

Turbins pašķielēja uz Nikolku un viņu vairāk netincināja.

Pusi ceļa brāļi nosoļoja klusēdami. Tad Turbins klusumu pārtrauca.

—           Acīm redzot, Peturrā mūs abus, brāl, ir atsviedis uz Maloprovaļnajas ielu. Vai ne? Nu, nekas, būs vien turp jāstaigā. Bet, kas no tā iznāks, nav zināms. Vai ne?

Nikolka ar ārkārtīgu interesi ieklausījās šajos mīk- laiņajos vārdos un savukārt apvaicājās:

— Vai tu arī kādu apciemoji, Aļoša? Maloprovaļnajas ielā?

— Kā tad, — Turbins atbildēja, uzsita mēteļa apkakli, ieslēpās tajā un līdz pašām mājām nebilda vairs ne vārda.

*

Šai svarīgajā, vēsturiskajā dienā pie Turbiniem pusdienoja visi — gan Mišlajevskis un Karūsa, gan Šervinskis. Tā bija pirmā kopīgā maltīte kopš tā laika, kad iegūla ievainotais Turbins. Un viss bija tāpat kā agrāk, izņemot vienu — uz galda nestāvēja tumšsarkanās, svelmainās rozes, un Marķīzes saldumu veikals bija sen izdemolēts un tā īpašniece izgaisusi nezināmā tālē, droši vien turpat, kur sev mierīgu vietiņu atradusi arī Anžū kundze. Uzpleču vairs nebija nevienam no tiem, kas sēdēja pie galda, arī tie bija kaut kur izplēnējuši un pagaisuši putenī aiz logiem.

Mutes ieplētuši, visi klausījās Šervinskī, pat Aņuta bija atnākusi no virtuves un atslējusies pret stenderi.

—    Kādas tad tās zvaigznes ir? — Mišlajevskis drūmi izjautāja.

—    Maziņas, kā kokardes, piecstūrainas, — Šervinskis stāstīja, — pie pāpahām. Stāsta, nākot kā negaisa mākonis … Vārdu sakot, pusnaktī būs klāt…

—    Kāpēc tāda precizitāte: pusnakti…

Taču Šervinskim neizdevās atbildēt, jo pie durvīm atskanēja zvans un dzīvoklī ienāca Vasilisa.

Klanīdamies pa labi un pa kreisi un laipni spiezdams rokas, it īpaši Karūsam, Vasilisa, zābakiem čīkstot, devās tieši pie klavierēm. Jeļena, saulaini smaidīdama, pastiepa viņam pretī jroku, un Vasilisa, ērmīgi palēcies, to noskūpstīja. «Tieci nu gudrs, Vasilisa kļuvis gluži simpātisks, kopš viņam nocēla naudu,» Nikolka nosprieda un pie sevis pafilozofēja: «Varbūt nauda traucē cilvēkiem būt simpātiskiem. Te, piemēram, nevienam naudas nav — un visi ir simpātiski.»

Tēju Vasilisa nevēlas. Nē, viņš pazemīgi pateicas. Ļoti, ļoti labi. He, he. Cik pie jums joprojām mājīgi, par spīti šiem briesmīgajiem laikiem. Ē … hē … Nē, viņš pazemīgi pateicas. Vandai Mihailovnai no laukiem atbraukusi māsa, un Vasilisam tūliņ jādodas mājās. Viņš atnācis, lai nodotu Jeļenai Vasiļjevnai vēstuli. Nupat atvēris pastkastīti pie durvīm, un te nu tā ir. «Uzskatīju par savu pienākumu. Man ir tas gods atvadīties.» Vasilisa palēkdamies atvadījās.

Jeļena ar vēstuli devās uz guļamistabu …

«Vēstule no ārzemēm? Vai tiesām? Jā, dažkārt gadās tādas vēstules. Līdzko paņem rokā aploksni, jau zini, kas tajā būs. Un kā gan tā pienākusi? Neviena vēstule nepienāk. Pat no Zitomiras uz Pilsētu jāsūta ar gadījuma braucējiem. Cik viss pie mums muļķīgi un mežonīgi šajā zemē! Tas pats gadījuma cilvēks taču arī brauc vilcienā. Kāpēc tad, jājautā, nevar pārsūtīt vēstules un tās ceļā pazūd? Bet, lūk, šī tomēr pienākusi. Neraizējieties, tāda vēstule nonāks galā un atradīs adresātu. Var.. . Varšava. Varšava. Taču tas nav Tālberga rokraksts. Cik nepatīkami sitas sirds!»

Kaut arī lampu sedza abažūrs, Jeļenas istabā kļuva tik nejauki, it kā puķaino zīdu kāds būtu norāvis un spilgta gaisma grieztos acīs un radītu kravāšanās haosu. Jeļenas seja pārvērtās, kļuva līdzīga mātes sejai, kas raudzījās no griezumiem rotātā ietvara. Lūpas nodrebēja, taču tajās iegūlās nievīgs vaibsts. Mute noraustījās. Pelēkā rievotā papīra lapiņa, izkļuvuši no atplēstās aploksnes, gulēja apgaismotajā laukumiņā.

… Tikai nupat uzzināju, ka Tu esi šķīrusies no vīra. Ostroumovi redzējuši Sergeju Ivanoviču sūtniecībā — viņš brauc uz Parīzi kopā ar Hercu ģimeni; runā, ka viņš precēšot Lidočku Hercu; cik dīvaini viss notiek šajā juceklī. Man žēl, ka Tu neaizbrauci prom. 2ēl Jūsu visu, kas esat palikuši plukatu nagos. Šeit avīzes raksta, ka Pilsētai uzbrūkot Petļura. 'Mēs ceram, ka vācieši viņu neielaidīs…

Izlauzies cauri sienai un durvīm, kam cieši priekšā bija aizkārts Luijs XIV, Jeļenas galvā mehāniski lēkāja un klaudzēja Nikolkas spēlētais maršs. Luijs smējās, atmetis roku ar lentām apvītu spieķīti. Pret durvīm atsitās spieķa rokturis, un, uz tā atspiezdamies, ienāca Turbins. Viņš iesānis paraudzījās māsas sejā, viņam noraustījās mute tāpat kā māsai, tad viņš pavaicāja:

—   No Tālberga?

Jeļena klusēja, viņai bija kauns un smagi ap sirdi. Taču viņa tūliņ savaldījās un pabīdīja lapiņu Turbinam:

«Raksta Oļa … no Varšavas .;.» Turbins vērīgi ielūkojās vēstulē un ātri izlasīja to līdz pašām beigām, tad vēlreiz pārlasīja uzrunu:

Mīļā Ļenočka, nezinu, vai saņemsi…

Sejā viņam parādījās dažādas krāsas. Pamattonis bija safrāndzeltens, vaigu gali sārti, bet zilās acis kļuva melnas.

—   Ar kādu prieku … — Turbins novilka caur zobiem, — es viņam gāztu pa ģīmi…

—   Kam? — Jeļena prasīja un nošņaukājās, jo degunā bija sakrājušās asaras.

—    Pats sev, — ārsts Turbins, kaunā notvīkdams, atbildēja, — par to, ka toreiz ar viņu saskūpstījos.

Jeļena tūliņ sāka raudāt.

—    Esi nu tik laipna, — Turbins turpināja, — un aizvāc pie visiem velniem šo krāmu, — viņš ar spieķa rokturi pagrūda ģīmetni, kas atradās uz galda. Jeļena iešņukstēdamās pasniedza portretu Turbinam. Aleksejs vienā rāvienā izplēsa Sergeja Ivanoviča fotogrāfiju no ietvariņa un saplēsa driskās. Jeļena, pleciem raustoties, sāka sievišķīgi skaļi raudāt un iespieda seju Turbina stīvinātā krekla krūtīs. Viņa ar šausmām greizi un māņticīgi paraudzījās uz brūno svētbildi, kuras priekšā zelta režģīti vēl arvien dega lampiņa.

«Rau, es lūdzu dievu… piedāvāju upuri… nu, ko lai dara … nedusmo … nedusmo, dievmāte,» māņticīgā Jeļena nodomāja. Turbins satrūkās:

—    Klusāk, nu klusāk… padzirdēs citi! Kam tas vajadzīgs?

Taču viesistabā neviens neko nedzirdēja. Nikolkas pirksti no klavierēm izvilināja bravūrīgu maršu «Div- galvainais ērglis», un skanēja smiekli.

Dižens un baismīgs gads bija 1918. gads kopš Kristus piedzimšanas, taču 1919. gads bija vēl jo baismīgāks.

Naktī no otrā uz trešo februāri pie uzejas uz Dņepras Ķēžu Tilta divi puiši pa sniegu vilka cilvēku melnā, sa- driskātā mētelī un zili sarkaniem plankumiem klātu sadauzītu seju, bet pans atamans skrēja blakus un sita viņam ar šautenes slauķi pa galvu. Galva svaidījās pie katra sitiena, taču asinīm noplūdušais vairs nekliedza, vienīgi stenēja. Slauķis smagi un griezīgi cirtās driskās saplosītajā mētelī, un katram sitienam atbildēja sēcošs:

—    Uh … ā …

—   Ak tu, žīda purns! — pans atamans satracināts auroja. — Pielikt pie grēdas un nošaut! Es tev rādīšu slapstīties' pa tumšiem kaktiem. Es t-tev rādīšu! Ko tu tur aiz grēdas darīji? Spiegs! …

Taču asinīm noplūdušais cilvēks saniknotajam panam atamanam neatbildēja. Tad pans atamans paskrējās uz priekšu — un puiši atlēca nost, lai paši izvairītos no spīdošā atvēzētā slauķa. Pans atamans neaprēķināja sitiena spēku un zibenīgi trieca slauķi lejup pa galvu. Tajā kaut kas nokrakšķēja, melnais stāvs vairs neatbildēja ar «uh» . .. Pagriezis roku un paklanījis galvu, viņš no ceļgaliem sabruka uz viena sāna un, plaši atvēzējis otru roku, pasvieda to sānis, it kā vēlēdamies sagrābt sev vairāk izmīdītās un iemēslotās zemes. Viņa pirksti savilkās un sagrābstīja netīro sniegu. Tad tumšajā peļķē guļošais ķermenis vairākas reizes krampjaini noraustījās un norima.

Pār zemē guļošo sīca elektriskā laterna līdzās uzej ai uz tilta, ap viņu kā ēnas šaudījās satrauktie haidamaki ar astēm pie cepurēm, bet visam pāri pletās melnas debesis ar mirguļojošām zvaigznēm.

Un tajā mirklī, kad saļimušais izlaida garu, netālu no Pilsētas saltuma pilnajos augstumos virs Slobod- kas piepeši sasprāga Marsa zvaigzne, izšķiezdama uz visām pusēm ugunis un apdullinoši nodārdēdama.

Melnās tāles aiz Dņepras, tāles, kas ved už Maskavu, atbalsodamās zvaigznei, noducināja kā pērkons, dobji un gari. Un tūliņ noblākšķēja otra zvaigzne, tikai zemāk, virs pašiem sniegā iegrimušajiem jumtiem.

Un zilā haidamaku divīzija tūdaļ pameta tiltu un bēga uz Pilsētu, tad cauri Pilsētai un prom uz mūžīgiem laikiem.

Zilajai divīzijai pakaļ nosalušos zirgos vilka gaitā aizrikšoja Kozira-Leško vienība, lēkādama aiztraucās kāda virtuve … un tad viss pazuda, it kā nemūžam nebūtu bijis. Palika vienīgi stingstošais ebreja līķis melnajā mētelī līdzās tilta uzej ai, sabradātas siena lēš- ķes un zirgu mēsli.

Un vienīgi līķis vēl liecināja, ka Peturrā nav mīts, ka viņš patiešām ir bijis … Dzinn … Tramm … ģitāra, turks … kaltā laterna uz Bronnajas … meiteņu bizes, kas slauka sniegu, ievainojumi no lodēm, zvēru kaukšana naktīs, sals … Tātad ir bijis.

Gricko darbu lauž kā nieku …

Vīzes cauras tam pārlieku …

Bet kādēļ tas viss bija? Uz to neviens neatbildēs. Vai kāds samaksās par asinīm?

Nē, neviens.

Kā vienmēr nokusīs sniegs, sadīgs zaļā Ukrainas zāle, pārklās zemi… sazels kupli asni… ņirbēs svelmainais gaiss virs tīrumiem, un no asinīm vairs nebūs ne miņas. Auglīgajos laukos asinis ir lētas, un tās neviens neizpirks.

Neviens.

*

Sārdamas podiņu krāsns vakarā bija karsti sakurināta, un vēl arvien, līdz pat vēlai naktij, tā izstaroja siltumu. Uzraksti uz Sārdamas Namdara bija nomazgāti, palicis tikai viens:

… Ļen … es paņēmu biļeti uz Aid …

Māja Alekseja nogāzē, māja, ko sedza balto ģenerāļa cepure, jau sen gulēja, un tai bija silti. Miegaina snauda klīda aiz aizkariem, viļņoja ēnās.

Aiz logiem arvien varenāka izplauka saltā nakts un klusi slīdēja pāri zemei. Mirguļoja zvaigznes, te

saraudamās, te izplezdamās, un sevišķi augstu pie debesīm atradās sarkanā piecstaru zvaigzne — Marss.

Siltajās istabās iemājoja sapņi.

Turbins gulēja savā istabiņā, un sapnis karājās virs viņa kā neskaidra glezna. Līgodamies peldēja vestibils, un imperators Aleksandrs I dedzināja krāsniņā diviziona sarakstus .. . Garām pagāja Jūlija", aicinot pamāja un iesmējās, aizjoņoja kādas ēnas, saukdamas: «Turiet! Turiet!»

Ēnas bez trokšņa raidīja šāvienus, un Turbins mēģināja no tām aizbēgt, taču Maloprovaļnajas ielā kājas lipa klāt pie ietves, un sapnī Turbins gāja bojā. Novaidējies viņš pamodās, izdzirda Mišlajevska krākšanu viesistabā un Karūsas un Lariosika kluso šņākšanu bibliotēkā. Viņš noslaucīja sviedrus no pieres, atguvās, vāri pasmaidīja un pastiepa roku pēc pulksteņa.

Tas rādīja trīs.

— Laikam būs jau prom … Peturrā … Tas nekad vairs neatkārtosies.

Un Turbins atkal aizmiga.

visām pusēm. Vasilisa paķēra no zemes nūju un grasījās triekt sivēnus laukā, bet nu izrādījās, ka sivēni ir briesmīgi — tiem ir asi ilkņi. Sivēni sāka brukt Vasilisam virsū, turklāt lēkdami veselas aršīnas augstumā, jo tiem iekšā bija atsperes. Vasilisa miegā iebrēcās. Sivēni pazuda aiz melnas nogāzes, tos aprija zeme, un Vasilisam acu priekšā izpeldēja viņa melnā, drēgnā guļamistaba …

*

Nakts izplauka visā krāšņumā. Klusa snauda aizslīdēja pāri pilsētai, tā laidās kā neskaidrs balts putns, apmezdama līkumu Vladimira krustam, aiz Dņepras iegrima pašā nakts melnumā un peldēja līdztekus dzelzceļa stigai. Tā aizlaidās līdz Darņicas stacijai un pakavējās virs tās. Uz trešajām sliedēm stāvēja bruņuvil- ciens. Platformas līdz pat riteņiem cieši iekaltas pelēkās bruņās. Lokomotīve melnēja kā daudzplākšņu milzenis, no rumpja tai bira ugunīgi dzirksteļu spieti, kaisīdamies uz sliedēm, un, no malas raugoties, šķita, ka viss lokomotīves vēders pieblīvēts ar kvēlojošām oglēm. Tas klusi un nikni sīca, no sāniem kaut kas pilēja, un strupais purns klusēja un miedza acis pret Piedņepras mežiem. No pēdējās platformas pret melni zilajiem augstumiem slējās milzīgs stobrs ciešā uzmavā, notēmēts tieši uz verstis divpadsmit attālo naksnīgo krustu.

Stacija stinga šausmās. Tā uzbīdīja tumsu uz pieres un mirkšķināja vakara grāvienos pietumsušas dzeltenu uguņu actiņas. Rosme uz stacijas peroniem nerimās arī pēc pusnakts. Zemās, dzeltenās telegrāfa barakas trīs logi gaiši spīdēja, un cauri to rūtīm skanēja triju aparātu nemitīgā klaboņa. Kaut arī sals svilināt svilināja, pa peronu šurp turp skraidīja cilvēki, ģērbušies puskažociņos līdz ceļgaliem, šineļos un melnos bušlatos. Bruņu vilcienam ieblakus, gari izstiepies aiz tā, bija nomodā ešelons, tur skanēja balsis un rībēja vagonu durvis.

Bet gar bruņu vilciena lokomotīvi un pv irmo vagona dzelzs korpusu kā pulksteņa vēzēklis uz priekšu un atpakaļ staigāja sargkareivis garā šinelī, nodriskātiem velteņiem kājās un smailu bašliku galvā. Šauteni viņš maigi auklēja uz rokas kā nogurusi māte bērnu, un starp sliedēm skopajā laternas gaismā viņam blakus pa sniegu staigāja melnas ēnas šautra un mēmais durkja atēnojums. Cilvēks bija gaužām noguris un mežonīgi, necilvēciski nosalis. Sazilējušo, ledaino roku stingie pirksti, patvērumu meklēdami, velti vīstījās apspūru- šajos piedurkņu galos. Starp robainajām baltu sarmas putu un bārkstu ieskautajām bašlika malām Vīdēja bārdaina, apsaldēta seja un raudzījās acis apsarmojušu skropstu ielokā. Acis bija gaišzilas, ciešanu pilnas, miegainas un gurdas.

Durkli nolaidis uz leju, cilvēks vienmērīgi soļoja un domāja vienīgi par to, kad gan beidzot būs pagājusi saltā mocību stunda un viņš no šī zvērīgā aukstuma ieies vagonā, kur dievišķīgu versmi izdveš caurules, kas silda ešelonus, kur šaurajā telpā viņš varēs atkrist uz nelielās lāviņas, piekļauties tai un izstiepties visā garumā. Cilvēks un ēna soļoja no bruņām klātā lokomotīves rumpja dzirksteļu spietiem līdz pirmā bruņām klātā vagona tumšajai sienai, kur melnēja uzraksts: Bruņu vilciens «Proletārietis».

Te izstiepdamās, te kroplīgi sakumpdama, bet arvien saglabādama smailu galu, ēna ar savu melno durkli vandīja sniegu. Laternas zilganie stari krita cilvēkam aiz muguras. Nesildīdami, tikai kaitinādami, uz perona dega divi zilgani mēneši. Cilvēks meklēja jel kādu uguni un nekur to neatrada; zobus sakodis, zaudējis cerību sasildīt kāju pirkstus, kustinot tos, viņš ar skatienu neatlaidīgi tiecās pretī zvaigznēm. Visērtāk cilvēkam bija raudzīties uz Marsu, kas viņa priekšā mirdzēja debesīs virs Slobodkas. Un viņš raudzījās uz to. Skatiens tiecās miljoniem verstu tālumā un ne mirkli nenovērsās no sarkanīgās, dzīvās zvaigznes. Tā sarāvās un izpletās, neapšaubāmi bija dzīva un piecstaraina. Novārgušais cilvēks paretam atbalstīja šauteni ar laidi sniegā, apstājies acumirklī iegrima modrā snaudā, kurā neizgaisa bruņu vilciena melnā siena, neizgaisa arī daži stacijas trokšņi. Taču tiem pievienojās jauni. Sapnī izpletās vēl neredzēta debesu velve. Gluži sarkana, zvīļojoša un nosēta ar nemierīgiem mirguļojošiem Maršiem. Cilvēka sirds uzreiz pielija pilna laimes. Paradījās bruņu kreklā tērpies dīvains, nepazīstams jātnieks un draudzīgi jāja

sargkareivim klāt. Likās, it kā melnais bruņu vilciens taisītos pilnīgi pagaist no sapņa, un viņa vietā izauga sniegos ieputināta sādža — Mazie Čugri. Sargkareivis stāv pie Cugru ce]a, un viņam pretī nāk kaimiņš, novadnieks.

—    Žiļin? — bez skaņas, bez lūpu kustībām teica cilvēka smadzenes, un tūdaļ barga, brīdinoša balss krūtīs noskaldīja trīs vārdus:

—    Postenis … sargkareivis … nosalsi…

Jau ar gluži pārcilvēciskām pūlēm sargs pacēla šauteni, pārmeta pār roku, sagrīļodamies atrāva kājas no zemes un atkal soļoja.

Turp — atpakaļ. Turp — atpakaļ. Sapnī redzētā debesu velve izgaisa, pār visu saltumā iegrimušo pasauli atkal klājās tumšzilais debesu zīds, kam cauri izspraucies melnais, draudīgais lielgabala stobrs. Sarkanīgi zaigoja Venēra, bet laternas gaišzilajos gaismas apļos laiku pa laikam tai par atbildi iespīdējās zvaigzne pie sargkareivja krūtīm. Tā bija neliela un arī piecsta- raina.

*

Iztraucētā snauda klīda un klīda. Tā lidinājās gar Dņepru. Pārlaidās pāri tukšajām piestātnēm un nokrita Podolā. Ugunis tur bija nodzisušās jau sen, sen. Visi gulēja. Vienīgi Volinskas ielas stūrī trīsstāvu mūra' mājā, bibliotekāra dzīvokļa šaurajā istabiņā, kas atgādināja lētu numuru lētā viesnīcā, pie lampas ar izliektu stikla kupolu sēdēja zilacainais Rusakovs. Viņam priekšā atradās smaga grāmata dzeltenā ādas iesējumā. Acis slīdēja pār rindām lēni un svinīgi,

«Un es ieraudzīju mirušos un varenos stāvam dieva priekšā, un grāmatas bija atvērtas, un arī tā grāmata bija atvērta, kas iraid dzīvības grāmata; un tiesāti tika mirušie, kā stāv rakstīts, saskaņā ar viņu darbiem.

Tad jūra atdeva mirušos, kas atradās tajā, un nāve un pekle atdeva mirušos, ko bija ņēmušas, un katrs tapa tiesāts pēc viņa darbiem.

un, kurš nebija ierakstīts dzīvības grāmatā, tas tapa iemests uguns ezerā.

-un es ieraudzīju jaunas debesis un jaunu zemi, jo agrākās debesis un agrākā zeme bija beigušas pastāvēt un jūras vairs nebija.»

Jo ilgāk viņš lasīja satricinošo grāmatu, jo vairāk viņa prāts sāka līdzināties spožam šķēpam, kas šķeļ tumsu.

Slimības un ciešanas viņam šķita sīkas un nenozīmīgas. Kaite atkrita no viņa kā miza no mežā aizmirsta nokaltuša zara. Viņš skatīja zilu, bezgalīgu laikmetu miglu, gadu tūkstošu gaitu. Un nejuta baiļu, vienīgi saprātīgu padevību un godbijību. Dvēseli pārņēma miers, un šajā mierā viņš nonāca līdz vārdiem:

«… nebūs vairs nedz asaru, nedz nāves, nebūs nedz raudu, nedz vaimanu un slimību, jo viss, kas bijis līdz šim, ir pagājis.»

Neskaidrā migla pašķīrās un ielaida pie Jeļenas po- ručiku Šervinski.- Viņa. izvelbtās acis nekautrīgi smaidīja.

—    Esmu dēmons, — viņš sacīja, sasizdams papēžus, — bet Tālbergs vairs neatgriezīsies, un es dziedu jums… 1

Viņš izvilka no kabatas milzīgu vizuļojošu zvaigzni un piesprauda to kreisajā pusē pie krūtīm. Šervinskim apkārt audās miega migla, viņa seja iznira no miglas vāliem koša kā lellei. Šervinskis iedziedājās griezīgi, citādi nekā nomodā:

—    Mēs dzīvosim, dzīvosim!

—    Un, kad pienāks nāve, tad nomirsim… — nodziedāja Nikolka un parādījās.

Rokās viņam bija ģitāra, bet kakls vienās asinīs, un uz pieres dzeltens vainadziņš ar svētbildēm. Jeļenai tūliņ iešāvās prātā, ka viņš mirs, un viņa sāka rūgti raudāt un atmodās, tumsā saukdama:

—    Nikolka! Paklau — Nikolka?

Un šņukstēdama viņa ilgi klausījās nakts čukstos.

Bet nakts vēl arvien pleta savus spārnus.

Un visbeidzot sapni redzēja Petjka Ščeglovs sētas mājiņā.

Petjka bija mazs, tādēļ viņam nerūpēja ne boļševiki, ne Petļura, ne Dēmons. Un sapnis viņam rādījās vienkāršs un līksms kā saules ripa.

Petjka sapnī soļoja pa lielu zaļu pļavu, un tajā gulēja zaigojoša dimanta lode, lielāka par Petjku. Ja pieaugušajiem sapnī jāskrien, viņi plok pie zemes, vaid un svaidās, pūlēdamies izraut kājas no slīkšņas. Bet bērnu kājas ir žiglas un brīvas. Petjka pieskrēja pie dimanta lodes un, aizelsies līksmos smieklos, satvēra to rokās. Lode apšļāca Petjku ar mirdzošām šaltīm. Tas arī bija viss Petjkas sapnis. Aiz prieka viņš miegā skaļi iesmējās. Un viņam par atbildi aiz krāsns jautri čirkstināja circenis. Petjkam rādījās citi viegli un priecīgi sapņi, bet kaut kur šķirbā, baltajā kaktā aiz spaiņa, circenis aizvien vēl čirkstināja savu čirkstināmo, atdzīvinādams ģimenes miega pilno murdošo nakti.

Plauka pēdējā nakts. Uz rīta pusi visa smagā zilgme, dieva apmetnis, kas klājas pār pasauli, piebira ar zvaigznēm. Šķita, ka bezgalīgajos augstumos aiz šī altāra vārtu tumšzilā aiz"kara~ kāds notur vakara dievkalpojumu. Uz altāra iedegas uguntiņas, un tās spīd cauri aizkaram, veidodamas krustus, pudurus un četrstūrus. No grēcīgās, asinīm slacītās un apsnigušās zemes melnajos, drūmajos augstumos pāri Dņeprai slējās naksnīgais Vladimira krusts. Iztālēm likās, it kā šķērskoks būtu izzudis — saplūdis kopā ar vertikāli un tādēļ krusts pārvērties asā, draudīgā šķēpā.

Tomēr šķēps nav briesmīgs. Viss reiz beigsies. Ciešanas, mokas, asinis, bads un sērgas. Šķēps nozudīs, bet zvaigznes paliks vēl tad, kad no mums un mūsu darbiem zemes virsū vairs nebūs ne miņas. Nav neviena, kurš to nezinātu. Kāpēc tad mēs negribam pievērst savu skatienu tām? Kāpēc?

Maskavā 1923.—1924. g.]

Nakts izplauka visā krāšņumā. Jau tuvojās rīts, un māja dusēja, pūkainā sniega klāta. Novārgušais Vasilisa gulēja aukstos palagos, sildīdams tos ar savu novājējušo augumu. Vasilisam rādījās muļķīgs un jauks sapnis. Itin kā nekādas revolūcijas nebūtu bijis, tas viss tikai blēņas un nieki. Pa sapņiem. Vasilisu pārņēma nenoteikta, nedroša laimes sajūta. Bija it kā vasara, un, lūk, Vasilisa nopircis sakņu dārzu. Dārzeņi tajā izauga vienā mirklī. Dobes pārklājās ar priecīgām stīgām, un no tām kā zaļi ikuči laukā raudzījās gurķi. Vasilisa ar buru audekla biksēm kājās stāvēja un, vēderu kasīdams, noraudzījās uz mīlīgo, rietošo saulīti.

Tad Vasilisam sapnī parādījās nolaupītais apaļais globusveida pulkstenis. Vasilisam gribējās, lai viņam pulksteņa kļūtu žēl, taču saulīte spīdēja tik jauki, ka žēlums neuznāca.

Un šajā brīnišķajā brīdī sakņu dārzā iespruka kaut kādi sārti, tukli sivēnteļi un ar saviem apaļajiem šņukuriem tūliņ sāka urķēties pa dobēm. Zemes šķīda uz

[1] vārdu rotaļa: runcis — kriev. «kot», ukr. — «kit»; valis — kriev. «kht».

[2] torbans — ukraiņu stīgu instruments. (Tulk.)

[3] ko (dievs) grib pārmācīt, tam viņš atņem prātu. (Latīn.)

[4]

Nosviedis segu no kaulainajām rokām ar neapgrieztiem nagiem un izslējis gaisā smailo zodu, ārsts Aleksejs Turbins gulēja vaska dzeltens kā salauzīta, sviedrainās rokās saspaidīta svece. Viņa ķermenis mirka lipīgos sviedros, bet krekla izgriezumā cilājās izģindušās, glumās krūtis. Aleksejs palieca galvu uz leju, atspieda zodu krūtīs, pavēra nodzeltējušos zobus un atdarīja acis. Tajās vēl viļņoja saplosīts miglas un murgu aizkars, taču starp melnajām driskām jau pavīdēja gaišums. Gaužām vārgā, piesmakušā un smalkā balsī Turbins ierunājās:

— Krīze, Brodovič. Laikam … izdzīvošu? … Tā gan.

Karūsa drebošās rokās turēja lampu, un tā meta gaismu uz iegrimušo guļvietu un palagu mudžekli, kura krokās gulēja pelēkas ēnas.

Gludi skūtais ārsts ar mazliet nedrošu roku saspieda

[5]

Content

Baltā gvarde
Mihails Bulgakovs
Romāns

PIRMĀ DAĻA

OTRĀ DAĻA

TREŠA DAĻA